
Gerasis Dieve, 
panaikink karus ir prievartą, ir viską, kas neteisinga, 
padaryk, kad neturtingi Žmonės gautų pinigų 
ir galėtų nusipirkti truputį maisto. Leisk, kad blogi žmonės 
taptų geri ir kad nė vienas, kurį aš pažįstu, smarkiai 
nesusirgtų ar nenumirtų. 
Padėk man būti darbščiam ir geram, kad mama ir tėtė 
visada galėtų manimi didžiuotis. 
Padaryk, kad jie mane mylėtų. 


AMEN 


„Prisiekiu garbe ir sąžine, kad būdamas gydytojas 
stengsiuosi tarnauti Žmonėms, vadovaudamasis humaniš- 
kumu ir pagarba gyvybei. Mano tikslas tebūnie saugoti ir 
tausoti sveikatą, užbėgti už akių ligoms, gydyti sergan- 
čiuosius ir mažinti jų kančias.“ 


Jai nepasisekė. Vyras, kuriam netrukus teks mirti, sėdėjo 
priešais ją visiškai ramus, visiškai tyliai, padėjęs ant kelių 
gyslotas rankas. Ji įsmeigė akis į storą jo ligos istoriją. Nuo 
pirmo vizito praėjo kone dveji metai. Atkakliai stengėsi jį 
išgydyti, bet viskas veltui, šiandien turi pripažinti, kad 
pralaimėjo. Turi jam tai pasakyti. Visada taip. Nesvarbu, 
koks paciento amžius, nesvarbu, kad liga nepagydoma, 
kad medicinos tyrimai dar nenužengė taip toli, kad tai ne 
jos asmeninė kaltė. Tačiau jos rankose buvo gyvybė. Jai 
nepakako sumanumo tą gyvybę išgelbėti. 

Jis maloniai nusišypsojo. 

— Nežiūrėkite į viską taip asmeniškai. Visi kada nors 
mirsime. Šį kartą, matyt, atėjo metas man. 


Ji susigėdo. Ne jis turėtų ją guosti, tikrai ne, bet jam 
kažkaip pavyko aiškiai įžvelgti jos mintis. 

— Supraskite, aš senas, o jūs jauna. Nugyvenau ilgą 
gyvenimą ir esu juo visai patenkintas. Žinote, kai sulauki 
mano amžiaus, atrodo, jau tiek daug išėjusiųjų pirma ta- 
vęs, kad imi jaustis vienišas. 

Jis pasukiojo ant kairės rankos kuklų vestuvinį žiedą. Jį 
buvo nesunku pajudinti, kaulėti pirštai sulyso nuo tada, 
kai Žiedas buvo užmautas. 

Panašiais atvejais jos žvilgsnį visada patraukdavo ran- 
kos. Keista, kad netrukus išnyks visas jų patyrimas, visi 
sugebėjimai, įgyti permainingais gyvenimo metais. 

Išnyks visiems laikams. 

— Kartais stebiuosi, kaip Jis visa tai sugalvojo. Turiu gal- 
voje, kad visa kita taip gudriai apskaičiuota. Tas išmonta- 
vimas, kurį žmogus yra priverstas išgyventi, turėtų vykti 
kiek kitaip. Iš pradžių gimsti, augi, mokaisi, o paskui, kai 
viskas ima tapti rutina, vėl pamažu atimama, viena po 
kito. Iš pradžių išvaizda, o paskui ir kiti dalykai. Galų 
gale atsiduri ten, kur viskas prasidėjo. 

Jis nutilo tarytum susimąstęs apie tai, ką pasakė. 

— Bet kai pagalvoji, gal tai ir protinga. Juk kai niekas 
nebefunkcionuoja taip, kaip turėtų, visa kita nebe taip ir 
svarbu. Imi jausti, kad būtų ne taip ir blogai numirti, galų 
gale nuo visko pailsėti. 

Jis vėl šyptelėjo. 

— Tik gaila, kad tas išmontavimas kartais ilgai užtrunka. 

Neturėjo jam ko atsakyti, nerado tinkamų žodžių, ku- 
riais galėtų prisidėti prie jo samprotavimų. Viena, ką 
žinojo, — kad toks lėtas išmontavimas lemtas ne visiems. 

Kai kas išeina nespėjęs iki galo žengti Žingsnio, kai net 
augimas dar nepasibaigęs. O renkamasi irgi be jokios 
logikos. 

Ką Dievas myli, tą anksti pasiima. 

Žodžiai, neteikiantys paguodos. 

Išeitų, kad Dievas nekenčia tų, kas pasilieka ilgiau. 
Kitaip kodėl Dievas turėtų manyti, kad tie, kurie Jam pa- 
tinka, pateisina tuštumą, kurią palieka mirtis. 

Ji nenori, kad Dievas jos nekęstų, nors ir netiki visu tuo. 

— O ar žinote, kas iš viso to smagiausia? Dabar pareisiu 
namo ir išgersiu pilną taurę vyno. Juk taip ilgai negalėjau 
nieko gerti. Saugau butelį ypatingai progai, o šiandien, 
manau, kaip tik tokia proga ir pasitaikė. 

Jis mirktelėjo jai. 

— Taigi nėra to blogo, kas neišeitų į gera. 

Bandė atsakyti į jo šypseną, bet nebuvo tikra, kad jai 
pavyko. Kai jis norėjo atsikelti, pašoko jam padėti. 

— Dėkui jums už viską, ką padarėte. Žinau, kad tikrai 
kovojote, kiek leido jėgos. 

Kai jis išėjo, ji uždarė duris ir pabandė giliau įkvėpti 
oro. Kabinete buvo trošku. Pažvelgusi į laikrodį pamatė, 
kad liko ne tiek daug laiko. Tuoj bus metas eiti. Popieriai 
ant rašomojo stalo netvarkingai išmėtyti, ji pabandė juos 
sudėlioti rūpestingiau. Rankomis pabraukė per stalo pa- 
viršių, sustumdė dokumentus į tvarkingesnes krūveles, 
nusimetė baltą chalatą ir apsivilko viršutiniais drabužiais. 
Susierzinusi pastebėjo, kad laiko dar į valias, bet geriau 
jau būti kelyje, negu kad tave privers sustoti. 

Kad ir kaip greitai bėgsi, nepabėgsi nuo to, kas slypi 
tavo viduje. 

— Tai mama. Laukiu nesulaukiu, kada tu mane pavėžėsi. 
Paskambink tučtuojau. 

Žodžiai įrašyti į atsakiklį, juos išgirdo įjungusi mobilųjį, 
kai ėjo į stovėjimo aikštelę. Buvo dešimt po penkių, iki sutarto 
laiko dar dvidešimt minučių. Kodėl ji turi skambinti ir tartis 
dar kartą - tikra mįslė, bet nepaskambinti būtų dar blogiau. 

— Sveika, čia aš. 

— Kada atvažiuosi? 

— Jau važiuoju, būsiu po penkiolikos minučių. 

— Turiu eiti į parduotuvę nupirkti naujų žvakių. 

— Jei nori, nupirksiu pakeliui. 

— Gerai, tik paimk tų, kurios dega šimtą dešimt valandų. 
Aną kartą pirktos labai greitai sudegė. 

Jei motina bent trupinėlį nujaustų, kokia kančia jai tas 
nuolatinis kapo lankymas, nekalbėtų tokiu balsu, tarytum ji 
iš šykštumo nupirko žvakes, kurios nedegė tiek laiko, kiek 
turėjo degti. Mielu noru nupirktų tokias, kurios degtų visą 
gyvenimą. Bet tokių nėra. Ilgiausias laikas - šimtas dešimt 
valandų. O kai motina pardavė automobilį, nes bijojo ilgiau 
važinėti, nuolatine Monikos pareiga tapo pavėžėti ją į kapi- 
nes ir uždegti naujas žvakes, kai tik senosios užgesdavo. 

Dvidešimt treji metai. Jis miręs jau daugiau metų, negu 
gyveno. Bet vis vien jam skiriama svarbiausia vieta. 

Skiriama viskas. 

Aikštelėje stovėjo keli automobiliai, bet kapinės, regis, 
tuščios. 


Mano mylimas sūnus 
Larsas 
1965-1982 

Ji niekaip negali priprasti prie jo vardo ant kapo akmens. 
Tas vardas turėtų būti kokios nors sporto šakos laimėtojų 
sąrašo viršuje. Laikraščio straipsnyje apie daugiausia vil- 
čių teikiančius jaunus ledo ritulininkus. Kai nesugebėda- 
vo padaryti įspūdžio kitaip, visada galėdavo pabrėžti, kad 
ji - Larso Lundvalio jaunesnioji sesutė. Šiemet jam būtų 
suėję keturiasdešimt, bet jai jis tebebuvo dvejais metais 
vyresnis brolis, į kurį stengėsi lygiuotis klasės draugai, 
mergaitės galvą pametusios bėgiojo iš paskos, jis buvo tas, 
kuriam sekėsi viskas, ko tik imdavosi. 

Mamos pasididžiavimas. 

Kartais ji svarstydavo, kaip viskas būtų susiklostę, jei 
tėtė būtų likęs su jais ir gyvenęs kartu visus tuos metus. 
Jei nebūtų palikęs šeimos, kai Monika dar tūnojo mamos 
įsčiose, jei mamai nebūtų tekę tiek vienatvės metų. Mo- 
nika niekada nebuvo jo sutikusi. Būdama paauglė parašė 
jam laišką, sulaukė trumpo, šaltoko atsakymo, planai kada 
nors susitikti nuėjo vėjais. Troško, kad jis rodytų daugiau 
dėmesio, kad labiau norėtų susitikti. Bet to nebuvo, ir galų 
gale išdidumas paėmė viršų. Ji neketino jam pataikauti. 
Metai bėgo, ir jis dingo kažkur gyvenimo paraštėse. 


Žvakė, kaip ir reikėjo tikėtis, buvo išdegusi, ir ji pama- 
tė, kokia nepatenkinta motina, kad ant kapo tiek laiko 
nebuvo šviesos. Greitai išsitraukė iš kišenės degtukus, 
ranka pridengė plazdančią liepsnelę, uždegė naują žvakę. 
Kiek kartų taip stovėjo žiūrėdama, kaip motinos rankos 
brėžia degtuką, kaip liepsnelė plastikiniame dėkle įsidega 
ryškiau ir pagaliau įsiliepsnoja žvakės dagtis. Ar mamai 
niekada neateidavo į galvą? Kad viskas prasidėjo nuo 

tokios pat mažos liepsnelės. Kad tai ir buvo katastrofos 
pradžia. Ir vis dėlto ji visada skubėdavo čionai, skubėdavo 
uždegti to, kas ką tik būdavo užgesę. Ugnis turėjo degti 
ant jo kapo, triumfuoti šalia savo aukos. 


Jiedvi grįžo prie automobilio. Mama dar kartą atsiduso, 
pasisuko nugara į kapą ir ėmė žingsniuoti. Monika va- 
landėlę pastoviniavo, milijoninį kartą perskaitė jo vardą, 
vėl pajuto taip gerai pažįstamą bejėgiškumą. Ką daryti 
seseriai, turinčiai galimybę gyventi savo gyvenimą, kai 
tas, kuris, regis, turėjo tiek puikiausių gabumų, žuvo? Ką 
ji turėtų padaryti, kad būtų verta? Kad pateisintų tai, jog 
vis dar gyvena. 


— Tikiuosi, užeisi, ko nors užkąsime? 

- Šiandien negaliu. 

— Ką gi Žadi veikti? 

— Turiu susitikti su bendradarbiu, eisime pietauti. 

— Ir vėl? Pradėjai nuolat kažkur vaikštinėti. Kaip gali- 
ma gerai padaryti savo darbą, jei kažkur bėgioji savaitės 
vidury? 

Kartais tai sapnuodavo. Kartais matydavo ir nemiego- 
dama. Aukšta tvora, balta, o varteliai iš juodos kalinėtos 
geležies. Varteliai atsidaro tik tada, kai ji sutinka. 

— Su kuo žadi susitikti? 

— Tu nepažįsti. 

— Štai kaip. 

Sėdėdama prie vairo, ji valandėlę užmerkė akis. Dar 
nespėjo pasakyti apie kursus, į kuriuos turės važiuoti kitą 
savaitę. Ant kapo niekas neuždegs žvakių, nebent mama 

važiuotų autobusu. To dabar nereikėtų sakyti, juk ir taip 
jos nuotaika prasta. 

Monika įjungė posūkio žibintą ir išvažiavo į kelią. 
Mama sėdėjo nusisukusi, žvelgdama pro automobilio 
langą. 

Monika skersomis dirstelėjo į ją. 

— Dvidešimt trečią bibliotekoje skaitysiu pranešimą apie 
mūsų klinikos labdaros fondą. Jei nori, galėtum ateiti, 
užvažiuočiau tavęs paimti. 

Neilga tyla. Galbūt ji?.. 

Kas būtų, jei ji vieną kartą, vienintelį... 

Vienintelį. 

— Na, nežinau. 

Vienintelį. 

Toliau važiavo tylėdamos. Monika, neišjungdama mo- 
toro, sustojo prie keliuko į garažą. Motina atidarė dureles, 
išlipo. 

— Nupirkau viščiuką, maniau, gal... 

Monika matė, kaip jos nugara dingo už laukujų durų. 
Atsirėmė galva į sėdynės pagalvėlę ir pabandė įsivaiz- 
duoti Tomo veidą. Ačiū gerajam Dievui, kad jis yra, kad 
jai pavyko susitikti kaip tik su juo. Jo vidinis žvilgsnis 
žvelgė į ją kaip niekas kitas iki šiol. Jo rankos vienintelės 
priartindavo ją prie kažko, ką galbūt galima pavadinti 
ramybe. Jis nė nenujaučia, koks iš tikrųjų jai svarbus, 
ir kaip galėtų nujausti, juk ji dar nė karto nepasakė jam 
nuoširdaus žodžio. 

Laišką pamatė visiškai atsitiktinai, greičiau tai buvo 
Sabos nuopelnas. Krepšį prie durų po plyšiu laiškams pri- 
taisė kažkas iš tų namų rūpybos darbuotojų. Jai buvo ne- 
suprantama, kaip jie surado laiko ir lėšų. Žinoma, žinojo, 
jog krepšį jie pritaisė, kad pati galėtų pasiekti jai siunčia- 
mus laiškus, bet kadangi ji niekada negaudavo laiškų, tai 
buvo grynas mokesčių mokėtojų pinigų švaistymas. Juk 
šiaip jie dabar viską labai taupo. Kartais pasitaiko koks 
pranešimas iš banko ar šiaip kas, bet juk tokių dalykų 
niekas neskuba skaityti, todėl krepšio įrengimas niekaip 
nepateisina išlaidų. Laikraščiai jos irgi nedomina, argi 
nepakanka tų niekų, kuriuos mato vakare per televizijos 
žinias. O invalidumo pensiją ji leidžia kitiems dalykams, 
tokiems, kuriuos galima valgyti. 

Bet šį kartą jai atėjo laiškas. 

Baltas vokas, ranka rašytos raidės. 

Saba, išleidusi liežuvį, atsitūpė prie durų, nenuleisda- 
ma akių nuo staiga pasirodžiusio balto daikto. Gal vokas 
kvepia kažkuo, ką gali pajusti tik jos jautri uoslė? 

Akiniai guli ant svetainės stalo. Valandėlę svarstė, ar 
verta persėsti į minkštakrėslį. Nuo pastaraisiais metais 
priaugusių kilogramų jai taip sunku atsikelti iš minkš- 
takrėslio, kad be reikalo į jį nesėda, ypač jei žino, kad 
neturės daug laiko atsikelti. 

— Gal išeisi pabėgioti, kol šeimininkė atsisės? 

Saba pasuko galvą, pažvelgė į ją, bet, atrodo, nenorė- 
jo eiti į kiemą. Maja Brita pastūmė minkštakrėslį arčiau 
balkono durų, įsitikino, kad pailgintas turėklas įsitverti 
pasiekiamas. Galės atidaryti duris nesikeldama. Jie viską 
sutvarkė taip, kad Saba gali viena išbėgti į pievelę. Namų 
rūpybos darbuotojai išėmė vieną balkono virbą, o gyvena 
ji pirmame aukšte. Bet netrukus jie turės kiek palenkti 
kitus virbus, praplėsti angą. 


Išsišiepusi nuo skausmo, ji nugrimzdo į minkštakrėslį. 
Kai kelių sąnariai porą sekundžių turi išlaikyti visą svo- 
rį, juos visada pakerta. Teks įsigyti naują minkštakrėslį, 
aukštesnį. Sofa jau seniai nebegali naudotis. Kai paskutinį 
kartą buvo į ją atsisėdusi, turėjo šauktis pastiprinimo ypa- 
tingų atvejų tarnyboje, ar kaip ji ten vadinasi. Atvažiavo 
du aukšti, stiprūs vyrai. 

Juodu ją pakėlė, ir jai teko su tuo taikytis. 

Tokio pažeminimo daugiau nebekęs. Kaip bjauru, kai 
kas nors liečia tavo kūną! Vien mintis kelia tokį pasišlykš- 
tėjimą, kad ji, ilgai negalvodama, atsisakė naudotis sofa. 
Jau ir taip bjauru, kad apskritai turi įleisti į savo butą visus 
tuos mažus Žmogučius, bet kitos išeities nėra, kitaip pati 
turėtų eiti laukan. Tiesą sakant, ji nuo jų priklausoma, kad 
ir kaip nemalonu tai pripažinti. 

Lėkte įlekia į jos butą, čia vienas, čia kitas. Vis nauji 
veidai, o vardų ji nė nemano dėtis į galvą. Kiekvienas turi 
raktą. Greitomis paskambina durų skambučiu, nors ji nie- 
kada neatsako, ir vikriai atsirakina. Žodžio „privatumas“ 
jie turbūt nė nemokėtų ištarti. Pasklinda po butą su dulkių 
ji priekaištingais žvilgsniais. 

— Spėjote suvalgyti viską, ką buvom nupirkę vakar. 

Keista stebėti, kaip Žmonių elgesys keičiasi dėl priaugtų 
kilogramų skaičiaus. Gali pamanyti, kad jos proto galios 
mažėja tokiu pat greičiu, kokiu auga kūnas. Žmonės, tu- 
rintys antsvorio, daug mažiau protingi negu liesi. Atrodo, 
kad tai labai plačiai paplitęs požiūris. Ką gi, tegul. Ji be 
gailesčio išnaudoja jų kvailumą savo naudai, puikiai žino, 
kaip elgtis, kad jie padarytų tai, ko jai reikia. Juk ji tokia 
stora! Dėl to net neįgali! Argi ji kalta, kad taip elgiasi, juk 
geriau negali. Būdami šalia jos, jie patys kas sekundę, 
rodos, sakyte tai sako. 

Prieš penkiolika metų jie įkalbinėjo persikelti į specialų 
butą. Tada jai būsią lengviau išeiti į lauką. O kas gi sako, 
kad ji nori išeiti laukan? Niekada nereiškė tokių norų. 
Atsisakė, užtat pareikalavo, kad jos butą pritaikytų prie 
jos apimties ir svorio. Vonioje turėjo įtaisyti didžiulį dušą. 
Argi ne patys nuolat tauškia, kaip svarbu laikytis higie- 
nos. Lyg ji būtų mažas vaikas. 

kinę pusę. Persiunčiamas. Koks žmogus pasaulyje galėjo 
pasiųsti laišką į jos vaikystės namus? Kai pamatė adresą, 
ją suspaudė sąžinės priekaištai. Namas turbūt jau baigia 

pasididžiavimas. Ten jie leisdavo laisvalaikį po ilgo triūso 
Bendruomenėje. 

Kaip ji jų pasigenda! Niekad nebūtų patikėjusi, kad 
žmonės po savęs gali palikti tokią tuštumą. 

— Taigi, Saba. Tau mano tėvai būtų patikę. Gaila, kad 
niekada nesusitikote. 

Negali ten grįžti. Negalėtų pakelti gėdos, negalėtų ten 
pasirodyti dabar, kai ji tokia. Taigi namas liko stovėti kur 
stovėjęs. Beje, ką su juo ir daryti, juk stovi kone negyve- 
namose vietose. Turbūt Hedmanai persiuntė laišką. Jie jau 
nustojo jai rašyti klausinėdami, ar neketina namo parduoti 
ar bent pasirūpinti inventoriumi, bet tikriausiai retkarčiais 
prižiūri. Turbūt tik dėl savęs. Nemalonu gyventi šalia tuš- 
čio, apgriuvusio namo. O gal viską išnešiojo ir neberašo, 
nes sąžinė nešvari. Šiais laikais niekuo negali pasitikėti. 


Ji apsižvalgė, kuo galėtų atplėšti voką. Pirštai niekaip 
netilptų į siaurą plyšelį. O nagų dildė puikiausiai tinka. 

Laiškas rašytas ranka ant liniuoto popieriaus, su paraš- 
te, atrodo kaip mokyklinio sąsiuvinio lapas. 

Sveika, Maisa! 

Maisa? 

Gurktelėjo. Giliai smegenų vingiuose atskilo prisimini- 
mų šukė. 

Tuojau pat kilo noras ką nors įsikišti į burną, poreikis 
ką nors nuryti. Apsižvalgė, bet nebuvo nieko, ką galėtų 
pasiekti ranka. 

Atsispyrė pagundai kitoje lapo pusėje perskaityti, kas 
siuntėjas, 0 gal priešingai — tiesiog nenorėjo žinoti. 

Kiek metų prabėgo, kai niekas jos nevadina Maisa. 
Kas tiek metų išsaugojo šį vardą ir dabar neprašytas 
įsibrovė pro plyšį laiškams? 


Suprantu, stebiesi, kad rašau po tiek daug metų. Atvi- 
rai prisipažinsiu, truputį abejojau prieš sėsdama rašyti, 
bet, šiaip ar taip, nusprendžiau parašyti. Paaiškinimas tau 
tikriausiai pasirodys dar keistesnis, bet pasakysiu, kaip yra. 
Prieš porą dienų susapnavau neįprastą sapną. Sapnavau 
tave, ir sapnas smarkiai įsirėžė mano atmintin. Kai nubudau, 
kažkas man tarytum pakuždėjo, kad turiu tau parašyti. Išmo- 
kau (tiesa, vėlai ir po skaudžių pamokų) paklausyti stipraus 
vidinio balso. Taigi nusprendžiau ir dabar rašau... 

Nežinau, ką esi girdėjusi apie mane ir kaip pasisuko mano 
gyvenimas. Manau, tėviškėje žmonės apie tai kalbėjo, ir vi- 
siškai tave suprasiu, jei nenorėsi palaikyti ryšio su manimi. 
Aš pati nepalaikau jokių ryšių su giminėmis ir su niekuo iš 
vaikystės laikų. Kaip supranti, čia turiu daug laiko apmąsty- 
mams, daug galvoju apie mūsų kartos žmones ir apie tai, ką 
gavome išeidami į gyvenimą iš tų laikų ir kaip mus vėliau tai 
paveikė. Todėl labai norėčiau išgirsti, kaip dabar sekasi tau! 
Tikiuosi, viskas baigėsi laimingai ir tau dabar viskas gerai. 
Kadangi nežinau, kur gyveni ar kokia tavo pavardė pagal 
vyrą (niekaip negaliu prisiminti Jorano pavardės), siunčiu 
laišką tavo vaikystės namų adresu. Jei šis laiškas tau turi 
kokios nors prasmės, esu tikra, kad jis tave pasieks. Jei ne, 
laiškas kiek laiko paklajos, duodamas darbo pašto tarnybai, o 
tai irgi neblogai, mat čia būdama supratau, kad laikai gana 
žiaurūs. 

Kaip bus, taip... 

Visa širdimi noriu tikėti, kad tau, nepaisant sunkių vaikystės 
metų, gyvenimas nusisekė. Turbūt tik užaugusi geriau supra- 
tau, kaip tau turėjo būti sunku. Linkiu viso ko geriausio! 

Džiaugsiuosi, jei panorėsi atsakyti. 

Tavo sena draugė 

Vanja Tyren 


Ji išsirito iš minkštakrėslio. Staiga pagavęs pyktis tary- 
tum padaugino jos jėgas. Kas čia per kvailystės? 


Nepaisant sunkių vaikystės metų? 

Kas per negirdėtas įžūlumas! Kas ji manosi esanti, kaip 
gali siųsti laišką su tokiais užuojautos kupinais žodžiais? 
Vėl pakėlė voką ir perskaitė adresą, užrašytą lapo apa- 
čioje. Žvilgsnis sustojo prie vidurinių žodžių. Virebergo 
kalėjimas. 

Sunkiai prisimena šią moterį, matyt, sėdinčią Virebergo 
kalėjime, bet manančią, kad gali teisti jos vaikystę, o kartu, 
žinoma, ir jos tėvus. 

Nuėjo į virtuvę, atplėšė šaldytuvo duris. Kakavos pake- 
lis jau stovėjo šalia kriauklės. Skubėdama atsipjovė gabalą 
sviesto, padažė į rudus miltelius. 

Užmerkusi akis juto, kaip sviestas tirpsta burnoje. Pa- 
sidarė lengviau. 

Tėvai dėl jos darė viską. Mylėjo ją! Kas gali tai žinoti 
geriau užją? 

Suglemžė lapą. Turėtų būti draudžiama siųsti laiškus 
žmonėms, kurie jų nenori. Ko toji moteris tikisi, sunku 
atspėti, bet neatsakyti į tokius įžeidinėjimus irgi neįmano- 
ma. Ji bus priversta atsakyti, pateisinti tėvus. Vien mintis, 

kad jai norom nenorom teks bendrauti su kažkuo, esančiu 
už šio buto sienų, privertė atsipjauti dar vieną gabalą 
sviesto. Šis laiškas - tikra provokacija. Atviras išpuolis. Po 
visų savanoriškos vienatvės metų Vanja staiga prasilaužė 
pro jos taip sunkiai pastatytas užtvaras. 


Vanja. 

Kaip mažai prisimena. 

Kad ir kaip stengiasi, mato tik padrikus vaizdus. Jiedvi, 
regis, draugavo, bet smulkesnių detalių beveik neišliko. 
Kažkokie namai, kuriuose visada triukšmas, sodas, kar- 
tais panašus į sąvartyną. Namai nė iš tolo ne tokie švarūs 
ir pavyzdingi kaip jos tėvų namai. Regis, prisimena, kad 
tėvai nepritarė jų draugystei. Ir še tau! Jie ir vėl pasirodė 
teisūs. Kiek jiems teko kovoti! Kai tai prisimena, jai rodosi, 
kad gerklėje įstrigo sprangus kąsnis. Nebuvo gero būdo 
vaikas, bet jie vis tiek nepasidavė, darė viską, kad atvestų 
ją į tikrą kelią, nepaisydami jos užsispyrimo ir daugybės 
skausmo, kurį teko per ją iškęsti. Ir štai dabar, daugiau 
kaip po trisdešimties metų, toji moteris kalba apie tai, 
kaip jų kartą paveikė vaikystės metai. Gal ieško kaltų dėl 
savo pačios nelaimių, nori viską suversti kitiems? Kas gi 
daugiau iš jų sėdi kalėjime? Atsiunčia laišką su paslėptais 
įžŽeidimais ir kaltinimais, nors kalėjime sėdi ji pati. Įdomu 
būtų žinoti už ką. 

Pasirėmė į stalelį šalia kriauklės. Vėl nusmelkė skausmas 
nugaros apačioje. Staigus dilgtelėjimas, net akys aptemo. 

Nors geriausia būtų viską pamiršti. Tegul Vanja nu- 
grimzta praeitin, tegul dumblas, kurį ji sujudino, nusilei- 
džia į balos dugną. 

Pažvelgė į virtuvės laikrodį. Nors jie niekada nebūna la- 
bai punktualūs, bet po kokios valandos kitos turėtų ateiti. 
Vėl atidarė šaldytuvą. Kai į jos mintis bando prasiskverbti 
tai, ko nenori Žinoti, noras valgyti visada sustiprėja. 

Poreikis prisikimšti ir nutildyti tai, kas rėkia jos viduje. 


Jis sako, kad myli ją. Viskas, ką jis darė, ką kalbėjo, irgi, 
rodos, tai patvirtino. Bet taip sunku tuo patikėti. Kad jis 
myli kaip tik ją. 

Jis norėjo įtikinti, kad laiko ją nepakartojama, kad ver- 
tina labiau už visus kitus žemės Žmones, kad ji jam svar- 
biausia. Kad jis niekada jos neapvils, kad visada saugos. 

Taip sunku patikėti. 

Už ką toks vyras kaip Tomas turėtų mylėti kaip tik ją? 
Kai tau jau artėja keturios dešimtys, jauni vyrai paskui 
tave nebėgioja, o užtenka tik mesti žvilgsnį į jį ir tuoj su- 
prasi, kad jis - daugelio trokštamas grobis. Bet vis dėlto 
pirmiausia ją traukė jo protas. Jo autoironiškas humoras, 
verčiąs ją kvatoti pačiose neįtikimiausiose situacijose. Tik 
visiškai savo vyriškumu pasitikintis Žmogus gali pasijuok- 
ti ir iš savęs. Tik Žmogus, nebijąs pažvelgti į savo vidų, 
žino, iš ko galima juoktis. Tokio ji dar nebuvo sutikusi. 
Jam netrūko smalsumo ir nesenkančio troškimo išmokti 
ko nors naujo, suprasti daugiau. Visada pasirengęs at- 
sisakyti įprasto požiūrio, jei kažkas kita staiga pasirodo 

labiau pagrįsta, visada sugebąs pažvelgti iš kito taško. Gal 
todėl jam taip sekėsi pramonės dizainerio darbas, o gal tai 
buvo rezultatas? Jo neįprastos savybės, minties laisvumas 
nuneša jų pokalbius į dar netyrinėtas aukštumas, kartais 
jai tenka gerokai pasistengti, kad išlaikytų jo lygį. Ją tai 
nepaprastai stimuliuoja. 

Intelekto požiūriu jis jai visiškai prilygo. Tokių žmonių 
tikrai reta. 

Taigi kodėl jis įsimylėjo kaip tik ją? 

Kažkur turėjo būti klasta. Bet kad ir kaip ieškojo, ne- 
galėjo rasti. 

Žinoma, vyrų pasitaikydavo. Neilgai trukusių ryšių 
praeityje buvo, bet jos pasirinkimą nulemdavo kitos am- 
bicijos, ne vien pastangos pratęsti santykius. Ilgos medi- 
cinos studijos reikalavo viso jos dėmesio. Egzamino įver- 
tinimas „gerai“ atrodydavo nesėkmė, patenkinta būdavo 
tik vertinama „labai gerai“, o kartais ir to atrodydavo 
maža. Dėstytojai turėjo griūti iš susižavėjimo jos pažan- 
ga ir gabumais, bet greitai teko įsitikinti, kad tai ne taip 
paprasta. Gabių studentų daug. Todėl ją nuolat kamavo 
jausmas, kad per mažai dirba, kad nėra labai gabi. Teko 
arti dar labiau. 

Pamažu jos bendraamžiai išsiskirstė, vedė, ištekėjo, pa- 
sinėrė į šeimos rūpesčius, oji, dideliam motinos liūdesiui, 
liko netekėjusi. Dabar tai atsitikdavo ne taip dažnai, nors 
iš tikrųjų greitai gali būti jau per vėlu, bet metų metus 
motina nedavė jai ramybės aiškindama, kaip ji nusivylusi, 
kaip liudna, kad, matyt, nebesusilauks vaikaičių. Giliai 
širdyje, kur jos jausmai neprieinami nei motinai, nei kam 
nors kitam, Monika jai pritarė. 

Ne visada taip lengva gyventi vienai. Sunku pasakyti, 
ar tai kultūros tradicija, ar dar kas nors, bet kažkur pa- 
slaptingoje žmogaus prigimtyje, atrodo, vis dėlto slypi 
principinis poreikis jungtis. Kūnas kalbėjo aiškia kalba. 
Po mėnesių vienatvės jis troško prisilietimo. Ji niekam ne- 
buvo įsipareigojusi. Tada galėdavo pradėti nedidelį meilės 
nuotykį, kad būtis kiek prašviesėtų, bet niekada neleisda- 
vo jausmams įsikeroti. Leisdavo sau kiek pasidžiaugti, bet 
santykiai niekada nepasidarydavo labai svarbūs. Bent jau 
jai. Gal toks jos elgesys ir sužeisdavo vieną ar kitą širdį, 
bet niekam nevalia buvo per daug prisiartinti prie centro 
tos erdvės, kurioje mažoji Monika gyveno, stropiai slėp- 
dama visas savo baimes. 

Ir savo paslaptį. 

Seksas - gana paprastas dalykas. Daug sunkiau tikras 
artumas. 

Kartais pusiausvyra būdavo pažeidžiama. Per dažni 
skambučiai, per dideli norai, kalbos apie lūkesčius ir atei- 
ties planus. Juo didesnis dėmesys, juo šaltesni tapdavo 
jos atsakymai. Ji įtariai žiūrėjo į didėjantį entuziazmą, 0 
netrukus ir visai nutraukdavo santykius. Nes geriau viena 
negu išduota. 

Kažkas ją pavadino princese ant ledo kalno, ir ji palaikė 
tai komplimentu. 

Bet štai sutiko Tomą. 

Tai atsitiko traukinyje, traukinio restorane. Ji per šventes 
lankėsi kaime pas draugus, grožėjosi jų šeimos idile ir nu- 
tarė grįžti traukiniu, norėdama paskaityti žurnale straips- 
nį apie naujus fibromialgijos tyrinėjimus. Kelionėje apėmė 
liūdesys. Keturiasdešimt aštuonias valandas stebėjo tai, 

ko jos gyvenime trūksta. Kaip viskas atrodė menka. Ji lyg 
ir gyvena, bet nieko nesugeba išgauti iš savo gyvenimo. 
Vėlgi, ar tokie kaip ji turi teisę būti laimingi? 

Nuėjo į restoraną išgerti taurės vyno, atsisėdo prie lango. 
Jis sėdėjo priešais. Nepasakė vienas kitam nė žodžio, tik 
langą. Vis dėlto visa savo esybe jautė jo buvimą šalia. Keis- 
tas jausmas, kad tu ne viena. Nors ir tylėdami, jie savotiškai 
bendravo. Neprisiminė, kad kada nors būtų tai patyrusi. 

Kai traukinys artėjo prie stoties, ji pakilo ir greitomis 
žvilgtelėjo į jį, o tada nuėjo į savo vietą pasiimti krepšio. 
Perone jis staiga ją pasivijo. 

— Klausykite! Sveiki. Prašau man atleisti. 

Nustebusi sustojo. 

— Gal pamanysite, kad aš išprotėjęs, bet tikrai pajutau, 
kad turiu tai padaryti. 

Atrodė sutrikęs, galėjai suprasti, kad jam pačiam padė- 
tis atrodė keista. Bet susitvardė ir kalbėjo toliau. 

— Norėjau padėkoti už kompaniją. 

Ji stovėjo tylėdama, o jis atrodė dar labiau susijaudinęs. 

— Sėdėjome priešais vienas kitą restorane. 

- Žinau. Ir jums ačiū. 

Jo veidą nušvietė šypsena, jis suprato, kad atpažino jį. 
Vis dar jaudindamasis pasakė: 

— Dar kartą atleiskite, bet norėčiau Žinoti, ar ir jūs tai 
pajutote? 

— Ką? 

— Na, tarytum... Nežinau nė kaip pasakyti. 

Jis vėl sutriko, oji, kiek padvejojusi, nežymiai linktelėjo 
galvą. Jo šypsena turėjo ją priversti bėgti į pasaulio kraštą 

iš gryniausio savisaugos instinkto. Bet sustojo, negalėjo 
žengti nė žingsnio. 

— Ak! 

Jis žvelgė į ją, lyg tik dabar staiga būtų išdygusi iš 
žemės, paskui ėmė raustis kišenėse. Netrukus išsitraukė 
suglamžytą popierėlį ir apsižvalgė, stvėrė pirmam praei- 
viui už rankovės. 

— Atleiskite, gal turite kuo rašyti? 

Užkalbinta moteris sustojo, pastatė ant grindinio port- 
felį, atsegė rankinę ir ištraukė tušinuką, atrodo, gana 
geros markės. Jis greitomis kažką užrašė ant popierėlio 
ir ištiesė jai. 

- Čia mano vardas ir telefonas. Norėčiau paprašyti jūsų, 
bet nedrįstu. 

Moteris su portfeliu šypsodama atsiėmė tušinuką ir 
nuėjo. 

Monika perskaitė. 

Tomas. Toliau - mobiliojo numeris. 

— Jei nepaskambinsite, niekada gyvenime nežiūrėsiu nė 
vieno filmo su Hjugu Grantu. 

Ji nejučiomis nusišypsojo. 

— Nepamirškite, kad ant jūsų pečių aktoriaus karjera. 


Kelias dienas abejojo. Nusistovėjusiu įpročiu nenorėjo 
parodyti, kad jai tai svarbu, nors, tiesą sakant, jis nėjo iš 
galvos. Galų gale įtikino save, kad nieko bloga neatsitiks, 
jei paskambins. Keletą kartų susitiks, ir tiek. Surinkti de- 
šimt skaičių padėjo ir tai, jog kūnas jau seniai troško, kad 
kas prie jo prisiliestų. 

Taigi trečią dieną pasiuntė jam Žinutę. 

„Kaltės jausmas dėl Hjugo darosi nebepakeliamas. Per 
didelė atsakomybė.“ 

Po minutės jis paskambino. 

Tą patį vakarą juodu pirmą kartą drauge vakarieniavo. 


— Columbia livia. Ar Žinai, kas tai? 

Jis šypsodamas pylė vyną į jos taurę. 

— Ne. 

— Lotyniškas pašto balandžių pavadinimas. 

— Gyvūnai nėra mano stiprybė. Bet jei tau rūpi kokia 
nors kūno dalis, manau, galėčiau padėti. 

Vos ištarusi suprato, kad pasakė nei šį, nei tą. 

— Turiu galvoje, kaip kas vadinasi lotyniškai. 

Ji pajuto, kad paraudo, o tai jai buvo visai neįprasta. Pa- 
matė, kad jis tai pajuto ir kad tai jam pasirodė juokinga. 

— Kai buvau mažas, mano senelis laikė tokią balandinę 
su pašto balandžiais. Vasarą paprastai būdavau pas senelius 
ir galėdavau padėti jam prižiūrėti balandinę. Lesindavau, 
išleisdavau pamankštinti sparnus, žieduodavau. Supratau 
daug visokių dalykų, tokia balandinė - tai ištisas mokslas. 

Atrodo, jis nugrimzdo į malonius prisiminimus, oO ji 
ėmė atidžiai į jį žiūrėti. Gražus, nieko nepasakysi. 

— Senelis ne tik turėjo balandinę, jis buvo tiesiog pasi- 
šventęs balandžiams. Senelei gal ir ne visada tai patiko, 
bet ji nemurmėjo. Ar Žinai, kaip pašto balandis randa savo 
namus? 

Ji papurtė galvą. 

— Orientuojasi pagal įvairius magnetinius laukus. 

— O aš maniau, kad jiems padeda žvaigždėtas dangus. 
Kažkur skaičiau. 

— Kaipgi jie tada skristų dieną? 

— Na, žinai... Gal manai, kad nemiegu naktimis ir visą 
laiką apie tai galvoju? 

Padavėjas nurinko indus, juodu patvirtino, kad valgis 
buvo skanus ir kad deserto nenori, bet mielai išgertų po 
puodelį kavos. Monika buvo beveik pamiršusi paskaitą 
apie balandžius, kai jis vėl pradėjo 

— Ar Žinai, kodėl jie visada grįžta namo, nepasuka kur 
nors į šalį? 

Ji purtė galvą. 

— Todėl, kad ilgisi namų. 

Jis palinko į priekį. 

— Balandžių pora nesiskiria visą gyvenimą. Be to, jie 
visada ištikimi vienas kitam, todėl kad ir kur vieną iš jų 
paleisi, jis visada grįžta namo. Vienas senelio balandis 
kartą, matyt, užkliuvo už pliko elektros laido, neteko ko- 
jos, bet vis tiek parlėkė namo, namo pas savo gyvenimo 
draugą. 

Pagalvojusi ji pasakė: 

— Beveik norisi būti ne žmogumi, o balandžiu, žinoma, 
jei negalvosi apie prarastą koją. 

Jis nusišypsojo. 

— Taigi. Kai buvau mažas, dažnai galvodavau, kad be 
galo tolimoje ateityje, kai užaugsiu ir sutiksiu būsimą 
žmoną, pajusiu tarytum magnetinį lauką. Tada ir supra- 
siu, kad sutikau tikrąją. 

Ji surinko nuo staltiesės keletą nematomų trupinėlių, 
jausdama, kad nori paklausti, bet jokiu būdu neišsiduoti, 
kad jai tai svarbu. 

— Ar taip ir buvo? 

— Kaip? 

Ji valandėlę dvejojo, kol suprato, kad atsakymo išgirsti 
beveik nebenorėtų. Stumtelėjo servetėlę. 

— Kai sutikai žmoną? 

Jis išgėrė gurkšnį vyno. 

— Nežinau. 

Nusivylimą pajuto pirmiausia skrandžiu, kuris susi- 
traukė, kai ji suprato, kad jis vedęs. Bailys, paslėpęs ves- 
tuvinį žiedą. Su vedusiais vyrais ji neprasideda. 

— Magnetinį lauką pajutau, iš tikrųjų. O apie žmoną, 
man rodos, dar sunku ką nors pasakyti. 

Kitas padavėjas pertraukė pokalbį, paklausė, ar juodu 
viskuo patenkinti. Abu linktelėjo, neišleisdami vienas kito 
iš akių, ir padavėjas greitai pasitraukė. 

— Gal dabar geriau suprasi, kodėl taip elgiausi perone. 
Pirmą kartą pajutau magnetinį lauką, turėjau ką nors 
daryti. 

Ji sutiko nepaprastą Žmogų. Eidama į restoraną pama- 
nė, kad, galimas dalykas, juodu praleis naktį kartu. Bet 
po kiek laiko ėmė vis labiau abejoti. Ne, noras nepraėjo, 
priešingai, pajuto, kad tas noras per daug didelis. Galų 
gale viską nusprendė jis. 

— Nemanau, kad galėčiau šį vakarą pakviesti tave į 
namus. 

Ji stovėjo tylėdama. Kadangi lijo, juodu stovėjo po mar- 
kizėmis prie restorano lango. 

— Tikrai nieko neprarasiu. Jausmas ir taip nuostabus. 


Ji dar niekada nebuvo sutikusi tokio kaip Tomas. Juodu 
išsiskyrė, jis žadėjo paskambinti rytoj, bet pirmoji Žinutė 

atėjo po aštuonių minučių. Naktį jų telefonai įkaito nuo 
trumpų sakinių, kurių stilius pasiekė neįsivaizduojamas 
aukštumas, ji šypsodama gulėjo tamsoje, skaitydama jo 
žavius pranešimus. Jo išradingumas skatino ją gerokai 
pasistengti ir kurti panašius sąmojingus atsakymus. Apie 
penktą turėjo prisipažinti esanti nugalėta. 

„Gyvenimas ir naktis nenumaldomai bėga. Niekada 
sapnai nebuvo taip arti kaip dabar.“ 

Jis privertė ją nutilti. 

Ir pakilo dar keliomis pakopomis aukščiau. 


Juodu laukė. Tyrinėjo vienas kitą. Tyliai, bet rūpes- 
tingai, iš vidaus ir išorės. Du vieniši žmonės atsargiai 
artinosi prie savo didžiausio lūkesčio. Ar vieną dieną jų 
gyvenime išsipildys tai, ko jiems visada trūko, apie ką 
svajojo. Kiekvienas pokalbis tarytum dar vienas nuoty- 
kis, kiekvienas atradimas - galimybė pasinerti į didesnes 
gelmes. Ji suprato, kad dar niekada nebuvo ten, kur dabar 
ją atvedė jausmai. Viskas kupina švelnumo. Pažino jį pa- 
mažu, niekas, ką jis pasakojo, ką ji patirdavo, nesumažino 
jos susidomėjimo. Priešingai. 

Žingsnis po žingsnio juodu artėjo prie lemiamos aki- 
mirkos ir nebijojo prisipažinti, kad nervinosi tarytum 
paaugliai, nors buvo jau nebe tokie jauni. 

Bet kaip ir visa kita su Tomu, tai išėjo kažkaip natū- 
raliai. Vieną sekmadienio popietę juodu tiesiog nebeiš- 
tverė. 

Ir ji suprato, kad iki šiol buvo nekalta lyg kūdikis. 

Daug kartų turėjo santykių su vyrais. Bet iki šiol nieko 
nebuvo mylėjusi. 


32 


Tai buvo tikras perversmas, apėmęs visą jos esybę, toks 
priešingas jos įprastiniam proto diktatui. Viskas ištirpo, 
susiliejo ne tik su kitu kūnu, bet ir visa būtimi. Per trum- 
pą valandėlę aplankė palaiminga nuojauta, begalinėje 
paslaptyje ji įžvelgė didelį paprastumą, visa ko prasmę. 
Tejautė norą nesipriešinti, atskleisti savo pažeidžiamiau- 
sias vietas, su begaliniu pasitikėjimu atsiduoti, leisti įvykti 
tam, kas turi įvykti. Dar niekada nebuvo taip priartėjusi 
prie pačių slapčiausių savo gelmių. Ten, kur dingsta ne- 
rimas, kur nėra vienatvės. 

Bet atėjo pirmadienis, ir ją vėl apėmė baimė. 

Visą dieną tylėjo. Išleidusi paskutinį pacientą, peržiū- 
rėjo mobiliojo atsakiklį. Jis buvo palikęs tris laiškus ir 
atsiuntęs keturias trumpąsias Žinutes. Ji turėtų susierzinti. 
Jei viskas vyktų kaip paprastai, jo dėmesys būtų mirties 
nuosprendis jų santykiams. Bet šį kartą tik dar labiau 
išsigando. Nieko nepadėjo, kad išvadino save baile. „Lai- 
kyk tai iššūkiu“, — kalbėjo sau. Tai irgi mažai tegelbėjo. 
Įprastiniai būdai nugalėti save šį kartą nebedarė poveikio, 
desnė baimė. Neištvertų, jei jis ją paliktų, jei prisileistų jį 
taip arti, o paskui ją išduotų. Pavojinga tapti priklausoma 
nuo to, ko negali kontroliuoti. Apsinuoginti tiek, kiek to 
reikalauja jo švelnumas. Tai daro ją tokią pažeidžiamą, 
kad tiesiog nepakenčiama. 


Vidurnaktį, kai vis dar nieko nebuvo jam atsakiusi, jis 
staiga pasibeldė į jos duris. 

— Jei nebenori manęs matyti, pasakyk tai tiesiai į akis, 
nesislėpk už išjungto mobiliojo. 

Pirmą kartą matė jį supykusį. Matė, kaip jis įskaudintas, 
kaip grumiasi su savo paties baime. 
Nieko neatsakė, puolė jam į glėbį ir pradėjo verkti. 


Jis gulėjo padėjęs galvą jai ant rankos. Už miegamojo lango 
švito. Ji glaudėsi prie jo kuo arčiau, bet atrodė, kad to per maža. 

— Ar žinai, ką reiškia Monika? 

Ji linktelėjo. 

— Įspėjančioji. 

— Lotyniškai taip. O graikiškai - vienišoji. 

Jis pasuko galvą, pabraukė jai smiliumi per kaktą. 

— Man rodos, niekada nesu sutikęs Žmogaus, kuris taip 
stengtųsi pateisinti savo vardą. 

Ji pagalvojo. Vienišoji. Taip, taip buvo visada. Iki šiol. 
O štai dabar bijo būti išgelbėta. 

Jis atsisėdo, atsuko jai nugarą. 

— Juk aš irgi bijau, argi nesupranti? 

Ji nieko negali nuslėpti. Jis sugeba perprasti ją kiaurai. 
Viena iš daugelio jo savybių, kuria žavėjosi, bet lygiai taip 
pat ir bijojo. Jis atsistojo, priėjo prie miegamojo lango. Jos 
akys nuslydo jo nuogu kūnu. Koks jis gražus. 

— Visada galėdavau pasverti visus „už“ ir „prieš“, gerai 
apgalvoti, kaip turiu elgtis, įsitraukti į visus tuos pavo- 
jingus žaidimus ir dalyvauti juose, nepasirodydamas per 
daug suinteresuotas. Bet su tavimi tai neišeina. Visada 
ilgėjausi ko nors tokio, kas mane taip sukrėstų, kad pa- 
jusčiau, jog; neturiu pasirinkimo. 

Norėjo ką nors sakyti, bet į galvą neatėjo nė vienas 
žodis. Visi tinkami Žodžiai buvo kažkur giliai paslėpti, 
nepasiekiami, nes iki šiol jai buvo nereikalingi. 

— Žinau tik tiek, kad niekada nesu jautusi ko nors pa- 
našaus. 

Jis stovėjo nuogas, kaip nuogas buvo ir jo prisipažini- 
mas. Ji atsikėlė, priėjo prie jo, atsistojo jam už nugaros ir 
pakišo rankas jam po pažastimis. 

— Todėl niekada daugiau nepalik manęs vieno su neby- 
liu telefonu. Nežinau, ar dar kartą galėsiu tai ištverti. 

Jis buvo drąsiausias vyras iš visų, kokius jai iki šiol 
pasitaikė sutikti. 

- Atleisk. 

Svaiginamą akimirką išdrįso lyg akla pasinerti į visišką 
pasitikėjimą, pasijusti be galo mylima. Akys vėl prisipildė 
ašarų, širdyje tirpo kažkas juoda ir sunkaus. 

Jis atsigręžė, suėmė rankomis jos veidą. 

— Noriu tik vieno dalyko, kad su manimi elgtumeisi 
garbingai, kad suprantamai pasakytum, kas dedasi. Jei 
būsime garbingi, nė vienam nereikės bijoti. 

Ji tylėjo. 

— Kaip tau atrodo? 

Tik tada ji linktelėjo. 

— Pažadu. 

Tą akimirką pati tuo patikėjo. 


Tą vakarą juodu kartu vakarieniavo. Rytą ji turėjo va- 
žiuoti į kursus, nors jau buvo jo pasiilgusi. Keturios die- 
nos. Keturios dienos ir keturios naktys be jo. 

Motina labai susinervino. Ne dėl kursų, o dėl to, kad 
kapas kelias dienas nebus apšviestas. Monika pažadėjo 
kuo greičiau grįžti. Sekmadienį trečią valandą grįš ir už- 
važiuos pas ją. 

Ilgai naršė drabužių spintą. Iš tikrųjų jau buvo nu- 
sprendusi, kuo apsirengs, žinojo, kas jam labiausiai pa- 
tinka, bet norėjo dar kartą įsitikinti, kad neklysta. Eidama 
pro langą sustojo prie orchidėjos, nuskynė suvytusį žiedą. 
Kiti žiedai buvo puikiai išsiskleidę, ji pasigrožėjo tobulu 
gamtos kūriniu. Beprotiškai gražu, absoliuti simetrija, jo- 
kių klaidų, jokių trūkumų. Pamatęs jas vazoje ant miega- 
mojo palangės, jis palygino gėles su ja. Vis dėlto nelabai 
protinga. Orchidėja tobula. Ji - ne. Jis leisdavo jai pajusti, 
kad ir jos išorė, ir vidus unikalūs, nepakartojami. Bet 
tik tada, kai šalia būdavo jis, kai jausdavo jo drąsinantį 
žvilgsnį. Kai žvilgsnis nutoldavo, viršų paimdavo kiti 
dalykai, kurie - ji gerai žino - slypi jos širdyje, bet meilės 
visiškai neverti. Jie greitai, be atodairos atsikariaudavo 
prarastą teritoriją. 


Kai reikėjo išeiti, dar kiek pastovėjo prie durų. Jei išeis 
dabar, ateis tiksliai nurodytu laiku. Kas atsitiktų, jei ji pa- 
vėluotų? Jei smarkiai pavėluotų? Ar jis labai susinervintų? 
Gal pamatytų, kad ji ne tokia nuostabi, kaip jam atrodo? 
Gal tada jis pagaliau atskleistų ir savo paslėptas ydas, tą 
klastą, kuri, ji įsitikinusi, kažkur turėtų būti. Parodytų, 
kad myli ją tik tol, kol jam rodosi, jog ji tobula. Ji išjungė 
mobilųjį ir atsisėdo ant prieškambario suolelio. 


Privertė jį laukti keturiasdešimt penkias minutes. Kai 
pagaliau atbėgo, jis permirkęs stovėjo aikštės viduryje. Jis 
nepajudėjo iš tos vietos, kur juodu buvo susitarę. 

— Pagaliau! Dieve, kaip nerimavau! Maniau, kad atsitiko 
nelaimė. 

Nė vieno pikto žodžio. Jokių priekaištų, jokio susierzi- 
nimo. Jis priglaudė ją prie savęs, ji įsikniaubė į jo šlapią 
striukę, susigėdo. 

Bet tas jos neįtikino. Sieloje neišnyko abejonės. 


Tą naktį juodu miegojo jos bute. Rytą, kai jai netrukus 
reikėjo išvažiuoti, jis vis delsė, ilgai laikė apkabinęs ran- 
komis. 

— Suskaičiavau, kad tavęs nebus šimtą aštuonias valan- 
das, o aš vargu ar ištversiu aštuoniasdešimt penkias. 

Ji prisiglaudė prie jo, patyrė dar vieną svaiginamą aki- 
mirką. Šį kartą jai norėjosi likti namie. Duoti gyvenimui 
progą pačiam viską nuspręsti. 

—- Juk Žinai, kad netrukus grįšiu, mane trauks magneti- 
nis namų ilgesys. 

Jis nusijuokė, pabučiavo jai į kaktą. 

— Kai skrisi, saugokis elektros laidų. 

Ji irgi nusijuokė, pažvelgė į laikrodį. Jau tikrai laikas. 
Labai norėjosi pasakyti tuos tris žodžius, kuriuos taip 
sunku ištarti. Bet ji tik lengvai priglaudė lūpas prie pat jo 
ausies ir sušnibždėjo: 

— Labai džiaugiuosi, kad kaip tik aš tavoji balandė. 

Tą valandėlę nė vienas iš jų net keisčiausiose fantazijose 
neįtarė, kad toji Monika, kuri netrukus leisis į kelionę, 
niekada nebegrįš. 

Prabėgo keturios paros, kol ji pajėgė susikaupti, su- 
formuluoti atsakymą. Naktimis sapnuodavo neramius 
sapnus, visada prie didelių vandenų. Milžiniškos būtybės 
plaukiodavo po vandens paviršiumi kaip juodi debesys, 
ir nOIS ji stovėdavo ant kranto, jos jai atrodė grėsmingos, 
galėdavo ją pasiekti. Ji vėl buvo liekna, galėjo nevaržoma 
judėti, bet judėti neleido kažkas kita. Kojos buvo sustin- 
gusios. Dažnai nubusdavo, kai ant jos risdavosi milžiniška 
banga ir pajusdavo, kad niekaip nepabėgs. 

Didžiulė pagalvė už nugaros permirkusi nuo prakai- 
to. Ji norėjo atsigulti patogiau, bent vieną naktį gulėti ir 
miegoti kaip visi žmonės. Bet tokios galimybės jau seniai 
neteko. Jei atsiguls Žemiau, užtrokš nuo savo svorio. 


Daug metų prabėgo nuo tada, kai pastarąjį kartą kam 
nors rašė laišką. Vienam iš tų mažų Žmogučių jau pirmą 
dieną liepė nupirkti popieriaus, bet kol kas paslėpė jį vir- 
šutiniame rašomojo stalo stalčiuje. Ten gulėjo ir laiškas, 
į kurį reikia atsakyti, kiek išlygintas po to, kai buvo jį 

suglamžiusi, jos žvilgsnis dažnai nukrypdavo į gražius 
žalvario apkaustus, kuriais papuoštas stalas. 
Pastarosiomis dienomis iš gilumos išniro daugiau pri- 
siminimų. Mažų vaizdelių, kuriuose užtekdavo vietos ir 
Vanjai. Vanja juokiasi sėdėdama ant mėlyno dviračio. Vanja 
įsmeigusi nosį į kažkokią knygą. Ryškiai matė jos tamsiai 
rudus plaukus, surištus į arklio uodegą, visada suveržtą 
raudona gumele. Ir kažkoks neaiškus vaizdas malkinėje, jos 
namuose, tik nežinia, kas ten iš tikrųjų įvyko. Mažos ske- 
veldros, kurias sunku sudėti į vieną paveikslą. Maži, kone 
apčiuopiami fragmentai, nieko nesakantys jos jausmams. 


Šaldytuvą ištuštino. Viskas suvalgyta. Tris kartus tuš- 
tuma paširdžiuose atrodė tokia didelė, kad paskambino 
ir užsisakė picą. Užsakymų lape rašoma, kad pica atve- 
žama po pusės valandos, bet, kaip ir kiti idiotai, tie labai 
nepunktualūs. 

Niekada negalvojo, kad tuštumą gali taip skaudėti! 


Laiškas vis nėjo iš galvos. Geriausia būtų sudraskyti ir 
išmesti, bet dabar jau per vėlu. Ji perskaitė jos žodžius, jie 
įsigraužė jai į širdį, niekaip nepamirši. O bjauriausia, kad 
pyktis pamažu kažkur dingo, staiga užleisdamas vietą 
kitiems jausmams. 

Neaiški baimė, virpulys. 

Vienatvė. 

Tokie jausmai jos jau seniai seniai nebekamavo. 

Dar blogiau naktimis. 

Bandė įsikalbėti, kad bijoti jai tikrai nėra ko. Vanja sėdi 
kalėjime ir negali imti ir ateiti pas ją, ojei pasirodytų dar 

vienas laiškas, galima jo neskaityti, tiesiog išmesti. Nesi- 
duos dar kartą įviliojama į spąstus. 

Bet protingi žodžiai nepadeda. Suprato, kad bijo pir- 
miausia ne Vanjos. Bijo kitų dalykų. 


Tą rytą pakilo anksti, dar nešvito. Niekada neidavo į 
dušą, jei būdavo bent mažiausia rizika, kad pasirodys ma- 
žieji žmogeliukai. Taip sunku nusišluostyti visas tas pra- 
gulas, be to, įsivaizduoja, kaip atrodo egzema ant nugaros. 
Toji gauja dar ir liežuvauja. Jei pamatys, pakels didžiausią 
triukšmą, oji niekada gyvenime nesiduos, kad kas nors ją 
tepliotų tepalais. Dažniausiai nešiodavo dvejus drabužius. 
Plačias kaip palapinė sukneles iki žemės su sagomis viršu- 
je. Pasisiūdino jas prieš penkiolika metų. Bijojo pagalvoti, 
kad viena iš jų netrukus bus per ankšta. 


Rytą, kai Saba pasivaikščiojo pievelėje ir balkono durys 
vėl buvo uždarytos, Maja Brita nuėjo į virtuvę ir atsisėdo 
prie stalo. Žvilgtelėjo į laikrodį. Po trijų ar keturių valandų 
kas nors turėtų pasirodyti, bet kas Žino? Ateina, išeina, 
kada jiems šauna į galvą. Nors šiandien, tiesą sakant, 
laukia jų. Tuščias skrandis rėkte rėkia. Nepaisydama prie- 
kaištingų žvilgsnių, ji buvo užsisakiusi skanių dalykų. 

Sveika, Vanja. 

Atvirai kalbant, kokia čia po velnių sveika, bet kaipgi 
kitaip pradėsi laišką? Kaip kitaip atsakysi į tiesiai neištar- 
tus įžeidinėjimus? Reikia parodyti, kokie jie nemalonus. Ji 
pasistengs būti šalta ir rami, parodys, kad stovi aukščiau 
už tuos skaudžius dalykus, apie kuriuos manosi galinti 
rašyti pusprotė kalinė. 

Kaip tu ir tikėjaisi, tavo laiškas mane, švelniai tariant, nu- 
stebino. Turėjau ilgokai pagalvoti, kol prisiminiau, kas tu per 
viena. Kaip sakoma, daug vandens nutekėjo nuo tų laikų, kai su- 
sitikdavome. Ir aš, ir mano šeima gyvename gerai. Joranas dirba 
didelėje namų ruošos mašinų gamykloje skyriaus vedėju, 0 aš 
pati darbuojuosi bankininkystės srityje. Turime du vaikus, abu 
šiuo metu studijuoja užsienyje. Aš labai patenkinta savo gyve- 
nimu, vaikystės ir paauglystės metus prisimenu su džiaugsmu. 
Mama ir tėtė mirė jau gana seniai, labai jų pasigendu. Taigi 
dabar nebetenka pas juos važinėti, atostogas dažniausiai lei- 
džiame užsienyje. Todėl su niekuo iš mūsiškių nebepasikalbu ir 
nieko nežinau apie tave ir tavo likimą. Bet iš adreso supratau, 
kad pakliuvai į bėdą. 

Šiandien vakare mudu su Joranu einame į teatrą, todėl laišką 
norėčiau tuo ir baigti. 

Būk sveika. 

Maja Brita Peterson. 


Perskaitė, ką buvo parašiusi. Pavargusi nuo pastangų 
nusprendė, kad visai neblogai. Reikia tik, kad kas nors 
išneštų laišką iš buto ir įmestų į pašto dėžutę, tada galės 
viską pamiršti. 

Nelengva buvo parašyti jo vardą. 


Žmogutis tą dieną pasirodė apie pirmą, be to, naujas, iki 
šiol nematytas. Dar viena iš tų jaunų mergiočių, toji bent 
jau švedė, su gundančia bliuzele ir kitais drabužiais, aiškiai 
matomais liemenuko dirželiais. O paskui dar stebisi, kad 
daugėja išprievartavimų. Ko norėti, kai jaunos mergaitės 
rengiasi kaip kekšės. Ką vyrai daugiau gali pagalvoti? 

— Sveiki, mano vardas Elinora. 

Maja Brita su pasibjaurėjimu žvelgė į jos ištiestą ranką. 
Niekad gyvenime jai neateitų į galvą tą ranką paspausti. 

— Tikiuosi, tau paaiškino, kokia tvarka šiuose namuose? 

— Ką norite pasakyti? 

— Manau, tau davė sąrašą prekių, kurias turėjai nupirkti? 

— Taip, manau, kad davė. 

Įsilaužėlė ir toliau šypsojo, o Maja Brita dar labiau supy- 
ko. Mergaitė nusivilko panešiotą džinsinę striukę, išpuoš- 
tą spalvotais plastikiniais ženkleliais, nuo jų jos drabužiai 
atrodė dar netvarkingesni. 

— Sudėti į šaldytuvą ar susidėsite pati? 

Maja Brita nužvelgė ją nuo galvos iki kojų. 

— Gali palikti dėžes ant virtuvės stalo. 

Visada pati susidėdavo maistą į šaldytuvą, bet kilnoti 
dėžių jau nebepajėgė. Jai reikėjo Žinoti, kur kas padėta. 
Kartais, kai reikia skubėti, tai svarbu. 


niekinamai sušnypštė: Niekada netylėk! JUSTICE PAYS 
LIFE, feministė? - žinoma! IF I AM ONLY FOR MYSELE 
— WHAT AM I? Spygliuota viela apvyniota stearino žvakė 
ir užrašas: RIGHTS FOR ALL. Daugybė mažai ką reiškian- 
čių šūkių apie šį bei tą, gali pamanyti, kad prisiėmė atsa- 
komybę pakeisti pasaulį. Ką gi, šišas praeis, kai truputį 
pauūgės ir supras, kaip pasaulyje viskas sutvarkyta. 

Išgirdo, kaip mažas žmogutis įėjo į vonią ir kaip į kriau- 
klę ėmė teškenti vanduo. 

Praėjo pusvalandis, kol suprato. Maja Brita stovėjo prie 
balkono durų ir laukė, kol į kambarį grįš Saba. Žaidimų 

aikštelėje tėtė siūbavo sūpynes. Vaikas, kuriam kažin ar buvo 
suėję metai, linksmai juokėsi, kai sūpynės pakildavo ir vėl 
imdavo leistis žemyn į ištiestas tėtės rankas. Ji jau daug kar- 
tų buvo juos mačiusi. Kartais į lauką išeidavo ir mama, bet, 
regis, jai kažką skaudėjo, vyras padėdavo jai atsistoti, jei ji 
sėdėdavo ant suolelio. Saba stovėjo netoli balkono, niekada 
nekreipdavo dėmesio į netoliese vaikštinėjančius žmones. 
O išmatas, Majos Britos liepiami, turėdavo surinkti rūpybos 
darbuotojai, ji nenorėjo kaimynų skundų dėl savo šuns. 

Pravėrė balkono duris įleisti Sabą. Tuo metu priešais 
esančio namo antrame aukšte atsidarė langas, vaiko mama 
iškišo galvą. 

— Matijau, kažkas telefonu klausia, ar nenori, kad pavė- 
žėtų į kursus. Važiuoja keletas, bet, regis, dar yra vietos. 

Daugiau Maja Brita nieko neišgirdo, nes Saba įbėgo į 
kambarį, nebuvo reikalo laikyti praviras balkono duris. 
Atsigręžusi pamatė, kad kambaryje stovi Elinora. 

— Jei norite, galiu ją pavedžioti. Viską jau sutvarkiau, 
spėčiau dar truputį pavaikštinėti. 

— O kam to reikia? Juk ji ką tik buvo lauke. 

— Na, pamaniau, gal ji norėtų ilgiau pasivaikščioti. Juk 
jai būtų gera kiek daugiau pajudėti. 

Maja Brita širdyje nusijuokė. Ši mergiotė, atrodo, įžū- 
lesnė už kitas. Bet nieko, vienaip ar kitaip pavyks ją nuo 
to atpratinti. ' 

— Ir kodėl gi jai to reikia? 

— Kiek pajudėti visada ne pro šalį. 

— Bet kam? 

Pastebėjo, kad mergaitės žvilgsnis pasidarė kažkoks 
netikras. Tarytum ėmė rinkti tinkamus žodžius, žinoma, 

taip jai ir reikia. Majos Britos tikslas - kad ji apskritai kuo 
mažiau plepėtų. 

Maja Brita nenuleido nuo jos akių. 

— Ir kas gi atsitiks, jei mažai judėsi? 

Šį kartą atsakymo nebuvo. 

— Gal nori pasakyti, kad kas nejuda, pasidaro labai 
storas? 

— Aš tik pasiūliau. Atleiskite. 

— Tu nori pasakyti, kad be galo baisu, jei kas pasidaro 
storas? Ar ne taip? 

Ką gi. Atrodo, su ja ateityje jokių bėdų nebus. 

Elinora jau buvo atidariusi lauko duris, kai Maja Brita 
ištiesė jai laišką. 

— Ar gali jį išsiųsti? 

— Žinoma. 

Jos žvilgsnis smalsiai nukrypo į adresą, lygiai taip, kaip 
Maja Brita ir tikėjosi. 

— Neprašau tavęs perduoti jį asmeniškai. Tiesiog įmesk 
į pašto dėžutę. 

Elinora įsikišo laišką į rankinę. 

— Buvo malonu. Kitą kartą irgi ateisiu aš, taigi pasima- 
tysime. 

Nesulaukusi atsakymo uždarė duris. Maja Brita pažvel- 
gė į Sabą ir atsiduso. 

— Mudviem nėra nė kur pasislėpti, tiesa? 


Kaip ir tikėjosi, pasidarė truputį lengviau. Kai iš buto 
dingo laiškas, sienos tarytum atgavo buvusį sugebėjimą 
užtikrinti ribą tarp jos ir išorinio pasaulio, su kuriuo ji 
nenori turėti nieko bendra. Vėl pasijuto saugiau. 

Taip džiaugėsi dvi dienas. Tada vėl pasirodė Elinora, ir 
Maja Brita tuoj suprato, kad nepavyko užkimšti jai gerklės 
taip, kaip to tikėjosi. Pabuvo jos bute ne daugiau kaip porą 
minučių ir jau pradėjo taip tarškėti, kad sienoje tarytum 
prasivėrė gilus plyšys. 

— Klausykite. Ar galiu vieno dalyko paklausti? Žinau, 
kad nemėgstate kalbėtis su mumis, su tais, kurie pas jus 
ateina, bet... 

Pati ir klausia, ir atsako. Ko tada Majai Britai kištis į 
jos kalbą su pačia savimi? Susižvalgė su Saba ir suprato, 
kad abi tos pačios nuomonės. Šią mergelę reikia greičiau 
pakeisti kita. 

— Tas laiškas, kurį tada išsiunčiau... 

Elinora nespėjo baigti sakinio, o Maja Brita pajuto iš 
visos širdies trokštanti, kad mergaitės nebūtų šiame bute 
nė kvapo, kad galėtų niekieno netrukdoma atidaryti šal- 
dytuvą ir pasiieškoti, ką galima susikimšti į burną. 

— Ar tai toji Vanja Tyren? 

Ji vėl pasijuto lyg sugauta. Jos jau seniai pamirštos 
bėdos ėmė traukti ją kažkur, kur tikrai nenori. Ne, to ji 
neleis. Nė neketino atsakyti. Bet ir tai nepadeda. Nesu- 
laukusi atsakymo Elinora plepėjo toliau, ir nuo jos Žo- 
džių plyšiai į priešišką pasaulį didėjo, virto didžiulėmis 
skylėmis. 

— Ar tai toji Vanja Tyren, kuri susidorojo su visa savo 
šeima? 

Vadovavimas — būdai ir metodai, leidžiantys pasiekti gerų 
rezultatų 

Sutiko dalyvauti kursuose prieš keletą mėnesių, Tomas 
dar nebuvo įsiveržęs į jos gyvenimą. Tada bet koks pilkos 
kasdienybės paįvairinimas būdavo labai malonus. Ji nu- 
sprendė važiuoti. 

Dabar viskas kitaip. Ji net neįsivaizduoja, kaip ištvers 
keturias paras. Tiek užtruks kursai. 


Kursų mokestį pasiūlė sumokėti viena farmacijos įmo- 
nė. Jie niekada neužsiminė, kad abejotų jos vadovavimo 
sėkme ar sugebėjimu skatinti personalą. Gal jiems kėlė 
nerimą, kad ji nepakankamai skatina personalą pasirinkti 
kaip tik jų vaistus, kai rašo receptą, bet žaidime dalyvauja 
abi pusės. Ne pirmas kartas, kai farmacijos įmonė vienam 
ar kitam klinikos gydytojui skiria nedidelę premiją. Ir 
turbūt ne paskutinis. 

Nelaikė savęs puikia vadove, bet, kiek žinojo, skyriaus 
personalas buvo ja patenkintas. Jei ir buvo bloga vadovė, 

personalas to nepajusdavo, priešingai, dažniausiai jai 
pačiai tekdavo dėl to dirbti viršvalandžius. Niekada ne- 
sugebėdavo primesti kitiems nemalonių darbų, verčiau 
jau padaryti juos pačiai, tada bent išvengsi nepatenkintų 
veidų. Visada norėdavo atlyginti tam, kurio prašydavo 
kokios paslaugos, kad tik nesugadintų jam nuotaikos. 
Nors iš tikrųjų jai buvo svarbiausia, kad ją gerbtų. Kad 
niekas apie ją blogai negalvotų. 

Gydytojos vaidmuo leisdavo pasijusti tvirčiau. Jei jos 
nebūtų laikę kompetentinga ir ryžtinga, prieš ketverius 
metus nebūtų pasiūlę vadovės vietos. Klinika buvo pri- 
vati, stambiausias akcinės bendrovės savininkas buvo 
vienas fondas, gauti vyriausiojo gydytojo vietą buvo di- 
delis pripažinimas. Klinikoje buvo devyni skyriai, ji vado- 
vavo Bendrosios chirurgijos skyriui. Bet, aišku, vadovės 
savybes visada galima tobulinti, ir jei tai būtų atsitikę 
ankstesniame gyvenime, kol dar nebuvo sutikusi Tomo, 
būtų su įkarščiu puolusi prie šios užduoties. Dabar tas 
nebeatrodė svarbu. Tomas mylėjo ją tokią, kokia ji yra, 
nepaisydamas trūkumų. Kaip tik dabar norėjosi pasimė- 
gauti šiuo jausmu. 

Tik vieno savo trukumo iki šiol nebuvo atskleidusi. 

Paties bjauriausio, paties niekingiausio. 


Stovėjo autobusų stotelėje ir laukė. Tomas ją atvežė, ji 
pažadėjo skambinti kiekvieną vakarą, tik seminaro valan- 
domis keturias paras jiems teks išjungti telefonus. Ėmė 
gailėtis, kad nevažiuoja savo automobiliu. Nepažįstama 
moteris paskambino ir pakvietė ją važiuoti kartu, Monikos 
pavardę ir telefoną sužinojo iš kursų vadovybės. Kodėl 

gi ne, pagalvojo tada. O dabar atrodė, kad būtų gera va- 
landą pabūti vienai. Važiuoti visiškai vienai, mėgautis 
tuo svaiginamu jausmu, kurį dabar patiria. Viskas staiga 
virto ramiu, maloniu laukimu. Tai buvo taip tobula, kad 
daugiau jai nieko nereikėjo. Jei tai vadinama laime, staiga 
ėmė suprasti, kodėl visi jos taip trokšta. 

Pažvelgė į laikrodį. Jau pusė devynių, o moteris žadėjo 
atvažiuoti dvidešimt po aštuonių. Iki sodybos, kur vyks 
kursai, beveik dešimt mylių, jei moteris neatvažiuos tuoj 
pat, jos pavėluos į pirmą posėdį. Ji visada laikydavo gar- 
bės reikalu atvykti laiku, todėl kiek susierzino. 

Apsigręžė ir žvilgtelėjo į spaudos biuro reklamą. Ne- 
sirinkdama ėmė skaityti vakarinių laikraščių bėgančias 
eilutes. 

Trylikos metų mergaitė tris mėnesius buvo uždaryta ir lai- 
koma SEKSO VERGE. 

Konkuruojantis laikraštis skelbė ką kita. 

Aštuoniais iš dešimties atvejų klaidinga diagnozė. KOSU- 
LYS gali būti MIRTINA LIGA. Pasitikrink, ar ja nesergi. 

Ji palingavo galva. Galima pamanyti, kad žurnalistai 
tapo mokyčiausiais neuropatologais. Taikyti į galimų 
pirkėjų primityvų savisaugos jausmą —- tikriausias bū- 
das atkreipti dėmesį į save. Tas jausmas slypi kažkur 
visų Žinduolių sąmonės gelmėje, jo uždavinys - nuolat 
sekti, ar kur nors aplink tave nėra gresiančio pavojaus. 
Reklama - tai ištisinis rimtas įspėjimo signalas. Visur 
aplinkui - galimi pavojai. Išsigandusiems reikėtų pa- 
aiškinti kodėl, ne vien kaip, o ypač reikėtų vengti bjaurių 
smulkmenų. Nuo to baimė nedingsta, greičiau priešin- 
gai, ir apskritai jai ima rodytis, kad vakarinių laikraščių 

reklamos turi daugiau įtakos visuomenės klimatui, negu 
žmonės tą suvokia. Nė vienas negali jų išvengti. Kurgi 
pagaliau skaitytojams dėti visą tą nuolat didėjančią bai- 
mę, nebent paslėpti ją kokiame nors sąmonės užkampyje, 
leisti jai ten tūnoti, o tuo tarpu didėja įtarumas viskam, 
kas svetima, nevilties jausmas. 

Ir žmonės perka laikraščius su tokiomis antraštėmis. 
Tai primityvių smegenų gelmių pergalė prieš smegenų 
žievės intelektą. 


Nedidelis raudonos spalvos furgonas dideliu greičiu 
atlėkė iš Didžiosios gatvės, bet ji net neatkreipė į jį dėme- 
sio. Biorjės statybos didelėmis raidėmis buvo užrašyta ant 
jo šono. Jei gerai prisimena, moteris sakėsi esanti vardu 
Osė. Furgonas sulėtino greitį ir sustojo, neišjungdamas 
motoro. Moteriai prie vairo buvo per penkiasdešimt, ji 
pasilenkė virš keleivio sėdynės ir nuleido šoninį stiklą. 

— Monika? 

Ši ištraukė ant ratukų stovinčio kelioninio krepšio ran- 
keną ir priėjo prie automobilio. 

— Aha, tai jūs. Sveiki. Taip, aš Monika. 

Moteris vėl pasitraukė ant vairuotojo sėdynės, iššoko iš 
furgono. Priėjusi prie Monikos, ištiesė ranką, pasisveikino. 

— Atleiskite, kad teko palaukti, bet įsivaizduokite, ne- 
galėjau paleisti motoro. Neįsivaizduojate, koks sąmyšis. 
Turėjau pasišaukti vyrą, tikėkimės, kad viskas bus gerai. 
Bandžiau nuvalyti nuo sėdynių bent didumą purvo. 

Monika juokėsi. Reikėjo kažko daug daugiau negu fur- 
gonas, kad jos gera nuotaika sugestų. 

— Ką gi, visko atsitinka. 

Osė paėmė jos krepšį ir įkėlė į furgoną. Kai uždarė 
šonines mašinos duris, Monika spėjo pamatyti staliaus 
įrankius ir apvalų, prie stovo pritaisytą pjūklą. 

— Laimė, kad mes tik dviese. Bandžiau dar kai ką pa- 
kalbinti, bet jie jau buvo susitarę, su kuo važiuos, kitaip 
jiems tektų gulėti furgono viduje. 

— Ak taip. Vadinasi, buvo ir daugiau? 

- Visas penketas. Žinau, vienas buvo iš bendruomenės, 
kažkas iš Kapalio firmos, o gal Lindekso, nebeprisimenu. 

Monika pradarė duris ir atsisėdo ant keleivio sėdynės. 
Prie veidrodėlio kabojo kažkoks niekutis, skleidžiąs ma- 
lonų kvapą. Osė pasekė jos žvilgsnį ir atsiduso. 

— Tikrai myliu savo vyrą, bet gero skonio jis niekada 
neturėjo. 

Pradarė stalčiuką ir įmetė niekutį į vidų. Kvapas tebetvy- 
rojo kabinoje, nuleido stiklą, įjungė bėgį, ir jiedvi pajudėjo. 

— Na, štai. 

Su palengvėjimu atsikvėpė. 

— Galų gale išvažiavome. Pora tokių rytmečių per me- 
tus, ir senatvės gali nebesulaukti. 

Monika žvelgė pro šoninį stiklą, šypsojo. Jau norėjo 
skambinti. 


Sodyba, kurioje vyko seminaras, atrodė kaip senovinis 
pensionas. Geltonas su baltais kampais, neseniai pridurtas 
priestatas, jame buvo viešbučio kambariai. Kelionėje jos 
linksmai juokėsi, dalijosi taikliais sąmojais. Osė pasirodė 
esanti sąmojinga ir linksma, galbūt gera nuotaika pravers- 
davo jai darbe, juk vadovavo jaunų narkotikus vartojančių 
mergaičių reabilitacijos įstaigai. 


50 


— Nesuprantu, kaip galima iškęsti tai, ką tenka išgyventi 
kai kurioms mergaitėms. Bet kiekvieną kartą, kai supranti, 
kad prisidėjai prie jų išsivadavimo, kad suteikei pagalbą, 
idant galėtų eiti pirmyn, mesti savo priklausomybę, — 
nieko negaila. 

Pasaulis pilnas herojiškai nusiteikusių žmonių. 

Ir tokių, kurie nori būti didvyriai. 


Jiems atsiųstoje programoje rašoma, kad kursai pra- 
sidės susirinkimu ir vadovų bei dalyvių pristatymu. Po 
pietų mokysis skatinti savo bendradarbius, „atsižvelgiant 
į pagrindinius Žmonių poreikius“. Monika pajuto, kad 
susidomėjimas gęsta. Norėjosi namo, o gavusi raktą ir 
įsikūrusi kambaryje, puolė skambinti. Jis atsiliepė po pir- 
mo signalo, nors sėdėjo kažkokiame susitikime ir nelabai 
galėjo kalbėti. Vėliau jos dėmesys „pagrindiniams žmonių 
poreikiams“ dar sumažėjo. 

Jautėsi jau viską išmokusi. 


— Štai, žinote, kas aš tokia, o dabar metas jums pasakyti, 
kas esate. Pavardės užrašytos ant jūsų kortelių, todėl tai 
galima praleisti. Bet kas ir kokie jūs, apie tai kiti nieko 
nežinome. 

Dvidešimt trys neseniai atvykę dalyviai sėdėjo ratu 
aplink moterį jų viduryje ir atidžiai klausėsi. Atrodė, kad 
šioje situacijoje tik ji jaučiasi laisvai ir patogiai, sėdintieji 
aplink gana nejaukiai žvalgėsi vieni į kitus. Monika staiga 
pagalvojo, kad tai visiškai suprantama. Dvidešimt trys 
suaugę Žmonės, visi vadovai, daugelis apsivilkę kostiu- 
mais, staiga išplėšti iš savo saugios, įprastos aplinkos, 

visiškai negali kontroliuoti padėties. Lyg kokie burtai 
pavertė juos mažais, sutrikusiais vaikais. Ji ir pati tą jautė. 
Kūnas nemaloniai pašiurpo, net mintis apie Tomą nepa- 
dėjo jai pasijusti jaukiau. 

— Turėdama galvoje šios dienos tematiką, noriu pasiū- 
lyti papasakoti apie save, todėl norėčiau pradėti nedideliu 
pratimu. 

Monikos žvilgsnis susitiko su Osės, abi šyptelėjo. Dar 
automobilyje Osė pasakojo, kad niekada nėra buvusi „as- 
menybės raidos“ kursuose ir kad žiūri į juos kiek skep- 
tiškai. Jai labiausiai rūpėjo toji seminaro dalis, kur bus 
kalbama, kaip įveikti stresą. 

Rato viduryje stovinti moteris kalbėjo toliau: 

— Iš pradžių norėčiau, kad visi užmerktų akis ir pa- 
svajotų. 

Dalyviai su nepasitikėjimu ėmė šnairuoti į vienas kitą 
lyg klausdami, ką visa tai galėtų reikšti, paskui vienas po 
kito pasinėrė į tamsą. Ten Monika jautėsi dar labiau be- 
jėgė, lyg sėdėtų nuoga, nežinodama, nuo kieno žvilgsnių 
jai labiausiai reikia prisidengti. Grindimis slystelėjo kėdės 
koja. Ji ėmė gailėtis, kad leidosi paperkama. 

— Ištarsiu šešis žodžius. Atkreipkite dėmesį į savo min- 
tis ir įsidėmėkite, ką pirmiausia prisimenate išgirdę vieną 
ar kitą žodį. 

Monikai iš kairės kažkas kostelėjo. Šiaip visi tylėjo. 
Negarsiai zirzė ventiliatorius. 

— Ar pasirengę? Pradėsime. 

Monika kiek pasislinko ant kėdės. 

Moteris tarp žodžių palikdavo ilgas pauzes, kad kiekvie- 
nas žodis geriau įstrigtų į sąmonę. 

— Baimė. Liūdesys. Pyktis. Pavydas. Meilė. Gėda. 

Visi ilgai tylėjo. Monika labai aiškiai suvokė savo mintis 
ir kokį ryškiausią prisiminimą žodis sukėlė. Šešios aiškios 
kaip diena mintys, visos jos nenumaldomai vertė ją pri- 
siminti kaip tik tai, ką labiau už viską norėtų pamiršti. Ji 
atsimerkė, norėdama viso to atsikratyti. 

Pirmas ir stipriausias impulsas buvo atsikelti ir bėgti 
iš Čia. 

Dauguma aplinkui tebesėdėjo užsimerkę, tik nedauge- 
lis, kaip ir ji, buvo pabėgę nuo vaizdų, atsiskleidžiančių po 
akių vokais. Kiek susigėdę žvilgsniai susitikdavo ir greitai 
nuklysdavo į šoną lyg ieškodami, kur pasislėpti. 

— Ar visi pasirengę? Prašom atsimerkti. 

Akys atsimerkė, kūnai sujudėjo. Vieni šypsojo, kiti, 
regis, stengėsi suvokti, apie ką galvojo. 

— Ar viskas gerai pavyko? 

Daugelis linksėjo galvomis, kiti, regis, buvo pilni abe- 
jonių. Monika sėdėjo tylėdama. Nė menkiausiu veido 
virptelėjimu neišsiduos, ką pajuto. 

— Sakoma, kad šie šeši jausmai yra universalūs, aptin- 
kami visose pasaulio kultūrose. Kadangi vėliau kalbėsime 
apie pagrindinius žmogaus poreikius, būtų kvaila, jei 
prieš tai patys nepabūtume ekspertais. Manau, kad tai, ką 
dabar prisiminėte, yra įvykis arba vienas iš keleto įvykių, 
kurie daug lėmė jūsų gyvenime, labiausiai jus paveikė. 

Monika sugniaužė ranką, jausdama, kaip nagai sminga 
į delną. 

— Kas prisistatydamas nori papasakoti, apie ką pagal- 
vojo, labai prašom. Bet, aišku, negaliu jūsų priversti, o dar 
labiau negaliu patikrinti, ar sakote tiesą. 


Vieni šypsojo, kai kurie net garsiai nusijuokė. 

— Kas norėtų pradėti? 

Niekas nepasisiūlė. Monika stengėsi tapti nematoma, 
sėdėjo visiškai tyliai, žvelgdama sau į kelius. Ji čia atva- 
žiavo savo noru. Šią akimirką tai buvo sunku suprasti. 
Pajuto, kaip jai iš dešinės kažkas sujudėjo, ir su siaubu 
suprato, kad ten sėdintis žmogus pakėlė ranką. 

— Galėčiau pradėti. 

— Gerai. 

Moteris šypsodama priėjo arčiau, kad galėtų įžvelgti 
raides ant jo kortelės. 

— Matijau, prašom. 

Monikai suspurdėjo širdis. Jis pakėlė ranką, duodamas 
ženklą, kad galima pradėti, o šalia jo sėdi ji. Ir jai teks ką 
nors pasakoti. 

Ką nors kita. 

— Taigi darysiu, kaip liepta, būsiu klusnus mokinukas, 
praleisiu visus formalumus ir visa kita ir pradėsiu nuo 
esminių dalykų. 

Monika pasuko galvą, pašnairavo į jį. Jam per trisdešimt. 
Džinsai, margas megztinis uždara apykakle. Šypsodamas 
nužvelgė visą ratą lyg norėdamas pasisveikinti. Vieną se- 
kundę jų akys susitiko. Jis spinduliavo pasitikėjimu, bet 
neatrodė pasipūtęs. Tik sveikas savigarbos jausmas. Aplin- 
kiniams tai leido atsipalaiduoti. Bet jai nė kiek nepadėjo. 

Jis kiek pasikrapštė pakaušį. 

— Pagalvojau ne apie vieną ypatingą akimirką, o apie 
procesą, trukusį daug metų. Bet ir be šio pratimo žinau, 
kad svarbiausia mano gyvenimo akimirka buvo toji, kai 
žmona vėl žengė pirmus netvirtus žingsnius. 

Jis patylėjo, palietė kėdės atlošą, atsikrenkštė. 

— Dabar bus jau penkeri metai. Mudu su Pernila bu- 
vome gerai išsitreniravę sportininkai narai. Kai atsitiko 
nelaimė, buvome išvykę su keturiais draugais, nardėme 
ieškodami nuskendusio laivo. 

Galėjai suprasti, kad jis tai pasakoja nebe pirmą kartą. 
Žodžiai liejosi laisvai, lengvai, pasakojo sklandžiai, neuž- 
sikirsdamas. 

— Viskas vyko kaip įprasta, taip buvome nardę šimtus 
kartų. Nežinau, kas iš jūsų nusimano apie nardymą, bet neži- 
nantiems pasakysiu, kad visada neriama dviese. Jei susirenka 
grupė, kiekvienas turi partnerį, su kuriuo kartu neria. 

Kitoje rato pusėje kostiumuotas vyras linktelėjo no- 
rėdamas pareikšti, kad jis taip pat gerai nusimano apie 
nardymą. 

Matijas nusišypsojo, linktelėjo ir tęsė toliau. 

— Tą kartą Pernila nėrė su kitu partneriu. Aš ir mano 
partneris išbuvome po vandeniu daugiau kaip pusvalandį 
ir išnėrėme pirmieji. Prisimenu, kad nusimoviau šalmą, 
kad šiek tiek kalbėjome apie tai, ką matėme po vandeniu, 
bet laikas bėgo, o Pernila ir Ana vis nesirodė. 

Kažkas pasidarė su jo balsu. Matyt, apie skausmingą 
įvykį galima pasakoti daug kartų, bet nuo to ne lengviau. 
Monika to nežinojo. Iš kur jai Žinoti? 

— Dar nespėjau pakankamai ilgai pabūti viršuje, todėl 
negalėjau vėl nerti, be to, ir kiti man neleido, žinote, kol 
atsigauna kvėpavimas ir visa kita, bet viskas velniop, 
nusprendžiau nerti ir tiek. Tarytum jaučiau, kad atsitiko 
kažkas negera. 

Jis nutilo, giliai įkvėpė oro, lyg atsiprašydamas šyptelėjo. 

— Atleiskite, daugybę kartų pasakojau, bet vis dėlto... 

Monika gerai nematė, kas sėdi jam iš dešinės, matė tik 
moters ranką. Ranka palietė jo ranką užuojautos kupinu 
gestu ir vėl dingo iš regėjimo lauko. Matijas linktelėjo 
priimdamas jos užuojautą ir nutarė tęsti toliau. 

— Šiaip ar taip, panėręs gilyn sutikau Aną, ji buvo apim- 
ta isterijos. Žinoma, kalbėti negalėjome, tik susirodyti 
ženklais, ir aš supratau, kad Pernila įstrigo laivo nuolau- 
žose, kad oras visai baigiasi. 

Dabar jo balsas pasidarė aiškesnis. Jis norėjo, kad visi 
ji gerai suprastų. Kad suvoktų jo išgyvenimus. Kone en- 
tuziastingai tęsė: 

— Manau, niekada gyvenime nebuvau taip išsigandęs, 
bet tai, kas įvyko, buvo taip keista. Viskas atrodė ryšku 
lyg krištolas. Turėjau tik panerti ir iškelti ją, tik tiek, jokios 
kitos minties. 

Monikai kažkas įstrigo gerklėje. 

— Neįsivaizduoju, ar yra kažkoks šeštas pojūtis, kuris 
ima veikti tokiais atvejais, bet atrodė, kad žinau, kur ji. 
Radau ją iš karto tarp laivo nuolaužų. 

Žodžiai vėl pasipylė sklandžiai. Mojavo rankomis, pa- 
brėždamas tai, ką sako. 

— Ji buvo netekusi sąmonės, gulėjo pusiau užversta nuo- 
laužomis, prisimenu kiekvieną detalę, lyg būčiau matęs 
filmą. 

Jis papurtė galvą, lyg pats negalėdamas tuo patikėti. 

— Šiaip ar taip, aš ją iškėliau, bet paskui atmintis nu- 
trūko. Beveik nieko nebeprisimenu, kiti papasakojo, kas 
buvo toliau. 

Jis vėl nutilo. Monikos nagai vis giliau smigo į delnus. 


Jis padarė viską, ko nepadarė ji. 

— Laivo bortas griūdamas sužalojo jai nugarkaulį. Gu- 
lėjau aukšto slėgio kameroje, todėl pirmą parą negalėjau 
būti su ja. Tai buvo dar vienas sunkus išbandymas. 

Jis vėl palietė kėdės atlošą. Šį kartą pauzė buvo ilgesnė. 
Niekas nieko nesakė. Visi sėdėjo tylėdami, laukdami, ką 
jis pasakys dar, leido jam atsikvėpti. Jis nusuko žvilgsnį 
nuo kėdės atlošo, susikaupė. Visi suprato, kaip jam buvo 
sunku, kokį gilų pėdsaką jo gyvenime paliko ši nelaimė. 
Kai vėl prašneko, balsas buvo ramus, dalykiškas. 

— Negaliu kalbėti visą popietę, pasakysiu trumpai: ji 
kone trejus metus grūmėsi su likimu, kol išmoko vaikš- 
čioti. Lyg to dar būtų negana, paaiškėjo, kad mūsų įmoka 
į draudimo kompaniją dvi dienas pavėlavo, todėl jie ne- 
sumokėjo nė vieno skatiko per visą reabilitacijos laiką. Bet 
Pernila laikėsi šauniai, tiesiog nesuprantu, kaip ji tai ištvė- 
rė. Visus tuos metus ji grūmėsi kaip žvėris, bjauriausia, 
kad nieko negalėjai padėti, tik stovėti šalia ir raudoti. 

Jis dar kartą nužvelgė visus ratu sėdinčius dalyvius ir 
vėl nusišypsojo. 

— Galiu tikrai pasakyti, kad toji diena, kai ji žengė pirmą 
žingsnį, laimingiausia mano gyvenimo diena. Toji ir dar 
ta, kai gimė mūsų duktė Daniela. 

Pasidarė visiškai tylu. Matijas apsidairė ir pats nutrau- 
kė pagarbią tylą. 

— Taigi užsimerkęs prisiminiau šį mažą epizodą. 

Pasipylė spontaniški plojimai, jie stiprėjo, truko ilgai. 
Garsas lyg siena augo aplink Moniką. Kol jis kalbėjo, 
kursų vadovė sėdėjo ant laisvos kėdės, bet kai plojimai 
aprimo, ji atsistojo ir kreipėsi į Matiją. 

— Ačiū už nepaprastai jaudinantį ir įdomų pasakojimą. 
Norėjau paklausti, ar gerai jaučiatės. 

Matijas skėstelėjo rankomis. 

— Žinoma. 

— Ar galite išreikšti viską, ką jaučiate, keliais žodžiais? 

Jis pagalvojo vos kelias sekundes. 

— Dėkingumą. 

Moteris linktelėjo ir ketino dar kažką sakyti, bet Matijas 
užbėgo jai už akių. 

— Iš tikrųjų jaučiu dėkingumą ne vien dėl to, kad Pernila 
išsigelbėjo, nors gali pasirodyti keista. 

Jis nutilo, lyg svarstydamas, kokiais žodžiais išreikšti 
tai, kad visi suprastų. 

— Sunkoka paaiškinti, bet kita dėkingumo priežastis iš 
tikrųjų gana egoistiška. Kiek vėliau supratau, koks esu 
dėkingas, kad reagavau taip, o ne kitaip, kad nedvejoda- 
mas nėriau į dugną. 

Moteris linktelėjo. 

— Jūs išgelbėjote jai gyvybę. 

Jis, galima sakyti, ją nutraukė. 

— Taip, Žinau, bet svarbu ne tik tai. Svarbu žinoti, ką reikia 
daryti, kai kyla tokia krizės situacija, nes kol jos nėra, niekas 
nežino, kaip reaguotų. Tai supratau tik po nelaimės. Noriu 
pasakyti, jog esu be galo dėkingas, kad reagavau teisingai. 

Jis nusijuokė beveik sumišęs, nuleido akis žemyn. 

— Turbūt visi svajojame būti didvyriais ir tinkamai elgtis 
susidarius sunkiai padėčiai. 

Monikai pasirodė, kad kambarys svyra į šoną. 

Bet kurią sekundę galėjo pakviesti pasakoti ją. 

Ji negali pajudėti. Sėdi ant kėdės, liesa, bet dėl kažko- 
kios priežasties negali pajudėti. Burnoje šleikštulį keliąs 
skonis. Kažkas primena jų namų virtuvę, bet ją supa van- 
duo iki pat horizonto. Girdėti artėjantys Žingsniai, tik 
nežinia iš kur. Vienintelis noras — pabėgti, pabėgti nuo 
gėdos, bet kažkas atsitiko jos kojoms, ji negali pajudėti. 

Ji atsimerkė. Sapnas dingo, bet jausmas liko. Ploni, 
lipnūs siūlai rišo šį jausmą prie jos sąmonės, ji veltui 
bandė rasti kokį nors suprantamą ryšį. 

Pagalvė iš už jos nugaros buvo nuslydusi į šoną. Iš 
paskutinių jėgų jai pavyko atsikelti iš lovos ir atsistoti 
ant kojų. Saba pakėlė galvą ir pažvelgė į ją, paskui vėl 
patogiau atsigulė ir užmigo. 

Kodėl ji staiga, nei iš šio, nei iš to, pradėjo taip daug 
sapnuoti? Naktys atrodė pilnos pavojų, sunku užmigti 
sėdint, jai kėlė nerimą, kad mintys gali nubėgti nežinia 
kur, jei jų nekontroliuosi. 

Turbūt tai tos smulkutės mergaitės kaltė. Tos, kuri pas- 
taruoju metu ją lanko ir kuriai taip sunku užčiaupti burną. 

Maja Brita nenori nieko Žinoti, bet ji vis vien pasakoja. 
Neprašoma plepa ir plepa, o jos Žodžiai pasiekia Majos 
Britos ausis, nors šios nenori nieko girdėti. Vanja buvo vie- 
na iš nedaugelio Švedijos moterų, nuteista kalėti iki gyvos 
galvos. Prieš penkiolika ar šešiolika metų ji uždusino savo 
miegančius vaikus, perpjovė vyrui gerklę ir padegė namą, 
kuriame gyveno, norėdama susideginti ir pati. Bent taip 
tvirtino, kai sunkiai apdegusi buvo ištraukta iš ugnies. 
Daugiau Elinora beveik ir nežinojo, o tą nedaugelį buvo 
skaičiusi vakarinio laikraščio savaitgalio priede. Reporta- 
že apie labiausiai saugomas Švedijos moteris. 

Bet ką ji prisiminė, ką pasakojo, buvo daugiau, negu 
Maja Brita norėjo Žinoti. Negana to. Mažoji nedavė jai ra- 
mybės, kaip įmanydama stengėsi išpešti, iš kur ji pažįsta 
Vanją, ar žino dar ką nors. Žinoma, Maja Brita nieko jai 
neaiškino, bet argi ne bjaurastis, kad mergiotė nelaiko 
liežuvio, juk ji apskritai įleidžiama į šį butą tik tam, kad 
viską sutvarkytų ir išvalytų. Tas nuolatinis tauškėjimas! 
Niekada nenutyla. Gali pamanyti, kad jos kalbos organai 
nuolat turi judėti, kitaip nustos darbuotis ir kitos kūno da- 
lys. Vieną dieną net išdrįso atnešti mažą vazonėlį, bjaurų 
daiktą, negalintį pakęsti chloro. Jam taip pat nepatinka, 
kai balkone naktimis būna minusinė temperatūra. Elinora 
jau žadėjo skųstis firmai ir paprašyti, kad pakeistų jį, bet, 
laimė, Majos Britos bute iš firmos kol kas niekas nepasi- 
rodė. 


— Ar nupirkti dar ką nors, ar tik tai, kas surašyta? 
Maja Brita sėdėjo minkštakrėslyje, Žiūrėjo televizorių. 
Vieną iš tų dabartinių programų. Šį kartą grupė lengvai 

apsirėdžiusio jaunimo žūtbūt stengėsi apsigyventi vieš- 
butyje, kad galėtų kuo greičiau susirasti kitos lyties kam- 
bario draugą ar draugę. 

— Būtų gerai ausų kamštukus. Tokius iš akytos gumos, 
juos parduoda vaistinėje. Juos naudoja darbininkai, kai 
darbe didelis triukšmas. Išsipučia ir užpildo klausos 
kanalą. 

Elinora užsirašė lapelyje. Maja Brita žvilgtelėjo į ją, ir 
jai pasirodė, kad pro Elinoros šukuoseną, kiek aukščiau 
tos vietos, kur pro palaidinės iškirptę veržiasi krūtys, 
pasirodė neryški šypsena. 

Toji mergiotė išvarys Mają Britą iš proto. Nesupranta, 
kas atsitiko, nes Elinoros neįmanoma išprovokuoti. Nie- 
kada taip nenorėjo ko nors atsikratyti, bet jos išbandyti 
metodai nebepadeda. 

— O kurgi dingo toji nuostabi mergaitė Šajiba? Kodėl ji 
nustojo lankytis? 

— Nebenori. Mudvi su ja pasikeitėme vietomis, mat ji 
pasakė niekada daugiau čia nekelsianti kojos. 

Štai kaip. Vis dėlto Šajiba turbūt nebuvo tokia įkyri. 
Šiuo metu ji atrodė tiesiog svajonė. 

— Perduok jai linkėjimų ir pasakyk, kad aš labai vertinau 
jos darbą. 

Elinora brukosi į kišenę pirkinių sąrašą. 

— Tada kodėl aną kartą pavadinote ją negrų šliundra? 
Nežinau, gal tuos žodžius ji ir palaikė darbo įvertinimu. 

Maja Brita nukreipė žvilgsnį į televizorių. 

— Daug kas paaiškėja tik tada, kai turi su kuo palyginti. 

Ji vėl žvilgtelėjo į Elinoros pusę. Atrodo, vėl šypso, 
Maja Brita būtų galėjusi prisiekti, kad Elinoros lūpose 

pasirodė kažkas panašaus į šypseną. Ne, su ta mergiote 
tikrai kažkas negerai. Gal jai ne visi namie? 

Įsivaizdavo, ką jos kalba ten, rūpybos kontoroje. Kokia 
nepakenčiama kliente ją laiko. Storoji Krokodilė, kurios 
niekas nenori turėti savo sąraše. Jai tai nė kiek nerūpi. Ne 
jos kaltė, kad viskas įvyko taip, kaip įvyko. 

Tai Jorano kaltė. 


Televizoriuje viena mergina apgavo patiklią draugę ir ėmė 
nusirenginėti viršutinę kūno dalį, kad suviliotų kambario 
draugą. Žemiausi vyrų instinktai staiga tapo trokštama pra- 
moga, moterys Žžeminasi visų akivaizdoje. Pilni ekranai, pilni 
visi kanalai, užtenka nuspausti bet kurį pultelio mygtuką. 
Visi stengiasi aplenkti vienas kitą skandalingomis detalėmis, 
kad tik neprarastų savo žiūrovų. Tiesiog bjauru Žiūrėti. 

Retai kada praleisdavo bent vieną kadrą. 

Akies krašteliu matė, kad Elinora stovi žiūrėdama į 
ekraną. Kambaryje pasigirdo nervingas prunkštimas. 

— Viešpatie! Atrodo, kad tikrai nėra ribų Žmonių kvai- 
linimui. 

Maja Brita apsimetė negirdinti. Bet ar tai padės? 

— Ar žinote, kad žmonės visiškai rimtai sėdi ir disku- 
tuoja apie šią programą kaip apie visai rimtą dalyką? Pa- 
saulis žūsta, o Žmonės mano, kad į tai galima nusispjauti, 
ir suka galvas dėl štai tokių programų. Manau, visas šis 
mėšlas peršamas mums pagal planą. Mes tapsime visiš- 
kais idiotais, o valdžia galės išdarinėti, ką nori, ir mes 
nesugebėsime priešintis. 

Maja Brita atsiduso. Kad ją bent valandėlę paliktų ra- 
mybėje. Bet Elinoros neužčiaupsi. 

— Tiesiog baisiai įkyri visos tos nesąmonės. 

— Tada ir nežiūrėk. 

Jokiu būdu neprisipažinti, kad bent iš dalies jai pritari. 
Ji gintų ir choleros epidemiją, bet niekada nesutiktų su tos 
mergiotės nuomone. O Elinora tik dar labiau karščiavosi. 

— Kažin kas atsitiktų, jei porą savaičių nutrauktų visas 
tas laidas ir dar uždraustų gerti alkoholį. Gal tie, kurie 
tuoj pat nepasikartų, bent būtų priversti kažkaip reaguoti, 
susidomėtų, kas per velniava čia dedasi. 

Kad ir kaip Maja Brita nemėgsta naudotis telefonu, ma- 
tyt, nebus kitos išeities. Teks skambinti į namų rūpybą ir 
paprašyti, kad Elinorą pakeistų. Iki šiol to neprireikdavo. 
Viską sutvarkydavo pati. 

Mintis, kad teks kalbėtis telefonu, ją dar labiau suer- 
zino. 

— Su tokiais drabužiais ir tu galėtum prisidėti. Nereikė- 
tų net persirengti. 

Elinora valandėlę nutilo, o Maja Brita nenuleido akių 
nuo televizoriaus. 

— Kodėl taip kalbate? 

Sunku pasakyti, ar jos balsas buvo piktas, ar liūdnas. 
Maja Brita kalbėjo toliau. 

— Kai eisi pro veidrodį, žvilgtelėk, kaip atrodai, ir ne- 
užduok tokių kvailų klausimų. 

— O kuo gi blogi mano drabužiai? 

— Kokie drabužiai? Jau seniai buvau užsidėjusi akinius, 
todėl negaliu įžvelgti jokių drabužių. 

Elinora vėl nutilo. Majai Britai rūpėjo pamatyti, kokį 
įspūdį padarė jos žodžiai, bet ekrane pasirodė pabaigos 
tekstas. Programą remia piliulės „NorLevo“. 

— Ar galiu paklausti jus vieno dalyko? 

Dabar Elinoros balsas buvo kitoks. 

Maja Brita atsiduso. 

— Nežinau, kaip galėčiau tau uždrausti. 

— Ar jums malonu būti tokiai bjauriai, ar jūs iš tikrųjų 
jaučiatės nevykėlė? 

Maja Brita su siaubu pajuto, kad išraudo. To ji dar nebu- 
vo girdėjusi. Iki šiol niekas su ja nesiginčydavo. Nedrįso. 
O sakyti, kad ji jaučiasi nevykėlė - įžeidimas, dėl kurio 
mažąją mergiotę teks atleisti. 

Maja Brita pulteliu pagarsino televizorių. Nėra jokio 
reikalo atsakinėti į įžeidimus. 

— Didžiuojuosi savo kūnu ir nemanau, kad turėčiau jį 
slėpti. Man atrodo, kad su šia bliuzele atrodau gražiai, 
kad ir kaip ji jus erzina. 

Maja Brita nenuleido akių nuo ekrano. 

— Ką gi, ne mano reikalas, jei kas nori atrodyti kaip 
šliundra. 

— Taip. Taip pat kaip ne mano reikalas, jei kas užsidaro 
savo bute ir bando nusižudyti be saiko valgydamas. Bet 
juk tai dar nereiškia, kad toks Žmogus neturi proto. Ar 
ne taip? 

Tą dieną tai buvo paskutiniai žodžiai. Maja Brita vos 
nesprogo iš pykčio, kad juos vis dėlto ištarė Elinora. 

Vos likusi viena, paskambino ir užsisakė picos į namus. 


Praėjo šešios dienos, kai ji išsiuntė laišką. Per tas šešias 
dienas apmaudas pamažu, bet pastebimai atslūgo, bent 
jau tapo pakeliamas. Užtenka to, kad turi grumtis su Eli- 
nora. Bet vieną rytą išgirdo, kaip kažkas vėl šlamštelėjo 

į jos keistą laiškų krepšį. Laiškų plyšio dangtelis dar ne- 
spėjo užsidaryti, kai ji suprato, kad tai dar vienas Vanjos 
laiškas. Tai galėjai pajusti būdama bet kur, jai nereikėjo 
net eiti prie durų, kad sužinotų. 

Ji nepaėmė laiško, eidama koridoriumi stengėsi nežiū- 
rėti į duris. Bet, aiškus reikalas, netrukus pasirodė Elinora 
ir, švytėdama iš džiaugsmo, pakišo laišką jai po nosimi. 

— Žiūrėkite! Jums laiškas! 

Nenorėjo imti laiško. Elinora padėjo jį kambaryje ant 
stalo, laiškas gulėjo, kol Elinora tvarkė butą, o Maja Brita 
tylėdama sėdėjo minkštakrėslyje, apsimesdama, kad nie- 
ko neįvyko. 

— Ar neskaitysite? 

— O ką? Tau labai rūpi, ką ji rašo? 

Elinora toliau tvarkė butą, kalbėdama su Saba. Ką gi, 
juk vargšas šuo negali apsiginti. Maja Brita matė, kaip šuo 
ramiai guli ir kenčia. 

Moteris pakilo ir nuėjo į vonią. 

— Ar jums skauda nugarą? 

Toji žŽmogysta niekaip negali patylėti. 

— Kodėl? 

— Mačiau, kaip susiraukėte ir uždėjote ranką. Gal reikė- 
tų, kad gydytojas pažiūrėtų? 

Niekad gyvenime! 

- Jei tu greičiau viską sutvarkysi ir išsinešdinsi, tikrai 
pasijusiu geriau. 

Ji užsidarė vonios duris ir palaukė, kol įsitikino, kad 
įkyri mergiotė išėjo. 

Bet skaudėti tikrai skauda. Skausmas niekada nepra- 
eina, pastaruoju metu darosi vis aštresnis. Bet ji niekad 

gyvenime nenusirengs ir neleis, kad ją apžiūrinėtų, kad 
kas nors liestų jos kūną. 


Laiškas tebegulėjo ant stalo. Dieną ir naktį jis sugerda- 
vo kiekvieną deguonies dalelę jos bute, Maja Brita pirmą 
kartą po ilgo laiko panoro išeiti iš namų. Išmesti laiško 
nepajėgė. Matė, kad laiškas storas, daug storesnis už pir- 
mąjį. Gulėjo lyg koks pasityčiojimas ir visą parą tarytum 
šaukte šaukė. 

„Tu neturi charakterio, nelaiminga dručke! Tu vis tiek 
turėsi mane perskaityti!“ 

Taip, iš tikrųjų. Kai šaldytuvas ištuštėjo, o pica į namus 
nakčiai buvo uždaryta, ji ilgiau nebeištvėrė. Nors nenorėjo 
skaityti nė vieno Vanjos rašyto žodžio. 


Sveika, Maja Brita! 

Ačiū tau už laišką! Jei žinotum, kaip apsidžiaugiau jo sulau- 
kusi! Ypač sužinojusi, kad tau ir tavo šeimai gerai sekasi. Tai 
dar vienas įrodymas, kad visada reikia klausyti širdies balso! 
Kai mačiau tave paskutinį kartą, tu buvai nėščia ir, prisimenu, 
labai kentėjai, kad tekėdama už Jorano turėjai pasipriešinti tėvų 
valiai. Labai džiaugiuosi, kad viskas baigėsi gerai ir kad tavo 
tėvai galų gale atėjo į protą. Nereikia palikti neužbaigto to, ką 
pradėjai, nes paskui gali būti labai sunku. Jei žinotum, kaip 
žavėjausi tavo ryžtu, ir dabar žaviuosi! 

Dažnai prisimenu mūsų jaunystės metus. Mudvi gyvenome 
visiškai skirtingai. Mano namuose, kaip žinai, visada būdavo 
daug triukšmo, niekada nežinodavai, kokios nuotaikos pareis 
mano tėvas (ir ar iš viso pareis). Niekada apie tai atvirai nekal- 
bėjau, bet man buvo labai gėda prieš jus, ypač prieš tave. Bet 


66 


taip pat prisimenu, kad tu norėdavai ilgiau pabūti pas mane, 
pažaisti, sakydavai, kad tau pas mus gera, ir aš dėl to labai 
džiaugdavausi. Prisipažinsiu, gerokai prisibijojau tavo tėvų. 
Žmonės daug kalbėjo apie jūsų Bendruomenę ir apie tai, kokios 
ten griežtos taisyklės. Mano namuose apie Dievą beveik niekas 
nekalbėdavo. Gal būtų buvę geriausia rasti kažkokį vidurį tarp 
tavo ir mano namų, ypač dvasinėje srityje? 

Ar prisimeni, kai mes žaidėme ligoninę ir kai su mumis 
buvo Bosė Emanas? Man rodos, mums tada buvo dešimt ar 
vienuolika metų. Prisimenu, kaip tu išsigandai, kai pasirodė 
tavo tėvas ir kai Bosė pasakė, kad tai tu sugalvojai šį žaidimą. 
Man ir dabar gėda, kad tada neprisiėmiau kaltės, bet juk mu- 
dvi gerai žinojome, kad tau draudžia žaisti tokius žaidimus ir 
kad tai turbūt nebūtų tavęs išgelbėję. Nors tai visai nekaltas 
žaidimas, jį žaidžia visi vaikai. Po to tavęs porą savaičių ne- 
buvo mokykloje, o kai sugrįžai, nenorėjai pasakyti, kodėl taip 
atsitiko. Daug ko tada nesuprasdavau, juk mes gyvenome 
taip skirtingai. Pavyzdžiui, po kelerių metų, mums buvo jau 
gerokai per dešimt, tu pasakojai, kad meldi Dievą, idant jis 
apsaugotų tave nuo minčių, kurių turi vengti. Iokio amžiaus 
mes visos galvodavome apie berniukus, ir aš net nesupratau, 
kaip tau tenka kentėti, man tai atrodė gana juokinga. O juk tu 
buvai tokia graži, berniukai tik į tave ir žvalgydavosi, 0 aš tau 
pavydėdavau. Bet tu melsdavaisi, kad Dievas tave nubaustų, 
kad išmokytų tave paklusti ir... 


Maja Brita numetė laišką ant grindų. Iš užmaršties gel- 
mių lyg žvėris iškilo apmaudas. Ji vargais negalais išsirito 
iš minkštakrėslio, bet spėjo nueiti tik iki koridoriaus, kai 
pradėjo vemti. 

Tu gydytoja. Tau tai nesunku. Papasakok bet ką! 

Į ją nukreipti laukiantys dvidešimt trijų Žmonių 
žvilgsniai. Monikos galvoje tuščia. Tik viena mintis 
iškilo kaip votis iš tuštumos, visos išgalvotos istorijos 
pasidarė neįmanomos. Kai kas šypsojo, norėdamas ją 
paraginti, kai kas suprato, kad jai skaudu, ir žvelgė į 
šalį. 

— Galime peršokti, pakalbinti kitą, o jūs papasakosite 
kiek vėliau. Na, jei norite dar truputį pagalvoti. 

Moteris draugiškai šypsojo, bet Monika negalėjo 
pakęsti, kad jos gailėtų. Dvidešimt trys Žmonės šią va- 
landą manė, kad ji nieko nesugeba. Bet ji visą gyvenimą 
paskyrė, kad apie ją manytų priešingai. Ir jai sekėsi. 
Dažnai girdėdavo pagyrimų. Darbe kolegos sakydavo, 
kad sugeba daug. O štai dabar sėdi tarp dvidešimt trijų 
nepažįstamų žmonių, ir jai siūlo specialių priemonių 
išgydyti nuo neįgalumo. Visi esantys šiame kambaryje 
laiko ją primityvia vidutinybe, nesugebančia įvykdyti 
užduoties, su kuria taip puikiai susidorojo Matijas. 

Noras atsikovoti pozicijas buvo toks stiprus, kad ji įveikė 
savo dvejones. 

— Abejojau tik todėl, kad irgi pagalvojau apie nelaimin- 
gą atsitikimą. 

Balsas tvirtas, o kai pasistengi, net kiek išdidus. Visų 
žvilgsniai vėl atsigręžė į ją. Net ir tų, kurie buvo nuo jos 
nusigręžę su diskretiška užuojauta. 

Moteris, verčianti ją taip kankintis, turėjo bjaurų įprotį 
visą laiką šypsoti. 

— Nieko baisaus. Užduotis tokia, kad jūsų asociacijos 
turi būti laisvos, o juk tada dažnai išnyra stiprūs išgyve- 
nimai. Prašom, pasakokite, ką norite. 

Monika nurijo nemalonų kąsnį. Dabar bėgti jau nėra 
kur. Jai liko vienintelis dalykas - kiek pameluoti, kai tiesa 
bus nepakeliama. 

— Man buvo penkiolika, o mano brolis Larsas dvejais 
metais vyresnis. Jį pakvietė į svečius jo draugė Liselotė, 
nes jos tėvų nebuvo namie. Aš buvau truputį įsimylėjusi 
vieną jo klasės draugą, irgi turėjusį ten būti, todėl įsipra- 
šiau, kad pasiimtų ir mane. 

Ji girdėjo, kaip smarkiai plaka jos širdis, ir spėliojo, ar 
tai girdi ir kiti. 

— Liselotė gyveno tolokai, todėl nusprendėme pas ją 
pernakvoti. Mūsų mama nelabai žinojo, kas vyksta to- 
kiuose vakarėliuose, kad ten geriama ir panašiai. O jei ką 
ir nujautė, tai galvojo, jog aš ir mano brolis gereseni už 
kitus. Ji buvo apie mus labai geros nuomonės. 

Kol kas jokio pavojaus nėra. Reikia tik atsargiai slinkti 
šalia tikrosios tiesos. 

Kol kas visa tai pakeliama. 

— Kai kurie tą vakarą panoro išsimaudyti pirtyje. Ka- 
dangi buvo nemažai išgerta, niekas neprisiminė, kad rei- 
kia išjungti pirties agregatą. 

Ji nutilo. Viską prisiminė puikiai. Net Liselotės balsą, 
nors nuo to vakaro niekada daugiau jo negirdėjo. Moni- 
ka, nusileisk į apačią ir išjunk pirtį. Ir ji atsakė: „Gerai.“ Bet 
galva ūžė nuo išgerto alaus, o tas, kurį ji buvo slapta įsi- 
mylėjusi, pagaliau atkreipė į ją dėmesį. Ji pažadėjo laukti 
jo ant laiptų, kol jis grįš iš tualeto. 

— Ketinusieji nakvoti sugulė. Be manęs ir Larso, dar 
trys. Miegojome kur pakliuvo, ant sofos, ant lovos ar dar 
kur. Larsas miegojo antrame aukšte Liselotės kambaryje, 
O aš apačioje. 

Jos naujasis draugas išėjo namo. Larsas Liselotės kam- 
baryje buvo jau užmigęs. Monika, apsvaigusi iš meilės 
ir nuo išgerto alaus, atsigulė ant sofos prie pat uždarų 
Liselotės kambario durų. 

Antrame aukšte. 

Aikštelėje prie laiptų. 

Niekada gyvenime niekam neprisipažino, kad tą naktį 
miegojo kaip tik ten. 

— Pabudau apie ketvirtą valandą, nes nebegalėjau kvė- 
puoti, atsimerkusi pamačiau, kad visas namas apimtas 
liepsnų. 

Išgąstis. Panika. Siaubingas karštis. Ir vienintelė mintis. 
Kuo greičiau iš čia bėgti. Tik du žingsniai iki uždarytų 
durų, bet ji net nesuabejojo. Galvotrūkčiais leidosi laiptais 
žemyn, 0 juos paliko likimo valiai. 

— Visur buvo pilna dūmų. Nors ir gerai pažįsti namus, 
visai kas kita, kai nieko nematai. 

Žodžiai, žodžiai. Ji desperatiškai bandė kuo greičiau 
baigti pasakojimą ir patylėti. 

— Nuslinkau prie laiptų, bandžiau lipti į antrą aukštą, 
bet viskas degė. Bandžiau rėkti, pažadinti juos, bet gaisro 
traškesys buvo siaubingai stiprus. Nežinau, kiek laiko 
stovėjau ant laiptų, bandžiau lipti aukštyn. Kiekvieną 
kartą turėdavau trauktis porą žingsnių atgal, paskui vėl 
bandžiau. Paskutinis dalykas, kurį prisimenu, kad gais- 
rininkas neša mane iš namo. 

Toliau pasakoti negalėjo. Su siaubu pajuto, kad išraudo. 
Gėdos spalva užliejo jai skruostus. 

Ji stovėjo lauke ant pievelės, saugioje vietoje, matė, 
kaip nuo karščio sproginėja Liselotės lango stiklai. Lyg 
suakmenėjusi pamažu, bet aiškiai suprato, kad jis nie- 
kada nebeišeis iš to namo. Kad jis įkliuvo į kilpą, kurią ji 
liepsnas, naikinančias namą ir tuos, kurie jame liko. Jos 
gražų, linksmą brolį, kuris būtų buvęs daug drąsesnis už 
ją. Jis nė neabejodamas būtų žengęs tuos du žingsnius, 
kad išgelbėtų jai gyvybę. 

Jis turėjo likti gyvas, ne ji. 

O paskui tie klausimai. Jau tada buvo sunku į juos 
atsakyti, nes tiesa varė į neviltį. Ji miegojusi pirma- 
me aukšte, svetainėje! Liselotė žadėjusi išjungti pirties 
agregatą. Ilgas savaites bijojo, kad tie, kurie išėjo namo, 
galėjo išgirsti, kaip ji pažadėjo išjungti pirtį, arba matė, 
kad ji atsigulė ant sofos antrame aukšte. Bet jos aiškini- 
mų niekas nepaneigė, o laikui bėgant jie tapo oficialia 
tiesa. 

— Kas atsitiko jūsų broliui? 

Monika neturėjo jėgų ištarti to žodžio. Negalėjo ir tada, 
kai motina atbėgo per pievelę, užsimetusi paltą ant nak- 
tinių marškinių. Viršutinis aukštas įgriuvo, gaisrininkai 
kiek įmanydami gesino liepsnas, bet jas įveikti buvo labai 
sunku. Kažkas jai paskambino, ir ji puolė į automobilį. 

Ryškiausiai Monikos atmintyje įstrigo motinos veidas, 
kai ji išrėkė klausimą. Akys išsiplėtusios iš siaubo, ji jau 
žinojo, bet nenorėjo suprasti. 

— Kur Larsas? 

Atsakyti buvo neįmanoma. Negi ištarsi reikiamus Žo- 
džius. Taip neturėjo įvykti, ir kol niekas to nepasakė, 
tikrovė dar nebuvo tapusi tikrove. 

Pajuto jos rankas ant savo pečių, pirštai skaudžiai smi- 
go į kūną, kai mama bandė ją kratyti, iškrėsti atsakymą. 

— Monika, atsakyk! Kur Larsas? 

Ją išvadavo gaisrininkas, jis per kelias sekundes pasakė 
tai, kas pavertė įvykusį dalyką nepataisomu. Nuo tada 
niekas daugiau nebus taip, kaip buvo anksčiau. 

— Jis neišsigelbėjo. 

Kiekvienas skiemuo kietai įsikirto tarp to, kas buvo 
pirma ir kas yra dabar. Praeitis, naivi, nieko nenujaučianti, 
ir ateitis, kurioje viskas ištrinta. 

Tada ji tai pamatė. Pamatė vienmarškinės motinos 
akyse, desperatiškai bandančiose apsiginti nuo negai- 
lestingų žodžių. Monika pamatė, kad tai bus didžiausias 
mamos skausmas, ji paskirs visą gyvenimą, kad išsiva- 
duotų iš jo. 

Bet niekada neišsivaduos. 

Motinos skausmas dėl Larso mirties buvo didesnis už 
džiaugsmą, kad Monika liko gyva. 

„Jei tavo ranka ar koja gundo tave nusidėti, nukirsk ją 
ir mesk šalin. Geriau sužalotam ar raišam eiti į gyvenimą, 
negu su abiem rankom ir abiem kojom būti įmestam į 
amžinąją ugnį.“ 

Ji atsimerkė. Tai motinos balsas. Ji patraukė ranką, bjau- 
rėdamasi ją pasiekusiu kvapu. Kai tik galėjo, atsikėlė ir 
nuslinko į vonią prie kriauklės, nusiplovė su muilu, leido 
šiltam vandeniui nutekėti ir nusinešti visą tą bjaurastį. 

Tai Vanjos kaltė. Jos laiškas atvėrė tuos mažus kanalė- 
lius, kurių Maja Brita negali kontroliuoti, upeliai minčių, 
kurias ji norėtų pamiršti, prasiskverbė į jos vidų, ji nesu- 
gebėjo jų aplenkti. Kol grėsmė ateidavo iš išorės, žinojo 
būdų, kaip jos atsikratyti, bet dabar ji kilo iš vidaus, ir 
daugelį metų statyta gynyba buvo sulyginta su Žeme, 
kelias laisvas. 

Netyros mintys. 

Jos pradėjo ją lankyti anksti, ji nežinojo, iš kur jos staiga 
atsirado. Iššliauždavo tarytum juodos kirmėlės iš jos sme- 
genų, vertė ją trokšti neįmanomų dalykų. Nuodėmingų. 

Gal ją iš tiesų gundė šėtonas, kaip jie sakydavo. Ji gerai 
prisimena jų Žodžius. 

Bet nenori prisiminti! 

Staiga vėl tenka grįžti prie tų būdų, kurie ją apsau- 
godavo, o kai juos prisiminė, išryškėjo kitokios deta- 
lės, tokios, kurių neturėjo būti. Kaip maži upeliukai jos 
smelkėsi kanalais, jungėsi į prisiminimus, parodydamos 
visumą. Tarytum šukės jos iškapstydavo viską, ką, kaip 
jai atrodė, buvo pavykę pamiršti, palikti praeityje. Kartu 
su Vanjos parašytomis raidėmis skverbėsi į jos sąmonę. 
Šį kartą niekas nekovoja jos pusėje. Tėvai mirę, ojų Jėzus 
jau seniai ją apleido. 

Ji melsdavosi, melsdavosi, bet jų tikėjimo niekada 
nepriėmė, Dievas nenorėjo girdėti jos maldų. Viską 
atidavė, rodydama klusnumą, kad Jis apglėbtų ją savo 
meile, bet Jis niekada neatsakydavo. Nė vienu žodžiu, 
nė vienu ženklu neparodė, kad ją girdi, kad mato jos 
kovą ir jos auką. Jo tyla ją žlugdė, rodė, kad ji nieko 
neverta. Jis ją atstūmė, paliko vieną su purvinomis 
mintimis. 


Nuėjo į virtuvę. Dar buvo likęs truputis mėsos, kurią 
ji kiek apskrudino. Atsipjovė gabalėlį ir įsidėjo į burną. 
Apskrudino tik patį paviršių. Kai nuklypavo atgal prie 
lovos, palaikė gabalėlį burnoje, kad suminkštėtų ir sušil- 
tų nuo seilių, tada užmerkė akis ir nurijo. : 

Trumpa malonumo akimirka. 

Daug kartų nubudusi pajusdavo, kad jos rankos vėl 
liečia vietą Žemiau pilvo. Jos gėda būdavo raudona kaip 
kraujas. Kodėl ji gimė su tokiu kūnu, kūnu, pilnu nesveikų 

potraukių? Kodėl jų Dievas negali jos mylėti? Kodėl Jis 
baudė jos tėvus, juk ji pasirengusi viską paaukoti? 

Vieną naktį, kai ji pabudo, buvo jau per vėlu. Pabudo 
pačią gėdos akimirką. 

O per sapną jai kalbėjo jos motina. 

Jie pamatė, ką ji buvo padariusi. 


Didžiulė salė. Ji sėdi ant kėdės, o aplink ją plyti van- 
denys. Ji negali pajudėti. Kažkas atsitiko jos dešinei 
kojai, kažkas neleidžia jai pabėgti. Ją išgąsdino kažkoks 
garsas, ir ji pakėlė žvilgsnį. Jis stovėjo tiesiai priešais 
ją su juoda eilute, toks didelis, kad negalėjo įžvelgti jo 
veido. Norėjo bėgti, bet trukdė dešinė koja. Už jo ant 
grindų gulėjo sunkiai sužalotas Žmogus, jo balti drabu- 
žiai sudraskyti. Iš vinių dūrių jo rankose tekėjo kraujas, 
nudažydamas vandenį raudonai, jis žvelgė į ją maldau- 
damas pagalbos. 

Galingojo vyro balsas griaudėjo lyg perkūnas. 

— Jėzus mirė ant kryžiaus už tavo nuodėmes, už tai, 
kad tavo rankos sugundė tave, už tavo netyrus troški- 
mus. 

Išgirdo balsus už nugaros. Susirinko daug žmonių, jie 
atėjo čia dėl jos, dėl to, ką ji buvo padariusi. Jų žvilgsniai 
degino jai pakaušį. 

— Yra trys meilės formos - mūsų meilė Dievui, Dievo 
meilė mums ir erotinė meilė, kuri atitraukia mus nuo 
Dievo. 

Vanduo iš visų pusių artėja prie jos. Tėvai, sudėję ran- 
kas, sėdi kiek toliau. Jie nuolankiai žvelgia į kalbantį vyrą, 
maldaudami pagalbos. 

— Geiduliai pavojingi todėl, kad jie nepriklausomi nuo 
valios. Dorybė reikalauja visiškai kontroliuoti savo kūną. 
Ar supranti tai, Maja Brita? 

Jos vardas aidu atsimušė nuo sienų, bet ji nieko nega- 
lėjo atsakyti. Kažkas ją smaugė. Už jos stovintys Žmonės, 
kurių negalėjo matyti, spaudė rankomis jos galvą. 

— Kol nebuvo įvykusi gimtoji nuodėmė, Adomas ir Ieva 
galėjo daugintis be geidulių, be potraukio, kurį dabar jau- 
čiame, visas kūnas buvo valios kontroliuojamas. 

Vanduo vis kyla. Ant grindų gulįs sužalotas Žmogus 
paniro po vandeniu, ji nori pulti jam padėti, bet negali. 
Jos koja, galvą spaudžiančios rankos laiko ją tarytum 
prikaustytą. Netrukus nuskęs ir jos tėvai, jie prigers dėl 
jos, dėl to, kad ji privertė juos ateiti čionai ir beviltiškai 
maldauti pagalbos. 

— Turi išmokti puoselėti ir tobulinti savo santykius su 
Dievu, apvalyti savo purviną sielą. Tikras krikščionis turi 
išvengti seksualumo prakeiksmo. Tai, ką tu padarei, - 
nuodėmė, tu išklydai iš tikrojo kelio. 

Baisiai šniokšdami vandenys susiliejo, salė prisipildė 
iki pat viršaus. Jos tėvai sėdi tyliai tylutėliai, nuliūdę, 
nesigina nuo juos užliejančio vandens. Kvėpuoti darosi 
nebeįmanoma, nebeįmanoma. 


Pabudusi suprato, kad guli ant nugaros. Bandė persi- 
versti ant šono, bet sunkus kūnas neleido jai to padaryti. 
Didžioji pagalvė buvo nuslydusi ant grindų. Ji buvo bejėgė, 
pakliuvusi į savo pačios kūno spąstus. Kaip ant nugaros 
apvirtęs vabalas veltui mėgino atsistoti ant kojų, bet pa- 
stangos ištraukė iš jos plaučių dar likusį deguonį. Ji tuoj 

uždus. Mirs įveikta savo kūno, kūno, kuris visą gyvenimą, 
ir liesas, ir storas, buvo jos kalėjimas. Dabar jis laimėjo. 
Galų gale jis gaus tai, ko norėjo, įveiks ją, privers paklusti, 
pasiduoti. 

Jie ras ją čia. Toji Elinora ras ją rytoj ir papasakos kon- 
toroje, kad ji mirė gulėdama lovoje, užtroškusi nuo savo 
riebalų. 

Gėda visiems laikams. 

Iš paskutinių jėgų pavyko pasiridenti ant šono, ji krito 
ant grindų, sunkiai dunkstelėjo. Prispaudė kairę ranką, 
bet skausmo nejautė, pajuto tik išsivadavimą, kai oras 
siauru kanalu pasiekė jos plaučius. 

Saba sucypė, bėgiojo čia į vieną, čia į kitą pusę. Saba. 
Mieloji Saba. Jos ištikima draugė, ji visada šalia, kai jos 
prireikia. Bet šį kartą Saba negali jai padėti. Maja Brita 
gulės, kol ateis Elinora, bet bent dar nemirs. 

Valandos slinko lėtai. Kairė ranka netrukus užtirpo, 
bet ji nedrįso pajudėti, nenorėjo rizikuoti, juk vėl gali 
apvirsti ant nugaros. Vis tiek reikia ką nors daryti. Kiek 
pasislinko, ir kraujas vėl ėmė cirkuliuoti rankoje. Blo- 
giausia tas skausmas dubens srityje. Pastaruoju metu 
maudžia visą laiką, bet vis dažniau suskausta taip, kad 
nebegali paeiti. 


Jai pasisekė. Elinora atėjo anksti. Laikrodis prie lovos 
rodė kelias minutes po dešimtos, kai ji pagaliau išgirdo 
rakinamas duris. 

— Čia aš! 

Maja Brita nieko neatsakė. Elinora ir taip greitai ją ras. 
Girdėjo, kaip ji stato dėžes su maistu ant virtuvės stalo ir 

kalbasi su Saba, kuri pasitraukė nuo šeimininkės išgirdusi 
atidaromas duris. 

— Maja Brita! 

Po valandėlės ji stovėjo miegamojo duryse. Maja Brita 
matė, kaip ji išsigando. 

— Viešpatie, kas atsitiko? 

Ji atsitūpė šalia, bet kol kas jos nelietė. 

— Dėl Dievo, kiek laiko taip gulite? 

Maja Brita neturėjo jėgų atsakyti. Pažeminimas atrodė 
toks, kad jos žandikauliai net nesujudėjo. Paskui pajuto 
Elinoros rankas ant savo kūno. Tai buvo taip baisu, kad 
norėjosi rėkti. 

— Nežinau, ar pajėgsiu jus pakelti. Turbūt teks skam- 
binti avarinei tarnybai. 

— Ne! 

Grėsmė sukėlė adrenalino antplūdį, Maja Brita ranka 
pasiekė lovos galą, bandė įsitverti. 

— Susitvarkysime pačios. Bandyk pakišti pagalvę man 
po nugara. 

Elinora skubėjo kiek įmanydama, ir po kiek laiko 
Maja Brita jau pusiau sėdėjo. Skausmas nugaros apačio- 
je buvo toks, kad jai norėjosi rėkti, bet sukando dantis ir 
kovojo toliau. Taip jiedvi plūkėsi gana ilgai. Po nugara 
kišo vieną pagalvę po kitos, tai truko apie pusę valan- 
dos, bet pagaliau susitvarkė. Be avarinės tarnybos ir 
be šlykščių prisilietimų. Kai Maja Brita pūškuodama 
nugrimzdo į minkštakrėslį, kai viskas praėjo, pajuto 
keistą jausmą. 

Ji buvo dėkinga. 

Elinorai. 

Jai nebuvo būtina to daryti, laikydamasi taisyklių, ji 
turėjo skambinti avarinei tarnybai. Bet dėl jos Elinora 
nepaskambino, ir moterys susidorojo vienos. 

Žodis tūnojo kažkur gilumoje. 

— Dėkui. 


žodis būtų įstrigęs, nebūtų ištartas. 


Paskui jos nedaug kalbėjo. Jausmas, kad jos staiga tapo 
viena komanda, kad tai, ką jos patyrė, privertė Mają Britą 
sumažinti reikalavimus, kėlė grėsmę. Ji liko Elinorai sko- 
linga, o ši tuo gali pasinaudoti, jei Maja Brita nebus budri. 
Visa tai nereiškia, kad jos tapo draugėmis. Toli gražu. Ji 
turi Sabą, daugiau jai nieko nereikia. 


Nebeturėjo jėgų pasirūpinti maisto dėžėmis, girdėjo, 
kaip Elinora jas krauna, varsto šaldytuvo duris. 

— Oi, kiek daug maisto dar liko! 

— Viską suvalgysiu, jei pasijusiu geriau. 

Ji prikando liežuvį, nereikėjo to sakyti, bet žodžiai iš- 
sprūdo tarytum netyčia. Ėmė gailėtis, bet atsiimti savo 
žodžius irgi būtų nemalonu. Turėtų rodyti dėkingumą. 
Laikui bėgant, tai gali tapti nepakeliama. 

Elinora stovėjo tarpduryje. 

— Aš kiek nustebusi. Turiu galvoje maistą. Gal jūs ser- 
gate? 
neskaitytą, o to, ką perskaitė, daugiau niekada nenorėjo 
matyti. Net ir valgis nesušvelnina nerimo. 

— Gal norite, kad kitą kartą nupirkčiau ko nors ypatingo? 

— Mėsos. 

— Mėsos? 

— Tik mėsos. Daugiau nieko. 

Sėdėjo minkštakrėslyje, o Elinora tvarkė kambarį. Darė 
viską, kad parodytų, jog mergiotė jai tarytum neegzistuo- 
ja. Jautė susirūpinusį Elinoros žvilgsnį, bet nesuko dėl to 
galvos. Žinojo, kad jos noras nebus įvykdytas, rūpybos 
darbuotojai negali pirkti tik mėsos. Jai teko ilgai ir piktai 
kovoti dėl savo ypatingų maisto poreikių, bet tai perženg- 
tų bet kokias ribas. 

Bet tik mėsa gali nuslopinti tas mintis, kurios ją vėl 
užplūdo. 


Elinora jau buvo nuėjusi prie lauko durų, paskui apsi- 
galvojo ir grįžo. 

— Žinote, paliksiu savo mobiliojo numerį ant jūsų nak- 
tinio staliuko, kur stovi telefonas. Turiu galvoje, jei vėl 
atsitiktų kas nors tokio. 

Ji nuėjo į miegamąjį, bet tuoj grįžo atgal. 

— Pasimatysime poryt. 

Išėjo į koridorių, o atidariusi lauko duris, sušuko: 

— Beje, ausų kamštelius, kurių prašėte, padėjau ant 
virtuvės stalo. Sudie. 

Maja Brita nieko neatsakė, bet su siaubu pajuto, kad 
staiga užėjo noras paverkti. Tarytum sprangus kąsnis iš- 
kreipė jos lūpas, ji užsidengė veidą rankomis, kol mergio- 
tė išėjo pro laukujes duris. 

Elinora kėlė jai rūpesčių. Maja Brita niekaip nega- 
li suprasti tokio draugiškumo, kuris neišnyksta, kad 
ir kaip su ja elgiesi. Tai labai įtartina, matyt, Elinora 

kažko laukia mainais už tai. Ji tarytum reklamos pros- 
pektai, kartais atsirandantys jos pašto krepšyje, kartais 
jie atspausdinti gražiai išraitytomis raidėmis ir atrodo 
tarytum skirti tik jai vienai. Gerbiamoji Inga Maja Brita 
Peterson. Džiaugiamės galėdami jums pasiūlyti šį fantastišką 
dalyką. Juo labiau viliojamas atrodo pasiūlymas, juo dau- 
giau pagrindo kažką įtarti. Juo gražesnės žodžių tirados 
iš paviršiaus, juo sunkiau jas perprasti, juo aiškiau, kad 
jos slepia kažkokią klastą. Niekas nieko nedaro vien iš 
gerumo. Visada kažkur paslėptas troškimas pasipelnyti. 
Taip sutvarkytas pasaulis, kiekvienas iš paskutiniųjų 
stengiasi atkąsti savo pyrago gabalą. 

Elinora panaši į tokias reklamas. 

Tikrai kažkas labai įtartina. 

Įsitvėrė už ranktūrio ir ištiesė ranką į laišką. Jis guli ant 
stalo kaip magnetas, laukia, kad ji pasiduos. Negali ilgiau 
atsispirti. Kai išskleidė likusius lapus, jos rankos drebėjo. 


Niekad nepamiršiu to karto, kai suabejojau tavo tėvo tikė- 
jimu. Dabar net pati nesuprantu, kaip išdrįsau. Mokykloje 
kaip tik kalbėjome apie tai, kad krikščionybė nėra didžiausia 
pasaulio religija. Prisimenu, kaip dėl to nustebau. Jei tiek daug 
žmonių tiki kitą Dievą, gal jie teisūs? O jergutėliau, kaip jis 
supyko. Pareiškė man, kad su tokiomis mintimis aš pateksianti 
į pragarą. Nors nelabai tikėjau jo žodžiais, jie vis dėlto ilgai 
nėjo man iš galvos. Pirmą kartą patyriau, kad Dievas gali būti 
grėsmė. Jis sakė, kad visi, kurie nepripažįsta Jėzaus Kristaus 
Dievo sūnumi, dangaus karalystėje nepageidaujami. Norėjau 
paklausti, kaipgi bus su tais, kurie gyveno iki Kristaus gimimo. 
Gal tai ne visai teisinga, juk jie net neturėjo jokios galimybės, 

bet klausti nedrįsau. Užteko to, kad tą dieną jau buvau vieną 
kartą pasmerkta. 

Man visada atrodė keista, kad mes, žmonės, esame tokie 
„nuodėmingi“ ir kad bažnyčioje turime melsti Dievą „atleisti 
mums mūsų nuodėmes“, nesvarbu, ar jautiesi nusidėjęs, ar 
ne. Prisimenu, tu man aiškinai, kad nuodėmės yra ne tik tos, 
kurias dabar padarome, kad yra dar gimtoji nuodėmė, kurią 
visi atsinešame į šį pasaulį. „Dėl to, kad kūniškai gimstame iš 
nuodėmingos sėklos.“ Šių žodžių niekada negalėjau pamiršti. 
Jie mane taip trikdė, kad pamiršau juos tik po daugelio metų, 
kai supratau, kad „kūniškas gimimas“ yra vienintelė galimybė 
mums daugintis. Nutariau, kad Dievas vis dėlto nori, kad mes 
taip elgtumės, jei jau kartą ėmė ir mus sukūrė. 

Kai mes augome, seksas buvo tai, kas, „deja“, rūpėjo tik 
berniukams, o mes, mergaitės, pamažu turėsime „išmokti tai 
pakęsti“, bet jokiu būdu neturime „nusileisti“. Nenuostabu, 
kad būdavo daug bėdų, kai sulaukėme kiek vyresnio amžiaus, 
imdavome galvoti apie berniukus ir niekieno neraginamos no- 
rėdavome truputį „nusileisti“. Būčiau norėjusi, kad be visų tų 
įspėjimų ir gąsdinimų kas nors bent truputį būtų paaiškinęs, 
jog visai natūralu, kad kiekvienas žmogus jaučia geidulius ir 
nori daugintis. 

Kitas ryškus vaikystės prisiminimas yra ta diena, kai mu- 
dvi radome tuos žurnalus tavo tėtės rašomojo stalo stalčiuje. 
Niekaip negaliu prisiminti, ko mes ten ieškojome, bet, manau, 
kad tai buvo mano iniciatyva. Taip paprastai būdavo, kai no- 
rėdavome gauti tai, ko mums neleisdavo. Žiūrint mūsų dienų 
akimis, tie laikraščiai net nebuvo labai nepadorūs, bet kad rado- 
me juos tavo namuose, atrodė tas pat, kaip rasti šėtono ženklą 
bažnyčioje. Tu be galo išsigandai, buvai įsitikinusi, kad kažkas 

įsilaužė į jūsų namus ir juos ten padėjo, bet nė už ką nedrįsai to 
pasakyti tėvams. Ar prisimeni, kaip mudvi padėjome žurnalus 
ant grindų ir palindome po lova? Ir dabar tarytum matau tavo 
motinos kojas, kai ji įėjo į kambarį, o jos ranka pakėlė žurnalus. 
Prisimenu ir tai, kad mudvi buvome nustėrusios, kai pamatėme, 
kad ji padėjo žurnalus atgal, ten, kur mes juos radome. 

Jau suaugusi dažnai pagalvodavau, kad tai rodo, kokie sti- 
prūs gali būti mūsų potraukiai, jei net tavo tėtė, nepaisydamas 
savo tvirto tikėjimo, negalėjo atsispirti tokiems dalykams. 

Šiandien laikai, regis, visai kitokie, bent man taip atrodo iš 
to, ką matau per televiziją ir ką skaitau laikraščiuose. Seksualu- 
mas nėra ignoruojamas, jis netgi tapo komercijos ir laisvalaikio 
dalimi, naudojamos net įvairios pagalbinės priemonės. Nors 
visa tai matau iš tolo, atrodo, kad norima realizuoti save ir savo 
sugebėjimą patirti stipresnį orgazmą, 0 kad lieka vis mažiau 
meilės, neatrodo labai svarbu. Visa tai kiek liūdnoka, bet ką aš 
žinau, juk kalėjimas - tai celibatas. 

Ak, koks ilgas išėjo mano laiškas! Bet aš taip džiaugiuosi, kad 
mes vėl užmezgėme ryšį. Buvau įsitikinusi, kad mano laiškas 
tave tikrai suras! 

Na, o dabar laikas baigti, rytoj manęs laukia kontrolinis 
darbas. Turiu galimybę studijuoti neakivaizdiniu būdu (keisti 
žodžiai, bet mano atveju vargu ar galima rasti tinkamesnius). 
Gavau keturiasdešimt taškų už filosofijos teoriją ir pradėjau 
savo trečią referatą iš religijos istorijos. Kad tik rytoj pavyktų 
gerai parašyti! 

Perduok mano nuoširdžiausius linkėjimus kitiems savo šei- 
mos nariams. 

Linkiu viso geriausio, 
Tavo draugė Vanja 


83 


Maja Brita nuleido ranką su laišku žemyn ir pirmą 
kartą per daugiau kaip trisdešimt metų pajuto norą pa- 
simelsti. Tai, ką rašo Vanja, tiesiog šlykštu. Ar Dievas jai 
atleis už tas eilutes, kurias ji buvo priversta perskaityti. 


Individualios kalbos truko ilgai, kone visą ketvirtadienio 
popietę. Matijas tarytum nubrėžė ribą, kiti dalyviai priėmė 
pasakoti kokią nuobodžią istoriją, juk, šiaip ar taip, ne veltui 
visi jie tapo vadovais. Žavingos ataskaitos skleidėsi viena po 
kitos. Monika negalėjo klausyti įdėmiai. Kai pagaliau baigė 
savo pasakojimą ir visų dėmesys nukrypo į kitą, sėdintį 
šalia jos, suprato, kiek jėgų tas iš jos pareikalavo. Vos galėjo 
išsėdėti tiesiai. Jau daug laiko prabėgo tada, kai leido sau 
prisiminti tą nelaimę, ojei kada ir tekdavo, skubėdavo viską 
pasakyti greitai, detales palikdama gailestingame šešėlyje. 

Nepažįstami balsai keitė vienas kitą, kartais pasigirsda- 
vo plojimai. Tada ji irgi plodavo, kad niekas nepastebėtų 
jos išsiblaškymo. Visą laiką jautė, tarytum jis sėdėtų čia 
pat. Visai šalia sėdėjo tas, kuris turėjo charakterio bruožų, 
kurių, Žinia, trūko jai. 

Visada rinktis tai, kas gera. Taip giliai įaugink tai į savo 
gyvenimą, kad niekada nekiltų abejonių, net kai gresia 
mirtis, kai baimė atima protą. 

Kartą ji pasuko galvą, norėdama į jį pažvelgti, sužinoti, ar 
tai galima įskaityti jo veido bruožuose. Norėdama pamatyti, 
kaip atrodo Žmogus, kokiu ir ji visada svajojo būti, kokiu 
niekada negalės tapti, nes kas laiku nepadaryta, to jau nebe- 
sugrąžinsi. Jis visiems laikams miręs, o ji visada bus ta, kuri 
neišjungė pirties, o paskui net pabijojo žengti porą žingsnių. 

Ta naktis įrodė, kokia nieko verta jos asmenybė, 0 nuo 
tada nebuvo nė vienos dienos, kad to nepajustų, kad tas 
jausmas negraužtų jos iš vidaus. Profesijos pasirinkimas, 
visa buvo noras kompensuoti trūkumą, kurį nuolat jautė 
širdyje. Noras pasiteisinti, kad ji gyva, kai jo jau nebėra. 
Kad ir kiek išsikovojo, kad ir kiek laimėjo, vieno dalyko 
niekaip negalėjo pakeisti - žinojimo, kad širdies gilumoje 
yra bailė ir egoistė. Arba kažkas esi, arba ne. O kai paaiš- 
kėja, kad nesi, tai nesi vertas ir meilės. 

Nors vis dar esi gyvas. 


Po posėdžio nuėjo į savo kambarį. Kiti patraukė į barą, 
bet ji neturėjo jėgų. Neturėjo jėgų bendrauti, plepėti, apsi- 
mesti, kad viskas gerai. Sėdėjo ant lovos, laikydama ran- 
koje telefoną. Labai norėjo išgirsti jo balsą, bet jis supras, 
kad kažkas atsitiko, o ji negalės papasakoti. Šios dienos 
išgyvenimai vėl pažadino abejonę. Jis nežino, koks ji iš 
tikrųjų žmogus. 

Jaučiasi visiškai viena, net su Tomu negali pasidalyti 
savo gėda. 


Kaltė. Ji niekada neleisdavo sau liūdėti. Giliai širdyje. 
Kaip ji galėtų sau leisti? Ji jo taip pasigesdavo, kai liko 

namie viena su motina. Pasigesdavo taip, kad net nejįsi- 
vaizdavo, jog taip gali būti. Atrodė, kad jis visada šalia, 
buvo aišku, kad visada taip bus. Niekas negalės užimti jo 
vietos. Ojos liūdesys būtų toks bjaurus, kad jį išniekintų. 
Ji neturėjo teisės. Užtat darė viską, ką gali, kad motinos 
skausmas būtų bent kiek labiau pakeliamas, stengdavosi 
būti linksma, norėjo jai įtikti, pradžiuginti ją, kiek tai įma- 
noma. Ji pavydėjo motinai teisės liūdėti, skęsti skausme 
ir nesirūpinti tais, kurie gyvena šalia. Jos liūdesys buvo 
kilnus, tikras, ne toks kaip Monikos, nes Monikos liūdesys 
atrodytų kaip noras pridengti tiesą, kurios nebegalima 
pakelti. 

Išdavystė. Ji su siaubu pastebėjo, kad gyvenimas, iš- 
skyrus jų namus, tęsiasi, lyg nieko nebūtų atsitikę. Niekas 
neapvirto aukštyn kojomis, niekas nepasikeitė po to bai- 
saus įvykio. Rytais tie patys Žmonės autobuse, tokios pat 
televizijos programos, kaimynas toliau statė namą. Viskas 
vyko taip, lyg aplinkiniai net nebūtų atkreipę dėmesio, 
kad jo nebėra, net nepastębėję.Ji irgi gyveno toliau. Pri- 
siminimai apie jį vieną dieną praras aiškesnius kontūrus, 
išblės, tuštuma liks, bet aplinka pasikeis taip, kad tuščia 
vieta bus beveik nepastebima. Kelias, kurį jis būtų turėjęs 
nueiti, darysis vis siauresnis, galų gale pradings neži- 
nioje, virs tik spėliojimais, kas iš jo būtų išėję, kaip būtų 
susiklostęs jo gyvenimas. Ir ji nieko negali padaryti, kad 
pakeistų tai, kas įvyko. 

Nieko. 

Karjera, kitų žavėjimasis, padėtis. Kiekvieną savo gyve- 
nimo dieną ji buvo pasirengusi atiduoti viską, ko pasiekė, 
kad tik pakeistų tai, kas įvyko. 

Juk tai, ko pareikalavo mirtis, absurdiška. Ji reikalavo 
priimti besąlygišką tiesą, kad niekas nesugrįš. 

Niekada. 

Niekada nesugrįš. 


Pavalgė savo kambaryje. Prieš vakarienę paskambino 
Osei ir pasiskundė galvos skausmais. Po valandėlės pasigir- 
do beldimas į duris, Osė atnešė valgiais nukrautą padėklą. 

— Pasakiau vadovei, kad tu valgysi kambaryje. Tikiuosi, 
tavo savijauta pagerės. 

Vos atsigulusi užmigo ir išmiegojo kone devynias va- 
landas. Pabėgo į sapnų valdas, kad pamirštų sąžinės prie- 
kaištus, jog nepaskambino Tomui, kaip buvo žadėjusi. 
Niekada daugiau nepalik manęs vieno su nebyliu telefonu. 
Nežinau, ar pakelsiu tai dar kartą. 

Vos pabudusi surinko jo numerį, nors buvo dar per anksti. 

— Alio! 

Iš balso suprato, kad jis ką tik pabudo. 

— Tai aš. Atleisk, kad vakar nepaskambinau. 

Jis nieko neatsakė, ir jo tylėjimas ją išgąsdino. Bandė 
sugalvoti pasiteisinimą, bet nepavyko. Meluoti nenorėjo. 
Nenorėjo meluoti jam. Jis tikrai turi teisę tylėti. Ji gerai 
žinojo, kaip jaustųsi, jei jis išvažiuotų į kursus ir nepa- 
skambintų. 

Prašau tave tik vieno dalyko, kad elgtumeisi garbingai, kad 
pasakytum viską, kaip yra, kad suprasčiau, kas vyksta. 

Ji užsimerkė. 

— Atleisk, Tomai. Vakar buvo velniškai sunki diena, 
vakare tiesiog užsidariau kambaryje, net vakarienės nėjau 
valgyti. 

— Nieko sau. Atrodo, keistoki jūsų kursai. Kas gi buvo 
taip velniškai sunku? 

Jo balse girdėjai kažkokią gaidelę. Ji tuoj suprato, kad 
jos žodžiai dar viską pablogino. Paniekino jį, nepaskam- 
bino jam, nesidalijo su juo savo reikalais, o kažkaip susi- 
tvarkė pati. 

Kaip visada. 

Ji sugriaus ir tai. Dar kartą išryškės jos bailumas, atims 
iš jos tai, ką labiausiai norėtų turėti. Vienintelis dalykas, 
kurio jis reikalauja, tai garbingumas, vienintelis dalykas, 
kurio negali jam pažadėti. Paslaptis visada liks kaip negy- 
janti žaizda, didins atstumą tarp jų. Štai svajonė, apie kurią 
jau buvo pamiršusi, atrodo, pasiekiama. Jokie laimėjimai 
pasaulyje negali prilygti tam jausmui, kurį suteikia jo mei- 
lė. Bet ir jos neužtenka. Kad ji ne didvyrė, ką padarysi, bet 
turėtų rasti tiek drąsos, kad galėtų jam papasakoti. 

Jei elgsimės garbingai, mums nereikės nieko bijoti. Ar ne 
taip? 

Kaip ji visada to troško — kad nereikėtų bijoti. 

Žinojo, kad turi papasakoti. Ką gi ji iš tikrųjų prarastų? 
Jei ir toliau tylės, vis vien jį praras. 

Turi išdrįsti. 

Bet tik ne dabar, ne telefonu. Turi jį matyti. 

— Papasakosiu, kai grįšiu. O tu, Tomai... 

Ji vis dėlto turi prisipažinti ir kitą dalyką, irgi nelengvą. 

— Aš myliu tave. 


Praėjo penktadienis ir šeštadienis. Ji tvirtai nusprendė 
prisipažinti, sprendimas ją apramino. Intensyvus kursų tem- 
pas irgi padėjo išsiblaškyti. Prisikimšusi galvą pamokymų 

apie vizijas ir tikslus, efektyvų Žmonių paskirstymą, su- 
gebėjimą motyvuoti personalą ir kurti teigiamą darbo 
atmosferą, šeštadienio vakarą ji atsisėdo prie stalo gražiai 
išpuoštoje salėje, ten pietaudavo. Iki šiol valgydama sėdė- 
davo šalia Osės, geriau su ja susipažino. Būtų per maža 
pasakyti, kad Osė buvo gaivus vėjelio dvelksmas, grei- 
čiau tikras uraganas, pagriebiantis kiekvieną, kas prie jos 
prisiartina. Monika ją labai vertino ir jau nusprendė kada 
nors pakviesti ją kartu su Biorje vakarienės. Ji ir Tomas. 
Dviejų porų vakarienė. 

Jei jis nepaliks jos. 

— Ar čia dar laisva? 

Ji atsigręžė ir pamatė Matiją. Iki šiol juodu buvo tik 
keletą kartų sušnekę. Ji, negalvodama kodėl, pietauti pa- 
sirinko kitą stalą, ne jo. 

— Taip, Žinoma. 

Nors iš tikrųjų nenorėjo sėdėti šalia jo. 

— Kiek Žinau, jūsų vardas Monika? 

Ji linktelėjo, jis ištraukė kėdę ir atsisėdo. Jai iš dešinės, 
kaip ir aną pirmą kartą. 

Ant kiekvienos lėkštės — virtuoziškai sulankstyta ser- 
vetėlė. Matijas akimirką stebėjo sudėtingą konstrukciją, 
paskui ją sugriovė ir užsidengė servetėle kelius. 

— Jūsų kalba buvo labai įdomi. Neturėjau progos tai 
pasakyti. 

Tiesiai prie svarbiausio dalyko. Ji jau buvo su tuo su- 
sidūrusi. Žmonės, patyrę dideles krizes ir sustiprėję dėl 
savo patyrimo, neeikvoja laiko tradicinėms mandagumo 
frazėms. Tiesiai į taikinio centrą. Nesvarbu, ar aplinkiniai 
tam pasirengę, ar ne. 

— Dėkui, ir jūs puikiai pasirodėte. 

Ją išgelbėjo Osė. Triukšmingai kaip paprastai ji sėdo 
ant priešais stovinčios kėdės, tuoj išvyniojo servetėlę, net 
nežvilgtelėjusi, kaip meniškai ji suraityta. 

— Dievuliau, kaip išalkau! 

Įtariai peržvelgė nedidelį meniu, gulintį ant kiekvienos 
lėkštės. 

— Lašišos užpilas? Ar tai tinka, kai žmogus miršta badu? 

Matijas nusijuokė. Monika šalia jo pasijuto nejaukiai. 
Jis atrodė tarytum ryškus priminimas to, ko ji nenori 
prisiminti. 

Prie jų stalo sėdosi ir daugiau, netrukus aštuonios vie- 
tos buvo jau užimtos. Nuotaika, galima sakyti, šeimy- 
niška. Kursų vadovai pasielgė gudriai, priversdami juos 
apsinuoginti jau pačioje pradžioje, per susipažinimą. Pas- 
kui jau nebebuvo baisu kalbėti apie bet kokius dalykus. 
Niekas nebeatrodė per daug privatu. Apie kai kuriuos 
kursų dalyvius Monika žinojo daugiau negu apie savo 
bendradarbius. Bet jie apie ją nežinojo tiek daug. Svarstė, 
ar daugelis panašiai kaip ir ji nuslėpė tikrąją tiesą. 

— O kaip dabar laikosi jūsų Žmona? 

Tai Osė uždavė klausimą Matijui. Lašišą su užpilu ji jau 
seniai suvalgė, o dabar tepė sviestu traškutį, laukdama 
pagrindinio patiekalo. 

— Na, iš tikrųjų jai sekasi neblogai. Visiškai sveika jau 
nebebus, bet pasitaisys tiek, kad viskas galėtų normaliai 
funkcionuoti. Skausmų nebejaučia. Jei sutiktumėte nieko 
nežinodama, tai nieko ir nepastebėtumėte. O šiaip kartais 
jai skauda, kai ilgiau pasėdi ar panašiai. 

— O kiek metų jūsų dukrelei? 

Matijo veidas nušvito. 

— Danielai po trijų savaičių sueis vieneri. Keistokas daly- 
kas būti tėvu. Porą dienų išvažiuoji, ir jau daugybė rūpes- 
čių. Juk kai nesi namie, gali įvykti daug visokių dalykų. 

Sėdintieji prie stalo ėmė pritardami linkčioti, matyt, 
visi turi vaikų, kurie per porą dienų gali neatpažįstamai 
pasikeisti. Tik Osė buvo kitos nuomonės. 

— Kai vaikai buvo maži, man labai patikdavo kelias die- 
nas kur nors dingti iš namų. Bent naktį gali išsimiegoti! 
Bet dabar, kai vaikai užaugo, kartais taip pasigendi mažų 
žingsnelių, naktį atitapsinčių prie lovos. 

Osė pasakojo apie savo vaikus. Suaugęs sūnus ir duktė, ku- 
riais labai didžiuojasi. Sūnus dėl nežinomų priežasčių gimė 
be rankų. Ji pasakojo apie prieštaringus jausmus, apėmusius 
po gimdymo, ir apie džiaugsmą, kai paaiškėjo, kad vaikas 
stebėtinai puikiai sugeba prisitaikyti prie esamos padėties. 
Dabar jis jau pats augina du mažylius, jos vaikaičius. 

Monika išgėrė gurkšnį vyno ir atsilošė. Ji ilgėjosi Tomo. 
Nustojo girdėti aplinkinius garsus ir užsisvajojo. Kaip 
puiku, kai turi, ko ilgėtis taip, kaip ilgisi ji. Visą gyvenimą 
svajojo turėti ką nors, ko galėtų ilgėtis. 

Staiga suprato, kad Matijas kažką sako jai. 

— Atleiskite, neišgirdau. Buvau kažkur nuklydusi min- 
timis. į 

Jis nusijuokė. 

— Mačiau. Bet nuklydusi buvote ten, kur jums gera, 
todėl atleiskite, jei sutrukdžiau. 

Lyg iki šiol jis nebūtų jai trukdęs. Nejučiomis suprato, 
kad nenori su juo kalbėtis, bet, kita vertus, nenorėjo pasi- 
rodyti nemandagi. 

— Ką jūs veikiate? 

Klausimas buvo toks banalus, kad net nejauku, bet 
Matijas nesutriko. 

— Ką tik pradėjau dirbti didelės sporto reikmenų par- 
duotuvės personalo vadovu. Ne vienos iš tų didžiųjų 
tinklų, o visai atskiros. Niekada nesu buvęs vadovu, todėl 
mane ir pasiuntė į kursus. 

Jis nusijuokė. 

— Ne todėl, kad tai būtų labai reikalinga, turime tik šešis 
darbuotojus, bet savininkas yra mano draugas, jis Žino, 
kaip mums sunku finansiškai, kai Pernilai atsitiko toji ne- 
laimė. Jei prisimenate, pasakojau, kad mes net nebuvome 
tinkamai apsidraudę. 

Ji norėjo sakyti, kaip dėl jo džiaugiasi, bet nutarė, kad 
neverta dar kartą meluoti. Tik kažką pasakė apie draudimo 
bendroves apskritai, jis įsikibo į šią temą, ir staiga ji pajuto, 
jog pokalbis pasidarė įdomus. Kad ir kaip norėtų, negalė- 
tų to paneigti. Jis buvo tikrai šaunus stalo kaimynas, gerą 
valandą galėjo tuo džiaugtis, daug kartų jis net gerokai ją 
prajuokino. O kaip mėgo pasakoti apie savo žmoną. Tiek 
meilės, tiek ištikimybės; nė dešimt minučių nepraeidavo, 
kad jis apie ją neužsimintų. Visa tai natūralu ir suprantama, 
juk ji yra jo gyvenimo dalis. Pagalvojo, ar Tomas kada nors 
galės taip kalbėti apie ją. Ar ji kada nors taip natūraliai ir 
suprantamai taps jo gyvenimo dalimi. Matijas pasakojo 
apie sunkius metus po nelaimės, kurie dar labiau juodu su- 
artino. Juokdamasis kalbėjo, kaip juodu mėgino užpildyti 
tuštumą, atsiradusią dėl jų didelio pomėgio nardyti. Bandė 
griebtis čia vieno pomėgio, čia kito, bet kadangi pomėgis 
neturėjo nieko kainuoti, pasirinkimas buvęs gana mažas. 

Labiausiai juokėsi iš jų narsaus bandymo tapti paukščių 
stebėtojais. Kaip juodu, išsėdėję kiaurą dieną krūmuo- 
se, pamatę tik vieną šarką ir dvi baltąsias kieles, nutarė, 
kad linksmiau kam nors papasakoti šią istoriją ir kartu 
pasijuokti, negu dar kartą tai patirti. Bet kartą Pernila po 
apsilankymo bibliotekoje pradėjo skaityti apie Švedijos is- 
toriją, ir staiga susidomėjimas pasidarė toks didelis, kad ją 
tarytum kas apsėdo. Šypsodamas jis prisipažino, kad ji gal 
ir per daug domisi Gustavu II Adolfu ir kitais vyrais, bet ką 
padarysi, svarbiausia, kad jie bent jau nežaloja jai stuburo. 
Jis dar papasakojo, kaip apsidžiaugė gavęs naują darbą, 
nes dabar jiems, ko gero, pavyks įveikti skolas, likusias 
po Pernilos reabilitacijos, jau nekalbant apie išlaidas ma- 
sažuotojams ir stuburo ligų specialistams, reikalingiems, 
kad sumažėtų jos skausmai. 


Suskambėjusi taurė nutildė visus pokalbius, visų 
žvilgsniai nukrypo į tą pusę, iš kur sklido garsas. Kursų 
vadovė atsistojo. 

— Noriu pasinaudoti proga, kadangi čia visi susirinkę. 
Turiu klausimą ir noriu, kad pasakytumėte savo nuomo- 
nę. Ar galėtume rytoj pratęsti kursus dviem valandomis, 
kad spėtume įvykdyti visą programą. Kitaip tektų atsisa- 
kyti paskaitos apie streso įveikimą. 

Monika buvo pažadėjusi motinai, kad užvažiuos nuvežti 
jos prie kapo. 

— Visi, kurie galėtų pasilikti, pakelkite ranką. 

Beveik visų rankos pakilo. Osės taip pat. Prie jų sta- 
lo, be Monikos, vienintelis rankos nepakėlė Matijas. Osė 

pažvelgė į Moniką, suprato, jog būdama vairuotoja turės 
važiuoti su ja, ir nuleido ranką. 

- Štai kaip. Tu, atrodo, skubi namo? 

Monika nespėjo nieko atsakyti, kai vėl prašneko kursų 
vadovė. 

— Atrodo, dauguma linkę pasilikti, tada taip ir pada- 
rysime. Noriu visiems palinkėti maloniai praleisti laiką 
prie pietų stalo. 

Osė suraukė kaktą. 

— Palaukite, turiu patikslinti vieną dalyką. 

Ji pakilo ir išėjo neaiškindama, ką ketina daryti. Matijas 
baigė gerti vyną. 

— Verčiau praleisiu streso įveikimą, užtat galėsiu keletą 
valandų ramiai pabūti namie su saviškiais. Žinau, kad kiti, 
su kuriais atvažiavau, irgi ketino anksčiau grįžti. 

Jis taip pat buvo atvažiavęs ne savo automobiliu. At- 
važiavo kartu su žmonėmis, apie kuriuos Osė pasakojo 
ketvirtadienį. Kelionės pradžioje. Monika nusprendė, kad 
tai pirmas ir paskutinis kartas, kai važiuoja kartu su kitais. 
Jei dar kada važiuos į kursus, nors tai dabartinėmis aplin- 
kybėmis gana abejotina, stengsis būti nepriklausoma. 
Paskambinti motinai ir pasakyti, kad negalės aplankyti 
kapo, neįmanoma. Atokvėpio valandėlė baigėsi. 

Grįžusi Osė atsisėdo. 

— Nieko neišėjo, jų automobilis jau pilnas. Maniau, gal 
tu, jei skubi, galėtum važiuoti su tais, kurie irgi išvažiuoja 
anksčiau. Bet velniai nematė to streso įveikimo. 

Kaip tik dėl šios kursų dalies Osė apskritai atvažiavo, 
o dabar per Moniką turės ją praleisti. Kaip ji nekenčia tų 
nesibaigiančių kelionių prie kapo! Kaip norėtų pasakyti 

Osei, kad visa tai nesvarbu, kad ji gali pabūti dar porą 
valandų, jei reikia. Bet gerai Žino, ką tai reiškia. Keletą 
savaičių užgaulios tylos. Motina, netardama nė žodžio, 
sugebėdavo pažadinti jos sąžinės priekaištus, mintį, kad 
Monika pirmiausia galvoja tik apie save. O kai motina 
būna taip arti tiesos, gyvenimas darosi nebepakeliamas. 
Vienintelė išeitis - nusileisti, su viskuo sutikti, viską da- 
ryti kaip paprastai. Dabar ji to nebegalės. Dabar, kai nu- 
sprendė išdrįsti ir viską papasakoti Tomui. Arba - arba. 

— Labai norėčiau pasakyti, kad pasilieku, bet rytoj turiu 
namuose aplankyti vieną pacientą. 

Jautė, kad paraudo, apsimetė, jog kažkas įkrito jai į 
akį ir ranka prisidengė veidą. Štai ji ir vėl meluoja, dar 
kartą patvirtina seną tiesą. Ji nenori aukotis, o Matijas nė 
nesuabejojo. 

— Jei taip skubate, važiuokite vietoj manęs kitu auto- 
mobiliu, tada Osė galės pasilikti paskaitoje apie streso 
įveikimą. Nemanau, kad Daniela iki rytojaus ketvirtos 
valandos pradėtų kalbėti. 

Sunku buvo nepastebėti jos dėkingumo. 

— Ar tikrai sutinkate? 

— Visiškai. Apskritai paėmus, aišku, noriu namo, bet tai ne 
taip svarbu. Pasiliksiu paskaitoje ir parvažiuosiu su Ose. 

Taigi ir vienas, ir kitas pasirinko. 

Aplink juos niekas nepasikeitė. Viskas atrodė taip pat, 
kaip ir iki šiol. Kartais atrodo labai keista, kad visiškai ne- 
pajuntame tos akimirkos, kuri nusveria vieną svarstyklių 
lėkštę ir pakeičia gyvenimus. 

DVI DIENAS NESIKĖLĖ IŠ LOVOS. Neužmigo nė 
sekundės. Tik kartą pajėgė ištuštinti šlapimo pūslę ir ati- 
daryti Sabai balkono duris. Visą energiją sunaudojo, kad 
atsikratytų tų minčių. Kaip pikti mašalai mintys veržėsi į 
jos gyvenimą, ji blaškėsi baidydama juos šalin. Vanjos pri- 
minimai ir užuominos nuolat vertė ją peržengti ribas tos 
erdvės, kuri buvo tapusi jos pasauliu. Šešiasdešimt aštuo- 
nių kvadratinių metrų butas arba šviesos ratas su ryškiai 
nubrėžtais pakraščiais. Ribotas plotas, kurį suformavo 
toks tiesos supratimas, koks jai buvo pakeliamas. Toliau 
viskas balta. Balta tuštuma, kurioje nėra nieko. Bet dabar 
nuolat pasijusdavo stovinti ties pačia nušviesto rato riba, 
veidu atsigręžusi į baltą tuštumą, ir staiga pastebėjo, kad 
ir ten kažkas juda, kad yra kažkas daugiau. Toje baltumoje 
staiga sušmėžavo šešėliai. Jie dar neturėjo ryškios formos, 
bet slinko vis artyn. 


Vanjos laišką sudegino balkone, jis virto pelenais. Bet 
tas nieko nepadėjo. Vanja - išprotėjusi moteris, pasakojanti 

apie įvykius, kurių niekada nebuvo, o jei kas ir buvo, ji 
viską iškraipė taip, kad neįmanoma atpažinti. Mintys ir 
samprotavimai, kuriuos ji bando suversti Majai Britai ir 
ją apkaltinti, tokie bjaurūs, kad ji norėtų pamiršti, jog 
juos kažkodėl perskaitė. Jos santykiai su Dievu jau seniai 
gana įtempti, gal net beveik nutrūkę, bet ji tikrai nenori 
piktžodžiauti. O Vanja tik tai ir daro! Ji piktžodžiauja taip, 
kad Maja Brita perima dalį jos žodžių ir pati nusikalsta. 
Reikia priversti Vanją daugiau jai nerašyti. Nebeliko net 
paguodos ko nors prisikimšti į burną. Šią savaitę skausmai 
nugaros apačioje taip sustiprėjo, kad jau nebeištveria. 


Praėjo jau dvi paros nuo tos nakties, kai iškrito iš lovos 
ir kai Elinora ją išgelbėjo. Šiandien ji vėl ateis. Naktį Maja 
Brita nusprendė, kaip atsikratyti dėkingumo skolos ir to 
trupinėlio susitaikymo, kuris įvyko paskui. Ji nusirengė. 
Gulėjo su vienais apatiniais ir laukė ateinančios Elinoros. 
Kai mergiotė pamatys jos kūną, su pasibjaurėjimu nusi- 
gręš ir praras savo pranašumą. Elinorai teks susigėsti savo 
reakcijos, jos nepavyks nuslėpti, o Maja Brita atsikovos 
pozicijas ir teisę bjaurėtis. 


Ant naktinio stalelio jau visą parą guli popierius 
laiškams ir plunksnakotis. Šalia - lapelis su Elinoros mo- 
biliojo numeriu. Kad ir kaip bjauru, turi pripažinti, kad 
gerai, jog jis čia guli. Jei vėl kas atsitiktų. 

Ji nekentė to jausmo. 

Kad Elinora gali pasiūlyti tai, ko jai reikia. 

Ant grindų numesti keturi suglamžyti lapai su laiško 
pradžia. Saba juos porą kartų smalsiai apuostė, suprato, 

kad jie niekam tikę, ir nuėjo šalin. Neapykanta Vanjai 
buvo tokia didelė, kad negali rasti žodžių. Vanja padarė 
neatleistiną dalyką. Įsiveržė į Majos Britos pasaulį, kur 
jos niekas nekvietė, viską apvertė aukštyn kojomis. 
Gaišina kitų laiką, lyg jos niekingos pažiūros būtų vertos 
dėmesio. 

Maja Brita dar kartą ištiesė ranką prie plunksnakočio ir 
popieriaus, pradėjo rašyti: 

Vanja, 

Rašau tau šį laišką su vienu vieninteliu tikslu. Noriu įkalbėti 
tave, kad man daugiau nerašytum! 

Gerai. Visai tinkama pradžia. Galėtų čia ir baigti, nes 
tik tiek ir nori pasakyti. 

Tavo mintys ir samprotavimai manęs nedomina, priešingai, 
man atrodo, kad jie tiesiog bjaurūs. 

Viską perbraukė ir įsikarščiavusi parašė: 

Ką tu tiki ar galvoji - tavo reikalas, bet būčiau dėkinga, jei 
man to nerašytum. Manai turinti teisę smerkti mano tėvų ti- 
kėjimą, o paskui dėstyti man kažkokią namų gamybos pagonių 
religiją, kuri mane, tiesą sakant, piktina, ir turėdama galvoje 
kad... 

— Sveiki! 

Maja Brita greitai numetė laišką ant naktinio stalelio ir 
nusimetė antklodę. Išgirdo, kad Elinora kabina striukę ant 
prieškambario pakabos. 

- Čia tik aš! 

Saba su didelėmis pastangomis išsiropštė iš krepšio ir 
nuėjo pasitikti Elinoros. Maja Brita girdėjo, kaip mergaitė 
virtuvėje krauna dėžes su maistu, paskui eina miegamojo 
link. Širdis ėmė daužytis smarkiau, ne tiek iš nerimo, kiek 

iš smalsumo. Pirmą kartą po ilgo laiko pasijuto rami, daug 
pranašesnė. Jos pasibjaurėjimo vertas kūnas — kartu ir 
stipriausias jos ginklas. Kai jį parodai, žiūrovas praranda 
savitvardą. 

Elinora stabtelėjo tarpduryje. Lyg norėjo kažką sakyti, 
bet žodžiai įstrigo nepasiekę lūpų. Dešimtadalį sekundės 
Maja Brita galvojo, kad viskas puikiai pasisekė. Dešimta- 
dalį sekundės galėjo pasidžiaugti, bet tada Elinora pravėrė 
burną. 

— Betgi dėl Dievo, kaip jūs atrodote! Tą egzemą reikia 
kuo nors patepti. 

Maja Brita greitai užsitraukė antklodę, norėdama pa- 
sislėpti. Pažeminimas degino tarytum liepsna. Nejaukiai 
suvokė esanti nuoga, su siaubu pajuto, kaip išraudo. Mė- 
ginimas nepavyko. Kas smarkiai sukrėsdavo visus kitus, 
Elinoros, kaip visada, nepaveikė. Norėjo įgyti valdžią ir 
išlaikyti saugų atstumą, bet štai tik parodė savo didžiausią 
gėdą, apsinuogino, atskleidė, kokia ji apgailėtina. 

— Ar neturite kokio tepalo? Juk turbūt perkūniškai 
skauda? 

Negalėjai nepastebėti, kaip Elinora susirūpino, o Maja 
Brita tarytum nurijo sprangų kąsnį ir dar aukščiau užsi- 
traukė antklodę. Ji gynėsi nuo Elinoros žvilgsnio ir pasi- 
juto tokia pat bejėgė kaip ir tada, kai... 

Neaiškus jausmas išsisklaidė, dingo baltoje tuštumoje. 
Bet kažkas prisiartino, jai staiga pasidarė sunku kvėpuoti. 

— Kodėl nieko nesakėte? Visa tai atrodo velniškai įsi- 
senėję. 

Maja Brita siekė laiškų popieriaus, bet vėl paslėpė nuo- 
gą ranką po antklode. 

— Jei nieko nedarysime, netrukus atsivers žaizdos. Mie- 
loji Maja Brita, leiskite man dar kartą pažiūrėti. 

Negirdėtas dalykas! Nė už ką pasaulyje! Niekad gyve- 
nime neapsinuogins priešais tą žmogystą, neturinčią pro- 
to suprasti, kad reikia laikytis deramo atstumo. Elinora ir 
Vanja! Gali pamanyti, kad visas pasaulis staiga susimokė 
prieš ją. Nusprendė įsilaužti, bet kokia kaina ją pasiekti. 

— Eik iš čia, palik mane ramybėje! Aš bandau rašyti 
laišką, 0 tu trukdai! 

Elinora valandėlę stovėjo tylėdama ir stebėdama ją. 
Maja Brita įsmeigusi akis spoksojo į popieriaus lapą. Pas- 
kui išgirdo, kaip Elinora negarsiai sušnypštė, akies kraš- 
teliu pamatė, kad ji išėjo iš kambario. Saba kiek palaukė, 
bet netrukus ir ji atsuko Majai Britai užpakalį ir išsekė 
paskui mergiotę. 

Turėdama galvoje, kad tu išžudei visą savo šeimą ir esi nu- 
teista kalėti iki gyvos galvos, tiesiai pasakysiu, jog nenoriu 
klausytis tavo nesveikų išvedžiojimų! Tavo laiškai mane trikdo, 
nenorėčiau, kad man rašytum. Aš ir mano šeima norime tik 
vieno, kad paliktum mus ramybėje!!! Maja Brita Peterson 


Ji užrašė adresą ir daugiau neskaitydama, ką parašė, 
palaižė voko kraštelį. Elinora garsiai ir piktai baladojosi 
jos bute, neilgai trukus vėl išdygo tarpduryje. 

— Sudėjau maistą į šaldytuvą. 

Aiškiai įširdusi. 

— Nupirkau tik mėsos, kaip prašėte. 

Ji vėl dingo. Skambėjo kibiras, ūžė dulkių siurblys, ji 
dirbo savo darbą. Maja Brita gulėjo lovoje galvodama, 
kad Elinora dar kartą įvykdė jos norą, pažeidė visas 

taisykles, kad tik ji pasijustų geriau. Maja Brita užsidengė 
rankomis veidą. Nebebuvo kur bėgti. Į jos slėptuvę kažkas 
įsiveržė. 


Staiga Elinora vėl pasirodė miegamojo duryse. Maja 
Brita girdėjo atidaromas laukujes duris, bet po neilgos 
dvejonės jos vėl užsidarė. Kai žingsniai ėmė artėti, širdis 
smarkiau suplakė. Elinora priėjo ir atsisėdo ant lovos 
krašto. Kojūgalyje buvo likusi nedidelė tuščia vietelė. Saba 
išsiropštė iš krepšio ir taip pat atėjo prie jos. 

— Mano vyresnysis brolis gimė be rankų. Kol buvome 
maži, niekas iš mūsų daug negalvojome, kad jis kitoks 
negu mes. Juk jis visada buvo toks. Mama ir tėtė irgi ne- 
darė iš to didelės tragedijos. Aišku, jie buvo išsigandę, kai 
jis gimė, ir visa kita, bet vėliau stengėsi, kiek galėjo. Jis — 
puikiausias brolis pasaulyje. Kad jūs Žinotumėt, kokių 
žaidimų prisigalvoja! 

Elinora paglostė Sabai galvą ir nusijuokė. 

— Tik vyresnis nei dešimties jis ėmė suprasti, kaip smar- 
kiai skiriasi nuo kitų. Kai pirmą kartą įsimylėjo ir pamatė, 
kad negali varžytis su berniukais, turinčiais rankas kaip 
ir visi kiti. Kaip visi „normalūs“. 

Patraukė pirštus nuo Sabos sprando ir ore parodė, kad 
jai tai atrodo visai netinkamas žodis. 

— Mano brolis buvo toks berniukas, apie kokį visos mer- 
ginos svajoja. Linksmas, smarkus, malonus. Jo humoras 
ir fantazija kaip nė vieno kito, kurį man teko sutikti savo 
aplinkoje, nesvarbu, ar jie turi rankas, ar ne. Bet kai jis dar 
buvo paauglys, mergaitės nežiūrėdavo į jį, žiūrėdavo tik į 
rankas, kurių nėra. Galų gale ir jis ėmė taip žiūrėti. 

Maja Brita, užsitraukusi antklodę iki pat smakro, laukė, 
kada baigsis keistas prisipažinimas, kurį Elinora kažkodėl 
nusprendė jai iškloti. 

- Ir kai jis suprato, kad niekada nebus toks, kaip svajoja, 
pasidarė visai kitoks. Per vieną naktį virto tikru gyvuliu, 
su kuriuo niekas nebenorėjo turėti reikalų. Buvo toks bjau- 
rus, kad negalėjai nė prieiti artyn. Niekas nieko nesuprato. 
Galų gale pareikalavo, kad tėtė ir mama parūpintų jam 
prieglaudoje atskirą kambarį, bet ir ten personalas nežino- 
jo, kaip su juo susitvarkyti. Paskui jam suėjo aštuoniolika. 
Aštuoniolika metų ir visiška vienatvė, nes neprisileisdavo 
nei manęs, nei tėtės su mama, nors mes vieninteliai juo 
rūpinomės. Bet aš nekreipiau į tai dėmesio. Porą kartų 
per savaitę nueidavau pas jį ir pasakydavau viską, ką apie 
jį manau. Kad jis prakeiktas savęs besigailintis galvijas, 
kad, jei nori, gali supūti savo prakeiktoje prieglaudoje. Jis 
pasiųsdavo mane velniop, bet aš vis tiek vaikščiodavau 
pas jį. Kartais net durų neatidarydavo. Tada man tekdavo 
šaukti pro rakto skylutę. 

Viešpatie, kokia kalba ji kalba! Kiek keiksmų! Ji neišsi- 
lavinusi ir vulgari, štai kokia ji. 

Elinora staiga nutilo. Maja Brita pamanė, kad jai pri- 
truko kvapo. Net ir ji negali išrėžti savo begalinių tiradų 
neįkvėpdama deguonies. Gaila, kad kai kas gali taip grei- 
tai įkvėpti oro. Elinora pažvelgė Majai Britai tiesiai į akis 
ir kalbėjo toliau. 

— Sėdėk čia, tu prakeiktas baily, ir žudyk savo gyve- 
nimą. Bet nemanyk, kad atsikratysi manęs, aš lankysiu 
tave visą laiką ir visą laiką priminsiu, koks esi prakeiktas 
idiotas. 

Maja Brita taip suspaudė žandikaulius, kad net su- 
skaudo. 

— Taigi. Taip aš kalbėjau su savo broliu. 

Elinora dar kartą paglostė Sabai nugarą ir atsikėlė. 

— Šiandien jis vedęs, turi du vaikus. Galų gale neištvė- 
rė mano šūkavimų. Ko norėtumėte, kad nupirkčiau kitą 
kartą? 

ANT KAPO LIEPSNOJO NAUJOS ŽVAKĖS. Ji matė, 
kaip motina įkišo atgal į dėžutę nudegusį degtuką, nežinia 
kelintą. Iš viso jau labai daug. 


Tvirtai nusprendė. Viską papasakos Tomui, pirmą kartą 
gyvenime prisipažins, kas atsitiko, ką ji padarė. Ko nepadarė. 
Šį kartą neleis, kad baimė viską sugriautų. Daugiau nebe. 


Bute buvo tvanku, nuėjo prie svetainės lango, norėjo 
kiek pravėdinti, kai suskambo mobilusis. Ji kaip tik ketino 
skambinti pati, labai norėjo paskambinti pirmoji. Mobi- 
lusis buvo krepšyje prieškambaryje, paėmė jį, norėdama 
atsakyti. Ekrane pasirodė nežinomas numeris, ir ji kiek 
sudvejojo. Norėjo kalbėti tik su juo, vieninteliu, neturėjo 
nė mažiausio noro sėdėti ir ilgai plepėti su kuo nors kitu. 
Bet pareigos jausmas vertė apsispręsti. 

Pasirinkimas formuoja mūsų gyvenimus. Jei ji prieš suŽi- 
nodama būtų spėjusi pasikalbėti su Tomu... Bet nespėjo. 

— Taip, Monika. 

Iš pradžių pamanė, kad kažkas surinko ne tą numerį ar 
bando su ja juokauti. Nepažįstamas moteriškas balsas kaž- 
ką rėkė į ragelį, buvo neįmanoma suprasti, ką sako. Norėjo 
išjungti, kai staiga suprato, jog tai Osė. Rami, protinga Osė, 
vien savo buvimu šalia padėjusi jai pastarosiomis dienomis 
geriau jaustis. Kažkas nesuvokiama. Juk Osė turėtų būti 
kursuose, kodėl ji skambina svetimiems žmonėms į namus, 
į neišvėdintus kambarius. Gal todėl ji ne iš karto suprato. 

— Ose, negirdžiu, ką sakai. Kas atsitiko? 

Paskui ėmė skirti pavienius žodžius. Kad ji turinti at- 
vykti, kad ji gydytoja. Bet nespėjo išsigąsti. Iš pradžių ne. 
Keletą sekundžių įsiviešpatavo tyla. Paskui pasigirdo ar- 
tėjančios sirenos garsas. Tada pirmą kartą pajuto nerimą. 
Nelabai didelį, tarytum aštresnį būties suvokimą. 

— Ose, kur tu? Kas čia vyksta? 

Alsavimas su pertrūkiais. Negilus, greitas kaip šoko iš- 
tikto žmogaus. Tolumoje neaiškūs balsai, nieko nesakantis 
garsų fonas. Nesąmoningas pasirinkimas. Kažkas privertė 
Moniką prisiminti savo profesiją, savo vaidmenį. 

— Ose, gerai manęs paklausyk. Pasakyk, kur esi. 

Galbūt Osė pajuto jos pasikeitusį toną. Gal jai to ir rei- 
kėjo. Autoritetingo Žmogaus, sakančio, ką ji turi daryti. 

— Nežinau, kažkur pakelėje, Monika, buvo tik smūgis, 
aš nieko nemačiau, net nespėjau paspausti stabdžio. 

Balsas tarytum nulūžo. Ramioji, protingoji Osė ėmė 
nenumaldomai raudoti. Kai pajuto, kaip Osei skaudu, 
Monika dar stipriau suvokė savo profesinį vaidmenį. Jis 
gaubė ją tarytum šarvas, saugodamas, kad per daug neį- 
sijaustų į esamą padėtį. 

— Atvažiuoju. 

Leisdamasi į kelią ji buvo tik gydytoja. Mintys nukrypo 
į praktiškus dalykus, reikėjo tik informacijos, jokio jausmų 
proveržio. Negalima daryti skubotų išvadų, kol neži- 
nai patikimų faktų. Po kiekvieno posūkio tikėjosi išvysti 
greitosios pagalbos automobilį, bet vis nematyti. Kartą 
suskambo telefonas, pamatė jo vardą ekrane. Bet čia ne jo 
sritis, dabar jam teks pasitraukti į šalį, dabar ji - gydytoja, 
skubanti į nelaimės vietą. 


Pamatė iš tolo. Tiesaus kelio ruožo pabaigoje, pilkai mėly- 
no dangaus fone pulsavo mėlyna šviesa. Ant kalvos. Įvairių 
tarnybų automobiliai sustojo kaip papuolė, netrukus aplin- 
kui sustatys stulpelius ir apjuos balta ir raudona plastikinė 
juostele. Susidarė nedidelė automobilių eilė, policininkas 
iš paskutiniųjų stengėsi pamažu praleisti juos pačiu kelio 
pakraščiu. Monika privažiavo šią eilę ir sustojo gale, įjun- 
gusi įspėjamąsias šviesas. Iki užtvaros buvo dar apie šimtas 
metrų. Leidosi bėgti pro automobilius. Nematė nieko, tik 
priekyje esančią nelaimės vietą. Vienintelis svarbus dalykas. 
Žingsnis po žingsnio ji bėgo artyn, jau beveik pribėgo, kai 
visai prie užtvaros vaizdą uždengė gaisrininkų automobilis. 
Pasilenkė, bandydama pralįsti po balta raudona užtvara. 

— Ei, čia uždaryta! 

— Aš gydytoja, aš pažįstu Osę. 
dantį žmogų. Tik žvalgėsi, ieškodama raminančių Žinių. 
Užpakalinė raudonojo furgono dalis buvo pakilusi virš 
balos. Biorjės statybos. Paprastos, normalios raidės, jas 
galima perskaityti. Avarinės tarnybos automobilis, lynas 
su kabliu pamažu traukė furgoną atgal. 

Gaisrininkai, policija, greitosios personalas. Bet kaž- 
kas negerai. Nepaisant regimo chaoso, visur galėjai justi 
nerimą keliančią tylą. Regis, niekas neskuba, tik ji viena. 
Gaisrininkas ramiai, tvarkingai kraunasi savo įrankius. 
Sanitaras ant greitosios pagalbos vairuotojo sėdynės turi 
laiko pildyti ataskaitą. 

Pagaliau pamatė Osę. Atsilošusi, užsidengusi ranko- 
mis veidą, ji sėdėjo greitosios pagalbos automobilio gale. 
Priešais ją - policininkė, ranka apkabinusi jai pečius. Poli- 
cininkės veido išraiška buvo tokia, kad Monikai užgniaužė 
kvapą. Ji sustojo, nekreipdama dėmesio į tai, kas dedasi 
aplink ją. Kažkas priėjo prie jos, kažką pasakė, bet ji matė 
tik Žiopčiojančią burną, nieko negirdėjo. Vos keli žingsniai. 
Bet kaip sunku juos žengti. Tai, ko ji nenori Žinoti, yra ten, 
baloje. Įtemptas lynas darosi trumpesnis, bet kurią akimir- 
ką gali atskleisti visą katastrofos mastą. Ji užsidengė ranka 
akis. Tamsoje išgirdo kažką sakant, kad briedį rado kiek 
toliau miške. Avarinės tarnybos automobilio motoras nu- 
tilo, bet ji neatitraukė nuo akių rankos, nenorėjo žinoti. 

Štai ir vėl, dar kartą. Ji vėl stovi sveika ir gyva, o kas 
įvyko, įvyko dėl jos kaltės. Nieko neįmanoma pakeisti, ji 
paspendė kilpą, jis negalėjo į ją neįkliūti. 

Atsimerkė, ir kažkas galutinai sudužo. Priekyje, kelei- 
vio sėdynės vietoje — sulankstytas metalas ir suskilinėjęs 
lango stiklas. 

Ir sudarkytas kūnas, kurio neįmanoma atpažinti, nors 
tai turėtų būti jos kūnas. 

12 
SVEIKA, MAISA! 


Turėčiau iš pradžių padėkoti tau už laišką, nors turiu prisipa- 
žinti, kad jis manęs labai nepradžiugino. Bet gal tu nenorėjai ma- 
nęs nuliūdinti. Būk rami, jei tu nenori, aš netęsiu susirašinėjimo, 
tačiau šį laišką dar turiu tau išsiųsti. Tegul tai bus paskutinis. 

Atleisk, jei mano pirmojo laiško mintys tave suerzino, tikrai 
to nenorėjau. Bet neketinu atsiprašinėti už tai, kad mano mintys 
TOKIOS, o ne kitokios. Jei nuo ko pavargau, tai nuo žmonių, 
kurių tikėjimas toks tvirtas, kad jie manosi galį žiūrėti į kitus iš 
aukšto ir juos smerkti. Nė nemanau niekinti tavo tėvų tikėjimo, 
kaip tu rašai. Tik manau, jog turiu teisę tikėti kitaip. Ir toliau 
ketinu pati mąstyti apie įvairius dalykus, ieškoti tinkamų atsa- 
kymų, tikiuosi, ir tu man pritarsi, kad tie atsakymai, kuriuos 
radome iki šiol, nesukūrė labai puikaus pasaulio. Vienoje kny- 
goje, kurią man buvo davęs kalėjimo kunigas, perkaičiau tokią 
mintį: „Pažanga ir visi dideli atradimai atėjo todėl, kad kažkas 
nenorėjo nusileisti, sutikti, jog neturi teisės jų priimti, neturi 
teisės atidėti viską į šalį ir pergalvoti iš naujo.“ 

O dėl mano „namų gamybos pagonių religijos“, tai gana pa- 
prastas dalykas. Mudvi tikime skirtingai, bet aš visai patenkin- 
ta. Juk Biblijoje taip puikiai pasakyta, kad tik Dievas turi teisę 
smerkti. Daugumai iš mūsų tikriausiai ateina įvairių minčių 
apie dvasingumą. Nesuprantu, kodėl mes, žmonės, vos tik ką 
nors įtikime, puolame įtikinėti visus kitus, kad teisūs tik mes. 
Atrodo, kad neleistina tikėti ką nors vienam, kad tikras tikėjimas 
tik tai, ką tiki daugelis. Staiga pasidaro svarbu, kad visi tikėtų 
visiškai vienodai, ir kas tik nedaroma, kad taip būtų! Aišku, 
sukuriami įstatymai ir taisyklės, išlaikančios tikėjimą tokiuose 
rėmuose, kokie pirmiausia nubrėžiami, o kad tai išlaikytum, 
turi prisitaikyti. Tiesiog draudžiama uždavinėti sunkius klausi- 
mus, draudžiama ieškoti naujų atsakymų, nes tikrosios religijos 
įstatymai jau parašyti. Tai turėtų suduoti mirtiną smūgį bet 
kokiai raidai. Lieka tik viena: valdžia. Bent man atrodo, kad tai 
svarbiausia religijoje, nes nė viena religija nėra sukurta paties 
Dievo, o tik mūsų, žmonių, 0 istorija parodė, ką mes galime jos 
vardu padaryti. 

Skaitydama, ką parašiau, jaučiu, kad ir šis mano laiškas gali 
tave įžeisti. Bet aš tik noriu, kad tu žinotum, jog aš taip pat 
tikinti, tik mano Dievas nesmerkia taip, kaip tavasis. Rašei, kad 
turint galvoje, jog aš įkalinta iki gyvos galvos, nėra ko kreipti 
dėmesio į mano nesveikus postringavimus. Gal tai ir tiesa, bet 
vis dėlto norėčiau, atsisveikindama su tavimi, papasakoti, kaip 
man atrodo, kodėl šiandien sėdžiu kalėjime. 

Ar prisimeni, kad svajojau būti rašytoja? Mano vaikystės 
namuose, kaip tu, manau, supranti, tai buvo maždaug tas pat, 
kaip svajoti tapti karalaite, bet mūsų švedų kalbos mokytojas (ar 
prisimeni Sturę Lundiną?) ragino mane rašyti. Kai mudviejų 
ryšys nutrūko, aš persikėliau į Stokholmą ir ėmiau studijuoti 

žurnalistiką. Gal mano straipsniai nebus įrašyti į istoriją, bet 
šiaip ar taip, žurnaliste dirbau dešimt metų. Paskui sutikau 
Erjaną. Jei žinotum, kiek laiko praleidau bandydama supras- 
ti, kodėl taip beprotiškai įsimylėjau! Vėliau niekaip negalėjau 
suvokti, kodėl buvau akla, nepastebėjau pavojaus ženklų. Nes 
tokių ženklų buvo daugiau negu pakankamai ir jų vis daugėjo, 
bet aš buvau tarytum apakusi. Visų keisčiausia, kad su juo 
jaučiausi saugi, nors viskas, ką jis sakė ar darė, liudijo visai ką 
kita. Jau tada jis nemažai gėrė, visada turėdavo pinigų, bet nie- 
kada nesakydavo iš kur. Dabar, kai prabėgo tiek laiko, supratau, 
kad jis primindavo man mano tėvą, o „saugi“ jaučiausi todėl, 
kad jis priminė man vaikystės namus. Tarytum savo namuose 
gerai žinojau, kaip turiu elgtis. Kiti „paprasti, malonūs“ vyrai 
visus tuos metus manęs nedomino, nes su jais jaučiau kažkokį 
netikrumą. Niekada nežinodavau, kaip su jais elgtis. Erjanui 
nepatiko, kai moterys būdavo per daug savarankiškos, mano 
darbas jam atrodė nereikalingas, nes pinigais mes buvome aprū- 
pinami. O aš, kvailė, bandžiau taikytis prie jo norų ir po pusės 
metų nuo mūsų pirmojo susitikimo mečiau darbą. Be to, jam 
nepatiko mano draugai, su kuriais susitikdavau, ir, vengdama 
barnių, nustojau su jais bendrauti. Žinoma, jie irgi nutraukė 
santykius su manimi. Per pusę metų praradau ryšius su ap- 
linkiniu pasauliu ir tapau kone baudžiauninke. Nevarginsiu 
tavęs detalėmis, bet Erjanas buvo liguistas žmogus. Žinoma, jis 
toks buvo tikriausiai ne iš prigimties, bet užaugo namuose, kur 
buvo daug prievartos, 0 toliau gyveno taip, kaip buvo išauklėtas. 
Viskas prasidėjo beveik nepastebimai. Vienas kitas kandus žodis, 
pamažu jie tapo tokie įprasti, kad jų nė neišgirsdavau. Galų gale 
jais patikėjau, maniau, kad jis turi teisę taip kalbėti. Paskui pra- 
dėjo mane mušti. Būdavo dienų, kai vos galėdavai pasijudinti, 

bet jis sakė, kad taip ir reikia, kad tada jis bent žino, kur aš esu. 
Nors jis visada tai žinodavo, nes niekada nedrįsdavau išeiti iš 
namų, jei jis neišleisdavo, o neišleisdavo niekuomet. 

Dabar turiu papasakoti apie patį baisiausią dalyką, apie savo 
mylimus vaikus. Jie visą laiką stovi man akyse, nežinau, kiek 
kartų svarsčiau visus įmanomus JEIGU. Bet prieš septyniolika 
metų ir devyniasdešimt keturias dienas nemačiau kitos išeities, 
kaip leisti jiems kartu numirti, kad išgelbėčiau nuo pragaro, 
kuriame gyvenome, kuriame juos pagimdžiau. Nemačiau kitos 
išeities. Buvau visiškai išsekusi nuo nuolatinės baimės. Gal tik 
žmogus, ilgą laiką patiriąs nuolatinę baimę, žino, koks bejėgiš- 
kumas galų gale apima. Ne taip svarbu buvo tai, ką patirdavau 
aš, bet žiūrėti į savo kenčiančius vaikus tiesiog negalėdavau. 
Be galo gėdijausi dėl savęs ir visko, kam leidau įvykti, kad 
nedrįsau ieškoti pagalbos. Taip, aš irgi buvau kalta! Laiku jo 
nesutramdžiau. Mačiau, kaip jis elgiasi su vaikais, bet ir čia 
neišdrįsau jo sustabdyti. Nieko netroškau, tik mirties, bet ne- 
galėjau palikti su juo savo vaikų. Mano galva tuo metu buvo 
taip apkvaitusi, kad nemačiau jokios kitos galimybės. Man tai 
rodėsi vienintelis išsigelbėjimas. Daviau jiems raminamųjų 
ir uždusinau juos jų lovelėse. Neketinau žudyti Erjano, bet 
jis grįžo namo anksti, nors buvo žadėjęs pareiti vėlai. Rado 
mane vaikų miegamajame. Niekada gyvenime nebuvau taip 
išsigandusi. Nusileidau žemyn ir nubėgau į virtuvę, 0 kai jis 
mane prisivijo, spėjau nutverti virtuvinį peilį. Paskui išpyliau 
benziną iš bako, kurį Erjanas turėjo atsargai, atsiguliau prie 
vaikų ir ėmiau laukti. Ryškiausiai prisimenu tą jausmą, kai 
išgirdau žemutiniame aukšte traškant liepsnas, kurios iš lėto, 
bet galutinai naikino mūsų kalėjimą. Pirmą kartą gyvenime 
pajutau visišką ramybę. 

Baisiausia buvo po poros savaičių atsipeikėti ligoninėje. Li- 
kau gyva, o mano vaikai ir jis buvo anapus. Išgyvenau, bet tai 
nereiškia, kad grįžo mano gyvenimas. 

Nebandau savęs teisinti, bet būna kiek lengviau, kai bandau 
pamatyti priežastis, kodėl viskas įvyko taip, kaip įvyko. Baus- 
mė man ne tai, kad esu čia uždaryta, bausmė tūkstantį kartų 
sunkesnė, ji truks, kol būsiu gyva. Kiekvieną mano likusio 
gyvenimo sekundę matysiu savo vaikų akis, jų žvilgsnius, kai 
suprato, ką noriu jiems padaryti. 

Po mirties nėra pragaro, kuriam tavo Dievas mus pasmerks. 
Pragarą susikuriame patys šioje žemėje, kai neteisingai pasi- 
renkame. Ne gyvenimas mus „pražudo“, jį mes patys kuriame 
ir formuojame. 

Paklausysiu tavo prašymo, daugiau tau nerašysiu. Bet prieš 
tai, kai mūsų keliai vėl išsiskirs, turiu parašyti tau vieną dalyką. 
Jei tau ką nors skauda, turi gerai išsitirti, o kad būtų tikriau, 
padaryk tai kaip galima greičiau. 

Jei tau manęs prireiktų, žinai, kur esu. 

Tavo draugė 
Vanja 

- DĖKUI, KAD ATVAŽIAVAI. 

Osė sėdėjo ant sofos savo šiltoje svetainėje, Biorjė ap- 
gobė jos pečius vilnone antklode. Nusiminęs, bet kartu be 
galo dėkingas jis sėdėjo šalia jos, spausdamas jos ranką 
savo stambiu kumščiu, kita ranka kartkartėmis nusibrauk- 
davo ašarą. 

Vyriausioji gydytoja Lundval stovėjo kambario vidury- 
je. Profesinis vaidmuo. Ji tarytum susisegiojo sagas iki pat 
smakro, desperatiškai bandė laikytis tiesiai ir, nepaisant 
pragaro jos viduje, dvi pastarąsias valandas jai tas pavyko. 
Kalbėjo su policininkais ir greitosios pagalbos medikais, 
klausinėjo gaisrininkus apie tolesnį furgono likimą, pa- 
galiau, surinkusi visą reikiamą informaciją, pavėžėjo Osę 
namo ir papasakojo visus būtinus dalykus Biorjei. Bet 
jaukioje svetainėje vyresnioji gydytoja Lundval dėl viso 
pikto liko stovėti, nes jei atsisėstų į patogų minkštakrėslį 
ir atsipalaiduotų, galėjo atsitikti taip, kad prasiveržtų tai, 
kas tėra tik Monika. Užsidariusi už racionalaus fasado, ji 
blaškėsi tarp skeveldrų, išsigandusi, apimta nevilties. Bet 

kurią akimirką visa tai gali iškilti į paviršių, tada vyriau- 
sioji gydytoja Lundval turėtų dingti, išnykti. Jau norėjo 
atsisveikinti, kai išgirdo, kaip kažkas atidaro laukujes 
duris. 

— Ei, sveiki! 

Atsiliepė Biorjė: 

— Sveika, mes čia, viduje. 

Jis pažvelgė į vyriausiąją gydytoją Lundval ir paaiškino: 

— Tai mūsų duktė, Elinora. Paskambinau jai, kad ateitų. 

Netrukus ji įžengė pro duris, jauna, šviesiaplaukė mote- 
ris, energingi žingsniai. Žvelgė tik į tėvus, įsitaisiusius ant 
sofos. Vyriausiosios gydytojos Lundval net nepastebėjo, 
nors toji buvo vos už kelių metrų. 

— Kaip jaučiatės? 

Duktė atsisėdo šalia motinos, kakta atsirėmė jai į petį. 
Visi susiėmė rankomis - motina, tėvas, duktė. Visa šeima. 
Gyvenime reikia laikytis kartu, ar šilta, ar šalta. 

— Didelio pavojaus nėra, bet ji dar negali apie tai kalbėti. 
Suleido raminamųjų. 

Biorjė kalbėjo ramiai, negarsiai, bet apie jo švelnumą 
liudijo ranka, klostanti Osei nuo peties nuslinkusią ant- 
klodę. Paskui pabraukė Elinorai per plaukus. 

Monikos krūtinę kažkas draskė. Ji tarytum nuolat at- 
sitrenkdavo į trapų kiautą, negalėjo iš jo ištrūkti. Vyriau- 
siajai gydytojai Lundval ėmė trūkti oro, reikėjo skubėti, 
greitai bėgti iš čia. 

— Jei viskas gerai, tada aš eisiu. 

Balsas viską išdavė. Bent ji pati tai aiškiai girdėjo. Bet 
gal tie, sėdintys ant sofos, buvo per daug užsiėmę savimi, 
gal negirdėjo. Biorjė atsistojo, priėjo prie jos. 

— Nežinau, ką daugiau pasakyti, galiu jums tik padėko- 
ti. Sunku rasti žodžių. 

— Galite nieko nesakyti. 

Paėmė jo ištiestą ranką, greitomis paspaudė, paskui 
atsigręžė į Osę, žvelgiančią į ją su begaliniu liūdesiu. 

— Sudie, Monika, ačiū, kad atvažiavai. 

Kai išgirdo savo vardą, fasadas sugriuvo, bet ji spėjo 
nueiti iki automobilio, tada prasiveržė riksmas. 


Automobilis žinojo kelią geriau už ją. Nesugebėjo nieko 
nuspręsti, staiga pajuto, kad atvažiavo į stovėjimo aikštelę 
prie kapinių. Kojos nunešė ją gerai žinomu takeliu, nese- 
niai uždegta liepsna pleveno plastikiniuose indeliuose. Ji 
suklupo. Priglaudė galvą prie šalto akmens ir pravirko. 
Kiek tai truko, nežinia. Sutemo, kapinės buvo tuščios, tik 
ji, akmuo ir liepsnelės. Visos ašaros, metų metus tramdo- 
mos, pasiliejo kaip nesulaikomas šaltinis. Bet palengvė- 
jimo jos neatneš, tik įstums į dar gilesnę neviltį. Ji nieko 
negali padaryti. Moteris prarado mylimąjį, vaikas - tėvą, 
O ji štai gyva ir sveika, nereikalinga nė vienam Žmogui 
šiame pasaulyje. Ji dar kartą išgyveno, vietoj savęs pra- 
žudė kitą, tą, kuris turėtų gyventi. Jei Dievas yra, jo keliai 
iš tikrųjų nežinomi. Kodėl Jis pasiėmė Matiją, o ją paliko 
gyvą? Juk jam reikėjo rūpintis dviem žmonėmis. Jo ką 
tik gautas darbas buvo jiems tikras išsigelbėjimas. O ji 
pati, matyt, turės gyventi taip, lyg nieko nebūtų atsitikę. 
Važiuos pas Tomą, jai atviros visos galimybės kurti savo 
ateitį. Grįžti prie savo brangių daiktų, gerai apmokamo 
darbo, apsimesti, kad gelbsti žmonių gyvybes, nors tiesa 
yra visai kitokia. 

Ji atsitiesė ir nežinia kelintą tūkstantį kartų perskaitė 
žodžius: 

Mano mylimas sūnus. 

Viskas taip aišku, viskas čia pat. Bet nepasiekiama. 

Ji uždėjo rankas ant jo vardo, iškalto šaltame akmenyje, 
ir širdies gilumoje pajuto vienintelį norą. 

Kad galėtų susikeisti su juo vietomis. 

Maja Brita sėdi minkštakrėslyje, televizorius įjungtas. 
Pro akis prabėgo jau daug programų, ji perjungia jas, kai 
tik pro mirgančius paveikslus prasiskverbia kokia nors 
mintis. Negali užmiršti tik vieno - skausmo strėnose. Kai 
perskaitė Vanjos žodžius, skausmas gerokai sustiprėjo. 


Prieš pasinerdama į televizijos pasiūlą, perprato, kad 
įvyko sąmokslas. Juk ji nė vienu žodeliu nebuvo užsimi- 
nusi apie skaudančią nugarą, bet Elinora savo šnipinė- 
jančiu žvilgsniu viską pastebėjo. Kas kitas galėtų apie tai 
papasakoti Vanjai? 

Viskas liktų kaip buvę, jei ne Elinora. Jei Vanja rašy- 
tų toliau, Maja Brita galėtų neskaityti jos laiškų, o ką 
buvo priversta perskaityti, užgožtų televizija ir valgis, jai 
tik reikėtų gerokai pasistengti. Betgi dabar toji Elinora. 
Draugiškoji Elinora, susimokiusi su Vanja. Negi atsitik- 
tinai ji, jos abi, įsiveržė pas ją, vos neapvertė jos pasaulio 
aukštyn kojomis. Jai už nugaros rezga niekšiškus planus, 
ko jiedvi iš jos nori - nesuprantama. Bet argi gyvenimas 

ne visada toks? Visi nusistatę prieš ją. O ji niekaip nesu- 
pranta kodėl. 

Ir dar toji gėda. Vanja žino, kad ji pamelavo apie savo 
dabartinį gyvenimą, kad neiškelia kojos iš savo buto ir yra 
priklausoma nuo rūpybos skyriaus paslaugų, kitaip ne- 
galėtų egzistuoti. Kad meluodama Maja Brita prisipažino, 
kaip nesėkmingai viskas susiklostė. 


Durys atsidarė ir netrukus vėl užsivėrė, bet pasisvei- 
kinimo ji neišgirdo. Saba kilstelėjo galvą, kiek pavizgino 
uodega, bet liko gulėti prie balkono durų. Norėjo laukan, 
bet Maja Brita neturėjo jėgų atsistoti. 

Išgirdo artėjančius žingsnius, paskui žingsniai nutilo, 
ji žinojo, kad Elinora įėjo į kambarį ir stovi keli metrai jai 
už nugaros. 

— Sveiki. 

Maja Brita nieko neatsakė, tik pulteliu sustiprino televi- 
zoriaus balsą. Paskui Elinora pasirodė jos regėjimo lauko 
pakraštyje, žengė prie Sabos ir balkono durų. 

— Tu nori laukan? 

Saba atsistojo, suvizgino uodega, sunkiu kūnu prasi- 
spraudė pro pravertas duris. Vėjo gūsis ėmė plėšti duris, 
ir Elinora vėl jas uždarė. Maja Brita stebėjo ją, stovinčią 
nugara į kambarį ir žvelgiančią pro durų stiklą. 

Kažkas pasikeitė. Įprasto plepumo neliko nė ženklo, 
galėjai pamanyti, kad ją kažkas slegia. Maja Brita pasiju- 
to nejaukiai. Šis pasikeitimas ją trikdė, reikėjo jį kažkaip 
įveikti. Elinora ilgai stovėjo prie durų, o kai staiga prašne- 
ko, tai buvo taip netikėta, kad Maja Brita krūptelėjo. 

— Ar pažįstate žmones anuose namuose? 

— Ne. 

Ji atsakė, nors buvo nusprendusi nekalbėti. Pasikeitęs 
Elinoros elgesys ją gąsdino, ypač dabar, kai žino, kad už 
tos gražios išorės slepiasi kažkokie kėslai. 

— Anapus kiemo gyvena šeima, kurios tėvas vakar mirė. 
Autokatastrofa. 

Maja Brita nieko nenorėjo Žinoti, bet tarytum vėl išvydo 
tėvą, kartais išeinantį į kiemą ir besisupantį su savo vaiku, 
ir motiną, kuri atrodė taip, lyg jai kažkas skaudėtų. Kaip 
visada, jai pasakoja dalykus, su kuriais nenori prasidėti ir 
neprašo, kad jai pasakotų. Perjungė kanalą. 

Elinora pradarė duris, įleido Sabą, paskui Maja Brita 
girdėjo, kaip ji išėjo į virtuvę. Ekrane trijų moterų veidai 
keitėsi nuo operacijų ir grimo, Majai Britai pavyko gana 
ilgą laiką užmiršti, kas dedasi šalia jos. Bet štai Elinora 
grįžo. Maja Brita apsimetė nieko nematanti, nors akies 
krašteliu pastebėjo, kad mergina kažką atsinešė rankose 
ir atsisėdo ant sofos. Atsisėdo ant sofos, kaip tai daro 
žmonės, Žžinantys, kad bet kada galės atsikelti. 

— Norėčiau ją sutvarkyti. 

Maja Brita pasuko galvą. Elinora buvo pasidėjusi ant 
kelių vieną iš jos suknelių, iš dviejų tą, kurią ji kartais dar 
apsivilkdavo, nors siūlės jau pradėjo trūkinėti. Maja Brita 
norėjo pasipriešinti, bet žinojo, kad tikrai laikas drabužį pa- 
taisyti. Matyt, teks iškęsti ir tai, leisti, kad sutvirtintų siūles, 
be to, sudrebėjusi prisiminė, kas buvo atsitikę aną kartą. 
Bet siūti pačiai? Ne. Kažkodėl tokia mintis jai neateidavo į 
galvą net tada, kai fiziškai dar būtų pajėgusi. Neturėjo net 
adatos ir siūlų. Bet buvo bjauru žiūrėti, kaip Elinoros pirštai 
liečia tai, kas paprastai būna visiškai prie pat jos odos. 

Maja Brita sukando dantis ir pažvelgė į ekraną. Pas- 
kui pajuto kažkokį Elinoros judesį. Mergina iškėlė ranką 
aukštai virš galvos. Maja Brita nemėgo galvoti. Ji niekaip 
negalėjo suprasti, kas ją verčia visą dėmesį sutelkti į Eli- 
norą. Kartu ją apėmė tokia baimė, kad net negalėjo pa- 
judėti. Nenuleido nuo Elinoros akių. Tarp ištiestų rankų 
ėjo ilgas siūlas. Maja Brita negalėjo atsispirti, lyg pakerėta 
sekė akimis siūlą iki pat ritės kairėje merginos rankoje. 
O paskui buvo jau per vėlu. Iš baltos tuštumos įsiveržė 
prisiminimai. Tarytum žemyn nuleista žaliuzė su įtempta 
spyruokle staiga šnarėdama nubėgo aukštyn. Maja Brita 
sėdėjo lyg paralyžiuota, žvelgė į tai, kas staiga įgijo aiškų 
pavidalą. Kas taip ilgai buvo nugramzdinta užmarštin ir 
staiga, be jokio įspėjimo po tiek metų vėl pasirodė. O ji 
net negali apsiginti. 

Niekaip negali. 


Ji sėdi virtuvėje, bet ne savo namuose, 0 pastoriaus ir jo 
šeimos virtuvėje. Ji čia jau dvi savaitės, naktį miega šalta- 
me kambaryje, kur stovi dvi lovos, antrojoje miegodavo 
pastoriaus Žmona. Ji nė minutės negali pabūti viena, nė 
sekundės negali išeiti iš kambario, nebent tik į vonią, kur 
jai leidžiama nueiti rytą ir vakare. Bet ir ten jos nepalieka 
vienos, durys visada turi būti praviros mažiausiai dešimt 
centimetrų, 0 už jų stovi pastoriaus žmona. 

Namai buvo dideli, mediniai, juose gyveno jai nežino- 
mi garsai. Ypač naktį jie staiga įslinkdavo į kambarį pro 
tamsius grindų plyšius, tada džiaugdavosi, kad miega ne 
viena, tačiau dieną jai labai norėdavosi valandėlę pabūti 
vienai. Bet kur tau. Ją reikėjo prižiūrėti, suprato, kad tai 

būtina, žinojo, kad viskas daroma jos labui, kad po tų žai- 
dimų malkinėje ją reikia gelbėti. Jai kas nors turėjo padėti, 
išblaškyti tas mintis, kurios dažnai ją lanko ir verčia daryti 
dalykus, kurių nenori daryti. 

Štai dabar sėdi virtuvėje ir mato, kaip pastorienė dėlioja 
puodelius ir lėkštes ant padėklo. Jaučia, kad ir ji turėtų 
padėti, bet klausti nedrįsta. Nors pastarąsias savaites jos 
nė valandos nesiskiria, nebent vieną kitą kartą, kai ją au- 
klėja pats pastorius, vis dėlto prastai viena kitą pažįsta. 
Daug laiko prabėga visiškoje tyloje, o likusį meldžiasi 
arba skaito Šventąjį Raštą. Maja Brita dėkinga moteriai, 
panorusiai aukoti tiek daug laiko, kad jai pagelbėtų, bet 
kartu ji ją gąsdina. Galėjai aiškiai pajusti, kad pastorienė 
iš tikrųjų jos nemėgsta, viską daro tik iš pareigos. Todėl, 
kad reikia. 

Maja Brita įkvepia šviežių bandelių kvapo ir žvilgteli 
pro langą. Lauke jau tamsu. Kiek kartų ji stovėdavo anoje 
pusėje, prie kelio už tvoros, ir žiūrėdavo į šiuos gražius 
namus. Žvelgdavo į apšviestus langus ir svajodavo, kaip 
malonu būtų patekti vidun. Į aną pusę, į namus, tokius 
pilnus meilės, kad pats Dievas išsirinko ten gyvenantį 
vyrą ir pavedė jam kalbėti Jo žodžiais. O štai dabar ji sėdi 
virtuvėje. Jie ją priėmė, nepagailėjo savo namų ir savo 
laiko, kad padėtų jai ir jos tėvams, kad viską sutvarkytų. 
Ji pajuto didžiulį dėkingumą. Jie žino, ką ji yra padariusi, 
pirmosiomis dienomis ji net nedrįsdavo pažvelgti jiems į 
akis. Darė viską, kad tik užgniaužtų prisiminimą, kaip ji 
stovėjo nuleidusi kelnes, vienomis apatinėmis kelnaitėmis 
priešais Vanją ir Bosę, kai juos užklupo tėvas. Bosė buvo 
gydytojas, o Vanja medicinos seselė, jie neketino daryti 

nieko daugiau, tik nutraukti kelnes, didžiausia gėda buvo 
prisipažinti sau pačiai, kaip krūtinėje kažkas sukirbėjo iš 
įtampos ir smalsumo. Kai ją buvo apsėdęs velnias, ji netgi 
visai neblogai jautėsi, bet to prisipažinti nedrįso. Tai buvo 
paslaptis, kurią slėps visą gyvenimą, bet nuo Dievo nėra 
paslapčių. Gal ir nuo pastoriaus negalima nieko slėpti, 
juk kiekvieną vakarą jis jai skaito tokius žodžius: „Nors 
blogis jam atrodo labai skanus ir jis jį slepia po liežuviu, 
bijo jį prarasti, saugo jį savo gomuryje, jo viduriuose toks 
maistas pasikeičia, pavirsta gyvatės nuodais jo kūne. Ką 
jis prarijo, turi išspjauti, Dievas turi išvaryti nuodus iš jo 
pilvo. Taip, jis geria gyvatės nuodus, nuodingas gyvatės 
liežuvis jį nužudys.“ 

Ji vis uoliau meldėsi, kad Dievas ją išgelbėtų. Dvi savai- 
tes meldėsi, kad kaip ir kiti būtų išrinkta į Bendruomenę, 
kad ją taip pat apgobtų Jo meilė ir malonė. Nesimeldė, kad 
suprastų, žinojo, kad Jo keliai Žmonėms nesuprantami, 
bet ji taip norėtų išmokti būti klusni! Kad Jis išmokytų ją 
nusižeminti, kad taptų skaisti. 

O dabar ji sėdi virtuvėje, nežinodama kodėl, o kadangi 
nebuvo ko veikti, stengėsi melstis taip, kaip išmoko per 
pastarąsias dvi savaites. Negalima piktnaudžiauti Vieš- 
paties malone. 

Girdėjo ant lėkštučių dedamų porcelianinių puodelių 
skimbčiojimą, šaukštelių Žvangėjimą, kai jie prisiliesdavo 
prie puodelių. Pastorienė dingo valgomajame, puodelių 
skambesys lyg aidas grįždavo į indaują, iš kurios puode- 
liai buvo paimti. Viskas atrodė taip jauku, dvelkė namų 
šiluma. Bandelių kvapas, dengiamas stalas. Ją išleido iš 
kambario, o tai reiškia, kad įvykdė jų reikalavimus, kad 

jiems pavyko ją perauklėti ir kad dabar galės rodytis tarp 
normalių žmonių. 

— Maja Brita, ar gali ateiti? 

Ji greitai pašoko ir nuėjo į valgomąjį, iš kur ją šaukė 
pastorienė. Ji stovėjo už kėdės stalo gale, padėjusi rankas 
ant kėdės atlošo. Tai iš tiesų gražus kambarys. Viduryje 
didelis rudas stalas, aplink jį dvylika kėdžių ir dar ketu- 
rios pasieniuose. Prie kitos sienos milžiniška spinta, o prie 
ketvirtosios stovi ji, įėjusi pro virtuvės duris. 

— Eik čionai ir sėskis. 

Parodė į kėdę, stovinčią pasienyje. Maja Brita padarė 
kaip liepiama. Stebėjosi, kodėl ant stalo šiandien toks gra- 
žus porcelianas, kokie svečiai pavakare ateis gerti kavos. 
Ji laukė kažko naujo, juk tiek daug dienų nematė nieko, 
išskyrus pastorių ir jo žmoną. Gal ateis mama ir tėtė? 
Tada jie pamatys, kad ji pasitaisė, pasidarė geresnė, kad 
jų maldos nenuėjo veltui. Pajuto mažą pasididžiavimo 
trupinėlį, nedidelį, nėra kuo puikuotis, greičiau šiokį tokį 
palengvėjimą. Jai pavyko atsikratyti to, kas viliojo jos šir- 
dį, vedė ją į klystkelius. Žinoma, kiti jai padėjo, bet, šiaip 
ar taip, ji pati įveikė save. Karštomis maldomis jai paga- 
liau pavyko nugalėti mintis, kurios kadaise taip dažnai 
peržengdavo draudimų ribas. Dievas pagaliau išklausė 
ir atėjo jai į pagalbą. Iš savo gailestingumo Jis jai atleido, 
neduos jai daugiau kentėti. Neteks kentėti ir jos tėvams, 
jų irgi pasigailėta. 

Pastorienė priėjo prie spintos ir ištraukė vieną stalčių. 
Kažką paėmė, stovėdama nugara į Mają Britą, naršė tarp 
kažkokių smulkių daiktelių. Atsigręžė rankoje laikydama 
siūlų ritę. Medinė ritė, siūlai balti. 

— Nusivilk suknelę ir apatinius. 

Maja Brita iš pradžių nesuprato. Akimirką dar jautė ką 
tik iškeptų bandelių kvapą, viltingą paguodą. Bet paskui 
įsismelkė baimė. Jos drabužiai nesuplyšę, ką pastorienė 
ketina daryti su siūlu? Maja Brita nužvelgė savo suknelę, 
ieškodama iširusios siūlės, bet nieko tokio nepamatė. 

— Daryk, kas tau pasakyta, o tada vėl sėskis. 

Balsas švelnus, malonus. Tokiu balsu nesakomi tokie 
žodžiai, Maja Brita nesuprato, ką ji turi galvoje, nors Žo- 
džius suprato. Pastorienė iškėlė ranką virš galvos ir ištrau- 
kė siūlą sulig rankos ilgiu. Nuleisdama ranką pažvelgė į 
rankinį laikrodį. 

— Paskubėk, dar turiu spėti padengti visą stalą. 

Maja Brita neturi jėgų pajudėti. Nusirengti pastoriaus 
valgomajame? Ji nieko nesuprato, bet matė, kad pastorie- 
nė ima prarasti kantrybę ir kad ji ją supykdys. Dreban- 
čiomis rankomis padarė, kaip buvo liepta, ir vėl atsisėdo. 
Gėda degino kaip ugnis. Susidėjusi rankas ant kelių ji 
bandė prisidengti gėdingas vietas. Drabužiai gulėjo šalia 
kėdės, jai sunku buvo atsispirti norui stverti juos ir bėgti, 
kur kojos neša. 

Pastorienė priėjo ir atsitūpė šalia jos. Paėmė ploną siūlą 
ir tvirtai užrišo jį jai ant dešinės kojos, paprastu mazgu 
žemiau kelio, o likusį siūlo galą apvyniojo apie kėdės 
koją. 

— Tai darome tavo labui, Maja Brita, kad suprastum, 
kaip rimta yra tai, ką esi padariusi. 

Paėmė jos drabužių krūvelę ir atsistojo. 

— Tavo tėvai ir visa mūsų Bendruomenė bandome tau 
pagelbėti, kad vėl atrastum tikrąjį kelią. 

Maja Brita visa kretėjo. Kūnas drebėjo iš baimės ir pa- 
žeminimo. Jis ją apgavo, Jis neatleido jai, tik užliūliavo 
apgaulingomis viltimis ir laukė tinkamo meto. 

— Viskas iš meilės, Maja Brita, net jei dabar ir atrodo 
kitaip, bet kai užaugsi, suprasi. Norime tau parodyti, kaip 
turėjai jaustis, kai apsinuoginai prieš tą berniuką. Ir kaip 
jausies visada, jei nepakeisi savo elgesio. 

Ji suvyniojo jos drabužius į tvarkingą ritinėlį ir dingo 
virtuvėje. Maja Brita sėdėjo nejudėdama. Labai bijojo pa- 
judėti, kad siūlas nenutrūktų. 

Laikas bėgo. Baltos tuštumos laikas, be minučių, be 
sekundžių. Tik akimirkos, bėgančios pirmyn, vis labiau 
beprasmės. Virš stalo kabojo didelis krištolinis šviestuvas. 
Jo trikampiai stikleliai blizga, mirguliuoja. Ir labai gražiai 
padengtas stalas. Dailūs balti puodeliai su mažomis gė- 
lytėmis, pastorienė netrukus įėjo nešina dviem lėkštėmis, 
pilnomis puikiausių bandelių su cinamonu. Kaip gerai, 
kad ji pririšta, kitaip suvalgytų viską, nieko neliktų sve- 
čiams. O dabar jie galės vaišintis. Girdėjo skambantį durų 
varpelį, kažkieno balsus, tiesa, nesuprato, ką jie kalba, bet, 
aišku, tai ne jos reikalas. Skersvėjis nuo laukujų durų, kriš- 
tolinio šviestuvo stikleliai žirbuliavo kaip brangakmeniai. 
Tik pamanyk, ji sėdi ir grožisi tokiu nuostabiu kūriniu. 
Štai visi svečiai susirinko kambaryje, poromis arba po 
vieną susėdo prie stalo, Gustavsonai ir Vedinai, choro 
vadovas Ingvaras, su kuriuo jai taip malonu bendrauti. 
Gustavsonai atėjo kartu su Gunaru, jis jau toks didelis 
berniukas. Visi puošniai apsirengę, tokios gražios eilutės, 
suknelės, gali pamanyti, kad eina į sekmadienio pamal- 
das. Net ir Gunaras su eilute, nors jam dar tik keturiolika. 

Tamsiai mėlyna eilutė, kaklaryšis, atrodo kaip suaugęs 
vyras. O štai ir mama, tėtė. Buvo malonu juos pamatyti 
po tiek laiko, bet dabar jie neturi kada su ja pasikalbėti, ji 
tai supranta. Pastorius prašneko apie Bendruomenės rei- 
kalus, o štai dabar jiems siūlo bandelių, pila į puodelius 
kavos. Tik jos mama kažkodėl atrodo nuliūdusi, keletą 
kartų nosine šluostosi akis, Maja Brita norėtų prieiti prie 
jos, nuraminti, pasakyti, kad viskas gerai, bet juk ji pririšta 
prie kėdės, žino, kad taip ir turi būti. Viskas daroma jos 
labui, nors visi apsimeta, kad jos nė nemato. Tik Gunaras 
kartais skersomis žvilgteli į ją. 

O paskui staiga visi suskubo eiti. Sukilo, išėjo į vesti- 
biulį, paskui visi balsai nutilo. Tik neaiškus murmėjimas, 
ji Žino, kad tai pastoriaus ir pastorienės balsai. Staiga 
sekundės grįžo į laiko tėkmę. 

Ji sėdi pastoriaus valgomajame be drabužių, dabar jau 
suprato, ką turėjo pajusti. 

Suprato, kad niekada daugiau neturi daryti to, ką kartą 
yra padariusi. 


Kitą dieną galėjo važiuoti namo. Siūlų ritę jai įdavė, 


kad prisimintų. Ji stovėdavo virtuvės lentynoje. Kad Maja 
Brita niekada nepamirštų. 

KAI KURIŲ DALYKŲ NEREIKIA SAUGOTI. Kai ku- 
rie dalykai tik prabėga pro šalį, primindami žmonėms 
tai, ko jie niekada neturės. Kad negalvotų apie savo 
beviltišką ilgesį arba kad tiesiog jį pamirštų. Kartais pa- 
moko, kaip su tuo ilgesiu gyventi ir net pajusti savotišką 
susitaikymą. Ne, jei žmonės nesuvokia savo skausmo, 
laikas jiems priminti, kad pajustų jo skonį, kad neužsi- 
mirštų. 

Taip buvo ir su Tomu. 

Priminimas, koks galėtų tapti jos gyvenimas. Jei ji ne- 
būtų iš tų, kurios gyvena kitų sąskaita. 

Jei nebūtų tokia, kuri prarado teisę. 


Viskas sudužo. Netikėtas vilties blykstelėjimas užgeso, 
vėl paėmė viršų begalinė neviltis. 


Sėdi prie svetainės lango. Jos gražusis kambarys, jokia 
kaina jai neatrodė per didelė, kai reikėjo derinti interje- 
ro detales. Viskas surinkta jos rankomis, subtilu, gerai 

apgalvota. Kas jame gyvena, gali didžiuotis, kas ateina į 
svečius, gali pasimokyti. 

Lygindamas. 

Kas to nenorėtų turėti! 

Visų jos brangių, puikių daiktų. 


Visos buto šviesos užgesintos. Nuo šaltos šviesos pro 
langą ant parketo grindų krinta platus ruožas, jis siekia ir 
knygų lentynos apačią prie galinės sienos. Ten, kur stovi 
lentyna su stikline skulptūra. Tokią rasi pas daugelį jos 
kolegų gydytojų, gal ne visai tokią, bet panašią. Rodančią, 
kad savininkas turi ir skonį, ir pinigų. 
pė. Sėdėjo prie lango kambaryje, kuris jai staiga pasidarė 
nesvarbus. Valandos bėgo. 


Lengva užpildyti atliekamą laiką. Televizorius, gimnastika, 
vėlyvi darbo viršvalandžiai. Būdama netekėjusi, ji įprato pla- 
nuoti laiką ne todėl, kad jo trūktų, o kad viskas vyktų tiksliai 
kaip numatyta. Kad neatsirastų per ilgų tuščių valandų, kai 
viskas tarytum sustoja, 0 ją gali apimti nemalonios mintys. 
Vis dėlto gyvendamas turi nemažai pakovoti. O kai vis tiek 
pasidaro per sunku, galima pradžiuginti save nauja suknele, 
brangaus vyno buteliu, naujų batelių pora ar kokiu pirkiniu, 
darančiu namus dar tobulesnius. Lėšų jai užtenka. 

Trūksta tik gyvenimo. 

Ir jokie šio pasaulio turtai negrąžins to, kas dabar sudužo. 


Šviesos ruožo kontūrai prie jos kojų ėmė blykšti, su- 
siliejo su ryto prieblanda. Artėjo nauja diena ir jai, ir 

visiems, kas dar gyvi. Bet Matijui jau nebe. O Pernilai ir 
jos dukteriai prasidės nevilties kupina kelionė. Kaip su- 
sitaikyti su gyvenimo neteisybėmis, su nesuprantamais 
likimo keliais. 

Pirmoji diena. 

Ji užmerkė akis. 

Pirmą kartą gyvenime panoro būti tikinti. 

Nebloga atrama įsitverti. Su džiaugsmu būtų kiekvieną 
šio kambario daiktą iškeitusi į sekundę, žadančią bent trupi- 
nėlį paguodos. Į jausmą, kad egzistuoja prasmė, aukštesnės 
priežastys, kurių ji negali suvokti, dieviškas planas, kuriuo 
galima pasitikėti. Bet nieko nėra. Gyvenimas jau seniai įrodė 
visišką savo absurdiškumą ir tai, kad visos pastangos bergž- 
džios. Nėra nieko, ką ji galėtų tikėti. Nėra jokios paguodos. 

Jos pasaulio pagrindas - mokslas. Viskas, ko išmoko, 
kuo naudojosi, kuo pasitiki, viskas tiksliai pasverta, iš- 
matuota, patikrinta. Pripažįsta tikslių ir tvirtai pagrįstų 
tyrimų rezultatus, tai, kas iki galo įrodyta. Tik tokiais 
dalykais gali pasitikėti. Ir, pavyzdžiui, šiais tobulais na- 
mais. Tuo, ką galima pamatyti, ką galima vertinti. Tik taip 
viskas įgyja savo vertę. Bet dabar to neužtenka, dabar, 
kai viskas siūbuoja, kai viskas rėkte rėkia, kad turi būti 
kažkoks tikslas. Užtektų bent mažo mažo „galbūt“, paties 
menkiausio jausmo, kuris leistų jai padėti bet kokią logiką 
į šalį ir pajusti pasitikėjimą. 


Suskambo telefonas. Kaip paprastai — keturi signalai, 
tada įsijungia atsakiklis. 

— Čia vėl aš. Iš tiesų turiu pasakyti, kad aš... nežinau, 
ar ilgai ištversiu tokią padėtį. Būčiau labai dėkingas, jei 

atsilieptum ir paaiškintum, kas dedasi, kad žinočiau. Juk 
tikrai ne per daug reikalauju, tiesa? 

Girdėdama jo balsą nieko nebejautė. Jis skambina iš 
kito pasaulio, to, kuris jai dabar nerūpi. Kur ji neturi jokių 
teisių. Jam ji nieko neskolinga, bet labai daug skolinga 
kitiems. 

Telefonas guli ant palangės. Pakėlė, surinko jo numerį, 
paskutinį kartą surinko gerai žinomus skaičius, jis tuoj 
atsiliepė. 

— Tomas. 

— Čia Monika Lundval. Tu kalbėjai į atsakiklį ir prašei 
paaiškinti. Pasakysiu tik tiek: nebenoriu, kad mudu dau- 
giau susitiktume. Ar aišku? Sudie. 

Ji nuėjo į virtuvę, prileido į arbatinuką vandens, nu- 
spaudė mygtuką. Buvo be dvidešimties septynios. Kažkur 
toli nuo čia netrukus pabus mažas metų vaikas, kuris 
nebeturi tėvo. Darbo kambaryje susirado telefonų knygą, 
ėmė ieškoti jo vardo. Matijas Andersonas buvo tik vienas, 
vardas dar tebėra. Kai leis kitą laidą, vardą išbrauks. Ji 
užsirašė adresą, įvedė telefono numerį į savo mobilųjį. Iš 
arbatinuko šnypšdami kilo garai, pažvelgė į žalią mygtu- 
ką, rodantį, kad vanduo užvirė. Bet viską paliko, išėjo į 
prieškambarį, apsivilko. 


Keturių aukštų U formos namas, nuomojami butai. Vi- 
duryje pievelė, nedidelė, aptverta vaikų žaidimo aikštelė, 
suolas, kelios sūpynės, smėlio dėžė. Durys su jų numeriu - 
iš kairės. Ji kiek pastoviniavo, stengdamasi pajusti aplinką, 
ieškojo ženklų, rodančių, kad kažką šiuose namuose ištiko 
baisi nelaimė. Kažkoks garsas privertė pasukti galvą. 

Žemutiniame dešinio fligelio aukšte prasivėrė balkono 
durys, pro spragą tarp virbų iškišo galvą šuo, storas, kokio 
ji dar nebuvo mačiusi. Šuo valandėlę ją stebėjo, paskui 
pamiršo ir, regis, svarstė, ar verta tempti sunkų kūną iš 
balkono iki pievelės. Monika nustojo sukti galvą dėl šuns ir 
nuėjo prie durų, kurios, kaip ji žinojo, buvo jų. Žengdama 
kiekvieną žingsnį aiškiai suvokė, kad vaikšto jo pėdomis, 
eina jo įprastu keliu. Uždėjo ranką ant juodos, apvalios 
plastikinės laukujų durų rankenos. Užmerkė akis, nejudin- 
dama rankos. Keista rankena. Niekada apie tai negalvojo, 
bet kai po daugelio metų grįžo į pastatus, kokiuose kadaise 
dažnai lankydavosi, rankos prisiminė rankenas. Niekada 
nepamirš. Rankos pačios sugeba išsaugoti prisiminimus. 
Ši rankena buvo jo. Jo rankos taip pat saugojo prisiminimą 
apie jos formą, kiekvieną kartą jos patraukdavo duris, kai jis 
grįždavo namo, bet praeitą ketvirtadienį nė nenujautė, kad 
išeina paskutinį kartą ir šių durų daugiau nebevarstys. 

Atidarė lauko duris, įėjo į laiptinę. Kairėje kabojo stiklu 
dengta lenta su gyventojų pavardėmis, plastikinės didžio- 
sios raidės ant mėlyno audeklo. Andersonų butas antrame 
aukšte. Ji iš lėto ėmė kopti laiptais. Ranka laikėsi turėklo, 
spėliodama, ar jis irgi taip darydavo. Klausėsi rytmečio 
garsų, sklindančių pro butų duris. Duslūs balsai, kažkas 
nuleido vandenį, aukščiau kažkas atidarė duris ir užra- 
kino jas ryšulėlyje Žvangančiais raktais. Jie susitiko tarp 
pirmo ir antro aukšto. Pagyvenęs vyras su paltu, portfeliu 
mandagiai su ja pasisveikino. Monika nusišypsojo ir taip 
pat pasakė: „Labas rytas.“ Jis išėjo, o ji lipo aukštyn, iki 
antro aukšto aikštelės. Trejos durys. Andersonai gyveno 
už viduriniųjų. Jie ir dabar ten. 

Virš plyšio laiškams - juostele priklijuotas vaikiškas 
piešinys. Monika priėjo arčiau. Nesuprantami brūkšniai, 
kreivai žaliu flomasteriu išpieštos skylės ir rutuliai. Nuo 
vingiuotų linijų eina raudonos strėlės, kažkas iš raštingųjų 
kitame piešinio krašte aiškino menininko kūrinį: „Daniela, 
mama Pernila ir tėtė Matijas.“ 

Ji pakėlė ranką prie rankenos, jos neliesdama, norėjo 
patirtis jausmą, kad ji visiškai arti. Tą pačią akimirką vi- 
duje pravirko Daniela, o Monika greitai atitraukė ranką. 
Dar vienų atidaromų durų garsas privertė ją greitai lipti 
laiptais žemyn. Ji grįžo prie automobilio. 

Dabar žinos, kur jos gyvena. 


Kai parėjo namo, jis laukė prie jos buto. Sėdėjo gilioje 
laiptinės lango nišoje. Pamatė jį kopdama ant paskutinio 
laipto, kiek sulėtino žingsnį, bet nesustojo. Praėjo pro jį, 
pasuko prie savo durų. 

— Man rodos, viską aiškiai pasakiau telefonu. Daugiau 
nieko neturiu pridurti. 

Stovėjo nugara į jį, pirštai ieškojo reikiamo rakto. Jis 
tylėjo, bet ji jautė jo žvilgsnį. Atrakino duris, atsigręžė. 

— Ko nori? 

Atrodė išvargęs, tamsūs paakiai, nesiskutęs. Jai nieko 
taip labai nesinorėjo kaip pulti jam į glėbį. 

— Norėjau, kad pasakytum tai man į akis. 

Vyriausioji gydytoja Lundval nekantriai trypčiojo. 

— Gerai. Nenoriu, kad susitikinėtume. 

— Nenori papasakoti, kas atsitiko? 

— Nieko. Supratau, kad mudu netinkame vienas kitam. 
Iš pat pradžių tai buvo klaida. 

Ji žengė prie savo durų, bandė jas praverti. 

— Sutikai ką nors kitą? 

Ji vėl stabtelėjo, valandėlę svarstė, suprato, kad iš tikrų- 
jų taip ir atsitiko. 

— Taip. 

Jis tarytum su panieka išpūtė pro nosį orą. Ji nejučiomis 
pajuto norą teisintis, gal ji tikrai nusipelnė jo paniekos? 

- Sutikau tokį, kuriam iš tikrųjų manęs reikia. 

— Tau atrodo, kad man tavęs nereikia? 

— Gal ir reikia, bet ne taip, kaip jam. 

Ji uždarė duris, išstūmė jį iš savo gyvenimo. Jautė, 
kad kiekvienas jos ištartas žodis — tiesa. Ji sutiko kitą, 
o kad jis jau miręs, Tomui nebūtina žinoti. Liko sunki 
Matijo atsakomybė, nuo dabar jos pareiga prisiimti šią 
atsakomybę. Tai mažiausia, ko iš jos galima reikalauti. 
Kas įvyko, nebeištaisysi, vienintelis dalykas - pabandyti 
sutvarkyti bent tuos dalykus, kuriuos galima sutvarkyti. 
Susidraugaudama su Tomu, ji bandė pasigrobti laimę, 
į kurią neturi teisės. Tai, kas atsitiko Matijui, tą aiškiai 
parodė. Dabar reikia tik susitaikyti. Jos auka nieko ne- 
reiškia palyginti su negandomis, kurios įvyko dėl jos 
kaltės. 

Nuėjusi į vonią, nusiplovė rankas. Išgirdo, kaip laip- 
tinėje jam išeinant užsitrenkė durys, ir tik pažvelgusi į 
veidrodį pamatė, kad verkia. 


Mobiliuoju surinko klinikos vadovo trumpąjį numerį. 
Pirmą kartą per vienuolika metų nuo savo darbo pradžios 
pasakė neateisianti į darbą dėl ligos. Kadangi nenorėtų 
užkrėsti kitų, mano, jog neateis visą savaitę. Paskui nuėjo 

į svetainę, pirštu pabraukė per knygų nugarėles. Trečioje 
lentynoje rado, ko ieškojo, išsitraukė knygą, atsigulė ant 
sofos, pasiėmė iš vazos obuolį ir atsivertė pirmą „Švedijos 
istorijos“ puslapį. 

JISTOVĖJO KAMBARYJE PRIEŠ VEIDRODĮ. Sukiojosi, 
kraipėsi, norėdama pamatyti, kaip atrodo jos nugara, bet 
tam reikėjo persukti kūną taip, kaip beveik neįmanoma. 
Be to, veidrodyje vis tiek viskas atrodo kiek kitaip, negu 
yra iš tikrųjų. Bet svarbu Žinoti, kaip atrodo iš nugaros, 
nes jis ją dažniausiai mato iš nugaros. Tik ne šiandien. 
Šiandien viskas kitaip. 

Ji pasiskolino naująją Vanjos bliuzelę. Vanja vienintelė 
žino, išdrįso jai viską papasakoti. Vanja iš tikro keista 
mergina. Jos jau taip seniai draugauja, nors ji nesupranta 
kodėl, juk jos tokios skirtingos. Vanja drąsi, nė akimirkos 
nedvejodama pasako savo nuomonę ir iš paskutiniųjų 
ją gina. Maja Brita žino, kad Vanjos namuose ne viskas 
gerai, kad Vanjos tėvas - tai visiems gerai Žinoma - turi 
bėdų su alkoholiu. Bet Vanja nesileidžia dėl to žemina- 
ma. Vos tik nugirsdavo kieno nors niekinamą toną, žaibo 
greitumu smogdavo atgal. Ne fiziškai, bet jos žodžiai 
būdavo kaip boksininko smūgiai. Maja Brita stovėda- 
vo šalia jos, ja žavėdavosi, norėjo, kad ir ji mokėtų taip 

drąsiai pasakyti, ką galvoja, o svarbiausia — apginti savo 
nuomonę. 

Tarp Vanjos namuose vartojamų žodžių nebuvo žo- 
džio Dievas, beje, į velnią būdavo kreipiamasi gana 
dažnai. Maja Brita nežinojo, ką ir manyti. Ji nemėgo 
keiksmų, bet kažkodėl Vanjos namuose buvo lengviau 
kvėpuoti. Sakytum, Dievas paliko žemėje mažą laisvą 
plotelį kaip tik Vanjos namuose. Net kai Vanjos tėvas 
būdavo girtas ir sėdėdamas virtuvėje kažką murmėdavo 
po nosimi, o Vanja nebijodama galėjo sakyti jam pačius 
bjauriausius Žodžius, net ir tada ten būdavo lengviau 
kvėpuoti negu Majos Britos namuose. Nes jos namuose 
Dievas visada stovėdavo už nugaros. Jis pastebėdavo 
menkiausią elgesio klaidelę, matydavo kiekvieną mintį, 
kiekvieną veiksmą, o paskui viską sverdavo ir atlygin- 
davo už kiekvieną darbą. Visos durys praviros, visos 
lempos uždegtos, nepasislėpsi viena niekur, kur nepa- 
siektų Jo žvilgsnis. 


Kiek tik Maja Brita prisimena, Vanjos namai buvo lyg 
vamzdelis, leidžiąs įkvėpti oro iš aplinkinio pasaulio. 
Nedidelė anga, pro kurią iš kažkur visai kitur prasiskver- 
bia gryno oro. Bet namie ji nė žodelio neprasitardavo, 
kiek daug jai tai reiškia. Aišku, tėvai būtų labiau norėję, 
kad ji draugautų su Bendruomenės jaunimu, jie neslėpė, 
kad nemėgsta Vanjos, bet kategoriškai neuždraudė su ja 
bendrauti. Maja Brita buvo jiems už tai labai dėkinga. 
Nežinojo, kaip ištvertų be Vanjos. Į ką daugiau kreiptųsi 
su savo vis didėjančia problema? Bandė klausti Jį, bet Jis 
jai nieko nesakė. 

Vanja, atrodo, manė, kad Maja Brita jokių bėdų neturi, 
kad viskas normalu, gal net rodo jos jaunatvišką žvalumą. 
Bet Maja Brita žinojo, kad tai visai kas kita. Kad viskas 
atsiranda dėl tų minčių, kurios suvedžiojo ją ir privertė 
padaryti tuos bjaurius dalykus, kurie Dievui nepatinka. 
Bijojo, kad gali apakti arba kad jos rankos apžels plau- 
kais, žinojo, kad taip atsitiks, jei dažniau darys tai, ką 
kartais daro. Bet net Vanjai nedrįso pasakoti, jog kartais 
taip atsitinka. 


Girdėjo, kaip mama triūsia virtuvėje, netrukus bus pa- 
ruošti pietūs, o po pietų Majai Britai teks eiti į choro repeti- 
ciją. Ji vaikšto jau nebe į vaikų chorą, nustojo ten vaikščioti, 
kai suėjo keturiolika. Pastaruosius ketverius metus ji gieda 
bažnyčios chore. Altai ir sopranai, bosai ir tenorai. Ji gieda 
gražiai ir jai pavyko perkalbėti tėvus, kad leistų į paprastą 
bažnyčios chorą, ne į Bendruomenės. Galų gale jie sutiko, 
Oji turėjo pažadėti, kad jei koks choro pasirodymas nepa- 
vyktų, ji tuoj pereitų į Bendruomenės chorą. 


Jis giedojo pirmu tenoru, giedojo gerai. Choro vadovas 
visada pasirinkdavo jį, jei kūrinyje būdavo sudėtingų 
partijų. 

— Tu, Joranai, gali išdainuoti aukštąjį G. O jūs, jei ne- 
pavyksta išdainuoti tokios aukštos gaidos, galite sustoti 
prie tercijos. 

Jis atkreipė į ją dėmesį, Žinojo tai, nors sušnekdavo tik 
vieną kitą žodį. Per pertrauką ji visada sėdėdavo prie kitų 
sopranų, bet kartais jų žvilgsniai nejučia rasdavo vienas 
kitą, aplenkdavo visas kliūtis. Akimirką susidurdavo, 

paskui nedrąsiai nuklysdavo tolyn. Bet šį vakarą viskas 
bus kitaip. Šį vakarą nebus choro, kuriame galėtų pasi- 
slėpti jų žvilgsniai, bus tik juodu ir choro vadovas. Jis 
pakvietė Joraną ir ją, nes tik juodu buvo išrinkti giedoti 
Kalėdų koncerto solo partijas. Koks puikus jausmas, kad 
tu išrinkta. Ypač jei tu išrinkta kartu su Joranu. 


Artėdama prie bažnyčios pamatė jį iš tolo. Jis stovi ant 
bažnyčios laiptų, skaitinėdamas gaidų sąsiuvinius. Neju- 
čiomis sulėtino žingsnį, nežinodama, kaip elgtis, kai juodu 
vieni. Jei vadovo dar nėra, juodviem teks stovėti ant laiptų. 
O apie ką tada kalbėti? Po valandėlės jis pakėlė akis ir ją 
pamatė, oji drebančia širdimi žengė artyn. Jis šypsojo. 

— Sveika. 

Ji greitomis pasisveikino ir nuleido akis. Atrodė, kad 
pažvelgusi į jį nudegsi, žvilgsnis nejučiom nukrypo į šalį. 

Tyla truko kiek per ilgai, darėsi nejauki. Abu stovė- 
jo sklaidydami gaidų sąsiuvinius, lyg niekada nebūtų 
jų matę. Maja Brita nustebusi pajuto, kad Joranas, šiaip 
visada gyvas ir šnekus, staiga, regis, irgi nežino, ką pa- 
sakyti. 

— Ar spėjai kiek parepetuoti? 

Ji apsidžiaugusi atsakė: 

— Taip, šiek tiek. Bet be akompanimento buvo gana 
sunku. 

Joranas linktelėjo galva. Neilgai trukus jis ištarė keistus 
žodžius, kuriuos ji keletą dienų paskui dažnai prisimin- 
davo. 

— Beveik labiau jaudinuosi, kad reikės giedoti tau vienai 
girdint negu dėl paties Kalėdų koncerto. 

Tai sakydamas sutriko ir nusijuokė. Kai ant Žvyruoto 
takelio pasigirdo choro vadovo žingsniai, jos žvilgsnis 
pirmą kartą paskendo jo akyse. 


— Pradėsime iš pradžių, be įžangos, po priegiesmio iš 
karto antrą strofą. 

Maja Brita atsisėdo į bažnyčios suolą toli priekyje. Nors 
jis prisipažino, kaip jaudinasi, ji buvo jam dėkinga, kad 
pradėti tenka ne jai. Jaudinasi ne jis vienas. Ji, nežinoda- 
ma, ką manyti, sėdi bažnyčios suole, stebisi jo pasakytais 
žodžiais. Kad ir jis jaučia tą patį. Mato jį stovintį priešais 
ją, seka kiekvieną jo judesį. Jis toks talentingas, toks gra- 
žus. Užmerkęs akis, jis užgiedojo. Skambus balsas gražiai 
aidėjo tarp akmeninių sienų, ji pajuto nugara bėgantį šiur- 
pulį. Ant suolo priešais ją Joranas padėjo savo striukę. Ji 
nepastebimai įkišo ranką ir palietė pamušalą toje vietoje, 
kur būna jo širdis. Prie jos dar niekada nebuvo prisiartinęs 
joks vyras ir jos krūtinėje lyg liepsnelė užsidegė karštas 
noras. Ji nori būti šalia jo, nori, kad jis ja domėtųsi. Juk kai 
jo nėra, atrodo, kad jis vis tiek šalia. Nesuprantama, kaip 
niekuo dėtas Žmogus gali užpildyti visą jos esybę. 

Baigęs giedoti, jis atmerkė akis ir pažvelgė į ją. Tylaus 
bendrumo akimirka, ją juodu abu pajuto. 

Vėliau ji viską papasakojo Vanjai. Kiekvieną kartą kar- 
tojo, kaip viskas buvo, ką jis pasakė, kokiu balsu, kaip 
atrodė, kai tarė tuos žodžius. Vanja klausėsi kantriai, su- 
sidomėjusi ir kalbėjo kaip tik tai, ką Maja Brita norėjo 
išgirsti. Vakarais, gulėdama lovoje, ji skaičiuodavo, kiek 
valandų liko iki kitos choro repeticijos, kai vėl galės jį pa- 
matyti. Bet viskas buvo ne taip, kaip tikėjosi. Susimaišę 

su choru, juodu vėl tapo vienas kitam svetimi. Joranas 
vėl kaip visada buvo žvalus, daug kalbėjo, neliko nė pėd- 
sako to netikrumo, kurį jai tada atskleidė. Kai retkarčiais 
jų Žvilgsniai susitikdavo, tuoj vėl nuklysdavo tarp kitų 
choro dalyvių. 


Vanja negailėjo gerų patarimų. 

— Betgi Maisa, ar nesupranti, kad tau reikia su juo pa- 
sikalbėti? 

Ir ką ji turėtų pasakyti? 

— Pagalvok, kas jam galėtų būti įdomu. Ką jis veikia po 
choro repeticijų? Juk kuo nors domisi? Arba išmesk ką 
nors tiesiai prie jo, bus proga pradėti kalbą. Juk nešiojatės 
gaidų lapus ar dar ką nors, kas gali iškristi? 

Bepigu Vanjai, ji tokia drąsi. O Majos Britos gaidos 
tarytum prilipusios jai prie pirštų, išmesti jas taip, kad 
lapai nuskristų iki tenorų, ne, tai būtų tikras stebuklas. 
Tas, kuris daro stebuklus, tuo visai nesuinteresuotas. Van- 
ja buvo nepatenkinta. Po kiekvienos choro repeticijos ji 
skambindavo ir atkakliai klausinėdavo apie kiekvieną 
smulkmeną. 

Galų gale vis dėlto Vanja išsprendė šį klausimą. Kaip 
gudrus detektyvas pašniukštinėjusi tarp pažįstamų, ji 
išsiaiškino, kad Joranas iš tikro susidomėjęs Maja Brita, 
o negalėdama priversti Majos Britos imtis iniciatyvos, 
ėmė veikti pati. Vieną vakarą paskambino Majai Britai ir 
paprašė ją ateiti prie kiosko. Maja Brita priešinosi, Vanja 
pirmą kartą ant jos rimtai supyko ir išvadino ją vėpla. 
Maja Brita nenorėjo būti vėpla, ypač Vanjos akyse. Ne- 
paisydama nustebusių tėvų žvilgsnių, ji užsivilko striukę 

ir išėjo. Lūpų dažų namuose jai neleido naudoti, bet ji 
pasiskolindavo iš Vanjos, o grįždama namo rūpestingai 
juos nusišluostydavo. Net plaukų prieš išeidama negalėjo 
gerai susišukuoti ir artindamasi prie kiosko labai dėl to 
susirūpino. Nes prie kiosko stovėjo jis. Stovėjo prie stikli- 
nio lango, kur būdavo statomi dviračiai. Jis nusišypsojo, 
pasakė: „Labas vakaras“, ji taip pat pasisveikino, o pas- 
kui juodu stovėjo nedrąsūs, susigėdę, jautėsi lygiai taip, 
kaip aną kartą, kai susitiko ant bažnyčios laiptų. Vanja 
nesirodė. Neatvažiavo ir Bosė, kurio laukė Joranas. Maja 
Brita žvilgčiojo į laikrodį, norėdama jam parodyti, kad ji 
iš tikrųjų laukia, o Joranas iš paskutiniųjų stengėsi palai- 
kyti pokalbį, daugiausia kalbėjo apie tuodu jų draugus, 
kurių nesimatė nė ženklo. Ir apie tai, kodėl jie nesirodo. 
Prabėgo gal dvidešimt minučių, kol juodu pagaliau su- 
prato. Bosė buvo Vanjos pusbrolis, ir, žiūrėdama į tiksintį 
laikrodį, Maja Brita suvokė, kad Vanja, matyt, tą vakarą nė 
nemanoeiti prie kiosko. Kad jai pagaliau nusibodo laukti, 
kada gaidų lapas nuskris iki Jorano, todėl ir nusprendė 
paskubinti likimą. Tai ėmė suprasti ir Joranas, jis pirmas 
viską perprato. 

— Jei atsitiktų taip, kad nei Bosė, nei Vanja neateitų, ką 
mudu veiktume, kaip manai? 

Iš tikrųjų, ką gi jiems tada veikti? Maja Brita nežinojo. 
Kai tau aštuoniolika ir kai imi suprasti, kad slapta mei- 
lė nebe tokia jau ir slapta, o mylimasis laukia anapus 
dviračių stovo ir taip pat ima suprasti. Ne, Maja Brita iš 
tikro nežinojo. Nepasidarė lengviau, kai pradėjo lyti, o nė 
vienas iš jų nenorėjo eiti namo. Ne mažas lietutis, kuris 
netrukus gali praeiti, o tikra liūtis, staiga nežinia iš kur 

atėjusi. Kiosko savininkas uždarė kioską ir ėmė vynioti 
markizes, kurios būtų galėjusios juos pridengti nuo lie- 
taus, o kitos pastogės nebuvo. 

Joranas pirmas pradėjo juoktis. Iš pradžių bandė tvar- 
dytis, todėl juokas buvo labiau panašus į dejonę, bet lietus 
taip sustiprėjo, kad ilgiau ištverti buvo neįmanoma. Ji irgi 
ėmė juoktis. Su palengvėjimu leido, kad jis paimtų ją už 
rankos, ir prisidengę jo striuke, juodu kartu ėmė bėgti. 

— Galime valandėlę užeiti pas mane, jei nori. 

— Ar galima? 

Juodu sustojo kitoje gatvės pusėje, kur jų keliai galėjo 
išsiskirti. Jos klausimas jį nustebino. 

— O kodėl gi ne? 

Ji nieko neatsakė, tik kiek sutrikusi šypsojo. Kitiems kai 
kurie dalykai atrodo tokie paprasti. 

— Yra atskiras įėjimas, jei nenori, mano tėtei ir mamai 
gali nesirodyti. 

Ji abejojo neilgai, linktelėjo galva ir leidosi vedama į 
nepaprastą įvykį. 


Kaip jis ir sakė, įėjimas buvo atskiras. Durys į mansar- 
dą, o apačioje - laiptai į antrą aukštą. Turėjo net nedidelę 
krosnelę su dviem viryklėmis, tarytum atskirą butą. Ir 
kodėl jis negalėtų viso to turėti? Juk jam jau dvidešimt, 
jei norėtų, galėtų ir visai išeiti iš namų. Beje, ji irgi galėtų 
tai padaryti. 

Tik neįmanoma to įsivaizduoti. 

Atidarė prie sienos pritvirtintą spintą, padavė jai minkš- 
tą rankšluostį, kad bent kiek apsišluostytų lietaus vandenį. 
Savo šlapią striukę jis pakabino ant kėdės atlošo, o kėdę 

pastatė prie įjungto radiatoriaus. Nedidelis prieškambaris 
ir kambarėlis. Tamsiai ruda knygų lentyna su keletu kny- 
gų, nepaklota lova, rašomasis stalas, kėdė. Televizoriaus 
garsas iš tėvų kambarių leido suprasti, kad jie gyvena 
namuose, kur viskas kiaurai girdėti. 

— Nežinojau, kad ateisi. 

Jis priėjo prie nepaklotos lovos, užmetė antklodę. 

— Ar nori arbatos? 

— Taip, dėkui. 

Elektrinė krosnelė stovėjo ant žemos knygų lentynos, 
nuo vienos viryklės jis paėmė puodą. 

— Jei nori, sėskis. 

Jis dingo prieškambaryje, kur, kaip ji spėjo, buvo tualetas, 
nes išgirdo tekantį vandenį ir arbatos puodelių skambesį. 
Ji žvalgėsi, kur galėtų atsisėsti. Arba ant kėdės su šlapia 
striuke prie radiatoriaus, arba ant sujauktos lovos. Nesisė- 
do, liko stovėti. Bet paskui, kai jis išvirė arbatos ir ji laikė 
rankose ploną puodelį, jis paklausė, ar ji nenorėtų atsisėsti 
šalia jo. Ji atsisėdo. Juodu gėrė arbatą. Kalbėjo daugiausia 
jis. Pasakojo apie savo planus, kad nori iš čia išvažiuoti, 
stoti į Stokholmo arba Geteborgo aukštąją muzikos mo- 
kyklą, kad jam labai nusibodo ta maža skylė, kurioje jie 
gyvena. Oji, turėdama tokį gražų balsą, ar negalvoja kaip 
nors jį lavinti? Leidosi įtraukiama į jo svajones, stebėjosi, 
kiek galimybių jis jai staiga atvėrė. Nors jai aštuoniolika ir 
ji jau pilnametė, niekada neateidavo į galvą, kad yra kitų 
kelių negu vien tie, kuriuos Bendruomenė laiko jai tin- 
kamais. Niekada nepagalvojo, kad pilnametystė reiškia, 
jog ji suaugusi visuomenės narė turi teisę pati spręsti, kas 
jai gyvenime geriau. Vienintelis dalykas, kurį tą valandą 

gerai suvokė, buvo tas, kad ji nenori būti niekur kitur, tik 
čia. Jorano kambaryje su arbatos puodeliu rankose. Visa 
kita nesvarbu. 


Po to vakaro viskas tekėjo įprasta vaga. Bėgo mėnesiai, 
viskas atrodė kaip visada. Bet širdyje kirbėjo noras viską 
pakeisti. Atsirado atkaklus smalsumas, visi draudimai 
ėmė rodytis nesuprantami. Kai tokie jausmai pasirodė jai 
visiškai teisėti, tarytum atsivėrė visai kitas kelias iki pat 
dangaus, kitoks negu tas, kuriuo ji klampojo iki šiol. 

Joks Dievas negalėjo nepritarti tam, ką ji pagaliau su- 
prato. Net ir jų Dievas. 

Bet protingiausia bus, jei jie apie tai nieko nežinos. 

Septintą dieną po nelaimės paskambino Osė. Monika buvo 
išėjusi iš savo buto tik vieną kartą, kai turėjo pavėžėti motiną 
prie kapo. Grįždama pasuko prie knygyno, nusipirko dar 
kelias knygas. Jau buvo įžengianti į devynioliktąjį amžių, 
kiekvienas Švedijos istorijos įvykis atrodė reikšmingas, ver- 
tas įsiminti. Įsiminti faktus jai buvo įprastas dalykas. 

— Atleisk, kad nepaskambinau anksčiau, bet iš tiesų ne- 
turėjau jėgų ką nors daryti. Noriu tik padėkoti, kad tada 
atvažiavai. Bijojau skambinti namo Biorjei, nes jį neseniai 
buvo ištikęs nedidelis infarktas, nežinojau, ar pokalbis su 
manimi jam nebūtų pakenkęs. 

Osės balsas pavargęs, duslus. Sunku patikėti, kad tai 
ta pati Osė. 

— Aišku, atvažiavau, kaipgi kitaip. 

Valandėlę buvo tylu. Monika toliau skaitė apie neder- 
lingus 1771 metus. 

— Buvau vakar ten nuvažiavusi. 

— Į nelaimės vietą? 

Monika pervertė lapą. 

— Ne, pas ją. Pas Pernilą. 

Monika pakėlė akis nuo knygos, ištiesė nugarą. 

— Nuvažiavai pas ją? 

— Kitaip negalėjau, būčiau neištvėrusi. Turėjau pažiūrėti 
jai į akis, pasakyti, kaip dėl visko gailiuosi. 

Monika padėjo knygą į šalį. 

— O kąjji? 

Išgirdo gilų atodūsį. 

— Ak, viskas taip baisu. 

Monika norėjo sužinoti daugiau. Išpešti iš Osės kiekvie- 
ną smulkmeną, kuri galėtų jai praversti. 

— Kaip ji jaučiasi? 

— Ką čia pasakysi. Nuliūdusi. Bet ir savotiškai susikau- 
pusi. Man rodos, pirmosiomis dienomis jai suleisdavo 
raminamųjų. Bet mažoji mergaitė... 

Osės balsas nutrūko. 

— Ji rėplinėjo grindimis, juokėsi, buvo taip... Tiesiog 
nesuvokiama, ką aš padariau. 

— Tai ne tavo kaltė, Ose. Kai briedis iššoka skersai kelio, 
neįmanoma ką nors padaryti. 

— Bet juk galėjau važiuoti lėčiau. Nežinojau, kad ten 
nėra užtvaro nuo laukinių gyvūnų. 

Monika dvejojo. Tai ne Osės kaltė. Viskas turi savo 
prasmę. Blogiausia, kad keleivio sėdynėje netikėtai buvo 
atsidūręs ne tas, kuris turėjo ten būti. 

Valandėlę vėl buvo tylu. Osė susiėmė. Kelis kartus 
šniurkštelėjo ir nustojo verkti. 

— Keletą dienų buvo atvažiavę Matijo tėvai, bet jie gyve- 
na Ispanijoje ir jau išvažiavo atgal. Pernilos tėvas dar gyvas, 
bet jis praradęs atmintį, gyvena kažkokioje prieglaudoje, o 

motina mirusi prieš dešimt metų. Bet jai padeda socialinė 
dukterį, kad Pernila galėtų išsimiegoti. 

Monika ištempė ausis. Savanoriška pagalbos grupė? 

— Ar Žinai, kokia grupė? 

— Ne, nežinau. 

Po užrašais apie Jakobo Magnuso vartus ji pasižymėjo: 
PAGALBOS GRUPĖ??? Kelis kartus pabraukė žodžius. 

— Labai bijojau, kad ji ims širsti ar panašiai, bet to ne- 
buvo. Net padėkojo, kad ryžausi pas ją atvažiuoti. Kartu 
važiavo ir Biorjė su Elinora, viena nebūčiau išdrįsusi. 
Padėkojo, kai papasakojau visas smulkmenas, kaip viskas 
atsitiko, pasakė, jog geriau viską žinoti. 

Monika pajuto, kad jos kūnas stingsta. 

— Apie kokias smulkmenas tu kalbi? 

— Apie pačią avariją ir visa kita. Kas vyko nelaimės vie- 
toje. Ką jis veikė kursuose. Pasakiau, kad jis daug kalbėjo 
apie ją ir Danielą. 

Monikai reikėjo sužinoti daugiau apie smulkmenas, 
kurias Pernila išgirdo, bet sunku buvo klausinėti. Osė 
nepaliko jai kitos galimybės. Kiek galėdama stengėsi, kad 
klausimas atrodytų kuo natūralesnis. 

— Gal tai nelabai svarbu, bet... Ar sakei jai ką nors apie 
mane? 

Nedidelė pauzė. Monika sėdėjo įsitempusi kaip styga 
ir laukė. Kas bus, jei Osė viską sugadino? 

— Ne... 

Ji žvelgė kažkur į nematomą tolumą. Atsikėlė, ėjo į darbo 
kambarį prie kompiuterio. Nenuėjo ir pusės kelio, kai Osė pa- 
klausė: 

— O kaip tu pati jautiesi? 

Monika sustojo. Žvilgsnis įsmigo į sieną virš kompiute- 
rio ekrano. Osė paklausė atsargiai, galima sakyti, nedrą- 
siai, atrodė, kad varžosi to klausti. 

— Ką turi galvoje? 

Balsas suskambo griežčiau, negu norėjo. 

— Na, norėjau tik pasakyti, jog pamaniau, kad tu galbūt 
pasijutai... kad tu pamanei... bet iš tikrųjų nėra jokios 
priežasties manyti... 

Apie pusę minutės Osė kaip įmanydama stengėsi užtrinti 
savo klausimą ilga bereikšmių, nesusijusių žodžių eile. Mo- 
nika tylėjo kaip Žuvis. Jos kaltė - tai jos kaltė, niekam kitam ji 
neturėtų rūpėti. Bet klausimas rodė, kad Osė vis dėlto pajuto 
ir kad būtina jos kiek įmanoma neprileisti prie Pernilos. Ne- 
gali rizikuoti, kad Osė nubėgs ir anksčiau ar vėliau atskleis, 
kad viskas iš tikrųjų yra Monikos veiksmų pasekmė. 

— Ar girdi mane? 

Monika atsakė nedelsdama. 

— Girdžiu. Truputį užsigalvojau. 

— Nežinau, ką reikėtų daryti. Taip norėtųsi jai kaip nors 
padėti. 

Monika priėjo prie kompiuterio ir atidarė socialinės 
tarnybos tinklalapį. Paieškos langelyje užrašė „pagal- 
bos grupė“, ir atsakymas tuoj pat atėjo. Tada ji atitraukė 
žvilgsnį nuo ekrano. Ant palangės stovi kinrožė, ją laikas 
palaistyti. Pirštu palietė išdžiūvusią žemę. 

— Manau, Ose, tau geriausia pas ją nesilankyti. Tu jai 
nieko nepadėsi. Sakau tau kaip gydytoja, turiu nemažai 
patirties apie panašius dalykus. Turėtum išmokti skirti, 
kas gera jai ir kas gera tik tau pačiai. 

Osė nutilo, o Monika kantriai laukė. Norėjo, kad Pernila 
priklausytų tik jai. Tai jos atsakomybė, daugiau niekieno. 

Osės balsas atrodė sutrikęs. 

— Tikrai taip manai? 

— Taip. Ne kartą teko matyti tokių nelaimių. 

Vėl tyla. Ji nuskynė sausą lapą ir nuėjo į virtuvę. 

— Susiimk, Ose, tu reikalinga savo šeimai. Kas atsitiko, 
nebepakeisi. Geriausia, ką gali padaryti, tai eiti toliau, 
suprasti, kad tu nesi dėl to kalta. 

Ji atidarė dureles, už kurių stovėjo šiukšlių dėžė, ranka 
sutrynė sausą lapą, trupinėlius subėrė tarp kitų šiukšlių. 

— Paskambinsiu tau po poros dienų, pažiūrėsiu, kaip 
jautiesi. 

Baigė pokalbį. 

Bet Monika niekada neskambins. Kitą kartą vėl pa- 
skambins Osė. 


Baigusi pokalbį Monika pasijuto nekaip. Pernilos bute 
vyksta dalykai, kurių ji negali kontroliuoti. Atėjo laikas 
žengti dar vieną žingsnį. Laikas rimtai imtis naujojo 
vaidmens. Nuėjo į prieškambarį, apsirengė. 

Jau automobilyje jai pasidarė lengviau, dabar ji kelyje. 
Visada sunkiausia pasirinkti kryptį, o kai tikslas aiškus, 
visa kita — tik veiklumas. O veiklumas jai ne naujiena. 
Užduotis pastūmė šalin jos širdies neviltį, dabar ji tvirtai 
pasiryžusi. Viskas vėl įgijo prasmę. 

Eidama pro laukujes duris šį kartą nedvejojo, tik dar 
kartą apčiuopė rankenos formą, žinodama, kad netrukus 
ši forma bus jai gerai pažįstama. Praėjo pro jų duris, kiek 
sukluso, priglaudusi ausį prie durų, bet nieko neišgirdo, 

pakilo laiptais aukštėliau. Visur tylu. Atsisėdo ant laiptų, 
sulenkė palto apačią, nes laiptai buvo šalti. Taip prabė- 
go valanda. Išgirdusi ką nors ateinant, kiekvieną kartą 
pakildavo, apsimesdavo, kad lipa aukštyn arba žemyn, 
žiūrint, iš kurios pusės ėjo nepažįstamas žmogus, viskas 
atrodė visai natūralu. Kartą neseniai išėjęs Žmogus po 
kiek laiko grįžo, juodu nusišypsojo vienas kitam tarytum 
atsisveikindami. Monika vėl sulenkė paltą ir norėjo sėstis, 
kai durys pagaliau prasivėrė. 

buto, matė tik moteriškus batelius. Moteris nepasakė nė 
žodžio, uždarė duris ir nuėjo prie laiptų. Monika nusekė 
iš paskos. Moteris buvo vidutinio amžiaus, aukštyn sušu- 
kuotais plaukais, smėlio spalvos paltu. Prie laukujų durų 
Monika ją prisivijo, nusišypsojo, kai moteris prilaikė jai 
duris, padėkojo ir nuėjo prie automobilio. 


Įvedė jos mobiliojo numerį, kurį rado bendruomenės 
tinklalapyje. 

— Kalbu apie Pernilą Anderson, moterį, kurią jūs pasta- 
rosiomis dienomis lankote, kuriai norite padėti. 

— Taip, iš tikrųjų. 

— Ji prašė mane jums paskambinti ir nuoširdžiai padė- 
koti už pagalbą, pasakyti, kad daugiau nevaikščiotumėte. 
Ji turi draugų, kurie ja dabar pasirūpins. 

Vyras iš bendruomenės pagalbos grupės pasidžiaugė, 
kad jie galėjo jai šiek tiek padėti, prašė pasveikinti Pernilą, 
pasakė, kad ji bet kada gali kreiptis, jei reikės paramos ar 
pagalbos. Monika pasakė, kad to tikriausiai neprireiks, 
bet, žinoma, gražiai padėkojo už pasiūlymą. 

Svarbu nepadaryti kokių nors klaidų. 
Tikrai labai svarbu. 


Ji pusvalandį sėdėjo automobilyje, paskui grįžo prie jų 
durų. Valandėlę stovėjo sunkiai alsuodama. Rūpestingai 
rengėsi naujam vaidmeniui, bet nenorėjo susisegioti visų 
sagų iki pat kaklo. Ji čia draugė, o ne gydytoja, užduotį 
turi vykdyti Monika, o ne vyriausioji gydytoja Lundval, 
tačiau ir profesinio orumo neturi pamiršti. Tam, ką dabar 
turės padaryti, jos tikrojo orumo neužtenka. 

Lengvai pabeldė į duris, nenorėjo pažadinti, jei kuri 
iš jų miega. Kai niekas nesujudėjo, pabeldė kiek garsiau, 
pagaliau išgirdo artėjančius žingsnius. 

Tik klausyti. Nebandyti guosti, tik klausyti ir būti šalia. 

Ji lankėsi ne vienuose kursuose, kur buvo kalbama, 
kaip elgtis su žmonėmis, kenčiančiais skausmą. 

Durys prasivėrė. Monika nusišypsojo. 

— Pernila? 

— Taip. 

Ji atrodė ne taip, kaip Monika įsivaizdavo. Nedidukė, 
liesa, tamsiais trumpai kirptais plaukais, užsimovusi pilkas 
treningo kelnes, užsivilkusi didelį, per platų megztinį. 

— Mano vardas Monika, aš iš bendruomenės pagalbos 
grupės. 

— Štai kaip. Nemaniau, kad šiandien dar kas nors ateis. 
Sakė, kad trūksta žmonių. 

Monika nusišypsojo dar plačiau. 

— Šią problemą išsprendėme. 

Pernila, palikusi praviras duris, grįžo į butą. Monika 
peržengė slenkstį. Pajuto tai iš karto. Pajuto palengvėjimą. 

Tarytum kažkas atsileido. Valandėlę sunerimo, kad vėl 
gali pasijusti silpna. Vien nuo galimybės savo akimis 
pamatyti Pernilą, pažiūrėti, kaip atrodo jos veidas, dėl 
to, kad gali būti šalia jos, viskas pasirodė lengviau pake- 
liama. Čia ji gali kažką nuveikti. Padaryti, kad tai nebūtų 
neatleistinas dalykas. Bet reikia elgtis atsargiai, per daug 
neskubėti, palikti Pernilai laiko suprasti, kad ji - patiki- 
mas Žmogus. Kad nori jai padėti. Padėti išspręsti visas 
problemas. 

Nusivilko paltą, batelius pastatė ant avalynės lentynos. 
Čia stovėjo daug vyriškų batų. Sportbačiai, batai žemomis 
kulnimis, per dideli, kad tiktų mažoms Pernilos kojoms. 
Palikti amžiams, jų niekada daugiau neprireiks. Praėjo pro 
tualeto duris su raudona keramine širdute, nuėjo gilyn į 
butą. Dešinėje virtuvė, koridoriaus gale durys, atrodo, į 
svetainę. Ji atidžiai žvalgėsi, nenorėjo praleisti nė vienos 
smulkmenos, stengėsi pažinti tuos, kurie čia gyvena. Koks 
jos skonis, kaip ji vertina vieną ar kitą dalyką, kokių savy- 
bių tikisi iš draugės? Viską ramiai apžiūrėti, bet iš pradžių 
svarbiausia greitai išsiaiškinti, kur galėtų grėsti pavojus. 
Jei Pernila ją atstums, ji žuvusi. 

Pernila sėdi ant sofos ir, regis, be didelio susidomėjimo 
sklaido laikraštį. Danielos nesimato. Ant seno rašomojo 
stalo žalvario žvakidėje dega žvakė, šviesa krinta ant 
jo plačiai šypsančio veido. Fotografija padidinta, įdėta į 
kuklius paauksuotus rėmelius. Kai jųdviejų žvilgsniai su- 
sitiko, Monika nuleido akis, nenorėdama būti jo regėjimo 
lauke, bet nuo jo priekaištingų akių kambaryje nebuvo kur 
pasislėpti. Jokio kampelio, kur jos nepasiektų jo žvilgsnis. 
Jautė, kad stebi ją įtariai, lyg klausdamas, ko čionai atėjo. 

Turi jam parodyti, laikui bėgant jis turi suprasti, kad ji jo 
sąjungininkė ir kad jis gali ja pasitikėti. Kad daugiau jo 
neapvils. 

Pernila padėjo laikraštį į šalį ir pažvelgė į ją. 

— Tiesą sakant, manau, kad šį vakarą galime viską su- 
sitvarkyti pačios. Jei jums trūksta Žmonių... 

— Bet tai visai ne bėda. Žmonių tikrai užteks. 

Monika sunerimusi svarstė, ką galėtų nuveikti, ką pa- 
galbos grupė veikė, kaip padėjo Pernilai. Nespėjo nieko 
pasakyti, kai Pernila vėl prašneko. 

— Nenorėčiau pasirodyti nedėkinga, bet, atvirai kalbant, 
truputį nemalonu, kai namuose visą laiką svetimi žmonės. 
Nepriimkite to asmeniškai. 

Pernila šyptelėjo, nenorėdama pasirodyti nedraugiška, 
bet šypsena nepasiekė jos akių. 

— Manau, turėčiau kiek pabūti viena. 

Monika irgi jai nusišypsojo, slėpdama neviltį. Tik ne 
dabar, ne dabar, kai ji taip arti. 

Netrukus Pernila metė jai gelbėjimosi virvę, kurios 
Monikai taip beviltiškai reikėjo. 

— Bet jei prieš išeidama galėtumėte padėti sutvarkyti 
vieną dalyką virtuvėje, būtų puiku. 

Monika pajuto, kaip jos baimė dingsta, jai reikia tik 
įžengti, rasti plyšelį, parodyti, kad jos buvimas čia gali 
būti reikalingas. Su dėkingumu ji priėmė prašymą. 

— Aišku, žinoma. Koks tas reikalas? 

Pernila atsikėlė nuo sofos. Monika stebėjo, kaip pasi- 
keitė jos veido išraiška, kai suskaudo nugarą. Matė, kaip 
ji pasuko dešinį petį, bandydama išvengti kamuojančio 
skausmo. 

— Ant lubų yra gaisro signalizacija. Baterijos baigia iš- 
sekti, kaskart pasigirsta pypsėjimas. 

Monika paskui Pernilą nusekė į virtuvę. Greitai apsi- 
žvalgė, norėdama greičiau čia apsiprasti. Daugiausia Ikeos 
baldai, padrika prie šaldytuvo priklijuotų paveikslėlių ir 
lapelių maišalynė, keletas keramikos gaminių, regis, savos 
gamybos, trys istoriniai portretai su paprastais rėmeliais 
virš virtuvės stalo. Susilaikė nuo pagundos prieiti prie 
šaldytuvo ir perskaityti, kas parašyta ant lapelių. Tai pa- 
darys vėliau. 

Pernila patraukė kėdę, pastatė ją po gaisro signaliza- 
toriumi. 

— Man skauda nugarą, o stovėti iškėlusi rankas virš 
galvos visai negaliu. 

Monika užlipo ant kėdės. 

— Kas jūsų nugarai? 

Pokalbio pradžia. Jiedvi viena kitos dar nepažįsta. Nuo 
dabar Monika turi pamiršti viską, ką jau žino. 

— Prieš penkerius metus atsitiko nelaimė. Nardant. 

Monika bandė išsukti signalizatorių iš laikiklio. 

— Tai ne juokai. 

— Taip, nelaimė buvo rimta, bet dabar man jau geriau. 

Pernila nutilo. Monika padavė jai garso signalizatorių. 
Pernila išėmė baterijas, nuėjo prie kriauklės. Kai atidarė 
spintelę, Monika pamatė valymo priemones ir instrukciją, 
kaip rūšiuoti atliekas. 

Pernila atsigręžė, ir Monika suprato, kad dabar, pada- 
riusi, ko ją prašė, turėtų eiti savais keliais. Bet to nebus. 
Toli gražu. Monika pažvelgė į portretus ant virtuvės 
sienos. 

— Koks gražus Sofijos Magdalenos portretas. Tai Karlo 
Gustavo Pilo tapyba, ar ne? 

Pamatė, kad Pernila gerokai nustebo. 

— Taip, galimas dalykas. Net pati gerai nežinau, kas 
tapė šį portretą. 

Pernila priėjo arčiau, norėdama pažiūrėti, ar nėra daili- 
ninko parašo, bet, matyt, nerado. Atsisuko į Moniką. 

— Mėgstate tapybą? 

Monika nusijuokė. 

— Ne, ne tiek tapybą, kiek istoriją. Ypač Švedijos. O kai 
skaitai, gali šį ar tą sužinoti ir apie dailę, dailininkų var- 
dus. Kartais su tikru fanatizmu skaitau istorijos knygas. 

Pernila šyptelėjo, šį kartą ir akimis. 

— Kaip keista! Aš irgi nemaža istorijos mėgėja. Kartais 
Matijas sakydavo lygiai taip pat. Kad aš tikra fanatikė. 

Monika nutilo, perleisdama jai iniciatyvą. Pernila vėl 
pažvelgė į portretą. 

— Istorija teikia savotiškos paguodos. Gera paskaityti 
apie visus tuos likimus, gyvenimus, apie tai, kas ateina 
ir išeina. Šiaip ar taip, tai leido man tarytum iš šalies pa- 
žvelgti į savo problemas, į tą nelaimę, nugaros skausmus 
ir taip toliau. 

Monika dėmesingai linktelėjo, tarytum iš tikrųjų su- 
sidomėjusi. Reikia rodyti didelį susidomėjimą. Pernila 
pažvelgė į savo rankas. 

— Bet dabar jau nebežinau. 

Ji kiek patylėjo. 

— Turiu galvoje, kad nežinau, kokią paguodą gali su- 
teikti istorija. Tik tiek, kad jis mirė kaip ir visi kiti. 

Tik klausyti. Nebandyti guosti, tik klausyti ir būti šalia. 

Pasidarė tylu. Ne tik dėl to, ko ji buvo išmokusi kursuo- 
se, greičiau todėl, kad nesugalvojo, ką pasakyti. Pašnaira- 
vo į lapelius, prilipdytus prie šaldytuvo. Būtų gera pažiū- 
rėti iš arčiau. Rasti daugiau kelių į Pernilos gyvenimą. 

— Kai krovėsi daiktus, rinkosi, ar vilktis šį, ar tą, kurį 
buvo apsivilkęs, kai žuvo. 

Pernila paglostė didžiulį megztinį, kurį buvo užsivilku- 
si. Atlenkė apykaklę, priglaudė ją prie skruosto. 

— Dieną prieš jo mirtį išskalbiau daug drabužių. Įvei- 
kiau didžiulį krepšį skalbinių. Dabar, galima sakyti, net 
jo kvapo nebeliko. 

Tik klausyti. Bet tuose kursuose beveik nieko nekalbė- 
davo apie tai, kaip pakelti viską, ką išgirsti. 

Ją išgelbėjo Daniela. Iš kambario šalia virtuvės pasigir- 
do ką tik nubudusio vaiko niurzgėjimas. Pernila nuleido 
rankas nuo megztinio ir išėjo. Monika žengė tris žingsnius 
šaldytuvo link ir greitomis peržvelgė margą koliažą. Šei- 
mos fotografijos. Nuotraukos kažkokioje picerijoje. Juos- 
telė Matijo ir Pernilos fotografijų iš fotoautomato. Daug 
nesuprantamų vaikiškų piešinių. Iškarpos iš laikraščių. 
Kol Pernila grįžo, spėjo perskaityti tik vieną užrašą. 

— Tai Daniela. 

Mergaitė veidu įsikniaubė motinai į petį. 

— Ji užsimiegojusi, bet tuoj atsitokės. 

Monika priėjo, uždėjo ranką Danielai ant nugaros. 

— Daniela, sveika. 

Daniela dar stipriau veidu spaudėsi prie motinos. 

— Pasisveikinsime vėliau, kai visiškai nubusi. 

Pernila pasitraukė virtuvės kėdę ir atsisėdo apsikabi- 
nusi Danielą. Vėl atsirado jausmas, kad ji laukia, kada 

Monika išeis, kaip ir prašė. Bet Monika dar valandėlę 
norėjo likti. Likti čia, kur įmanoma kvėpuoti. 

— Kokia graži vaza. 

Ji parodė ant palangės stovinčią vazą. 

— Ak, taip. Pati ją nužiedžiau. 

— Iš tikrųjų? 

— Labai puiki. Kadaise ir aš lankiau keramikos kursus, 
bet pastaraisiais metais nebespėju. Tokiam darbui reikia 
daug laiko. 

Tai net nebuvo melas. Aukštesnėse klasėse ji per darbų 
pamokas buvo pasirinkusi keramiką. 

— Bet juk ji kreiva. Pasilikau, kad prisiminčiau, jog nu- 
stojau Žiesti, kai susižalojau nugarą. Nebepajėgdavau 
sėdėti ilgesnį laiką. 

Pernila žvelgė į vazą. 

— Matijui ji irgi patiko. Sakydavo, kad vaza jam primena 
mane. Norėjau išmesti, bet jis jokiu būdu nesutiko. 

Kiekvieną kartą, kai išgirsdavo jo vardą, Monikai smarkiau 
suplakdavo širdis. Pulsas padažnėdavo, skelbdamas pavojų. 
Daniela nustojo slėpti veidą ir nusišypsojo Monikai. 

— Galėčiau išeiti su ja pasivaikščioti, kad jums būtų laiko 
kiek pailsėti. Mačiau, kad kieme yra Žaidimų aikštelė. 

Pernila priglaudė skruostą prie dukters galvos. 

— Ar tau patinka ši moteris? Ar nori išeiti laukan ir su 
ja pasisupti. 

Daniela pakėlė galvą, linktelėjo. Monika pajuto, kad 
nerimas pasitraukė. Širdis nurimo, atgavo įprastą ritmą. 
Pirmą bandymą ji išlaikė. 

Dabar liko tik visa kita. 

Kai šlapinosi, pasirodė kraujo. Pastebėjo prieš porą 
dienų, bet gal tai trunka dar ilgiau? Menstruacijos jau 
seniai pasibaigusios, vadinasi, kažkas negerai. Tačiau 
ji nenori to Žinoti. Bandė viską išstumti į tą baltą tuš- 
tumą, bet ribos išnyko. Visa, kas saugiu atstumu buvo 
nustumta už jos būties ribų, grįžo ir ryškiame šviesos 
pluošte tapo aiškiomis formomis. Majai Britai tai buvo 
liūdnas dalykas, beveik nepakeliamas. Truputis kraujo 
šlapime čia nieko nepakeis. Vis tiek viskas per daug 
sunku. 


Vanja buvo teisi. Jos prisiminimų vaizdai nebuvo nei 
išgalvoti, nei iškraipyti, juodos raidės baltame popieriuje 
grąžino Mają Britą į kadaise patirtų jausmų sūkurį. Grą- 
žino buvusią baimę. Ji nujautė tai ir tada, kai viskas dar 
tebevyko, tik nepajėgė aiškiai suprasti. 

Juk su savo vaikais niekas taip nesielgia. 

Jei juos myli. 

Paprasčiau viską užmiršti. 

Ji stovėjo prie balkono durų, žvelgdama į pievelę. Nie- 
kada nematyta moteris stumdė, siūbavo sūpuoklę. Bet 
vaiką ji pažinojo. Tas vaikas paprastai žaisdavo su tėvu, o 
kartais ir su motina, kuriai kažką skauda. Ji svarstė, ar tai 
toji šeima, apie kurią pasakojo Elinora. Kur tėtė neseniai 
žuvo automobilio katastrofoje. Pažvelgė į langą, kur ma- 
tydavo stovinčią motiną, bet langas buvo tuščias. 


Praėjo savaitė nuo to meto, kai grįžo viskas, kas taip 
ilgai buvo išnykę. Ji žinojo, kad visa tai grįžo dėl Vanjos. Ir 
dar dėl Elinoros. Septynias dienas Maja Brita bandė ją už- 
čiaupti nieko neatsakydama. Elinora ateidavo ir išeidavo, 
o Maja Brita neištardavo jai nė žodžio. Elinora dirbdavo 
savo darbą, o Maja Brita apsimesdavo, kad jos nė nepa- 
stebi. Bet jai reikia Žinoti. Klausimai kasdien vis labiau ją 
kamavo, jau nebegalėjo gyventi, negaudama atsakymo. 
Vis dėlto ir baimė buvo didelė, o grėsmė, kurią jiedvi 
kėlė, darėsi nepakenčiama. Iš kur jiedvi pažįsta viena 
kitą? Kodėl jos staiga susimokė ją užpulti? Ji turi Žinoti, 
ką jos rezga, kad galėtų gintis. O ką ji turėtų ginti? Tai, ką 
jos privertė Mają Britą prisiminti, atėmė iš jos galimybę 
viską pamiršti. 

Galimybę ką nors ginti. 

Bet jai reikia bent žinoti. 

Išgirdo rakinamas duris, Elinora pasisveikino, nusivilko 
striukę. Miegamojo duryse pasirodė Saba, nuėjo jos pasi- 
tikti. Maja Brita girdėjo, kaip jos pasisveikino, paskui Saba 
atšlepsėjo parketo grindimis, grįžo ir atsigulė. Ji stovėjo 
prie lango, apsimesdama nematanti, kaip Elinora, eidama 
į virtuvę, pažvelgė į ją. Girdėjo ant virtuvės stalo statomas 

maisto dėžes ir tą akimirką ryžosi. Šį kartą ji neišsisuks. 
Maja Brita nuėjo į prieškambarį, rankomis perbraukė Eli- 
noros striukę, norėdama įsitikinti, kad jos mobilusis yra 
kurioje nors kišenėje. Ji neturi turėti su savimi mobiliojo. 
Nes dabar Maja Brita turi išgirsti visą teisybę. 

Ji laukė. Elinora su kibiru rankoje išėjo iš virtuvės ir, 
pamačiusi ją, sustojo. 

— Sveiki. 

Maja Brita nieko neatsakė. 

— Kaip sekasi? 

Elinora kelias sekundes palaukė, paskui atsiduso ir 
atsakė pati sau: 

— Ačiū, viskas gerai, o kaip tau? 

Pastarosiomis savaitėmis ji pradėjo naudoti ir šį bjaurų 
triuką. Kalbasi su savimi, nenori taikytis su Majos Britos 
tylėjimu. Keista, kai pagalvoji, iš kur tame liesame mergai- 
tės kūne tiek energijos plepėti. Jau nekalbant apie tai, kad 
ji atsakinėja ir už Mają Britą. Keisti žodžiai. Apsimetinėja 
ir nejaučia nė trupinėlio gėdos. Bet dabar tai baigsis. 

Pagaliau Elinora atidarė vonios duris ir dingo iš akių. 
Maja Brita girdėjo, kaip ji leidžia į kibirą vandenį. Tik trys 
žingsniai. Trys Žingsniai, ir ji garsiai užtrenkė duris. 

— Ką jūs darote? 

Maja Brita visu svoriu užgulė duris, matė, kaip Elinora 
bando nuspausti rankeną. Bet durų nepajėgė net pajudin- 
ti. Tokiai mažai mielai būtybei kaip Elinora neįmanoma 
pastumti durų užrėmusio kalno kitoje pusėje. 

— Betgi Maja Brita, užteks! Ką čia sugalvojote? 

— Iš kur tu pažįsti Vanją? 

Sekundę buvo tylu. 

— Kokią Vanją? 

Maja Brita piktai papurtė galvą. 

— Pati puikiai žinai. 

— Ką? Kokią Vanją? Nepažįstu jokios Vanjos. 

Maja Brita tylėjo. Anksčiau ar vėliau prisipažins. Kitaip 
liks tupėti vonioje. 

— Maja Brita, atidarykite. Kokį velnią čia sugalvojote? 

— Nesikeik. 

— Kaip čia nesikeiksi? Juk jūs, po velnių, uždarėte mane 
vonioje! 

Iki šiol ji tik pyksta. Bet kai supras, kad Maja Brita ne- 
juokauja, išsigąs. Tegul pajunta, kaip tada būna. Ką reiškia 
jausti didžiulę, paralyžiuojančią baimę. 

Ką reiškia pajusti, kad esi visiškai bejėgė. 

— Ką? Ar kalbate apie tą Vanją Tyren? 

Na, štai taip. 

— Kaip tik apie ją, tu idiote. 

— Ašjos visai nepažįstu, jūs pati ją pažįstate. Greičiau 
atidarykite, Maja Brita! 

— Neišeisi, kol nepapasakosi, iš kur ją pažįsti. 

Nuo staigaus skausmo nugaros apačioje aptemo akys. 
Maja Brita susilenkė, bandydama užgniaužti skausmą. 
Bet skausmas kaip yla smigo vis gilyn, ji šnopuodama 
kvėpavo pro nosį, įkvėpdavo, iškvėpdavo, bet skausmas 
nesiliovė. 

— Bet aš nepažįstu Vanjos Tyren. Kaip galėčiau ją paži- 
noti? Juk ji kalėjime. 

Jai reikia kėdės. Gal kiek atlėgtų, jei galėtų atsisėsti. 

— Ar ji sakė, kad mes pažįstamos? Jei taip, tada ji me- 
luoja. 

Kėdę ji gali rasti tik virtuvėje, bet tada reikėtų pasi- 
traukti nuo durų. To ji tikrai nedarys. 

— Maja Brita, išleiskite mane ir galėsime pasikalbėti. 
Kitaip paskambinsiu į avarinę tarnybą. 

Maja Brita nurijo sprangų kąsnį. Sunku kalbėti, kai taip 
skauda. 

— Skambink. Jei gali pasiekti savo striukę. Ji prieškam- 
baryje. 

Kitoje durų pusėje pasidarė tylu. 

Maja Brita pajuto, kad akys ašaroja, bandė ranka pa- 
spausti vietą, kur skausmas pats aštriausias. Jai reikėtų 
ištuštinti šlapimo pūslę. Niekada neišeina taip, kaip no- 
rėtum. Visada viskas atsisuka prieš ją. Dabar ji jau mato, 
kad tai buvo nevykęs sumanymas, bet yra taip, kaip yra. 
Elinora uždaryta vonioje, ir jei Maja Brita nieko nesužinos 
šį kartą, tai niekada daugiau nesužinos. Nepanašu, kad 
Elinora po tokių įvykių dar vaikščiotų pas ją. Maja Brita 
nieko nežinos, o čia su kibirais vaikščios ir niekinamai 
žvilgčios į ją kažkoks kitas mažas ir bjaurus žmogutis. 

Taip sunku rinktis. Kartais apsisprendi greitai, o paskui 
negali suprasti, kodėl pasekmės tokios sunkios. Bet jos 
neišnyksta, o šviečia kaip didelės raudonos dėmės. Ryš- 
kios lyg kokie kelio ženklai jos rodo į praeitį. Čia tu padarei 
klaidą. Čia prasidėjo tai, kas paskui tapo bjaurastimi. 

Bet neįmanoma grįžti tuo pačiu keliu. Štai kas blogiau- 
sia. Kelias eina tik į vieną pusę. 


Jis stovėjo su kauptuku ir krepšiu, ravėjo taką per sodą. 
Ravėti gal dar ir nereikia, bet tai visai nesvarbu. Vieninte- 
lis tikslas — tai džiaugsmas, kad gerai atlieki savo darbą. 

Maja Brita tai Žino, jai tai ne kartą aiškino. Ji taip pat Žino, 
jog svarbu, kad sodas atrodytų pavyzdingai, to net sakyti 
nereikėjo. Svarbu atidžiai padaryti tai, kas matyti iš išorės. 
Kas matyti iš tolo. UŽ vidų kiekvienas atsakingas pats, ir 
čia Dievas yra vienintelis teisėjas. 

Kai ji pasirodė prie vartelių, tėvas sustojo, nusiėmė 
kepurę, ranka pasibraukė per vešlius plaukus. 

— Kaip sekėsi repeticija? 

Ji grįžta iš choro repeticijos. Jie vis dar tuo tiki. Jau me- 
tai, kai repeticijos vyksta vis dažniau ir labai keistu laiku, 
bet šis dvigubas gyvenimas ėmė darytis nebepakenčia- 
mas. Toliau slėpti tiesą neįmanoma. Nuolat slapukauti, 
kai ji taip įsimylėjusi. Jai jau devyniolika, ji apsisprendusi. 
Kelis mėnesius kaupė drąsą. Joranas ją palaikė. Šiandien ji 
išklos kortas ant stalo, o kol kas jis stovi pasislėpęs toliau, 
iš Čia nematomas. 

Apsižvalgė po sodą ir pamatė motiną. Ji keturpėsčia 
guli gėlių lysvėje prie virtuvės lango. 

— Tėte, turiu pakalbėti su jumis apie vieną dalyką. Su 
tavimi ir mama. 

Tėvo tarpuaky tuoj įsirėžė nepasitenkinimo raukšlė. 
To jis dar nebuvo girdėjęs. Kad ji pati pradėtų kažkokį 
pokalbį. 

— Tikiuosi, nieko neatsitiko. 

— Nieko baisaus, tau tikrai nėra ko nerimauti, bet turiu 
papasakoti vieną dalyką. Gal eime į vidų. 

Tėvas žvelgia į Žvyruotą takelį po kojomis. Jis dar ne- 
baigė darbo, o nebaigti darbai - labai blogas dalykas. 
Ji tai Žino, taip pat žino, kad pokalbiui dabar ne pats 
tinkamiausias metas, bet ten prie kelio stovi Joranas, o ji 

jam pažadėjo. Pažadėjo galų gale viską sutvarkyti, kad 
juodu galėtų pradėti bendrą gyvenimą. Tikrą bendrą 
gyvenimą. 

— Kol kas eikite vidun. Aš atsivesiu vieną Žmogų, noriu 
jus su juo supažindinti. 

Tėvas greitai pažvelgė į vartelius. Ji matė išjo akių, būtų 
žinojusi, net jei būtų užsimerkusi. 

Jis nužvelgė savo darbinius drabužius, rankas, greitai 
nusibraukė, lyg nuo to drabužiai pasidarytų švaresni. Oji 
jau ėmė gailėtis. Atsivesti į namus svečių, kai tėvai nepa- 
sirengę — tai nusižengti nerašytoms namų taisyklėms. Šį 
kartą ji pasielgė iš tikrųjų blogai. Leidosi įkalbama tokiam 
dalykui, kuris niekaip negali pasisekti. Joranui taip sunku 
suprasti. Juk jo namuose viskas visai kitaip. 

— Inga, Maja Brita atsivedė svečią. 

Motina tučtuojau pakilo iš gėlių lysvės, atsistojo. 

— Svečią? Kokį svečią? 

Maja Brita šypso bandydama skleisti ramybę, bet ra- 
mybės ji nejaučia. 

— Eikite į vidų, o mudu ateisime po... Po penkiolikos 
minučių, gerai? Nesirūpinkite dėl kavos, dėl nieko, noriu 
jus tik supažindinti... 

Galvojo, kad reikia pasakyti „su juo“, bet paskui nutarė 
dar palaukti. Ir taip viskas blogai klostosi. Motina nieko 
neatsakė. Tik nusipurtė purviniausias kelnių vietas ir 
skubiu žingsniu nužingsniavo virtuvės link. Tėvas pakėlė 
krepšį, kauptuką, norėdamas padėti juos į sodo pašiūrę. 
Aišku. Jis susierzinęs, kad nutraukė jo darbą. Eidamas 
atidžiai apžiūrėjo pievelę, ar ten neguli koks nereikalingas 
daiktas, ar nėra kokios šiukšlelės. 

— Paimk motinos įrankius. 
Tai buvo ne klausimas ir ne prašymas. Ji padarė, kaip 
jis liepė. 


Valandėlę juodu pastovėjo ant laiptų, susiėmė už ran- 
kų. Jorano ranka buvo drėgna, nors ji niekada nebūdavo 
drėgna. 

— Viskas bus gerai. Beje, mamai prižadėjau kokią dieną 
pakviesti juos kavos, kad jie visi susitiktų. Primink man, 
jei kartais pamirščiau. 

Joranui viskas taip lengva. Gal ir jai neilgai trukus bus 
taip pat. 

Ji uždėjo ranką ant durų rankenos ir suprato, kad dabar 
lemiama valanda. Trūks plyš. 

Ji ryžosi. 


Prieškambaryje jųdviejų niekas nesutiko. Juodu pa- 
kabino savo palaidines, girdėjo, kaip virtuvėje teka 
vanduo, paskui kažkas ėmė artintis prie jų klepsė- 
damas kambariniais bateliais. Netrukus tarpduryje 
pasirodė motina. Užsivilkusi gėlėtą suknelę, apsiavusi 
juodais bateliais, kuriuos aunasi tik ypatingais atvejais. 
Trumpą valandėlę Maja Brita spėjo pagalvoti, kad jie 
galbūt supranta, kokia tai iškilminga proga. Kad pasi- 
puošė dėl jos. 

Motina nusišypsojo, padavė Joranui ranką. 

— Sveiki mūsų namuose. 

— Tai mano mama Inga, o čia Joranas. 

Juodu paspaudė rankas, motinos šypsena pasidarė kiek 
platesnė. 

— Puiku, kad Maja Brita atsivedė vieną iš savo draugų, 
bet atleiskite, kad neparuošėme vaišių, todėl reikės ten- 
kintis tuo, ką turime. 

— Betgi nieko nereikia, iš tikrųjų nereikia. 

Joranas nusišypsojo. 

— Norėjau tik užeiti ir pasisveikinti. 

— Niekai. Aišku, kad jus pavaišinsime. Majos Britos 
tėvas laukia svetainėje, jūs irgi eikite tenai, 0 aš tuoj pa- 
ruošiu kavos. Maja Brita, tu padėsi man virtuvėje. 

Motina išėjo, ir valandėlę juodu žvelgė vienas į kitą. Sti- 
priai spaudė vienas kitam ranką ir linksėjo galvomis. Mes 
kaip nors susidorosime. Maja Brita parodė į svetainę, Jora- 
nas giliai atsiduso. Paskui be garso lūpomis suformavo tris 
žodžius, pripildžiusius ją drąsos. Ji nusišypsojo, parodė 
pirma į save, paskui į jį ir linktelėjo. Taip, iš tikrųjų taip. 


Motina stovėjo nugara į ją, pylė užvirintą vandenį į 
kavinuką. Ištraukė geriausią porcelianą, grakštų porce- 
lianinį kavinuką su mėlynomis gėlytėmis. Ją ėmė graužti 
sąžinė. Turėjo įspėti, kad ateis svečias, o ne priversti juos 
taip skubėti. Matė, kad motinos ranka dreba. Ji skubinosi 
vis labiau. 

— Nereikia tiek vargintis. 

Motina nieko neatsakė. Tik iš puodo dar įpylė vandens, 
maišė jį su juodais kavos milteliais. Maja Brita norėjo eiti į 
svetainę. Negera palikti jį ten vieną su tėvu. Juk nuspren- 
dė, kad padarys tai kartu. Kaip ir visa, ką darė iki šiol. 

Ji apsidairė. 

— Kuo galėčiau padėti? 

— Arjis gieda chore? 


167 


— Taip. Pirmu tenoru. 

Iš svetainės nesigirdėjo nė garso. Nė menkiausio mur- 
mesio. 

— Gal nunešiu tą padėklą. 

Maja Brita parodė į mažą padėklėlį, kur stovėjo cukrinė 
ir grietinėlės indas. Tas pats servizas kaip ir kavinuko. Jie 
tikrai deda visas pastangas. 

— Pirmiausia įpilk grietinėlės. 

Maja Brita paėmė iš šaldytuvo grietinėlę, kol pylė į 
indą, kava pagaliau buvo paruošta. Motina stovėjo su 
kavinuku vienoje rankoje, kita pasitaisė šukuoseną. 

— Ar galime eiti? 

Maja Brita linktelėjo. 


Tėvas sėdėjo prie svetainės stalo apsivilkęs juodą išeiginę 
eilutę. Aštrias išlygintos staltiesės linijas, kiek pakilusias 
nuo stalo, prispaudė puodeliai su mėlynomis gėlytėmis 
ir padėklas su aštuonių rūšių pyragais. Kai jiedvi įžengė 
į kambarį, Joranas atsistojo. 

— Kaip iškilminga. Tikrai nenorėjome pridaryti jums 
tiek rupesčio. 

Motina šypsojo. 

— Ak, nedidelis čia rūpestis. Sugriebiau šio to, ką turė- 
jome namuose. Jums kavos? 

Maja Brita sėdėjo nedrįsdama ištarti nė žodžio. Padėtis 
atrodė kažkokia nereali. Joranas, mama ir tėtė viename 
kambaryje. Du tokie skirtingi pasauliai staiga atsidūrė 
visai šalia vienas kito. Vienoje vietoje, vienu metu susi- 
rinkę Žmonės, kuriuos ji labiausiai myli. Joranas netikėtai 
atsidūrė jos namuose, kur Dievas atidžiai seka kiekvieną 

įvykį. Visi kartu. Visi. Ir nieko baisaus. Jie net vaišina jį 
kava iš puikiausio servizo. Pasipuošę šventiniais drabu- 
žiais. 

Visi gurkšnoja kavą, renkasi ant padėklo sudėtų py- 
ragų. Kartkartėmis kuris nors iš jų nusišypso, bet niekas 
nekalba, nesako nieko svarbaus, nieko, išskyrus manda- 
gias frazes apie rafinuotus kepinius ir gerai užplikytą 
kavą. Joranas stengiasi kaip įmanydamas, ji jaučia, kaip 
tiksi sekundės. Padėtis darosi vis labiau nepakeliama. Lyg 
stovėtum ant prarajos krašto. Džiaugiesi paskutinėmis 
ramiomis sekundėmis prieš šuolį į tamsą. 

— Arjudu susipažinote chore? 

Klausimą uždavė tėvas. Jis maišė kavą šaukšteliu, nula- 
šino lašus į puodelį, prieš padėdamas šaukštelį šalia. 

— Taip. 

Maja Brita norėjo pasakyti kažką daugiau, bet nepajėgė 
nė žodžio pratarti. 

— Matėme jus pernai per Kalėdų koncertą, kai judu gie- 
dojote solo partijas. Gražus jūsų balsas, iš tikrųjų. Ką jūs 
ten giedojote? „Šventa naktis“? 

— Taip, tikrai, o paskui dar giedojau „Adventas“, bet 
„Šventa naktis“, man atrodo, pati žinomiausia. 

Vėl pasidarė tylu. Tėvas vėl ėmė maišyti kavą, garsas 
rodėsi kažkoks jaukus. Tiksi sieninis laikrodis, ritmingas 
šaukštelio skambesys, daugiau nieko. Nėra ko nerimauti. 
Viskas taip, kaip turi būti. Jie sėdi visi kartu, gal turėtų 
kiek daugiau kalbėti, bet niekas nieko neklausia, todėl ir 
pokalbis nesimezga. Jorano žvilgsnis nukrypo į ją. Ji grei- 
tomis pažvelgė į jį ir paskubomis nuleido akis. 

Ji niekada neišdrįs. 

Joranas pastūmė puoduką į šalį. 

— Mudu su Maisa norėjome pakalbėti apie vieną dalyką. 

Šaukštelis nustojo skambėjęs. Maja Brita sulaikė kvė- 
pavimą. Ji stovėjo ant bedugnės krašto, bet staiga žemė 
išslydo jai iš po kojų, nors ji nežengė nė žingsnio. 

- Štai kaip. 

Tėvo žvilgsnis ėmė bėgioti nuo Jorano prie jos ir atgal. 
Jo veide pasirodė smalsi šypsena, galėjai pamanyti, kad 
gavo netikėtą dovaną. Maja Brita staiga suprato. Tai, ko 
juodu su Joranu nori prašyti, toks neįsivaizduojamas da- 
lykas, kad tėvui niekada nė į galvą neateitų. 

— Noriu stoti į Bjorklideno aukštąją muzikos mokyklą, 
turėsiu iš čia išvažiuoti. Prašiau Maisą važiuoti kartu, ir 
ji sutiko. 

Kaip tai vyksta tikrovėje, ji iki šiol nežinojo, bet kelis 
kartus matė per televiziją. Vaizdas staiga tarytum sušąla ir 
viskas sustoja. Nebuvo tikra, ar sieninis laikrodis vis dar 
tiksi. Paskui viskas vėl ėmė judėti, tik daug lėčiau. Tarytum 
paralyžius išliko, ir reikia ilgai masažuoti, kol sąnariai ati- 
tirps. Tėvo šypsena išblėso ne iš karto, veido išraiška keitėsi 
pamažu. Bruožai persiformavo, o kai galų gale nusistovėjo, 
Maja Brita tėvo veide perskaitė didžiausią neviltį. 

- Bet... 

— Žinoma, mudu susituoksim, ketiname gyventi kartu. 

Jorano balse irgi pasigirdo nevilties gaidelės. Ji pažvel- 
gė į motiną. Sėdi palenkusi galvą, sunertos rankos guli 
ant kelių. Dešiniosios nykštys nervingai bėgioja kairiu 
delnu. 

Maja Brita sutiko tėvo žvilgsnį. Pamiršti tai, ką pamatė, 
jai prireiks viso gyvenimo. Pamatė liūdesį, bet dar aiškiau 

ką kita. Panieką. Štai atidengtos jos melagystės, ji juos 
baisiai nuvylė. O juk jie dėl jos darė viską, gelbėjo ją kaip 
išmanydami. Bet ji atsuko nugarą ir jiems, ir Bendruome- 
nei, pasirinko vyrą ne iš jų rato, net neklausdama, ar jie 
pritars, ar ne. Atbėgo, privertė juos šventiškai pasipuošti 
ir pranešė naujieną. 

Negalėtų apibūdinti, kokia spalva nusidažė tėvo 
veidas. 

— Norėtume vieni pasikalbėti su Maja Brita. 

Joranas liko sėdėti. 

— Ne, aš liksiu čia. Nuo dabar laikykite mus pora, o 
Maisos rūpesčiai —- kartu ir mano rūpesčiai. 

Nieko sau. Laikrodis vis dėlto tiksi. Dabar ji tai aiš- 
kiai išgirdo. Ritmas visai tolygus: tik tak, tik tak, dzinkt 
dzvankt, aš laikrodėlis, aš einu, kelkis, bėk rauti samanų. 

— Gal aš vis dėlto turiu teisę akis į akį pasikalbėti su 
dukteria? 

Ilga dienelė, alkanas pilvelis, tuščias lauknešėlis. 

— Ji - mano būsima žmona. Nuo dabar mudu viską 
darome kartu. 

— Ką gi, pasilikite. Jei norite, galite ir jūs išgirsti. Jau 
seniai nuspręsta, už ko Maja Brita tekės, bet galiu jus pa- 
tikinti, kad ne už jūsų. Jo vardas — Gunaras Gustavsonas. 
Bendruomenės narys, kuriuo ir aš, ir Majos Britos motina 
labai pasitikime. Nežinau, kokio jūs tikėjimo, bet kadangi 
nė karto nemačiau mūsų susiėjimuose, labai abejoju, ar jūs 
to paties tikėjimo kaip Maja Brita, o tokiu atveju vedybos 
neįmanomos. 

Maja Brita spoksojo į tėvą. Gunaras Gustavsonas? Tas 
pats, kuris apsivilkęs šventišką kostiumą sėdėjo pastoriaus 

namuose ir matė jos pažeminimą? Tėvas pažvelgė į ją, jo 
balsas sudrebėjo iš pasibjaurėjimo. 

— Neapsimesk, kad nieko nesupranti. Puikiai Žinai, kas 
kadaise buvo pasakyta. Bet mes su Gunaru nusprendėme 
palaukti, kol Dievas padės tau pasirengti, juk tu turėjai 
daug problemų su... 

Jis nutilo, kai susičiaupė, apatinė lūpa trūktelėjo. Du 
rausvi ruoželiai, o aplinkui - pabalusi oda. Motina, tyliai 
dejuodama, linguoja pirmyn atgal, pirmyn atgal. Greitai 
suka vieną apie kitą ant kelių sudėtas rankas. 

— Kokių problemų? - nustebęs paklausė Joranas. 

Tik Joranas nežino, kokios problemos ją kamavo. Ji 
vėl pasijuto pastoriaus valgomajame. Sėdėjo apnuoginta, 
pririšta. O gal tai vis dėlto buvo jos klaida. Jie padarė 
viską, norėdami ją išgelbėti, bet ji nesidavė gelbėjama, 
nepakluso ir pasmerkė save amžiams. Tai, žinoma, jos 
reikalas, bet juk ir juos ji įtraukė į pražūtį. Juk jie išauklė- 
jo ją tokią nuodėmingą, kad jų Dievas apie ją net girdėti 
nenori. Juk tai ji galų gale pakilo, neketindama visko 
atsisakyti ir paklusti tik Jam. Dabar Joranas stebisi, kas 
tai buvo per problemos. Jei apskritai galima padaryti taip, 
kad viskas, kas įvyko, taptų tarytum neįvykę, tai galima 
padaryti tik dabar. 

— Aš klausiu, kokių problemų turėjo Maisa? 

Jo balsas susierzinęs, Maja Brita stebisi, kaip apskritai 
galima išdrįsti šiuose namuose kalbėti tokiu tonu. Viskas, 
ko ji išmoko, ką suprato pastaraisiais metais, tarytum 
ištekėjo iš jos. Įsitikinimas, kad jos ir Jorano meilė buvo 
tyra ir graži, kad padėjo jai subręsti tikru žmogumi. Ti- 
krumas, kad jei meilė gali padaryti juos tokius laimingus, 

vadinasi, ji turi teisę gyventi, meilė - ne nuodėmė. Net 
ir jų Dievui tai - ne nuodėmė. Dabar jai niekas neatrodė 
taip aišku. 

— Maja Brita, kodėl tu pati nieko nesakai? Ar praradai 
žadą? 

Tai buvo jos tėvo žodžiai. 

— Kodėl nepapasakoji jam apie savo problemas? 

Majai Britai gerklėje įstrigo kąsnis. Visą kūną nutvilkė 
gėda. 

— Maja Brita nesirūpino savo santykiais su Dievu, to pa- 
sekmė - kad jūs esate čia. Kai siela tyra, į ją neprasiskverbs 
tokie iškrypimai. Tikras krikščionis vengia seksualumo 
prakeiksmo, vengia su džiaugsmu ir su dėkingumu! Da- 
rėme viską, stengėmės jai padėti, bet štai dabar ji, matyt, 
leidosi suvedžiojama. 

Joranas nenuleido nuo jo akių. Tėvas kalbėjo toliau. 
Kiekvienas žodis tarytum rimbo kirtis. 

- Jūs klausėte, kokių problemų ji turėjo. Ji susitepė save, 
štai kaip tai vadinama! 

Jėzau Kristau, paimk mane iš čia. Viešpatie, atleisk 
man viską, ką esu padariusi. Padėk man, gerasis Dieve, 
padėk! 

Iš kur jiems Žinoti? 

— Ištvirkimas, Maja Brita, štai kas tau terūpi. Tai, ką tu 
darai, nuodėminga, tai iškrypimas iš tikrojo kelio. 

Joranas atrodė sumišęs. Visi šie žodžiai jam atrodė kaip 
nesuprantama svetima kalba. Kai tėvas vėl prašneko, ji 
krūptelėjo. Tokia stiprybe skambėjo jo balsas. 

— Maja Brita. Noriu, kad pažvelgtum man į akis ir at- 
sakytum į mano klausimą. Ar tiesa tai, ką jis sako? Ar tu 

tikrai nori išeiti iš namų kartu su juo? Ar dėl to atėjai su 
mumis pasikalbėti? 

Motina pravirko, ėmė linguoti galva, rankomis užsi- 
dengė veidą. 

— Juk žinai, kad Kristus mirė ant kryžiaus už mūsų nuo- 
dėmes. Jis mirė ir už tave, Maja Brita, ir už tave! Ir dabar 
tu gali Jam tai padaryti? Tu būsi pasmerkta, amžiams 
išmesta iš Dievo karalystės. 

Joranas atsistojo. 

— Kokias čia kvailystes kalbate? 

Tėvas taip pat pakilo. Varstydami vienas kitą Žvilgs- 
niais, juodu kaip du peštukai gaidžiai stovėjo abiejose 
išlygintos staltiesės pusėse. Kai tėvas išgirdo nepagarbų 
klausimą, jo smakras apsitaškė seilėmis. 

— Tu šėtono išpera! Viešpats nubaus tave, nes tu pa- 
traukei ją į pražūtį. Tu dar pasigailėsi, prisiminsi mano 
žodžius. 

Joranas priėjo prie Majos Britos kėdės, ištiesė ranką. 

— Einam, Maja Brita, mums nėra ko čia būti ir klausytis 
visų tų nesąmonių. 

Maja Brita negalėjo pajudėti iš vietos. Kaulai atrodė 
tarytum sustingę. 

— Jei dabar išeisi, Maja Brita, gali daugiau negrįžti. 

— Maisa, einam! 

— Ar girdi, Maja Brita? Jei seksi paskui šį vyrą, pase- 
kmės kris ant tavęs. Nuodingą šaknį reikia išrauti, kad 
neužkrėstų savo nuodais kitų. Jei išeisi, atsiskirsi nuo 
Bendruomenės ir nuo Dievo malonės, nebūsi daugiau 
mūsų duktė. 

Joranas paėmė ją už rankos. 

— Eime, Maisa, einam iš čia. 

Sieninis laikrodis išmušė penktą. Paskelbė tikslų laiką. 
Ji nenujautė, kad kaip tik tą minutę ant jos gyvenimo 
kalendoriaus užtiško didelė raudona dėmė. 

Maja Brita atsistojo. Davėsi Jorano rankos vedama į 
prieškambarį, kur jis padėjo jai užsivilkti striukę ir išėjo 
su ja pro duris. Iš svetainės nesigirdėjo nė balso. Net 
motinos dejonių. Tik viską naikinanti tyla, kuri niekada 
nesibaigs. 

Joranas tempė ją sodo takeliu, pro vartus, bet tada 
sustojo ir ją apkabino. Jos rankos karojo prie šonų. 

— Jie dar apsigalvos. Duok jiems truputį laiko. 

Visiška tuštuma. Nejautė džiaugsmo nei palengvėji- 
mo, kad nebereikės meluoti, nejautė vilties dėl būsimų 
galimybių. Net pykčio, apėmusio Joraną, ji nepajuto. 
Tik didžiulį, juodą liūdesį, kad visi tokie bejėgiai. Ir ji, 
ir jos tėvai. Ir Joranas, nesuprantąs, ką jis padarė šiuose 
namuose. Ir Viešpats, kuris sukūrė laisvos valios žmogų, 
bet pasmerkia tą, kas nedaro taip, kaip Jis nori. Kuris 
visada pasirengęs ją bausti. 


Taip ilgėjosi to meto, kai juodu galės visą naktį pra- 
leisti kartu vienoje lovoje, bet dabar, kai gali tą daryti, 
viskas atrodo sugriauta. Ji norėjo, kad ateitų Vanja, ir 
Joranas, paėmęs tėvų automobilį, nuvažiavo jos atvež- 
ti. Važiuodamas jis viską papasakojo apie vizitą Majos 
Britos namuose, ir Vanja įžengė pro duris netverdama 
iš pykčio. 

— Velniai griebtų, Maisa! Neleisk jiems visko sugriauti. 
Parodyk jiems, ką gali. 

Joranas nešė vieną arbatinuką po kito, naktis slinko, o 
Maja Brita klausėsi, kaip Vanja vis sudėtingiau aiškina jos 
problemas. Vanjai net pavyko kelis kartus ją prajuokinti. 
Tačiau vienos ilgos įkalbinėjimų tirados pabaigoje Vanja 
ištarė kelis žodžius, privertusius Mają Britą krūptelėti. 

— Juk reikia išdrįsti ir nusimesti tai, kas sena, jei nori 
padaryti vietos naujam, argi ne? Niekas negali išaugti ten, 
kur nėra vietos. 

Vanja nutilo, tarytum pati stebėdamasi tuo, ką pasakė. 

— Po galais, argi ne tiesą pasakiau? 

Paprašė Joraną plunksnakočio ir greitai užsirašė savo 
žodžius ant popieriaus, tyliai juos perskaitė ir linksmai 
nusišypsojo. 

— Ak! Jei kada parašysiu knygą, joje būtinai bus ir šie 
žodžiai. 

Maja Brita nusijuokė. Vanja vis svajoja tapti rašytoja. Iš 
visos širdies Maja Brita linki, kad jos norai išsipildytų. 

Vanja pažvelgė į savo laikrodėlį. 

— Kad jau atėjo tokia mintis, tai dabar tvirtai nuspren- 
džiau, dabar, tūkstantis devyni šimtai šešiasdešimt de- 
vintųjų birželio devynioliktą, be dvidešimties minučių 
ketvirtą valandą nakties. Kelsiuosi gyventi į Stokholmą. 
Mudvi išvyksim tą pačią dieną, Maisa, nors ir ne į tą patį 
miestą. Be manęs tu tikrai neliksi šioje skylėje! 

Joranas ir Maja Brita nusijuokė. 

Kai ėmė aušti, grįžo jos pasitikėjimas savimi. Ji pasirin- 
ko teisingai, jie nieko daugiau iš jos neatims. Jos nuosta- 
bioji Vanja. Kai Mają Britą ištinka bėda, į ją gali atsiremti 
kaip į akmeninę sieną. Ką darytų, jei neturėtų Vanjos. 

Vanja. 

Ir Elinora. 

Maja Brita priglaudė ausį prie vonios durų. Tyla. Skaus- 
mas nugaroje atlėgo. Liko tik tas nuolatinis maudulys, bet 
jį galima ištverti. Ir baisiai norisi į tualetą. 

— Prisiekiu Diėvu, nepažįstu tos jūsų Vanjos. 

Maja Brita sušnypštė. Prisiekinėk neprisiekinėjusi. Man 
tai nesvarbu. O Jam, manau, irgi. 

— Jie man tuoj skambins. Jau daugiau kaip prieš pusva- 
landį turėjau būti pas kitą klientą. 

Viskas beprasmiška. Ji niekada neišgaus iš jos tiesos. Be 
to, netrukus gali apsišlapinti. Maja Brita atsiduso, pasisu- 
ko ir pravėrė duris. Elinora sėdėjo ant tualeto dangčio. 

— Dink iš čia. Man reikia į tualetą. 

Elinora pažvelgė į ją ir iš lėto palingavo galvą. 

— Jums ne visi namie. Ką čia išdarinėjate? 

- Turiu nusišlapinti. Lauk! 

Bet Elinora sėdi kaip sėdėjusi. 

— Nepasitrauksiu, kol nesužinosiu, kodėl manote, kad 
aš ją pažįstu. 

Elinora ramiai atsilošė, sukryžiavo ant krūtinės rankas. 
Užsikėlė koją ant kojos. Maja Brita sukando dantis. Jei ne- 
jaustų tokio pasibjaurėjimo liesdama kitus žmones, skeltų 
jai antausį. Smarkų antausį. 

— Tada šlapinsiuos ant grindų. Juk žinai, kas turės 
šluostyti. 

- Šlapinkitės. 

Elinora nusibraukė nuo kelnių klešnės kažkokį šapelį. 
Maja Brita tuoj neištvers, bet ji niekada gyvenime taip ne- 
sižemins, ypač prieš šią mažą, bjaurią būtybę, visada su- 
gebančią paimti viršų. Be to, jokiu būdu negali rizikuoti, 

kad Elinora pamatytų kraują jos šlapime, nes tada mažoji 
išdavikė ims skambinti visais pavojaus varpais. Liko tik 
viena išeitis, kad ir kokia nemaloni. 

— Ji man kai ką parašė savo laiške. 

— Laiške? Ir ką gi ji parašė? 

— Ne tavo reikalas. Ar pagaliau pasitrauksi? 

Elinora sėdėjo kaip sėdėjusi. Mają Britą apėmė neviltis. 
Jautė, kaip lašai sunkiasi, drėkindami jai kelnaites. 

— Matyt, aš nesupratau. Nepyk, kad buvau tave užda- 
riusi. Gerai, o dabar eik sau! 

Pagaliau ji atsistojo, pasiėmė kibirą ir susiraukusi išėjo 
pro duris. Maja Brita greitai uždarė duris ir kuo greičiau 
sėdosi ant tualeto. Kai pūslės spaudimas pagaliau atsilei- 
do, pajuto lyg išsivadavimą. 

Išgirdo užtrenkiamas laukujes duris. Sudie, Elinora. 
Daugiau nepasimatysime. 

Staiga, visai netikėtai, gerklėje atsirado kietas gumulas. 
Bandė jį nuryti, bet nepavyko. Pasipylė ašaros, jos be jo- 
kios priežasties plūdo jai per blakstienas, įširdusi pajuto, 
kad jų sulaikyti neįmanoma. Tarytum krūtinėje kažkas 
pratrūko. Užsidengė rankomis veidą. 

Nepakeliamas liūdesys. 

Kai pralaimėjimas nekėlė abejonių, prisipažino, kad 
jaučia kvailą ilgesį. Jai taip baisiai norėjosi, kad bent vie- 
nas žmogus, vienintelis visiškai savo noru, ne už mokestį, 
ateitų pas ją ir valandėlę su ja pabūtų. 

Paskambino į darbą, paprašė dar penkių jai priklausan- 
čių atostogų dienų. Net neskaičiavo, kiek atostogų buvo 
sutaupiusi, nes iki šiol tas jai nerūpėjo. Penkių savaičių 
atostogų jai būdavo per daug, metams bėgant, susirinko 
gana daug neišnaudotų dienų. Niekas neklausė, kam jai 
prireikė atostogų, o ji Žinojo, kad vyresnybė ja pasitiki. 
Tokia pareiginga vyriausioji gydytoja nepaliks darbo, jei 
nėra rimtų priežasčių. 


Tomis dienomis ji lankydavo Pernilą kiekvieną popietę. 
Pasakė, kad ateityje iš pagalbos grupės pas ją lankysis tik 
ji. Pernila šią Žinią sutiko nerodydama didelio džiaugsmo, 
bet ir neprieštaraudama. Monika palaikė tai geru ženklu. 
Kol kas jai užtenka to, kad jos neatstumia. 


Didesnę laiko dalį praleisdavo lauke su Daniela. Žai- 
dimų aikštelė greitai nusibodo, todėl jų pasivaikščio- 
jimai darėsi ilgesni. Iš lėto, bet neabejotinai pavyko 
įgyti Danielos pasitikėjimą, ir ji žinojo, kad eina teisingu 

keliu. Suartėti su mama, kai tave pripažįsta vaikas. Nes 
valdžią savo rankose laikė Pernila. Monika tai galėda- 
vo pajusti kiekvieną sekundę. Nuolatinė grėsmė staiga 
sužinoti, jog Pernila nusprendė, kad jiedvi geriau versis 
be jos pagalbos. Vien mintis, kad vieną dieną gali tapti 
nepageidaujama, vertė Moniką galvoti, kaip toli ji gali 
nueiti, kad tik jos neatstumtų. Juk jai reikia dar tiek 
daug ką ištaisyti. 


Kartą pas Pernilą užėjo jos buvęs mokslo draugas, ir 
Monika pasijuto labai nemaloniai, kai teko išeiti ir pa- 
likti juos vienus. Žinoma, džiaugėsi, kad Pernilą kažkas 
aplankė, bet kartu norėjo dalyvauti visame kame, kas čia 
vyksta, Žinoti, apie ką juodu kalbėjo, ar Pernila turi kokių 
nors ateities planų, apie kuriuos Monika nežino. Tačiau 
tomis valandomis, kai Monika su Daniela leisdavosi į 
išvykas, Pernila dažniausiai eidavo pamiegoti. Grįžusi 
Monika bandydavo užtrukti ilgiau, parodyti, kaip pui- 
kiai sutaria su Daniela. Pernila pasitraukdavo į miega- 
mąjį, jiedvi kalbėdavo nedaug, bet Monika džiaugėsi 
kiekviena sekunde, kurią galėdavo čia pabūti. Tik Matijo 
akys versdavo ją pasijusti blogai. Jos stebėdavo ją nuo 
apsitrynusio rašomojo stalo, kai sėdėdavo ant grindų ir 
žaisdavo su Daniela. Bet gal ir jis pradėjo suprasti, kad 
jos ketinimai geri, juk ji pareigingai ateina čia kiekvieną 
dieną, nenori nusimesti atsakomybės. 


Nors Pernila kalbėdavo nedaug, Monika žinojo, kad 
vien būdama jų bute jau šį tą nuveikia. Kiekvieną kartą, 
kai išeidavo, keletą valandų jausdavosi ramiau. Jausdavo, 

kad jai neblogai sekasi pirmas garbingo įsipareigojimo 
etapas. Kad nusipelnė valandėlės palengvėjimo. Taip pat 
suprato, kad visa kita netenka prasmės. Tarytum visi 
nereikšmingi dalykai nukrito lyg luobas, liko tik viena 
sąlyga, pateisinanti jos egzistavimą. Bet po kelių valan- 
dų širdis vėl imdavo neramiai plakti. Mokslas tiksliai 
atsakydavo į klausimą, kokie pokyčiai vyksta jos kūne. 
Visos pastangos nukreiptos į tai, kaip padidinti jos gali- 
mybę išgyventi. Baimė nukreipdavo kraują į didžiuosius 
raumenis, kepenys išskirdavo gliukozės atsargą, kad 
suteiktų raumenims jėgos, dunksėjimas ausyse rodė šir- 
dies darbą, kad išlaikytų aukštesnį kraujospūdį, blužnis 
susitraukdavo, išspjaudavo daugiau raudonųjų kraujo 
kūnelių, kad padidintų kraujo sugebėjimą absorbuoti 
deguonį, kūne pulsavo adrenalinas ir noradrenalinas, 
bet kartais nepadėdavo tai, kad per visus egzaminus ji 
gaudavo geriausius pažymius. Jie pamiršo ją išmokyti, 
kaip elgtis, kad suvaldytų savo reakcijas. Visas jos kūnas 
stengėsi padėti jai pabėgti, bet ką daryti, kai nėra kur 
slėptis? Tokiomis dienomis jausdavosi tarytum uždaryta 
į stiklo burbulą, atskirta nuo visko, kas vyksta už jo ribų, 
lyg tai jai būtų visai nesvarbu. Vakarais važiuodavo į 
treniruoklių salę, norėdama sunkiais fiziniais pratimais 
įsivaryti nuovargį, bet kai atsiguldavo, vis tiek nega- 
lėdavo užmigti. Kai užgesindavo šviesą, atsėlindavo 
baimė. Ir sąmyšis. Mintys, nuo kurių dieną pabėgdavo 
nuolat ką nors veikdama, užklupdavo tamsoje, bet ji vijo 
jas šalin. Įtarė, kad jos gali priversti ją suabejoti tuo, ką 
daro, todėl jautėsi turinti teisę jų vengti. Kadangi niekas 
niekada nesielgia vadovaudamasis protu ar teisingumu, 

ji turi visišką teisę susikurti savo strategiją ir įvesti 
tvarką į savo sistemą. Jėgos, lemiančios gyvenimą ir 
mirtį, neturi jokios logikos, jų neįmanoma įvertinti. 
Nieko neįmanoma patvirtinti. Ji turi turėti galimybę 
atsilyginti. 


Kai pagaliau užmigdavo, laukė kiti pavojai. Į jos sa- 
pnus prasiskverbdavo Tomas. Įeidavo ir išeidavo kada 
panorėjęs ir pažadindavo tokį ilgesį, kad viskas susvy- 
ruodavo. Visa, ką ji prisivertė užmiršti, prisiminė jos 
kūnas, ir jos rankos neturėdavo jėgų gintis. 

Pasirašė migdomųjų receptą, norėjo apsisaugoti. 

Tada ją paliko ramybėje. 


Trečią dieną sukaupė drąsą ir pasiūlė pasilikti ir pa- 
ruošti joms vakarienę. Taip, pirmiausia, žinoma, važiuos 
į parduotuvę nupirkti, ko reikia. Jai tai būsią malonu, 
pridūrė. Pernila valandėlę abejojo, bet greitai suprato, 
kad tokį pasiūlymą reikia vertinti. Kai liko viena, nuga- 
ros skausmai sustiprėjo, jau daugiau kaip trys savaitės 
nebuvo pas stuburo ligų specialistą. Monika žinojo ko- 
dėl, žinojo, kad jos neturi pinigų, bet turėjo tai išgirsti iš 
pačios Pernilos, o svarbiausia — reikėjo išgirsti daugiau 
detalių. Tikėjosi, kad apie tai galės pasikalbėti prie va- 
karienės stalo. 


Monika stovėjo prieškambaryje, vilkosi paltą, jau gal- 
vodama, kad paruoš jautienos filė su bulvių apkepu. 
Svarstė, ar nupirkti butelį vyno, bet čia į prieškambarį 
įėjo Pernila. 

— Beje, aš - vegetarė. Regis, nė karto jums apie tai nesu 
užsiminusi. 

Monika nusišypsojo. 

— Kaip puiku. Nenorėjau jums sakyti, kad ir aš vegetarė, 
pamaniau, kad norėsite mėsos. Ar seniai jūs vegetarė? 

— Nuo aštuoniolikos metų. 

Monika užsisegė paskutinę palto sagą. 

— Ar norėtumėte ko nors ypatinga? 

Pernila atsiduso. 

— Ne. Pasakysiu atvirai, nesu labai alkana. 

— Vis tiek turėtumėte užvalgyti. Pažiūrėsiu ko nors 
parduotuvėje. Beje, gal išgertume po taurę vyno? Galiu 
pavažiuoti iki alkoholio parduotuvės ir paimti butelį 
vyno. 

Pernila kiek pagalvojo. 

- Čia buvo toks vienas iš pagalbos grupės, jis sakė, kad 
šiuo metu turėčiau būti atsargi su alkoholiu. Gana dažnai 
būna, kad tokie kaip aš vakarais ieško paguodos, išgeria 
porą taurelių. 

Monika nieko neatsakė, valandėlę svarstė, ar tai buvo 
priekaištas. Bet Pernila kalbėjo toliau. 

— Man tai nėra didelė rizika, aš vis tiek neturėčiau už ką 
nusipirkti. Labai norėčiau išgerti taurę vyno. 


Monika ilgai vaikštinėjo po parduotuvę, nutarė pa- 
ruošti salotų patiekalą. Vegetariškų valgių gaminti ne- 
mokėjo, todėl galų gale paprašė personalo darbuotojo 
jai padėti. Taip, keleto vegetariškų valgių receptai kabo 
lentoje prie pieno skyriaus. Ji išsirinko vieną su voverai- 
tėmis, atrodantį gana puošniai, pamanė sugebėsianti jį 

paruošti. Jai net pasidarė įdomu. Nešina prikrautomis 
dėžėmis grįžo prie automobilio. Regis, Pernila ėmė ja 
labiau pasitikėti, grėsmė, kad ją atstums, šiuo metu neat- 
rodė labai didelė. O štai šiandien jos kartu vakarieniaus. 
Bus proga truputį geriau viena kitą pažinti, ji tikrai pa- 
sistengs neapvilti Pernilos. Pastatė dėžes, norėdama iš- 
sitraukti raktus, kai staiga jį pamatė. Nežinojo, iš kur jis 
atsirado, tiesiog stovėjo ant asfalto prie pat vienos dėžės 
su maistu. Sidabro spalvos karvelis, sparnai žvilga viole- 
tiniais atšvaitais. Monikai iškrito raktai. Jis priekaištingai 
žiūrėjo į ją juodomis akutėmis, ir ji staiga išsigando, kad 
karvelis gali padaryti ką nors bloga. Neišleisdama jo iš 
akių, iš lėto pasilenkė, pagriebė raktų ryšulį, atrakino 
automobilio dureles. Tik kai kėlė maisto dėžes, karvelis 
išsigando ir nuskrido per stovėjimo aikštelę. Ji greitai 
sukrovė dėžes į automobilį. Prieš važiuodama iš vidaus 
užsirakino. 


Sustojusi prie Pernilos namų, valandėlę sėdėjo nejudė- 
dama, norėdama susikaupti. Vėl pamatė tą storą šunį. Jis 
tupėjo vos keletą metrų nuo savo buto balkono, atlikda- 
mas neišvengiamus reikalus. Vos tik baigęs, veržėsi atgal 
į namus. Kažkas pravėrė balkono duris, bet bute tamsu, 
nematyti, ar ten stovi vyras, ar moteris. 


Pernila sėdėjo ant sofos, žiūrėjo televizorių. Vėl buvo 
užsivilkusi didžiulį Matijo megztinį, Monika pastebėjo, 
kad ji ką tik verkė. Priešais ją ant stalo gulėjo krūva atplėš- 
tų laiškų, kažkokie valdiški pranešimai. Monika pastatė 
dėžes. Viltis, kad pasijus geriau, kai įeis į butą, išsipildė, 


184 


ji vėl pajuto atgavusi ryžtą. Atsisėdo priešais Pernilą ant 
sofos. Laikas žengti dar vieną žingsnį. 

— Kaip jaučiatės? 

Pernila nieko neatsakė. Užsimerkė, prisidengė ranka 
akis. Monika žvilgtelėjo į vokus. Dauguma adresuoti Ma- 
tijui, atrodo, kažkokios sąskaitos. Auksinė proga, kurios 
negalima pražiopsoti. 

— Suprantu, kaip sunku atplėšti jam adresuotus laiš- 
kus. 

Pernila atitraukė nuo akių ranką, šniurkštelėjo nosimi. 
Prisitraukė kojas ir apkabino rankomis kelius. 

— Iki šiol negalėdavau atplėšti laiškų, bet dabar, kai 
buvote parduotuvėje, padariau tai. 

Monika nuėjo į virtuvę, atplėšė nuo ritinėlio popieriaus 
ir nunešė Pernilai. Pernila nusišnypštė nosį, suglemžė 
popierių ir suspaudė jį rankoje. 

— Mes neišgalėsime ilgiau čia gyventi. Visą laiką tai 
žinojau, tik neturėjau jėgų apie tai galvoti. 

Monika ilgai sėdėjo tylėdama. Tai ta informacija, kurios 
ji laukė, kurią Pernila turėjo jai patikėti. 

- Atleiskite, kad klausiu, bet kaip buvo su draudimu? 
Turiu galvoje draudimą nuo nelaimingų atsitikimų. 

Pernila atsiduso, o tada viską papasakojo. Patvirtino 
tą pačią istoriją, kurią kadaise pasakojo Matijas. Pernila 
viską aiškino išsamiau. Monika dėjosi į galvą kiekvieną 
detalę, kiekvieną skaičių, kiekvieną paaiškinimą fiksavo 
savo atmintyje, įpratusioje fiksuoti faktus. Kai Pernila 
baigė pasakoti, Monika gana gerai suvokė padėtį. Kad 
paskola, kurią jie buvo priversti imti po Pernilos nelai- 
mės, nebuvo paprasta banko paskola, o Finakso paskola, 

trisdešimt du procentai palūkanų. Kadangi jie neturėjo 
lėšų amortizacijai, ji kas mėnesį didėjo ir dabar pasiekė 
septynis šimtus aštuoniolika tūkstančių kronų. Vienin- 
telės Pernilos pajamos yra jos invalidumo pensija. Jei 
ir galėtų susimokėti komunalinius mokesčius, nieko 
daugiau nesutaupysi. 

— Matijas buvo pradėjęs dirbti naujoje vietoje, ir mudu 
tuo be galo džiaugėmės. Mūsų laukė keletas metų, kai 
turėtume susiveržti diržus, bet būtume galėję bent pra- 
dėti mokėti tą prakeiktą skolą, kuri viską surijo. 

Monika jau buvo apgalvojusi, ką sakys, kai ateis šis 
lemiamas momentas, ir štai dabar jis atėjo. 

— Klausykite. Štai sėdžiu ir galvoju apie vieną dalyką. 
Žinoma, negaliu daug pažadėti, bet žinau, kad yra fon- 
das, į kurį galima kreiptis, kai atsitinka tokie dalykai. 

— Koks fondas? 

— Gerai nežinau, tai atsitiko kitai moteriai, kuria rū- 
pinosi mūsų pagalbos grupė po jos vyro mirties, ir ji 
iš to fondo sulaukė pagalbos. Rytoj iš pat ryto viską 
išsiaiškinsiu. 

Pernila pakeitė savo kūno padėtį, atsigręžė į ją. Šiuo 
metu visas Pernilos dėmesys buvo nukreiptas į ją. 

— Ak, jei turite laiko ir noro, būtų tiesiog nuostabu. 

Širdis plakė ramiai, ritmingai. 

— Žinoma, pasirūpinsiu. Bet man reikės dokumentų. 
Paskolos sąlygos, draudimo polisai, pažymos, kiek mo- 
kate komunalinių mokesčių ir panašiai. Kiek kainuoja 
jūsų reabilitacija. Stuburo specialistai, masažai. Ar ga- 
lėsite juos parūpinti? 

Pernila linktelėjo galva. 

Kai Monika stovėjo virtuvėje kepindama voveraites, 
o Daniela žaidė ant grindų prie jos kojų, Pernila vis 
ateidavo prie jos paklausti, ar Monikai reikia tokio ar 
tokio dokumento, ji pirmą kartą per labai ilgą laiką pajuto 
keistą ramybės jausmą. 

Tris dienas iš rūpybos niekas nesirodė. Nei Elinora, nei 
kas nors kitas. Maisto dar turėjo užtektinai, tai ne bėda, 
bet vis dėlto ji ėmė stebėtis. Gal Elinora taip supyko, kad 
net nepasirūpino pamaina, nutarė: tegul Maja Brita sukasi 
pati, kaip išmano. Juk Elinora galėtų taip pasielgti. 

Bet juk valgio paliko nemažai. Picos į namus ji nebuvo 
užsisakiusi jau keletą savaičių. Kažkas pasikeitė. Įtarė, 
kad tai susiję su tuo skausmu. Ir su krauju šlapime. Ne- 
begalėjo valgyti tiek, kiek iki šiol, noras dingo kaip ir visa 
kita. Drabužiai, kurie jau buvo beveik per ankšti, staiga 
pasidarė platesni, kartais rodėsi, kad net iš minkštakrėslio 
jai lengviau atsikelti. Nepaisant to, jai buvo liūdna kaip 
niekada, dingo bet koks interesas. 

Stovi svetainėje, žvelgia į kiemą. Nepažįstama moteris 
vėl vaikštinėja su vaiku, sūpuoja jį sūpuoklėse. Su be- 
galine kantrybe stumdo sūpuokles, kartą, kitą, trečią... 
Maja Brita pažvelgė į vaiką, bet ilgai Žiūrėti negalėjo. 
Tiek metų prabėgo. Prisiminimai slypėjo kažkur gilumoje, 
bet neprarado ryškumo. Daug paprasčiau buvo tada, kai 

detalės atrodė kažkur toli, nepasiekiamos. Ką veikti su 
prisiminimais, kurių neįmanoma pakelti? 


— Ar tai tiesa? 

Nustebo, kaip ji gali suabejoti. Kaip net lakiausiose 
fantazijose galėtų pamanyti, kad jis neapsidžiaugs? Ji 
nerimavo, kad jis gali pagalvoti, jog tai trukdys jo pla- 
nams studijuoti muziką, gal jam atrodys, kad dar buvo 
galima truputį palūkėti. Bet štai jis stovi švytėdamas iš 
džiaugsmo, kad netrukus taps tėvu. Jau ketvirtas mėnuo. 
Kas nori, greitai suskaičiuos, kad kūdikis pradėtas prieš 
vestuves, bet dabar tai nebesvarbu. Ji pasirinko ir daugiau 
nesigailės. 

Viskas vyko taip, kaip aną dieną tėvas pasakė. Tėvai ne- 
atėjo net į jungtuves, įvykusias bažnyčioje vos keli šimtai 
metrų nuo jų namų. Maja Brita spėliojo, apie ką juodu gal- 
voja girdėdami skambančius varpus. Jai tai atrodė keista. 
Tas pats Dievas jų namuose smerkė jos ir Jorano meilę, o 
vos už kelių šimtų metrų laimino jų santuoką. 

Jaunikio pusėje buvo pilna Žmonių, jos pusėje sėdėjo 
viena Vanja. Toli bažnyčios viduryje. 

Ji mylėjo Joraną, ir Joranas mylėjo ją. Ji net minties 
neturėjo, kad tai galėtų būti nuodėmė. Bet kartais ją už- 
plūsdavo abejonės, kartais, kai pagalvodavo apie namiš- 
kius, nebenorinčius nieko apie ją žinoti. Tada darydavosi 
sunku likti tvirtai ir tikėti, kad pasielgė teisingai. Nes visi 
nuo jos nusigręžė. Kaip piktžolę išrovė ją iš savo gyveni- 
mo, iš savo Bendruomenės. Ji buvo Bendruomenės dalis 
nuo pat gimimo dienos, o kai visi nusigręžė, tarytum 
atėmė didžiausią jos vaikystės dalį. Ji su niekuo negalėjo 

pasidalyti prisiminimais. Kartais ji pasigesdavo bendru- 
mo jausmo, priklausomybės, stipraus solidarumo. Viskas, 
prie ko buvo pripratusi, prisirišusi, su kuo buvo suaugusi, 
viskas dingo, ji pasidarė nebepageidaujama. Nebūtų prie 
ko grįžti, jei vieną dieną to prireiktų. Nebuvo ko lankyti, 
jei namų ilgesys taptų nebepakeliamas. 

Nors pyktis neišnyko, kartais jai gerklėje įstrigdavo 
kartus kąsnis, kai prisimindavo tėvą ar motiną. Bet tada 
bandydavo įsitverti Vanjos žodžių. 

Neleisk jiems sugriauti to, ką turi. Parodyk, kad ir tu 
Šį tą gali! 

Kartais naktimis pašokdavo, vėl susapnavusi tą patį 
sapną. Ji viena stovi ant uolos įsišėlusioje jūroje, visi kiti 
sulipo į laivą. Visi stovi ant denio, bet kad ir kaip ji šau- 
kia, kaip mojuoja, apsimeta, kad jos nemato. Kai laivas 
dingdavo tolumoje, nubusdavo persigandusi, tarytum 
kas būtų jai ant kaklo užnėręs kilpą. Bandė paaiškinti 
Joranui, ką jaučia, bet jis nenorėdavo suprasti. Vadino 
juos supelijusiais smirdžiais, smerkė juos taip pat, kaip 
jos tėvas pasmerkė juodu. Lyg nuo to kas nors būtų 
geriau. 

Jai liko tik Vanja, bet juk jiedvi gyvena taip toli viena 
nuo kitos. Darėsi vis sunkiau plepėti telefonu ar rašyti il- 
gus laiškus, kai jų gyvenimai tokie skirtingi. Vanjos gyve- 
nimas Stokholme atrodė toks įdomus, toks pilnas įvykių, 
o Maja Brita nelabai turi kuo pasigirti. Apsigyveno nedi- 
deliame namelyje, išnuomotame miesto pakraštyje, kaip 
įmanydama stengėsi nenuobodžiauti, kol Joranas būdavo 
mokykloje. Gyveno čia tik laikinai. Nebuvo nei vonios, nei 
padoraus tualeto, o žiemą sunku būdavo geriau apšildyti 

kambarius. Kol kas išsiversdavo su lauko tualetu, kol 
juodu vieni. Kai gims vaikas, bus dar sunkiau. 

Buvo ir dar vienas sunkumas. Nors jai tai patiko, nie- 
kaip negalėjo prisipažinti, kad gali su tuo taikytis. Tikė- 
josi, kad bus paprasčiau, kai juodu susituoks, bet kur tau. 
Kažkas jai tarytum nuolat kalbėjo, kad juodu neturi teisės 
atsiduoti vienas kitam. Vien iš malonumo. Tai turi turėti 
tikslą. 

Žiūrėdavo, kad lempa visada būtų užgesinta. Jei Jora- 
nas kada pamatydavo ją nuogą, ji skubėdavo prisidengti. 
Iš pradžių jis iš jos juokėsi, be pašaipos, su meile, bet 
laikui bėgant jai ėmė rodytis, kad jo balse pasigirsta su- 
sierzinimo gaidelė. Jis paprastai sakydavo, kad ji labai 
graži, kad jam patinka matyti ją nuogą, kad tai jį jaudina. 
Maja Brita apie tai nenorėjo nieko girdėti, tikrai ne. Vienas 
dalykas daryti tai tamsoje, visai kitas - apie tai kalbėti. Jo 
bjaurus įprotis žodžiais ištarti tai, kas tarp jų vyko, ją be 
galo trikdė, prašydavo jį nutilti. Atrodė, kad žodžiai viską 
paverčia kažkokiu nepadoriu dalyku. Lyg juodu tai dary- 
tų lempos šviesoje, aiškiai matydami vienas kitą. Negalėjo 
pasakyti, kad to nenorėtų. Jai patikdavo, kai jis ją liesdavo. 
Kai juodu suartėdavo, atrodydavo, kad jų vienybė darosi 
tvirtesnė, tarytum dalytųsi didele paslaptimi. Bet po to ją 
apimdavo kaltės jausmas. Vis dažniau suabejodavo, ar tai, 
ką juodu daro, apskritai yra teisinga ir leistina. Ar galima 
pateisinti, kad ji tuo mėgaujasi. Kartais įsivaizduodavo, 
kad kažkas stovi šalia ir slapta ją stebi, baisisi jos ištvirki- 
mu, viską rūpestingai užsirašo. 

Juodu susitarė, kad Joranas pirmiausia baigs mokyklą. 
Nuomos mokėjo nedaug, todėl užtekdavo ir mokesčiui 

už jo mokslą. Bet kai gims kūdikis, jam teks ieškoti darbo, 
bet kokio, kaip jis sakė, kad tik užtektų tam, kas būtina. 
Ji suprato, ką jis jaučia širdies gilumoje. Kad svajonė apie 
aukštąją muzikos mokyklą neišsipildys taip lengvai, kaip 
jis ją tikina. Kartais paskambindavo jo motina. Majai Bri- 
tai visada knietėdavo paklausti, ar ji nematė jos tėvų, bet 
niekada neklausdavo. Jų daugiau niekas neminėdavo, 
juos tarytum ištrynė, lyg jų iš viso nebūtų. Taip, kaip jie 
ir Bendruomenė ištrynė ją. 


Dienos bėgo, jas vis sunkiau būdavo kuo nors užpildy- 
ti. Ji nieko nepažinojo, tik Joraną ir kelis jo klasės draugus, 
gyvenančius netoliese, bet kai ji kartu su Joranu nueidavo 
pas juos, pasijusdavo dar vienišesnė. Juk jie kartu mokė- 
si, buvo labiau išsilavinę, kalbėjo savo žargonu, kurio ji 
nelabai suprasdavo. Joranas buvo vyriausias mokyklos 
mokinys, jai atrodė, kad jis, bendraudamas su klasės 
draugais, darėsi vaikiškesnis. Jie gerdavo grogą, klausy- 
davo muzikos, viskas buvo taip nepanašu į tai, prie ko ji 
buvo pripratusi, kaip ji gyveno prieš išeidama iš namų. 
Tada juodu su Joranu siejo choras, o vakarus dažniausiai 
leisdavo vieni. Skaitydavo, kalbėdavosi, mylėdavosi. Jei 
dar kas būdavo kartu, ji jausdavosi menkesnė už kitus, 
ypač už merginas. Sėdėdavo su augančiu pilvu, tylėdavo, 
atrodydavo nuobodi, nes nieko negalėdavo papasakoti, o 
Joranas, regis, nė nesuprasdavo, kad ji greitai pavargsta 
ir kad labai nori eiti namo. Ilgėjosi Vanjos. Ji būtų supra- 
tusi, kaip Maja Brita jaučiasi, būtų stojusi jos pusėn. Būtų 
pasakiusi viską, ko ji pati nepajėgia pasakyti. Ypač jai ne- 
patiko Harieta. Ji kažkaip keistai žvelgdavo į Joraną, net 

darydavosi nejauku. Tylėdama svarstė, ką darytų Vanja tai 
matydama. Nuo tokių minčių darėsi kiek lengviau. 

Vieną penktadienio vakarą jis parėjo namo, ir ji iš kvapo 
pajuto, kad jis išgėręs. Šiaip vargu ar būtų pastebėjusi, bet 
stovėjo virtuvėje prie kriauklės, o jis atsistojo jai už nuga- 
ros, uždėjo ant pečių rankas, ir tada ji pajuto jo alsavimą. 
Ji plovė indus. Jo rankos nuslydo jos šonais, palindo po 
megztiniu, o kai jis prisispaudė prie jos, galėjo pajusti jo 
susijaudinimą. Ji užsimerkė, sulaikė kvapą. Ji neturi pasi- 
duoti, šį kartą nenusileis. Turi parodyti, kad gali tramdyti 
savo geidulius, kad nėra jo potraukių vergė. 

— Nustok. 

Joranas toliau ją glamonėjo. 

— Joranai, būk geras, nustok. 

Jo rankos atsitraukė. Ji išgirdo, kaip trinktelėjo laukujės 
durys. 

Praėjo beveik valanda, kol ji pamiršo geismą, kurį jis 
buvo pažadinęs. 


Pilvas augo. Iš Vanjos vis rečiau sulaukdavo žinių, o 
Jorano pamokos, regis, niekada nesibaigs. Kartais parei- 
davo tik apie aštuntą vakaro. Ypatingos repeticijos, choro 
susirinkimai ir dar daug kas sulaikydavo jį mokykloje, vis 
dalykai, privalomi visiems mokiniams. Pilvas buvo dide- 
lis, sunkus, ji manė, kad todėl juodu daugiau nepaliečia 
vienas kito. 

Dar ir todėl, kad tada jį atstūmė. 

Laikui bėgant, jis net nustojo bandyti. 

Būdama viena turėjo daug laiko galvoti ir svarstyti, 
mintys kaip pašėlusios sukosi uždarais ratais, niekada 

nesusidurdamos su priešiškais argumentais, nes jų ne- 
buvo kam išsakyti. Ji manė, kad viskas pasidarys daug 
lengviau, kai jos nepersekios niekieno budrios akys. Kad 
galų gale pasijus tobulesnė, kai išsivaduos iš prievartos ir 
gyvens tame pasaulyje, apie kurį vaikystės metais šį ar tą 
sužinojo iš Vanjos, o labiausiai iš Jorano. Manė, kad bus 
daug geriau, jei pati imsis atsakomybės už savo gyvenimą, 
už savo sprendimus, o ne taikstysis ir nuolat pasitikės Juo, 
nes Jis vis tiek niekada neduoda atsako, neparodo, ko iš 
jos norėtų. Bet iš to nieko neišėjo. Tik dabar ėmė suprasti, 
kaip viskas paprasta buvo kadaise, kai jai užteko pasiti- 
kėti Bendruomene, priimti jos požiūrį ir rodomą kelią. 
Kaip paprasta, kai nereikia galvoti pačiai. Išėjusi ji liko 
visiškai viena. 

Nuodinga šaknis, išrauta, kad neužnuodytų kitų. 

Bet juk ji pati tai pasirinko. 

Buvo tokia tikra, kad jos ir Jorano meilė ir visa, kas su 
tuo susiję, yra sveika ir natūralu. Kad klysta jos tėvas ir 
motina, klysta Bendruomenė. Dabar suvokė, kaip egois- 
tiškai ji pasielgė. Galvojo tik apie save ir savo malonumus. 
Kai pyktis atlėgo, kai ją prislėgė liūdesys, ji ėmė suprasti, 
kokią neviltį turėjo patirti jos tėvai, kokią gėdą jiems teko 
pakelti. Ką ji padarė, nebuvo artimo meilė, tik didžiulis, 
pasibjaurėtinas egoizmas. Manė, kad Dievo baimę pakeis 
jos meilė Joranui, kad tai ją išgydys. Kaltino tėvus, kad jie 
neleidžia jai rinktis, bet dabar pabudo įtarimas, jog ji tie- 
siog pasidavė, kad jos pasirinkimą nulėmė tik jos nenoras 
tramdyti geidulių. Ją persekiojo pastoriaus žodžiai. 

Seksualinio gyvenimo tikslas yra vaikai, taip pat kaip biolo- 
ginis valgymo tikslas yra išmaitinti kūną. Jei valgytume, kada 

papuolė ir tiek, kiek mums norisi, neišvengiamai atsitiktų, 
kad daugelis imtų valgyti per daug. Dorybė reikalauja, 
kad tramdytume kūną, dorybė teikia šviesos. Tarp Dievo 
ir gamtos nėra konflikto, bet jei manome, kad gamta - tai 
mūsų troškimai, turime išmokti juos pažaboti, kad jie 
nesugriautų mūsų gyvenimo. 

Ir darjis citavo Laišką romiečiams: Aš žinau, kad manyje, 
tai yra mano kūne, negyvena gėris. 

Kasdien blaškydamasi uždarais minčių ratais, ji ėmė 
vis labiau tikėti, kad jis buvo teisus. Tai iš tiesų negerai, 
ji vis aiškiau tai jaučia. Juodu pradėjo vaiką, galima sa- 
kyti, susituokę, ir tai teisinga, bet viską tęsti lyg niekur 
nieko - iš tikrųjų neatsakinga. Ji nepasikeitė, kaip galbūt 
mano jos tėvai, ji pati priėjo prie tokios išvados. Staiga 
ėmė jaustis purvina. Netyra. Žinojo, kad tai kyla iš jų 
gyvenimo būdo, vadinasi, tai neteisinga. Be to, tai sukelia 
jai didžiulį skausmą. 

Netyra. 

Kūno nuodėmė - tai priešiškumas Dievui. 


Sunku gerai nusiprausti prie virtuvės kriauklės, bet 
vieškeliu du kartus per dieną važiuoja autobusas, o nuo 
stotelės mieste — vos keli šimtai metrų iki pirties. Ji ėmė 
važinėti kasdien, bet Joranui niekada to nesakė. Spėdavo 
grįžti prieš jam pareinant namo. Pietaudavo, pasakydavo 
vieną kitą žodį, bet pokalbiai darėsi vis trumpesni, jos 
mintys vis labiau ją slėgė. Tikėjosi, kad viskas pagerės, 
kai gims vaikas ir kai jis baigs mokyklą. Tada juodu bus 
vieni. Gal tada galės pradėti dar vieną kūdikį. Tada vėl 
galės suartėti taip, kad tai nebus kažkas bloga. 

Sužinojo mokyklos kanceliarijos telefono numerį, išmo- 
ko jį atmintinai. Nustatytas terminas artėjo, jei sąrėmiai 
prasidėtų, kai Joranas mokykloje, ji paskambintų. Jis jau 
susitarė pasiskolinti automobilį, kad ji būtų rami. Taip jis 
sakė. 

Vandenys nutekėjo, kai ji stovėjo pirties duše. Visai 
netikėtai pajuto, kad su ja kažkas dedasi, o kai išjungė 
dušą, vanduo tebetekėjo jos kojomis. Kabinoje priešais ją 
stovėjo vyresnio amžiaus moteris, Maja Brita buvo atsu- 
kusi jai nugarą, nes ir moterims nepadoru rodytis viena 
kitai nuogoms. Ji pasigriebė rankšluostį ir, išėjusi į per- 
sirengimo patalpą, atsisėdo. Pirmąjį skausmą pajuto, kai 
užsivilko apatinius. Jai pavyko apsirengti, tada ji iš dušo 
pasirodžiusios moters paklausė, kur yra telefonas. 


Gimdymas juodu tarytum vėl suartino. Jis laikė ją 
už rankos, glostė jai kaktą, ką įmanydamas darė, kad 
palengvintų jos skausmus. Viskas vėl grįš į savo vėžes, 
viskas vėl bus gerai, tai ji dabar žinojo. Pasikalbės su 
juo apie savo apmąstymus, iš lėto, bet nuolat griaunan- 
čius jai gyvenimą, bandys jam viską paaiškinti. Darė ką 
įmanydama, stengėsi pakelti skausmus, varstančius jos 
kūną, tarytum draskančius jį į gabalus, stebėjosi, kodėl 
Dievas toks piktas, kodėl taip Žiauriai nubaudė mote- 
rį už Ievos nuodėmę. Mintyse aidėjo Biblijos žodžiai: 
Deja, aš ir gimęs esu nuodėmingas, su nuodėme motinoj aš 
prasidėjau. 

— Maisa. 

Girdėjo balsą, bet atrodė, kad jis atplaukia iš labai toli. Ji 
pati kažkur kitur, visai ne ten, kur kalba šis balsas. Silpnas 

šviesos spindulys kartkartėmis prasiskverbia pro rūkus į 
jos regėjimo lauką, ojos girdimas balsas ją pasiekia tary- 
tum prabėgęs pro ilgą tunelį. 

— Maisa, ar girdi mane? 

Jai pavyksta praplėšti akis. Neryškūs šalia esančių daik- 
tų kontūrai, akis nevalingai juos paryškina, paskui jie vėl 
susilieja. 

— Gimė maža mergytė. 

Staiga ji pamatė. Narkozė pamažu atleido savo gniauž- 
tus, ir ji mato jį stovintį su kūdikiu rankose. Joranas jos 
nepaliko. O kūdikis jo rankose turbūt jų kūdikis, tas pats, 
kurio ji nesugebėjo pagimdyti savo jėgomis. Kūdikio dra- 
bužėliai balti, tai ji irgi pamatė. Jis gimė, buvo sveikas, 
švarus, išmaudytas, apvilktas baltais drabužėliais. 

— Mylimoji, mums gimė maža mergytė. 

Jis paguldė mažą būtybę jai ant rankų, akys bejėgiškai 
bandė prisitaikyti prie mažesnio atstumo, pamatyti ryš- 
kiau. Maža mergytė. 

Pro praviras duris seselė įnešė telefoną. 

— Galite paskambinti, pranešti gerą naujieną visiems. 

Joranas paskambino savo tėvams. Ir Vanjai. Maja Brita 
pajėgė ištarti tik keletą žodžių, o Vanja kitame laido gale 
rėkte rėkė iš džiaugsmo. 

Daugiau juodu niekam nebandė skambinti. 


Ne viskas išėjo taip, kaip Joranas buvo žadėjęs. Jis ne- 
pradėjo dirbti, paprašė tėvų pagalbos, kad galėtų baigti 
antruosius metus mokykloje. O buto, kurį buvo žadėjęs, irgi 
teks dar kiek palaukti. Bet jis jau kalbėjęs savivaldybėje, kai 
ateisiąs laikas, nebuūsią jokių kliūčių. Taip jam pasakė. 

Maja Brita jam nekalbėjo apie savo mintis, bet dabar ji 
bent turėjo tai, kas prablaškydavo niūrią nuotaiką. Mer- 
gaitę nusprendė pavadinti Susana ir pakrikštyti ją turėjo 
namie, toje pačioje bažnyčioje, tas pats kunigas, kuris 
palaimino jų santuoką. Ji parašė savo tėvams, papasakojo 
apie jiems gimusią vaikaitę ir apie krikštynų dieną, bet 
atsakymo nesulaukė. 


Kažkas su ta mergaite buvo ne taip, Maja Brita tai 
netrukus pajuto. Ji ją mylėjo, kaipgi kitaip, bet manė, 
jog turi laikytis kiek atokiau. Mergytė tiek daug rei- 
kalauja, o juk svarbu, kad ji iš pat pradžių išmoktų 
tvardyti savo poreikius. Auklėti, vadinasi, ir nubrėžti 
ribas. Kokie atsakingi tėvai gali leisti, kad vaiko valia 
viršytų suaugusiųjų autoritetą. Vaikui tai būtų meškos 
paslauga. Ji žindė kas keturios valandos, taip, kaip jai 
buvo liepta, o jei mergytė išalkdavo anksčiau, leisda- 
vo jai verkti iki išsekimo. Septintą valandą ją reikėjo 
guldyti miegoti, vaikų priežiūros centre jai aiškino, 
jog tai tinkamiausias laikas. Kartais praeidavo kelios 
valandos, kol ji užmigdavo, pagaliau verksmo lyg ir 
nesigirdėdavo. Tais vakarais, kai pareidavo namo, kol 
vaikas dar nemiegodavo, jis neramiai vaikščiodavo po 
kambarius, vis labiau abejodamas jos auklėjimo meto- 
dais, tuo, kad mergaitė paliekama viena, kol užmiega 
išsekusi nuo verksmo. 

Mergytei buvo keturi mėnesiai, kai nustatė diagnozę. 
Maja Brita jau anksčiau jautė kažką negera, bet draudė sau 
rimtai pažiūrėti į spėliones. Išsisukinėjo, kai reikėdavo eiti 
pasitikrinti į vaikų priežiūros centrą, kol galų gale iš ten 

paskambino ir pagrasino, kad jie patys ateis į namus, jei Maja 
Brita ir toliau nesirodys. Joranui apie savo abejones nieko ne- 
sakė, slėpė jas, jis nieko nežinojo ir apie tai, kad ji nevaikšto į 
būtinus patikrinimus. Nenorėjo ten vaikščioti, sėdėti, laukti 
nuosprendžio ir apsimesti, kad dar nežino, kokia yra tiesa. 
Kad nežino priežasties, kodėl viskas taip atsitiko. 

Tai vadinama savęs susitepimu. 

Viskas buvo taip, kaip ji ir laukė. Sutiko žinią, lyg tai 
būtų paprasčiausia instrukcija. Dar kai ko paklausė, kad 
viskas būtų aišku. Vakare taip pat ramiai perdavė Žinią 
Joranui. 

- Ji akla. Šiandien per patikrinimą jie tai nustatė. Prašė 
ateiti po dviejų savaičių. 


Nuo tos dienos viskas ėmė byrėti. Galutinai dingo pa- 
skutinis trupinėlis mėšlungiško bandymo išsivaduoti, liko 
tik gėda, sąžinės kančios, drebulys. Gailestis, kaltės jaus- 
mas kaip aitri rūgštis graužėsi jai į kūną, tą kūną, kurio ji 
nekentė labiau už viską pasaulyje, kuris nedavė jai nieko, 
tik nelaimę. Tas pats kūnas - aiškus jos kaltės įrodymas, 
šaukdavosi jos kas keturios valandos. Blogas medis duoda 
blogų vaisių. Dėl nuodėmės kiekvienas žmogus stovi prieš 
Dievą kaip nusikaltėlis, jam gresia Dievo rūstybė ir Jo teisinga 
bausmė. Neįveikiamas tamsus geidulys, blogio troškimas, eina 
iš kartos į kartą, ir ta gimtoji nuodėmė veda į kitas nuodėmes 
mintimis, žodžiais ir darbais. 

Iš puikybės ji pasipriešino Dievui, ir bausmė buvo bai- 
sesnė, negu kada nors galėjo įsivaizduoti. Ją Jis įveikė ty- 
lėdamas, bet nubaudė jos palikuonis. Leido, kad kita karta 
būtų ištikta bausmės, kuria turėjo būti nubausta ji. 

O paskui atėjo tėvų laiškas. Gandai juos greitai pasie- 
kė. Jie jai neatleido, bet visa Bendruomenė melsis už jos 
kūdikį, kurį ištiko teisinga Viešpaties bausmė. 


Prabėgo keli mėnesiai. Tomis valandomis, kai būdavo 
namie, Joranas darėsi vis tylesnis. Nebekalbėjo ir apie 
naująjį butą, į kurį turėjo keltis vasaros pradžioje. Du 
kambariai ir virtuvė pirmame aukšte, šešiasdešimt aštuoni 
kvadratiniai metrai, balkonas. Ir vonia. Galų gale jie turės 
vonią, ji galės švariai nusiprausti. 

Ji jau pradėjo krauti daiktus; juk reikėjo ką nors veikti, 
ramiai sėdėti darėsi vis sunkiau. Atidarė baltinių spintą 
prieškambaryje ant laiptų, siekė paklodžių. Patalynės juo- 
du buvo gavę iš Jorano tėvų, jo inicialai gražiai išsiuvinėti 
mėlynais siūlais. Čia ji pamatė, kad mergytė ropoja per 
miegamojo slenkstį, įsirėmė galva į durų staktą ir atsisėdo. 
Turėklo, skiriančio antro aukšto prieškambarį nuo laiptų 
nebuvo. Maja Brita praėjo pro mergytę, nunešė paklodes 
prie atviros dėžės, stovinčios ant lovos. Grįždama ji smar- 
kiai susitrenkė čiurnos kauliuką į lovos galą. Skausmas 
buvo staigus ir smarkus, truko tik akimirką, bet šis fizinis 
pojūtis tarytum pralaužė kažkokią užtvanką. Viskas aplin- 
kui pasirodė balta. Pirmiausia ji suriko. Šaukė, kol įskau- 
do gerklę, bet tas nieko nepadėjo. Mergaitė išsigando jos 
riksmo, Maja Brita akies krašteliu matė, kaip ji kūkčioda- 
ma ėmė ropoti gilyn į prieškambarį. Artyn prie laiptų. Bet 
jos įsiūtis neatlėgo, darėsi vis didesnis, ji abiem rankomis 
stvėrė kartoninę dėžę ir visa jėga sviedė ją į sieną. 

— Nekenčiu Tavęs! Nekenčiu, girdi? Žinojai, kad aš 
buvau pasirengusi paaukoti viską, bet Tau vis negana! 

Ji sugniaužė kumščius ir pagrūmojo jais luboms. 

— Ar girdi? Ką? Ar bent kartą gali atsakyti, kai Tavęs 
klausiu? 

Prasiveržė seniai tramdomas įtūžis, pasiliejo tarytum 
potvynio banga. Pajuto, kaip tvinksi jos smilkiniai. Nu- 
traukė nuo lovos paklodes ir sviedė jas į šalį. Paklodės 
užkliudė ir nutraukė paveikslą, o prie laiptų nėra turėklo, 
ojos aklosios dukters nematyti, ji dingo už durų staktos. 
Bet įtūžio buvo neįmanoma sulaikyti, joje kažkas sudužo, 
įtužis turėjo prasiveržti, kitaip ji sprogtų. 

— Manai, kad laimėsi, ką? Kad pulsiu melstis, prašyti 
atleidimo, kai viskas jau vis vien per vėlu, kai Tu nubaudei 
ją, nors turėjai nubausti mane? Kaip manai? 

Daugiau nieko nebuvo po ranka, todėl ji pakėlė kartoni- 
nę dėžę ir sviedė ją dar kartą. Ji stovėjo miegamajame, svai- 
dydama kartoninę dėžę, nors prie laiptų nėra turėklo. 

— Ateityje apsieisiu be Tavęs, girdi! 

Vėliau ji prisiminė, kad kaip tik tuo metu jai reikėjo 
išeiti į prieškambarį, nes prie laiptų nėra turėklo, nėra 
turėklo, o jos akla duktė viena ropojo grindimis, bet ji 
nespėjo. 


Krisdama ji nesuriko. 
Pasigirdo tik dunkstelėjimas, paskui pasidarė tylu. 

Kažkokios keistos naktys. Visi miega, o tu ne. Kai visi 
nurimsta, kai visų žmonių mintys nuklysta į sapnus, ore 
tarytum atsiranda daugiau erdvės. Tada tarytum lengviau 
galvoti, mintys laisviau juda, joms nereikia skirstyti gatvės 
triukšmo. Kai dar studijavo, dieną dažnai laukdavo nakties 
ir, kai būdavo įmanoma, ruošdavosi egzaminams naktį. 
Kai ore daugiau erdvės. 

Dabar naktis dėl tos pačios priežasties buvo susijusi 
su pavojumi. Juo mažiau kas nukreipia jos dėmesį, juo 
mažiau trukdo, juo atviresnis lieka laukas. Kažkas tame 
lauke jai prieštaraudavo, kažkas ieškodavo su ja sąlyčio, 
ir juo darydavosi tyliau, juo aiškiau tai girdėjai. Kažkas ją 
smerkė, nepaisydamas jos narsių pastangų atkurti tvarką 
ir teisingumą, ir ji turėdavo saugotis, kad nebūtų įtraukta 
į bedugnę. Tik neaiškiai nujautė, kaip tai galėtų atsitikti, 
bet ir toji nuojauta beprotiškai ją gąsdino. Dvidešimt tre- 
jus metus jai pavykdavo nustumti į šalį tamsą, kuri darėsi 
vis tirštesnė, o dabar pasidarė tokia didelė, kad didesnė 
jau nebeįmanoma. Vienintelė galimybė išlaikyti nedidelį 

atstumą nuojos - tai nuolat judėti. Niekada nesustoti. Nes 
reikia skubėti, reikia labai skubėti. Visu kūnu jautė, kaip 
tai skubu. Tik jei labai stengsiesi, galėsi viską sutvarkyti. 

Įjungė radiją, norėdama prasklaidyti gūdžiausią tylą. 
Pernilos dokumentai paskleisti ant didelio ąžuolinio vir- 
tuvės stalo, specialiai užsakyto ir pagaminto kaip tik tai 
vietai, kurioje jis stovi. Vietos dešimčiai asmenų. Kūnas 
nejautė nuovargio. Laikrodis rodė beveik pusę keturių, o 
ji gurkšnojo jau trečią taurę 1979 metų „Glen Mhor“. Tą 
viskį pirko per kažkokią užsienio kelionę, jis puikiai pa- 
pildė jos rinktinę baro kolekciją, darė įspūdį kai kuriems 
išrinktiems svečiams, kuriems ji norėjo padaryti įspūdį. 
Bet viskis kartu yra neblogi raminamieji. 

Ji surinko Pernilos pajamų skaičius skaičiuotuvu, dar 
kartą sudėjo, bet vis tiek nieko gera. Pernila sakė teisybę: 
padėtis iš tikrųjų bloga. Danielai priklauso vaiko pašalpa, 
bet jos dydis priklauso nuo Matijo pensijos dydžio, taigi 
vieni niekai. Ji paieškojo internete, kaip tokia pašalpa ap- 
skaičiuojama. Prieš Pernilos nelaimę jie gyveno vos sudur- 
dami galą su galu, uždirbdavo kiek papildomai ir kartais 
susitaupydavo net kokiai kelionei. Po nelaimės Matijas 
dirbo, bet darbas buvo prastai apmokamas. Pernila teisi. 
Jiems reikės išsikelti iš buto. Jei kas nors nepadės. 

Tik išgirdusi, kaip prieškambaryje ant grindų šleptelė- 
jo rytinis laikraštis, Monika atsikėlė ir nuėjo į miegamąjį. 
Ant naktinio stalelio gulėjo dėžutė su migdomosiomis 
tabletėmis, ji išspaudė iš folijos vieną piliulę ir nurijo 
užgerdama vandeniu iš vakar miegamajame paliktos 
stiklinės. Nė kiek nesijautė pavargusi, bet jai jau laikas 
pradėti dirbti, todėl reikia kelias valandas pamiegoti. Jei 

išgers tabletę dabar ir dar pusvalandį nesiguls, vos atsi- 
gulusi tuoj galės užmigti. 
Tik jokių minčių, jokių minčių. 


Vakarienė. 

Tiksliai laikydamasi nežinomo voveraičių patiekalo 
recepto, pagamino visai neblogą valgį, nors jai pačiai būtų 
buvę daug maloniau šalia visų daržovių matyti ir gaba- 
lėlį mėsos. Pernila sėdėjo tylėdama. Monika vis įpildavo 
jai vyno, bet pati beveik negėrė. Norėjo išsaugoti blaivią 
galvą, be to, jai reikės vairuoti. Sėdėjo džiaugdamasi, kad 
važiuodama namo galės pasiimti Pernilos dokumentus, 
norėjo kaip reikiant išsiaiškinti jos padėtį. Dokumentai 
bus jai ne tik informacijos šaltinis, jie taip pat bus garan- 
tija, atokvėpis, kad nustotų jaudintis. Turėdama juos savo 
rankose bus tikra, kad gali čionai grįžti mažiausiai vieną 
kartą. Žvelgė į popierių pluoštą, gulintį ant virtuvės suolo, 
ir pajuto, kaip jai palengvėjo. 

Duonos riekele subraukė valgio likučius lėkštėje ir ren- 
gėsi kai ką pasakyti. Kad tai, ką beveik būtų galima pava- 
dinti „jų kasdienybe“, kiek pasikeis. Jai patiko ši sąvoka: 
jų kasdienybė. Bet dabar, reikia prisipažinti, ji bus kiek 
kitokia. Negali rizikuoti savo darbu. Tai joms abiem neiš- 
eitų į naudą. Todėl štai sėdi ir rengiasi apie tai pakalbėti. 

— Rytoj baigiasi mano atostogos, turėsiu vėl vaikščioti 
į darbą. 

Iš kitos stalo pusės jokio atsako. 

— Bet jei reikia, vakarais ir toliau mielai galėsiu užeiti. 

Pernila nieko neatsakė, linktelėjo galva, bet, regis, jos 
net negirdėjo. Tas abejingumas vertė Moniką pasijusti 

blogai. Jai nepavyko tapti tokiai, be kurios negalima ap- 
sieiti. Kiekvieną kartą, kai jai primindavo, kad ji visiškai 
nekontroliuoja padėties, rodydavosi, kad prie jos artėja 
tamsa. 

— Gal galėčiau užeiti rytoj vakare, papasakoti apie tą 
fondą ir apie pokalbį. Ketinu jiems rytą paskambinti. 

Pernila sėdėjo šakute baksnodama į voveraitę, likusią 
lėkštėje. Valgė nedaug, bet, šiaip ar taip, tvirtino, kad 
maistas geras. 

— Žinoma, jei galėsite. Kitu atveju galėtume pasikalbėti 
telefonu. 

Ji nenuleido žvilgsnio nuo voveraitės, šakute stumdė ją 
po padažą, vingiavo netaisyklinga linija tarp salotų lapo 
ir bulvių skiltelių. 

— Bus geriau, jei užeisiu, tai ne bėda, be to, turėsiu ati- 
duoti jums dokumentus. 

Pernila linktelėjo, padėjo šakutę į šalį, išgėrė gurkšnį 
vyno. Paskui vėl ilgai tylėjo. Monika ramiai sėdėjo, žvilg- 
čiodama į Sofiją Magdaleną, svarstydama, kaip pasuk- 
ti pokalbį į istorinius įvykius, kad nuotaika pasidarytų 
lengvesnė, kad Pernila suprastų, kiek daug dalykų jas 
sieja, bet Pernila ją aplenkė. Bėda tik ta, kad Monika bet 
kokia kaina stengėsi aplenkti tą istorijos laikotarpį, apie 
kurį Pernila norėjo pakalbėti. Žodžiai atrodė lyg stiprūs 
smūgiai į paširdžius. 

— Rytoj jo gimimo diena. 

Monikai gerklėje įstrigo kąsnis. Pažvelgė į Pernilą ir 
suprato padariusi klaidą. Iki šiol ji beveik neminėjo jo 
vardo, ir Monika ėmė užsimiršti, manė, kad viskas pa- 
mažu praeis, skubėdama perbėgdavo per svetainę, pro 

jo nuotrauką, žvelgiančią į ją. Bet štai dabar Pernilą ėmė 
veikti vynas, kurį išgėrė. Kurį Monika per savo kvailumą 
pati nupirko, pati pylė jai į taurę. Tai buvo matyti iš jos 
vangių judesių, o kai sumirksėdavo, akių vokai užsiver- 
davo ir atsiverdavo lėčiau nei paprastai. Ji pamatė, kad 
Pernilos skruostais rieda ašaros, ji verkė kitaip negu iki 
šiol. Pernila visada stengdavosi nuslėpti savo skausmą, 
pridengti jį. Dabar sėdėjo priešais nė kiek nesislėpda- 
ma, nė vienu judesiu nesistengė pridengti savo nevilties. 
Alkoholis atvėrė visas užtvankas, o Monika keikė save 
už kvailumą. Ji turėjo tai atspėti. Bet dabar ištaisys savo 
klaidą, ištvers visus žodžius, kuriuos Pernila ištars. 

— Jam būtų suėję trisdešimt metų. Būtume bent kartą 
nuėję kur nors papietauti, dar prieš kelis mėnesius susita- 

Monika sugniaužė ranką, nagai įsirėmė į delną. Kiek 
lengviau pakelti, kai skauda vienoje vietoje, kurią galima 
parodyti. 

Pernila vėl paėmė šakutę, vėl ėmė baksnoti voveraitę. 

— Rytą skambino iš laidotuvių kontoros, vakar jis buvo 
kremuotas. Kažką sukrapštė, kas iš jo liko, bet nieko apie 
tai nesakė. Dabar jis ne tik miręs, dabar jis sunaikintas, tik 
žiupsnis pelenų urnoje, kurią reikia atsiimti iš laidotuvių 
kontoros. 

Monika svarstė, kokios temperatūros reikia pašildyti 
mėlynių pyragui, kurio nupirko desertui. Išmetė pakuotę 
pamiršusi pažiūrėti. Dviejų šimtų laipsnių turėtų užtekti. 
Jei įvynios į foliją, kad neprisviltų. 

— Parinkau baltą. Jie rodė man įvairių spalvų karstų 
ir urnų katalogą, įvairių formų, skirtingų kainų, bet 

pasirinkau pigiausią, nes žinau, kad jis būtų palaikęs 
beprotyste švaistyti pinigus brangiai urnai. 

Dar reikia išplakti vanilės užpilą, vos nepamiršo. Ėmė 
žvalgytis elektrinio plakiklio, iki šiol, ruošdama valgį, jo ne- 
matė. Gal toje spintelėje, į kurią dar nebuvo pažvelgusi? 

— Nenoriu jo laidoti žemėje. Žinau, kad jis nesutiktų 
būti kur nors užkastas, išbersiu pelenus į jūrą, nes jūrą 
jis mėgo. Žinau, kaip pasigesdavo nardymo, širdyje vis 
svajojo kada nors vėl pradėti, tik dėl manęs negalėjo. 

Sunku ir įsivaizduoti: Sofija Magdalena vos penkerių 
metų buvo sužieduota su Gustavu III. Knygose rašoma, 
kad jos gyvenimas buvęs liūdnas, kad ji buvusi drovi, 
užsidariusi, kad buvo griežtai auklėjama. Į Švediją atvyko 
devyniolikos metų, sunkiai prisitaikė prie Švedijos kara- 
liaus rūmų gyvenimo. 

— Kodėl jam nebuvo lemta dar bent kartą panardyti? 
Bent vieną kartą! 

Kaip garsiai ji kalba, juk gali pažadinti Danielą. 

— Kodėl jis to negalėjo padaryti, kodėl? Bent vieną vie- 
nintelį kartą! 

Monika krūptelėjo, kai Pernila staiga atsistojo ir dingo 
miegamajame. Aiškiai matyti, kad vynas paveikė ir jos 
kojas. Monika visur ieškojo plakiklio, bet jo niekur nebuvo. 
Pernila grįžo prispaudusi prie krūtinės Matijo megztinį, 
tai atrodė lyg apsikabinimas. Susmuko ant kėdės, veidas 
iškreiptas skausmo, dabar ji jau ne kalbėjo, o tiesiog rėkė. 

— Noriu, kad jis būtų čia! Kad būtų su manimi! Kodėl 
jo nėra su manimi? 

Nuolat ką nors veikti. Tik nuolat judėdama gali ištverti. 
Kai tik sustoji, atrodo, kad visur ima skaudėti. 

Vyriausioji gydytoja Monika Lundval pakilo. Matijo 
Andersono našlė sėdėjo kitoje stalo pusėje, raudodama 
net kretėjo. Vargšė moteris susiėmė pečius rankomis, lin- 
gavo pirmyn atgal, pirmyn atgal. Vyriausioji gydytoja 
Lundval ne kartą yra mačiusi tokių dalykų. Miršta artimi, 
mylimi žmonės, o giminės puola į didžiulę neviltį. Nie- 
kas negalėtų jų paguosti. Gedintys žmonės - tai ypatinga 
tema. Kad ir kiek metų mokeisi medicinos, kad ir kaip 
arti jų būsi, vis dėlto esi tarytum kitoje pasaulio pusėje. 
Jokiais žodžiais jų nepralinksminsi, nieko nepadarysi, 
kad jie pasijustų geriau. Vienintelis dalykas - tai būti šalia 
ir klausytis nepakeliamų dejonių. Viską pakelti, nors iš 
jų sklinda klaiki neviltis, kad viskas buvo beprasmiška, 
kad gyvenimas negailestingas, kad gyventi nėra jokios 
prasmės. Geriausia iš karto pasiduoti. Kokia prasmė, jei 
viskas po valandėlės gali baigtis? Kam stengtis, jei vis tiek 
viskas lekia į tą nepermaldaujamą pabaigą? Jei to niekaip 
neišvengsi. Gedintys Žmonės - tai dar vienas priminimas. 
Kam? Kam iš viso? 

— Pernila, ateikite, padėsiu jums atsigulti. Eime. 

Vyriausioji gydytoja Lundval apėjo aplink stalą ir už- 
dėjo jai ranką ant peties. 

Moteris vis lingavo pirmyn atgal. 

— Eime. 

Vyriausioji gydytoja Lundval apkabino ją per pečius, 
padėjo atsistoti. Laikydama už pečių nuvedė į miegamąjį. 
Pernila leidosi vedama kaip vaikas, darė viską, ką jai liepė, 
klusniai atsigulė į patalą. Vyriausioji gydytoja Lundval 
nuo tuščios lovos pusės patraukė antklodę, apkamšė Per- 
nilą. Tada atsisėdo ant lovos krašto ir paglostė jai kaktą. 

Minkštais, ramiais judesiais padėjo jai ramiau kvėpuoti. 
Dar kiek pasėdėjo. Raudoni laikrodžio skaičiai keitėsi į 
naujus derinius. Pernila kietai miegojo, o vyriausioji gy- 
dytoja Lundval baigė savo tarnybą. 

Vėl liko tik Monika. 

— Atleisk. 

Vienintelis dalykas, kurį ji nori pasakyti. 

— Atleisk man, kad nebuvau drąsesnė. 

Nubraukė plaukų sruogelę jai nuo kaktos. 

— Padaryčiau bet ką, kad tik jis būtų gyvas. 

Pernila per miegus sukūkčiojo lyg prisiminusi savo 
verksmą. O Monika jautė, kaip jai norisi tai pasakyti. Nors 
Pernila ir negirdi. Nori prisipažinti. 

— Tai buvo mano klaida, tai aš jį apgavau. Palikau jį, 
nors galėjau išgelbėti. Atleisk man, Pernila, kad nebuvau 
drąsesnė. Galėčiau padaryti bet ką, bet ką, kad tik grąžin- 
čiau tau Larsą. 

— KODĖL JŪS NIEKO NESAKĖTE? 

Nuo to įvykio vonioje buvo praėjusios keturios dienos. 
Iš rupybos niekas nesirodė. Ir štai staiga prieškambaryje 
išdygsta Elinora ir, nespėjusi net uždaryti laukujų durų, 
užduoda jai klausimą. Žodžiai tebeaidi laiptinėje. Maja 
Brita stovi prie svetainės lango stebėdamasi, kad net ne- 
suvokia, jog jai užduotas klausimas. 

Kaip ji nekenčia šio balso! Jis kamuoja ją kaip rafinuotas 
kankinimo instrumentas, negali pakęsti to niekad nesen- 
kančio žodžių srauto, bet šiuo metu pajuto kažką pana- 
šaus į dėkingumą. Ji grįžo. Nepaisydama to, kas atsitiko 
aną kartą. 

Elinora grįžo. 

Maja Brita nesitraukė nuo lango. Tai, ką ji pajuto, buvo 
taip neįprasta, kad negalėjo atsitokėti, nebeprisiminė, 
kaip elgiamasi tokiais atvejais kaip šis, kai patiri kažką 
panašaus į nedidelį džiaugsmą. 

Ilgai svarstyti negalėjo, nes netrukus Elinora įlėkė į 
kambarį, nors, aišku, nelaukė, kad Maja Brita tuo labai 

apsidžiaugs. Buvo įpykusi. Tikrai įpykusi. Įsmeigė akis į 
Mają Britą, nekreipdama dėmesio net į Sabą, kuri vizgino 
uodegą ir glaustėsi jai prie kojų. 

— Jums skauda nugarą toje vietoje, kur dažnai trinate 
ranka? Prisipažinkite! 

Klausimas buvo toks netikėtas, kad Maja Brita visai 
pamiršo dėkingumą ir, kaip paprastai, bandė gintis. Matė, 
kad Elinora laiko rankoje kažkokį popierių, liniuotą A4 
formato lapą, išplėštą iš mokyklinio bloknoto. 

— Ko nori? 

— Kodėl nieko nesakėte? 

— Ar pamiršai, kad tavęs nebuvo keturias dienas? Ga- 
lėjau numirti badu. 

— Tikrai. Arba galėjote pati išeiti iš namų ir ko nors 
nusipirkti. 

Elinoros balsas buvo toks pat piktas kaip ir žvilgsnis. 
Maja Brita matė, kad kažkas įvyko per tas keturias paras, 
kai Elinora nesirodė. Maja Brita spėjo, kad tai susiję su 
tuo popieriaus lapu, kurį Elinora laiko rankoje. Lapas 
priminė jai kitus panašius popierius, neseniai prasiskver- 
busius į jos butą, tuos, kuriuos gailėjosi perskaičiusi. 
Elinora, matyt, pastebėjo jos žvilgsnį, nes išskleidė lapą 
ir atkišo jį jai. 

— Tai dėl to jūs manėte, kad aš pažįstu Vanją Tyren, ar 
ne? Todėl, kad ji parašė, jog jums kažką skauda, ojūs pa- 
manėte, kad aš jai papasakojau, ką? 

Maja Brita staiga pajuto bundantį nerimą. Kai ją vėl 
prisivijo praeities įvykiai, pasijuto lyg apsvaiginta, tarp 
jos jausmų ir to, ką staiga prisiminė, atsirado kažkoks 
atstumas. Jautė, kad tai truks neilgai, ir štai dabar, kai 

pamatė jai atkištą popierių, atstumas sumažėjo ir tapo tik 
plona plėvele. Niekas pasaulyje neprivers jos paimti to 
lapo. Niekas. 

— Kadangi jūs jai nenorėjote atsakyti, aš pati parašiau, 
paklausiau, kas gi iš tikrųjų įvyko, kodėl jūs patikėjote, kad 
mudvi su Vanja pažįstamos. Šiandien gavau atsakymą. 

Maja Brita nenorėjo nieko žinoti. Nieko, nieko. Jos klas- 
ta išryškėjo. Iš Elinoros laiško Vanjai pasidarė aišku, kad 
Maja Brita melavo, sužinojo, kokia ji dabar apgailėtina 
nevykėlė. Bet Elinora jai, aišku, neleis išsisukti. Mergina 
ėmė skaityti laišką, žodžiai kaip botago kirčiai. 

„Brangioji Elinora. Ačiū už laišką. Džiaugiuosi, kad 
yra Žmonių kaip tu, nuoširdžiai padedančių kitiems. 
Tai teikia vilties, kad ateitis šio to verta. Kad kai ku- 
riuos klientai gali įkalinti vonioje, uždaryti į parentezę, 
to dar neteko girdėti, ir pats žodis man visai svetimas. 
Čia mumis mažai kas rūpinasi, taigi jokių parentezių, 
tik taškas, taškas ir vėl taškas. Turėtum viską palikti 
kaip nemalonų prisiminimą ir daugiau ten negrįžti. 
Džiaugiuosi, kad Maisa turi tave. Pasistenk jai atleisti, 
manau, ji nenorėjo su tavimi taip blogai pasielgti, kaip 
tau pasirodė, be to, tai ir mano klaida. Viename laiške jai 
parašiau tai, kas tikriausiai ją išgąsdino, ir padariau tai 
sąmoningai, nes galbūt reikėtų paskubėti. Parašiau, kad 
jei Maisai kur nors skauda, ji turėtų kreiptis į gydytoją. 
Tikėjausi, kad ji, vos gavusi mano laišką, tą ir padarys, 
bet, matyt, nusprendė kitaip. Ką gi, rinktis turi ji pati, 
niekas kitas.“ 

Elinora pakėlė akis ir piktai žvilgtelėjo į Mają Britą, sto- 
vinčią prie lango ir atsukusią jai nugarą. Skaitė toliau. 

„Suprantu, kad tu stebiesi, iš kur, po galais, galėčiau 
tai Žinoti. Jaučiu, kad tu nusprendei rašyti man dar vieną 
laišką, paklausti. Norėdama sutaupyti tau laiko atsakysiu 
iš karto. Tai galėčiau pasakyti tik vienai Maisai, ir tai ne 
laiške ar telefonu. Linkiu sėkmės, Elinora. Nuoširdžiausi 
sveikinimai nuo Vanjos Tyren.“ 

Galų gale pasidarė tylu. Maja Brita burnoje pajuto ne- 
malonų tumulą. Bandė jį nuryti, bet jis tarytum įstrigo, 
greitai didėjo, nuo jo akyse pasirodė ašaros. Džiaugėsi, 
kad stovi nugara į Elinorą, taigi ši nieko nemato. Jos 
silpnumas būtų panaudotas prieš ją, kaip visada, tai jau 
žino. Tik prarask budrumą ir tuoj atsitiks kokia nors 
bjaurastis. 

— Mieloji Maja Brita, leiskite man paskambinti telefonu 
ir susitarti su gydytoju dėl vizito. 

— Ne! 

— Bet aš jus palydėsiu, prižadu! 

Elinoros balsas pasikeitė, nebeatrodė piktas, greičiau 
pilnas rūpesčio. Buvo geriau, kai ji pyko, tada Maja Brita 
turėjo visišką teisę gintis. 

— Kodėl turėčiau klausyti nusikaltėlės, nuteistos kalėti 
iki gyvos galvos, jei ji kažką susigalvojo? 

— Todėl, kad tai, ką ji susigalvojo, tiesa. Argi ne taip? 
Juk jums skauda nugarą. Pripažinkite tai. 

Laiškas netgi nebuvo piktas. Nors Maja Brita jai tiek 
primelavo. Vanja ir toliau rūpinasi jos gerove ir jos var- 
gais, nors gavo labai nemandagų atsakymą. Maja Brita net 
paraudo. Pajuto, kaip gėdos spalva užliejo jai skruostus, 
kai prisiminė, ką buvo parašiusi Vanjai. 

Vanja. 

Galbūt vienintelis žmogus, iš tikrųjų ja rūpinęsis. Visais 
laikais. 

— Ar jūs bent galite sužinoti, ką ji turi galvoje? 

Maja Brita atsikrenkštė, kad atgautų balsą. 

— O kaip? Juk ji sako negalinti to nei parašyti, nei pasa- 
kyti telefonu. O ateiti čionai ji vargu ar galės. 

- Žinoma. Bet jūs galite nuvažiuoti pas ją. 

Maja Brita tik sušnypštė. Apie tai, aišku, negali būti nė 
kalbos, Elinora tai Žino taip pat gerai kaip ir ji, bet kaž- 
kodėl būtinai nusprendė jai tai pasiūlyti. Nori bet kokia 
kaina pabrėžti, kad Maja Brita už ją silpnesnė. Atsirėmė 
į palangę. Jautėsi labai pavargusi. Mirtinai pavargusi. 
Atrodo, net kvėpuoti turi prisiversti. Skausmas pastaro- 
siomis dienomis niekad nesiliauja, beveik priprato prie 
jo, laiko tai įprasta būsena. Kartais net džiaugiasi, kad jai 
skauda, nes tai išblaško mintis, nuo kurių dar skaudžiau. 
Bet kartais skausmas darosi toks aštrus, kad jo neįmano- 
ma pakelti. 

Majos Britos keliai linko, ji atsigręžė. Tumulas gerklėje 
tarytum sumažėjo, galbūt Elinora nieko nepastebės. Nuėjo 
prie minkštakrėslio, pabandė nuslėpti skausmo grimasą, 
kai sunkiai sėdosi. 

— Ar seniai jums taip skauda? 

Elinora atsisėdo ant sofos. Vanjos laišką padėjo ant 
stalo. Maja Brita pažvelgė į jį, suprato, kad pati norėtų jį 
perskaityti, savo akimis pamatyti Vanjos rašytus žodžius. 
Iš kur ji gali Žinoti? Vanja nėra jos priešas, niekada nebu- 
vo. Ji padarė tai, ko Maja Brita ją prašė, nustojo rašyti jai 
laiškus. Ne iš pykčio, o atsižvelgdama į jos norą. 

Bet iš kur ji gali žinoti? 

— Ar seniai jums skauda? 

Ji nebeturi jėgų meluoti. Nebenori ginti savo pozicijų. 
Juk iš tikrųjų ir nėra ko ginti. 

— Nežinau. 

— Betgi maždaug? 

— Skausmas atsirado pamažu. Iš pradžių skaudėdavo 
tik retkarčiais. 

— O dabar skauda visą laiką? 

Maja Brita paskutinį kartą sukaupė visą savo narsą ir 
bandė apsiginti nieko neatsakydama. Viskas, ką šiuo metu 
ji gali. Jau žinojo, kad tai tik tuščias vilkinimas. 

— Maja Brita, sakykite. Ar skauda visą laiką? 

Palaukusi dar penkias sekundes, ji linktelėjo galva. 

Elinora sunkiai atsiduso. 

— Noriu jums tik padėti. Nejaugi nesuprantate? 

— Taip, juk tau už tai moka. 

Tai buvo netiesa, ji ir pati gerai žino, bet kartais tokie 
žodžiai iš seno įpročio išsprūsta patys. Ją viskuo aprūpina 
taip, kad jai nėra reikalo ir koją iškelti iš savo buto. Bet ji 
puikiai supranta, kad Elinora padarė daug daugiau, negu 
jai už tai moka. Daug daugiau. Visa bėda, kad Maja Brita 
niekaip negali suprasti kodėl. Elinora, žinoma, rado ką 
atsakyti. 

— Kodėl jūs viską taip apsunkinate? Suprantu, kad gy- 
venime esate patyrusi daug bjaurasties, bet argi visas 
pasaulis dėl to kaltas? Ar taip sunku atskirti tuos, kurių 
nekenčiate, nuo tų, kurie nenusipelnė neapykantos? 

Maja Brita pažvelgė į langą. Nekęsti. Tarytum pajuto šio 
žodžio skonį. Kas gi iš tiesų nusipelnė jos neapykantos? 
Kas dėl visko kaltas? 

Jos tėvai? 

Bendruomenė? 

Joranas? 

Jis suprato, kas tada atsitiko. Nepuolė jai priekaištauti, 
bet ji nepamiršo jo žvilgsnio. Kūdikio mirtį visi palaikė 
nelaimingu atsitikimu, bet Jorano panieka netrukus vir- 
to atvira neapykanta. Kai pagaliau atėjo laikas keltis į 
išsvajotą naująjį butą, jai teko keltis vienai. Čia ji ir liko. 
Niekam nedavė žinios, nepranešė naujojo adreso, net Van- 
jai. Kur dingo Joranas, kai dokumentai buvo pasirašyti ir 
skyrybos patvirtintos, ji nežinojo, o po poros metų nustojo 
tuo ir domėtis. 


Kai Elinora vėl prašneko, balse negirdėjai buvusio 
įkarščio, ji atrodė nusiminusi. Pirmiausia giliai atsiduso. 

— Aišku, Vanja rašo teisingai. Jūs turite rinktis pati. 

Maja Brita nuo šių žodžių net krūptelėjo. 

— Ką nori pasakyti? 

— Juk tai jūsų gyvenimas, jūs viską sprendžiate. Negaliu 
priversti jūsų nueiti pas gydytoją. 

Maja Brita nutilo. Ji nepajėgė išmąstyti minties iki galo. 
Kad tai gali kelti pavojų jos gyvybei. Kad tas skausmas jos 
kūne galbūt yra pabaigos pradžia. Pabaigos to, kas buvo 
visai beprasmiška, bet vis dėlto taip suprantama. 

— Ar nenorite kreiptis į gydytoją todėl, kad bijote išeiti 
iš savo buto? 

Maja Brita pagalvojo. Taip. Tai tikrai viena iš priežas- 
čių. Baisu ir pagalvoti, kad ją kas nors priverstų išeiti 
į gatvę. Bet tai tik viena svarstyklių lėkštė. Kita daug 
sunkesnė. 

Jie turėtų ją liesti. Jai reikėtų nusirengti, ji būtų privers- 
ta leisti, kad kažkas čiupinėtų jos bjaurų kūną. 

Staiga Elinora ištiesė nugarą, regis, vėl kažką sugalvojo. 

— Ojei gydytojas ateitų į namus? 

Nuo tokios minties Majai Britai smarkiau suplakė šir- 
dis. Atkaklūs Elinoros bandymai išspręsti problemą varo 
ją į kampą. Būtų daug paprasčiau susitaikyti su tuo, kad 
jai padėti neįmanoma, kad ji negali prisiimti jokios atsa- 
komybės, kad nėra reikalo net svarstyti kokią nors gali- 
mybę. 

— Koks gydytojas? 

Elinora atgavo entuziazmą, jai rodėsi, kad jau rado 
sprendimą. 

— Mano mama pažįsta vieną gydytoją, kuriai galėčiau 
paskambinti. Tikrai įkalbėčiau ją, kad jus aplankytų. 

Ją. Tada gal tai ir būtų galima ištverti. Kaip nors ištverti. 

— Mieloji Maja Brita! Ar galiu jai paskambinti ir bent 
paklausti? 

Maja Brita nieko neatsakė, o Elinora juo toliau, juo la- 
biau Žavėjosi savo sumanymu. 

— Tada aš jai paskambinsiu, gerai? Tik paskambinsiu ir 
paklausiu, ką ji pasakytų. 

Taip jiedvi vis dėlto kai ką nusprendė. Maja Brita nesa- 
kė nei taip, nei ne. Jei kas nepavyks, bus galima visą kaltę 
suversti Elinorai. 

Tada lengviau viską pakelti. 

Kai galima suversti kaltę kitam. 

Žadintuvas prikėlė ją pusę aštuonių, ji nė kiek nesijautė 
pavargusi ar neišsimiegojusi. Vos pabudo, viskas tarytum 
vėl stojo į savo vietas. Užmigo, tik priglaudusi galvą prie 
pagalvės, be sapnų miegojo tris valandas. Daugiau ir 
nereikia. Migdomosios tabletės padarė savo darbą, efek- 
tingai užkirto kelią kam nors prasiskverbti į jos sąmonę, 
neleido įsėlinti ir jam. Pabudusi nepajuto širdyje gūdžios 
tuštumos, kad jo nėra šalia. 

Kol tvarkėsi, valgė pusryčius, radiją paliko įjungtą. 
Per daug nekreipė dėmesio į visus tuos pranešimus apie 
žmogžudystes, išprievartavimus, susidorojimus, įvyku- 
sius per praėjusią parą, informacija liko kažkuriame to- 
limame jos sąmonės užkampyje. Įdėjo kavos puodelį į 
indaplovę. Pernilos dokumentai jau buvo jos portfelyje. 
Apsisprendė, paskambino į kliniką, pasakė šiandien iki 
pietų neateisianti. 


Iš namų išėjo per anksti. Paaiškėjo, kad bankas ati- 
daromas tik po pusvalandžio. Susierzinusi suvokė, kad 

turi pusvalandį laisvo laiko, o stovėti prie durų ir laukti 
jai atrodė neįmanomas dalykas. Reikėtų kuo nors užsi- 
imti. Be to, ateityje teks būti apdairesnei. Saugotis, kad 
panašios nemalonios staigmenos neapverstų jos planų 
aukštyn kojomis. Paėjėjo gatve, žvilgtelėjo į kelias vitrinas, 
nerasdama ten nieko įdomaus, praėjo pro Naujienų agen- 
turos bėgančius pranešimus. SEPTYNERIŲ METŲ BER- 
NIUKAS - RITUALINĖ ŽMOGŽUDYSTĖ. ĮSILAUŽĖ- 
LIS IŠPRIEVARTAVO DEVYNIASDEŠIMT TREJŲ METŲ 
MOTERĮ. Perskaitė, kad Hemtekse vyksta užuolaidų išpar- 
davimas, bet nepastebėjo piktai pypčiojančio automobilio, 
kai ėjo skersai gatvę ir vos neužgriuvo ant kapoto. 


Tą rytą ji buvo pirma banko klientė, linktelėdama pasi- 
sveikino su salės gilumoje stovinčia moterimi, kurią paži- 
nojo. Moteris atsakė į sveikinimą, o Monika atsiplėšė eilės 
lapelį prie užrašo: „Kiti reikalai“. Nespėjo atitraukti piršto 
nuo mygtuko, kai garso signalas paskelbė, kad dabar jos 
eilė. Priėjo prie nurodyto kasos langelio. Už langelio sė- 
dinčiam vyriškiui su kaklaryšiu ir tamsia eilute tikriausiai 
tik dvidešimt keleri. 

Ji parodė vairuotojo pažymėjimą. 

— Norėčiau žinoti, kiek mano pinigų padėta šiame banke. 

Vyras paėmė jos vairuotojo pažymėjimą ir ėmė tarškinti 
kompiuterio klaviatūra. 

— Tuoj sužinosim. Jūsų sąskaita taupomoji ar bendroji? 

— Taupomoji ir fondai. 

Pinigai, tiesą sakant, jos niekada nedomino. Nuo tada, 
kai pradėjo gerai uždirbti, nebuvo ko dėl jų nerimauti. 
Atlyginimas didelis, ji dirba daug, o didelių išlaidų neturi. 

Prieš ketverius metus leido sau įsigyti brangų butą vie- 
name iš restauruotų miesto namų. Mama tada kone pasi- 
piktino. Monika niekada jai nesakė, kiek butas kainavo, 
bet motina perskaitė vietiniame laikraštyje reportažą, ku- 
riame Žurnalistas baisėjosi begėdiškomis būsto kainomis. 
trūkumų negu profesionalus vertintojas. 

— Štai. Taupomojoje sąskaitoje jūs turite du šimtus aš- 
tuoniasdešimt septynis tūkstančius, be to, jūsų indėlių į 
investicinius fondus vertė šiandien sudaro devyniasde- 
šimt aštuonis tūkstančius kronų. 

Monika užsirašė skaičius. Investiciniai indėliai jos nie- 
kada nedomino, bet kartą ji paklausė banko rekomenda- 
cijų ir investavo dalį pajamų į keletą fondų. Tai jos per 
daug nedžiugino. Kai turi paprastą sąskaitą, Žinai, kiek 
procentų ji padidės, o su investicijomis gali sulaukti bjau- 
rių netikėtumų. Fondų pelnas buvo sunkiai numatomas 
dalykas, o rizikos ji nemėgsta. 

— Gerai. Kiek yra Azijos fonde? 

Jis paspaudė keletą klavišų. 

— Šešiasdešimt aštuoni tūkstančiai penki šimtai. 

Monika perkėlė kūno svorį ant kitos kojos. 

— Noriu viską parduoti ir paimti tai, ką turiu taupomo- 
joje sąskaitoje. 

Jis greitomis žvilgtelėjo į ją, paskui pirštai vėl ėmė spau- 
dyti klavišus. 

— Ar išrašyti čekį, ar pervesti pinigus į kitą sąskaitą? 

Ji galvojo. Dar kartą nusistebėjo, kaip nevykusiai viskas 
suplanuota. Juk paprastai ji kreipia daug dėmesio į deta- 
les. Ateityje iš tikrųjų reikėtų būti apdairesnei. 

— Jei pervesite į mano bendrąją sąskaitą, ar vėliau ga- 
lėsiu telefonu pervesti pinigus į kitą sąskaitą? Net ir tokią 
nemažą sumą? 

Jo veide pasirodė abejonė. Atsakė kiek padvejojęs. 

- Žiūrint iš techninės pusės, jūs, žinoma, galite juos per- 
vesti, bet svarbu, ką darysite su pinigais, ar tai bus teisėta 
mokesčių požiūriu. Jei ketinate ką nors pirkti, geriausia 
paimti čekį. 

— Ne, pirkti nieko nesirengiu. 

Jis vėl suabejojo. Apsižvalgė lyg laukdamas, kad kas 
nors iš kolegų jam patars. 

— Susidarys gana didelė pervedamų pinigų suma, to- 
dėl... 

Jis vėl spaudė klavišus. 

— Keturi šimtai penkiasdešimt trys tūkstančiai kronų. 
Turėkite galvoje, kad toks didelis pervedimas gali atkreip- 
ti mokesčių tarnybų dėmesį. 

Monika pajuto, kad susierzinimas vis didėja ir greitai 
gali užsipulti vyrą, sėdintį kitoje langelio pusėje. Tai jai 
visai nebūdinga. Argi svarbu, ką šis susirūpinęs žmogus 
gali apie ją pagalvoti? Kad vargina jį savo įnoringais reika- 
lavimais? Bet elgtis reikia atsargiai. Juk tai dar ne pabaiga, 
jai dar daug ką reikės padaryti, ir bus sunku, jei praras jo 
palankumą. 

— Gerai, tada paimsiu čekį. 

Jis linktelėjo ir ėmė traukti stalčių, bet ji kalbėjo to- 
liau. 

— Be to, norėčiau gauti paskolą. 

Ji pasirausė portfelyje, surado dokumentą, liudijantį, 
kokia yra jos buto vertė. Išduotas prieš devynis mėnesius, 

bet juk namas žinomas visame mieste. Visi žino, kokie ten 
puikūs butai. Tiems, kurie gali sau leisti tokią prabangą. 
kui ėmė skaityti dokumentą. Kol jis žvelgė į dokumento 
eilutes, ji neišleido jo iš akių. Už butą dar buvo likusi 
dalis skolos, nors didumą ji buvo sumokėjusi grynaisiais. 
Kažkas jai patarė dėl mokesčių įstatymų palikti skolą, o 
ne mokėti banke laikomais pinigais. 

Perskaitęs jis vėl pažvelgė į ją. 

— Kiek norėtumėte paimti? 

— O kiek galėčiau? 

Jis tylėjo. Paskui ranka palietė kaklą, palaisvino tobulai 
sumegztą kaklaryšio mazgą. Tada vėl ištraukė stalčių ir 
paėmė anketą. 

— Prašom užpildyti, tuo tarpu aš paskaičiuosiu. 

Ji ėmė skaityti ant stalo gulintį dokumentą. Pajamos, 
darbo vieta, šeiminė padėtis, išlaikomų vaikų skaičius. 

Paėmė plunksnakotį ir ėmė pildyti. 

Pažvelgė į savo ranką, laikančią plunksnakotį, ir staiga 
ši pasirodė jai svetima. Pažino žiedą, kurį kadaise nusi- 
pirko, matė, kaip juda pirštai, bet ranka atrodė tarytum 
ne jos, tarytum kažkieno kito. 


— Turint galvoje jūsų buto vertę, galite pasiskolinti tris 
šimtus tūkstančių. 

Permetė akimis jos užpildytą anketą, susitelkė į tai, kas 
ir taip turėtų būti aišku, paskui padėjo prieš ją paskolos 
sutartį. Ji matė, kad jis tarėsi su vienu iš savo bendradar- 
bių. Pastebėjo, kad juodu kalbėdami keletą kartų žvilg- 
telėjo į ją, bet tai jos nė kiek nesujaudino. Net keista, kad 

jai tai visiškai nesvarbu. Bet trijų šimtų tūkstančių jai per 
maža. Jai reikia daugiau, ji pastūmė sutartį atgal. 

— O kokią paskolą dar galėčiau gauti? 

Ji matė, kad jis abejoja. Suprato, kaip jam sunku, supra- 
to, kad ji sukėlė jam tą nerimą, bet tai jos nė truputėlio ne- 
jaudino. Ji turi įvykdyti pareigą, o tai visai ne jo reikalas. 
Tegul pats susidoroja su savo nerimu. 

O kąjai reiškia pinigai, jei ji net neturi teisės į savo 
gyvybę? 

— Būtų paprasčiau, jei žinotume, kam panaudosite pini- 
gus. Jei jūs, pavyzdžiui, perkate namą ar automobilį, tada 
mums daug lengviau suteikti paskolą. 

— Bet aš nieko neperku. Esu visiškai patenkinta savo 
BMW. 

Ir vėl jos ranka. Ji atrodo visiškai kitaip. Žodžiai, ku- 
riuos girdėjo save tariant, irgi rodėsi jai svetimi. 

— Matau, kad gerai uždirbate ir... gydytoja... jūsų gali- 
mybės grąžinti paskolą visai neblogos. Ir tik vienas vaikas, 
kuriuo turite rūpintis. 

Jis dar kiek paabejojo. 

— Luktelėkite, turiu pasitarti su kolega. 

Jis kažkur nuėjo, dingo iš akių. Ji žvilgtelėjo į užpildytą 
anketą. 

Bent jau pasielgė garbingai ir pripažino savo pareigą 
rūpintis Daniela. 

Tik vienas vaikas, kuriuo turite rūpintis. 

Jis tikras idiotas. 


Jis konsultavosi su moterimi, su kuria ji pasisveikino 
vos įėjusi į banką. Tai gerai. Moteris tikriausiai patikės 

nepriekaištinga Monikos praeitimi. Nė vienos pastabos 
dėl įmokų, per visus metus net nerasi nė vienos per vėlai 
apmokėtos sąskaitos. Visada buvo sąžininga pilietė, nie- 
kas negalėtų jai prikišti ko nors blogo. Jos net neįmanoma 
apkaltinti tuo, kas yra jos širdyje, kas nematoma iš išorės, 
nes štai dabar ji nusprendė už viską atsilyginti. Paaukoti 
viską, ko kažkada troško, nusileisti. Ką gi dar galėtų pa- 
daryti? Kad susigrąžintų teisę egzistuoti. 

Pastebėjo, kad jis grįžo, tik tada, kai išgirdo jį kalbant. 

— Galime suteikti jums du šimtus tūkstančių grynos pa- 
skolos, turėdami galvoje, kiek jūs paprastai sutaupote. 

Ji paėmė plunksnakotį ir greitai suskaičiavo. Devyni 
šimtai penkiasdešimt trys tūkstančiai penki šimtai. Per 
maža, bet aišku, kad tai viskas, ką ji šiuo metu gali gauti. 
Ką gi padarysi. Pernila bent galės susimokėti skolas. O ji 
ir toliau bus šalia, padės, kuo galės. 

— Gerai. Įrašykite tai į tą patį čekį. 

— Kieno vardu? 

Ji kiek pagalvojo. Mokesčių inspekcija gali susidomėti. 

— Rašykite mano vardu. 


Juo arčiau, juo darosi nemaloniau. Kiekvienoje san- 
kryžoje vis sunkiau nuspausti greičio pedalą. Nenoro- 
mis įvažiavo pro klinikos teritorijos vartus, stovėjimo 
aikštelės link. Kažkas įžūliai pastatė automobilį jos vie- 
toje, ji paskubomis užsirašė automobilio registracijos 
numerį ant stovėjimo kvito. Reikia išsiaiškinti, kas sa- 
vininkas, paskambinti ir išbarti jį. Arba ją. Ji net pama- 
nė, kad tai bus malonu. Ant ko nors išlieti susikaupusį 
pyktį. Kažkas padarė klaidą. Pasakyti, kad jis ar ji yra 

prakeiktas idiotas, pasijusti visiškai teisia, parodyti savo 
pranašumą. 

Pastatė automobilį į gretimą vietą ir greitu Žingsniu nu- 
žingsniavo prie durų. Raudonas fasadas stūksojo priešais 
ją kaip koks bokštas. Čia buvo jos priebėga, jos gyvenimo 
prasmė, bet staiga suprato, kad nieko panašaus nebejau- 
čia. Tik tiek, kad šis pastatas trukdo jai padaryti tai, ką 
privalo padaryti. Nuvažiuoti pas Pernilą ir paklausti, kaip 
ji šiandien jaučiasi. Ar jai nepakenkė vakar išgertas vynas. 
Paklausti, ar galėtų kuo nors padėti. Nenoras didėjo sulig 
kiekvienu žingsniu, o kai uždėjo ranką ant durų rankenos, 
pajuto, kad tai tiesiog neįmanoma. Gerai pažįstama forma. 
Ranka iš karto pažino duris ir bandė siųsti impulsus tai 
Monikai, kuri čia paprastai ateidavo, bet buvo neįmanoma 
jos pasiekti. 

Prisiekiu garbe ir sąžine, kad dirbdamas gydytoju stengsiuosi 
tarnauti žmonėms, užuojauta ir pagarba gyvybei bus mano kelio 
gairės. Mano tikslas bus saugoti ir gerinti sveikatą, užbėgti už 
akių ligoms, gydyti ligonius ir lengvinti jų skausmus. 

Tik du Žmonės turi teisę to iš jos reikalauti. Tik dviem 
ji skolinga. Tik jiems. 

Staiga jai pasidarė bloga. Žengė porą žingsnių atbula, 
apsisuko ir nubėgo prie automobilio. Uždariusi dureles 
žvilgsniu perbėgo ligoninės fasadą, norėdama įsitikinti, 
kad pro langus jos niekas nepamatė. Gerai neapsižval- 
giusi įjungė atbulinę pavarą, ėmė trauktis iš aikštelės ir 
vos neatsitrenkė į stovėjimo kvitų automatą. Pro vartus 
išvažiavo dideliu greičiu, bet kai ligoninės jau nebesimatė, 
privažiavo prie šaligatvio ir sustojo. Išsitraukė mobilųjį 
telefoną ir ėmė rinkti raides. 

„Dar savaitę į darbą negrįšiu. Sveikinu visus. Monika L.“ 

Žinutė išsiųsta. 

Po minutės telefonas suskambo. Ekrane atpažino kli- 
nikos vadovo numerį, bet įsikišo telefoną į krepšį. Dar po 
minutės supypsėjo signalas, sakantis, kad jis atsiuntė jai 
žinutę. 


Kai pastatė automobilį prie namų, Pernila ir Daniela 
buvo žaidimų aikštelėje. Pamatė jas dar sėdėdama auto- 
mobilyje, kiek palaukė žiūrėdama į jas. Atrodė, gera slapta 
čia sėdėti ir žinoti, kad jiedvi niekur nuo jos nepabėgs. Šį 
kartą jos viršus, nors Pernila visai netoli. Nereikia paisyti 
jos nuotaikų ir atsargiai sverti kiekvieną ištariamą žodį, 
baiminantis, kad ją atstums. Ilgai taip sėdėjo. Sekė akimis 
besisupančią Danielą. Pirmyn atgal, pirmyn atgal. Perni- 
la ją sūpavo, bet jos žvilgsnis nukreiptas kažkur kitur, į 
tuštumą, į nieką. 

Vakardienos vakarienė. Visi tie nepakeliami dalykai, 
kuriuos Pernila pasakė. Jei jiedvi susitiktų kur kitur, ti- 
kriausiai būtų paprasčiau. Kur nors, kur ne taipjaučiamas 
Matijo buvimas. Kur jo vaiduokliška draugija nevargintų 
nei Pernilos, nei Monikos. Ji apsisprendė. Bus geriau, jei 
jiedvi susitiks Monikos namuose. Kur Matijui nėra ko 
lankytis. 

Ji įjungė motorą ir grįžo į miesto centrą. Važiavo pro 
Olseno antikvariatą. Matė juos dar rytą, bet kažkaip ne- 
įsidėmėjo, o dabar staiga prisiminė. Vitrinoje kabojo du 
istoriniai paveikslai su paprastais paauksuotais rėmais. 
Viename nupieštas Švedijos žydėjimo epochos žemėla- 
pis, kitame litografija - Karolio XIV Johano karūnavimas. 

Nupirko juos už tūkstantį du šimtus, o tada nuvažiavo 
į Emauso antrarūšių prekių parduotuvę. Ten buvo daug 
keramikos gaminių. Išrinko tokius, kurie nevers Pernilos 
pasijusti menka keramike. 


Padėjo pirkinius prieškambaryje, nuėjo į darbo kambarį 
ir dar nenusirengusi paskambino. Po daugelio signalų 
niekas neatsiliepė. Gal jos dar tebėra Žaidimų aikštelėje, 
matyt, ilgokai ten užsibuvo. Pažvelgė į laikrodį. Prabė- 
go valanda nuo tada, kai matė jas, ir nusiminė, kad jos 
dar negrįžo. Padėjo ragelį, nusivilko striukę. Nemalonus 
jausmas nesitraukė. Skambino kone kas penkias minutes, 
o kai Pernila pagaliau atsiliepė, Monika jau buvo visai 
sunerimusi. 

— Sveiki, čia Monika. Kur taip ilgai buvote dingusios? 

Pernila atsakė ne iš karto, ir Monika suprato, kad ji be 
reikalo parodė, jog yra susijaudinusi. Kad jos balso tonas 
netinkamas. Tai galėjai pajusti ir iš Pernilos balso. 

— Buvome lauke. O kas čia tokio? 

Monika tarytum nurijo kąsnį. 

— Nieko. Tik šiaip paklausiau. Nieko tokio. 

Ar dabar jai klausti, ar ne? Juk taip negrabiai pradėjo 
pokalbį. Nežino, ką darytų, jei išgirstų neigiamą atsaky- 
mą. Bet juk turi su ja susitikti, Viešpatie, juk pas ją visi 
Pernilos dokumentai, reikia juos grąžinti, be to, turi jai 
tokią džiugią naujieną! 

— Pagalvojau, gal šiandien ateitumėte pas mane, kartu 
pavakarieniautume? 

Pernila tylėjo, o Monika jautė, kaip adrenalino antplū- 
dis pagreitino širdies ritmą. Kartu pamanė, kaip būtų 

neteisinga, jei ji atsisakytų. Pernila turėtų būti jai prielan- 
kesnė. 

— Turėtume susitikti anksčiau, kad ir Daniela galėtų 
būti kartu, pavalgyti su mumis. Gal kokią ketvirtą ar 
penktą, jei jums tinka? 

Pernila vis dar nieko nesakė, o Monika jautėsi tarytum 
spaudžiama į kampą. Nenorėjo nieko sakyti iš anksto, bet 
Pernilos abejonė vertė ją tai padaryti. Šiaip ar taip, turi 
bent užsiminti. 

— Turiu jums gerų naujienų. 

Kontrolė nuolat sprūsta jai iš rankų. Tai gali išvaryti iš 
proto. Visą laiką jai tenka žemintis, nusileisti, nusilenkti. 
Ji verčiama veidmainiauti. 

— Kaip manote? 

Ne. Daugiau ji nieko nesakys. Gali bent jau ateiti ir 
išklausyti naujienų. Pabūti kartu su ja, bent kartą pasi- 
džiaugti jos nuveiktu darbu. Argi ji to nenusipelnė? 

— Ar skambinote tam fondui? 

— Papasakosiu, kai ateisite. Jei norite, galiu atvažiuoti 
jūsų pasiimti. 

Pernila pasidavė. Sutiko atvažiuoti. Bet balsas buvo be 
džiaugsmo. Monika tebebuvo susierzinusi dar nuo tada, 
kai lankėsi banke. Net Pernila jai primena, kad niekas ne- 
daro to, ko ji nori, niekas nepavyksta taip, kaip jai atrodo 
teisinga. Kad niekada neužteks to, ką ji daro. 


Užvažiavo pas jas ketvirtą. Automobilyje jos beveik 
nekalbėjo. Aiškiai jautei, kad Pernilai nemalonu prisiminti 
vakar vakaro, o Monikai tai irgi nerūpėjo. Pernila sėdėjo 
ant galinės sėdynės, Daniela - motinai ant kelių. Kadangi 

automobilio jos neturi, neturi ir vaikiškos kėdutės, ir Mo- 
nikai kilo mintis, kad reikėtų ją nupirkti. Ateityje. Turint 
galvoje viską, ką jos darys kartu. 

Valandėlę jautėsi gana neblogai, galvojo apie tai, kas jų 
laukia, kai Pernila staiga pasakė: 

— Gal galite čia sustoti? Turiu padaryti vieną dalyką. 

Monika įsuko tarp dviejų stovinčių automobilių ir iš- 
jungė motorą. Pernila išlipo glėbyje laikydama Danielą, 
Monika atidarė duris ir ištiesė rankas, norėdama paimti 
vaiką. Pernila dingo siaurame skersgatvyje, o Monika 
ir Daniela, likusios automobilyje vienos, ėmė dainuoti: 
„Triku traku zuikis“. Kartojo ir kartojo. Monika vis la- 
biau nekantraudama žvilgčiojo į laikrodį ir galvojo, kuo 
jos krosnelėje gali pavirsti daržovių apkepas. Kai zuikis 
septintą kartą įlipo į medį, staiga atsidarė durelės prie 
keleivio sėdynės. Ji net nepamatė, kada Pernila atėjo. 
Pastatė priešais sėdynę baltą kartoninę dėžę ir ištiesė 
rankas paimti Danielą. Važiavo toliau. Monika šnairo- 
mis Žžvilgčiojo į dėžę. Tokio dydžio, kaip supakuoti šeši 
buteliai alaus. Balta, anonimiška, nė vienos raidės, kad 
galėtum ką nors suprasti. Šiandien ji kartą jau parodė 
per didelį smalsumą, žinojo, kad tai pavojinga, bet galų 
gale nebeištvėrė. 

— Kas čia per dėžė? 

Pažvelgė į šoninį veidrodėlį, pamatė Pernilos veidą. 
Sėdi, žiūri pro langą, paskui, nepakeitusi veido išraiškos, 
atsakė: 

— Viskas, kas liko iš Matijo. 

Automobilį tarytum sukrėtė smūgis. Smūgis pirmiausia 
trenkė Monikai, bet jos rankos perdavė jį visam automobiliui, 

sumėtė jį. Pernila nejučiomis ištiesė ranką ir čiupo rankeną 
virš durelių, kita tvirčiau suspaudė Danielą. 

— Atleiskite, katė iššoko priešais automobilį. 

Monika bandė sulėtinti kvėpavimą. Balta dėžė stovėjo 
lyg patyčia, ji bandė neatitraukti akių nuo kelio, bet jos 
nuolat nuslysdavo prie dėžės. Atrodė, kad ji darosi vis 
didesnė. Didėjo sulig kiekvienu jos žvilgsniu. 

Štai kiek nedaug iš manęs liko. Linkiu maloniai pavakarie- 
niauti. 

Tik pora šimtų metrų iki namų. Bet jai reikia išlipti iš 
automobilio. 

Tu padarei klaidą. Nesvarbu, ką dabar veiksi. 

Automobilyje ėmė trūkti oro. Ji turi išlipti. 


Monika ramiai stovi prie vairuotojo durelių. Suprato, 
kad ir lauke oras toks, jog sunku kvėpuoti. Oras sunkus, 
kad ir kur ji būtų, kad ir kur bandytų kvėpuoti. 

— Jūs gyvenate čia? Kaip gražu! 

Pernila išlipo kitoje pusėje su Daniela ant rankų. Mer- 
gaitė važiuodama buvo užmigusi, galvą padėjusi Pernilai 
ant peties. 

— Paimkite urną. Nenorėčiau palikti jos automobilyje. 

Nors tai buvo ne įsakymas, o greičiau klausimas, Moni- 
ka rinktis negalėjo. Ji pro langelį pažvelgė į baltą kartono 
dėžę. 

Ką 21, paimk mane. Juk žinai, kad pats negaliu ateiti. 

— Kurios durys? Man truputį ima skaudėti nugarą. 

Monika iš lėto apėjo automobilį, atidarė dureles prie 
keleivio sėdynės. 

— Ketvirtos. 

Pernila susirado reikiamas duris ir žengė jų link. 

Kai Monika siekė paimti dėžę, rankos pradėjo drebėti. 
Atsargiai pakėlė ją ir uždarė automobilį, nuspausdama 
pultelio mygtuką. Nusekė paskui Pernilą, atkišusi dėžę, 
atkišusi kiek tik įmanoma, bet kad tai per daug nekristų 
į akis. Bet prie durų, kai turėjo prilaikyti jas, kad galėtų 
įeiti Pernila, turėjo laikyti dėžę viena ranka, prisiglaudusi, 
tarytum apkabinusi. Nedidelis joje dar likęs pasipriešini- 
mas susigėrė į kartoną tarytum į juodąją skylę. Ji pajuto 
spaudimą krūtinėje. Vos galėjo įkvėpti oro. Nereikėjo jų 
čionai kviesti. Turėjo padaryti viską, kad tik to išvengtų. 
Padaryti bet ką. 


— Koks puikus butas! 

Monika stovėjo prie durų, nežinodama, kur jį pastatyti. 
Ant prieškambario grindų negalima, bet pastatyti reikia 
taip, kad ji galėtų kvėpuoti. Nuskubėjo į svetainę, apsi- 
žvalgė, pasuko prie knygų lentynos, paskui apsigalvojo, 
nuėjo prie stalo. Jos rankos išleido jį prie istorinių knygų 
krūvos ir naujos keraminės vaisių vazos. 

Matė, kad Pernila sekė paskui, pasodino Danielą ant 
sofos. Kai bandė ištiesti nugarą, jos veidą iškreipė skaus- 
mo grimasa. 

— Kaip puikiai jūs čia gyvenate! 

Monika pabandė nusišypsoti, grįžo į prieškambarį. 
Vargais negalais nusimetė viršutinius drabužius, nuslin- 
ko į virtuvę ir rankomis atsirėmė į kriauklę. Užmerkė 
akis, bandė įveikti svaigulį. Viskas sukosi akyse, pasijuto 
pavojingai priartėjusi prie ribos, kurios iki šiol sėkmin- 
gai išvengdavo. Prie tos ribos, kuri neleido jai visiškai 

sužlugti. Iš paskutinių jėgų ištraukė daržovių troškinį ir 
išjungė krosnelę. 

Pro praviras duris matė, kad Pernila žiūrinėja šiandien 
Monikos pirktą žemėlapį, pakabintą ten, kur kabojo se- 
nasis. Ji nuėjo prie šaldytuvo, išėmė butelį vandens ir iš 
anksto paruoštas salotas. Paskui susmuko ant kėdės prie 
stalo. 

Nepajėgė pratarti nė žodžio. Net to, kad valgis paruoš- 
toje stalo pusėje. Ji jautė, kad Pernila į ją Žiūri, išsigando, 
kad neišlaikys jos atidaus žvilgsnio. 

— Kaip jaučiatės? 

Ji linktelėjo, bandė šypsotis, bet Pernila neatstojo. 

— Atrodote kiek išblyškusi. 

— Naktį blogai miegojau. Tiesą sakant, jaučiuosi truputį 
nekaip. 

Balta kartono dėžė, stovinti svetainėje, buvo tarytum 
magnetas. Kiekvieną akimirką jautei, kad ji čia pat. 

Aš irgi norėčiau pietų! Ar girdite? Noriu būti kartu su 
jumis! 

— Ką norėjote papasakoti? 

Pernila įsidėjo apkepo. Monika bandė įsidėmėti, ko jos 
klausia. Galva sukosi. Įsitvėrė į kėdės sėdynę, bandydama 
sustabdyti tą sukimąsi. 

— Ar skambinote į tą fondą? 

Pernila pylė vandens į Monikos stiklinę. 

— Išgerkite. Jūs iš tikrųjų išblyškusi. Kad tik nenualp- 
tumėte! 

Monika papurtė galvą. 

— Ne, nieko tokio. Tiesiog truputį pavargau. 

Dabar ji prie pat ribos. Pavojus labai didelis. Reikia kaip 
nors išsisukti nuo Pernilos. Negali pasirodyti tokia silpna, 
kokia iš jos nauda, jei Pernila pati turės ja rūpintis? Pernila 
gali ją atstumti. Kam jai tokia reikalinga? 

Nurijo gurkšnį. 

— Sakė, kad jums padės. Nedaviau jiems ramybės, pra- 
šiau, kad paskirtų jums konkrečią sumą, kadangi viskas 
taip skubu, paskui nuvažiavau su jūsų dokumentais, kad 
patys viską pamatytų, papasakojau apie jūsų nelaimes, 
istoriją su negaliojančiu draudimu. 

Išgėrė gurkšnelį vandens. Manė, kad tai bus iškilminga 
akimirka. Kad ji smarkiai sustiprins jų draugystę. O štai 
dabar tik laukia, kad viskas greičiau baigtųsi, kad galėtų 
išgerti porą tablečių migdomųjų ir kiek laiko išnykti. 

- Ir ką gi jie gero davė? 

Monika linktelėjo galva, išgėrė dar gurkšnelį. Nedidelį, 
nes grėsė rimtas pavojus, kad viskas ištekės atgal. 

— Jūs gausite devynis šimtus penkiasdešimt tris tūks- 
tančius. 

Pernila išmetė šakutę. 

— Kronų? 

Monika stengėsi nusišypsoti, bet labai abejojo, ar pa- 
vyks. 

— Ir tai tiesa? 

Ji vėl linktelėjo. 

Pernilos veide pasirodė išraiška, kurios taip ilgai lau- 
kė. Pirmą kartą tikras džiaugsmas, dėkingumas. Žodžiai 
tryško juo smarkiau, juo aiškiau jai rodėsi tokios naujienos 
pasekmės. 

Monika nejautė nieko. 

— Bet juk tai tikra pasaka. Ar jūs tikra, kad jie nemeluo- 
ja? Juk tada mes išsaugosime butą, aš išmokėsiu skolą. 
Ar jūs tikra, kad jie nemeluoja? Nė nežinau, kaip galėsiu 
jums už tai atsidėkoti. 

Ar tu žinai, Monika? Ar žinai, kaip ji galėtų atsidėkoti? 
Turėdama galvoje viską, ką jai padarei. 

Monika pakilo. 

— Atleiskite, turiu nueiti į tualetą. 

Ramstydamasi į baldus ir duris ji nuslinko į vonios 
kambarį, užsirakino. Įsirėmusi į kriauklę žvelgė į savo 
veido atspindį, kol jis išskydo, virsdamas pabaisos vei- 
du. Dabar ji labai arti. Pavojus didžiulis. Tamsa slypi 
pačiame paviršiuje, virpa. Spaudžia ploną odą iš vidaus, 
ieškodama mažų skylučių. Ji turi prisipažinti. Turi prieiti 
prie Pernilos ir pripažinti savo kaltę. Viskas - jos kaltė. 
Jei neprisipažins dabar, kitą kartą negalės to padaryti. 
Jos melas tęsis amžinai. Ji amžinai turės bijoti, kad ją 
demaskuos. 

Suskambo telefonas. Monika stovėjo nejudėdama. Pas- 
kui Pernila atsargiai pabeldė į vonios kambario duris. 

— Monika, jums skambina. Nepasakė, kuo vardu. 

Monika giliai įkvėpė oro, atidarė duris ir paėmė iš Per- 
nilos ragelį. Nebuvo tikra, kad pajėgs kalbėti. 

- Klausau. Čia Monika. 

— Sveika. Čia Osė. Nenoriu trukdyti, girdžiu, kad turi 
svečių. Noriu paklausti tik vieno dalyko. 

Per vieną akimirką jos oda sugijo, tai, kas buvo pradėję 
lašėti, atsidūrė saugioje vietoje. Pirma, kas jai atėjo į gal- 
vą, - tai užsidaryti duris, bet noras matyti Pernilos veidą 
buvo stipresnis. Norėjo matyti, ar ji kaip nors reaguos, ar 

pažino balsą moters, kuri kaltės jausmo kamuojama kartą 
lankėsi jos bute. Pernila atsisėdo prie stalo, Monika matė 
tik jos nugarą. 

— Nieko tokio. Tai mano gera draugė, mudvi vakarie- 
niaujame. 

Pernila, šiaip ar taip, valgo. Monika nerimastingai ban- 
dė vaizduotis, kad tai geras ženklas. 

— Matai, mano duktė Elinora dirba rūpybos skyriuje 
irjai reikia pagalbos. Gydytojo. Žinau, kad ji neprašytų, 
jei tai būtų nesvarbu. Norėjau tik paklausti, ar galiu jai 
duoti tavo numerį, kad galėtų pati paskambinti. Ji nori 
rasti gydytoją, kuris galėtų namie aplankyti vieną jos 
klientę. 

Monika norėjo greičiau baigti pokalbį, pažiūrėti, ką 
Pernila suprato ir ko ne, grįžti į savo vietą prie stalo, kad 
matytų Pernilos veidą. Padarys viską, kad tik išvengtų 
netikrumo. 

— Žinoma, tai ne bėda. Pasakyk jai, kad paskambintų 
kiek vėliau vakare, galėsime susitarti dėl laiko. 

Monika baigė pokalbį. Stovėjo tylėdama. Pernilos nu- 
gara prie virtuvės stalo tokia pat nebyli. Kiekviena detalė 
ryški, net akys skauda. Prieš žengdama porą žingsnių prie 
stalo, prieš išsiaiškindama, kas matyti iš Pernilos veido, ji 
sudrebėjo. Tuoj sužinos, ar ji demaskuota, ar atėjo metas 
prisipažinti, ar dar ne. Jos beveik nebeklausė kojos. Valan- 
dėlę nejudėjo norėdama kiek atsikvėpti. 

Tada Pernila atsigręžė. Truko ištisą amžinybę, kol Mo- 
nika tyrinėjo jos veidą. 

— Viešpatie! Su tais pinigais tikra pasaka. Ačiū, Monika, 
labai ačiū. 

Sąmyšis ir bloga savijauta dingo. Abejonės taip pat. Jas 
išsklaidė didžiulė baimė, kad ją demaskuos. Dabar per 
vėlu grįžti atgal. 

Nėra kur grįžti. 

Paklusti, perimti Matijo atsakomybę —- vienintelė jos 
išeitis. 

Maja Brita reikalavo, kad Elinora pakartotų kiekvieną 
žodį, kurį ištarė kalbėdama telefonu su gydytoja, ir Elinora 
kiek įmanydama kartojo. Maja Brita norėjo Žinoti kiekvie- 
ną skiemenį, kiekvieną užuominą, menkiausią intonaciją, 
galinčią ją išduoti. Beveik nebejautė skausmo, visas jos 
dėmesys krypo į būsimą gydytojos vizitą. Ji bijojo, baimė 
darėsi tokia didelė, kokios dar niekada nebuvo jautusi. 
Netrukus atsidarys laukujės durys, į jos tvirtovę įžengs 
nepažįstamas Žmogus, ji pati leido šį žmogų pakviesti. 
Nusižemino taip, kad tai beveik nepakeliama. 

— Pasakiau, kaip yra, pasakiau, kad jus kamuoja skaus- 
mai apatinėje nugaros dalyje. 

— O kaip tu paaiškinai, kad ji būtinai turi ateiti į namus? 

— Pasakiau, kad jūs beveik neišeinate iš savo buto. 

— O ką dar pasakei? 

— Daugiau nieko nesakiau. 

Bet Maja Brita spėjo, ką Elinora dar galėjo pasakyti, o 
dabar nenori prisipažinti. Tikriausiai ji papasakojo apie jos 
pasibjaurėtiną kūną, apie jos nenorą bendradarbiauti, apie jos 

bjaurų elgesį. Kalbėjo apie ją visokius nemalonius dalykus, o 
dabar toji, kuri viską girdėjo, ateis ir ims čiupinėti jos kūną. 
Liesti ją! 
Labai gailėjosi, kad leidosi perkalbama. 


Elinora aiškino turinti laisvą dieną, todėl galinti ilgiau 
pas ją pabūti, ir Mają Britą vėl apėmė nenoras priimti 
merginos paslaugas. Turbut ji kažko tikisi. Kodėl turėtų 
visa tai daryti, jei nebūtų kažkokių slaptų kėslų? 


Buvo penkiolika minučių vienuoliktos, liko dar penkio- 
lika. Penkiolika nepakenčiamų minučių, o tada prasidės 
kankinimo procedūra. 

Maja Brita vaikštinėjo po butą nepaisydama kelių 
skausmo. Didesnė kančia, kai sėdi ramiai. 

— Iš kur tu pažįsti tą gydytoją? 

Elinora sėdi ant sofos susikėlusi ir sukryžiavusi kojas. 

— Ašjos nepažįstu, mama pažįsta. Sutiko kursuose prieš 
kelias savaites. 

Elinora pakilo, priėjo prie lango, pažvelgė į namo fasa- 
dą kitoje kiemo pusėje. 

— Ar prisimenate, minėjau automobilio katastrofą? 

Maja Brita norėjo atsakyti, bet nespėjo. Kaip tik tą aki- 
mirką suskambo durų skambutis. Du trumpi skambučiai, 
sakantys, kad atokvėpis baigėsi. 

Elinora pažvelgė į ją, žengė keletą žingsnių ir sustojo 
priešais. 

— Viskas bus gerai, Maja Brita. Aš irgi pabūsiu čia. 

Ir ištiesė ranką, ketindama paliesti Majos Britos Žastą. 
Maja Brita spėjo to išvengti greitai žengdama žingsnį 

atbula. Jųdviejų žvilgsniai trumpai susitiko, tada Elinora 
išėjo į prieškambarį. 

Maja Brita girdėjo atidaromas duris. Girdėjo jųdviejų 
balsus, bet smegenys nesugebėjo išskirti žodžių, neno- 
rėjo pripažinti, kad nėra galimybės išvengti susitikimo. 
Gerklėje atsiradęs tumulas plėtėsi, ji nenorėjo. Nenorėjo. 
Dar kartą nusivilkti drabužius, pasirodyti prieš svetimas 
akis! 

Dar kartą pasirodyti! 

Staiga jos išdygo svetainės duryse. Elinora ir pakviesta 
gydytoja, iš gailestingumo atėjusi pas ją. Maja Brita ją 
iš karto pažino. Ta pati moteris, vaikščiojanti į žaidimų 
aikštelę su našlaite kaimynų mergaite. Ta, kuri su bega- 
line kantrybe, nepavargdama sūpuodavo sūpuokles. Štai 
dabar ji stovi Majos Britos svetainėje, šypsosi, duoda jai 
ranką. 

— Sveika, Maja Brita. Aš esu Monika Lundval. 

Maja Brita žvelgė į ištiestą ranką. Beviltiškai stengėsi nu- 
ryti gerklėje augantį kąsnį - nieko neišėjo. Pajuto tik ašaras 
akyse ir norą būti kur nors toli nuo čia. Toli nuo čia. 

— Maja Brita? 

Kažkas ištarė jos vardą. Jokios galimybės pabėgti. Ji 
apsupta savo pačios namuose. 

— Maja Brita. Jei norite, galite eiti į miegamąjį, aš pa- 
lauksiu čia. 

Tai Elinora. Maja Brita suvokė, kad Elinora priėjo prie 
miegamojo durų ir pašaukė Sabą. 

Maja Brita prisivertė žengti miegamojo durų link, jautė, 
kad gydytoja seka jai iš paskos, išgirdo uždaromas duris. 
Dabar jiedvi kambaryje vienos. Ji ir ta, kuri tuoj prisivers 

ją apžiūrėti. Maja Brita jau nebeprisimena, kodėl su tuo 
sutiko. Ką ji iš to laimės? 

— Gal pirmiausia parodykitė, kur jums skauda. 

Maja Brita atsuko jai nugarą ir padarė, kaip liepiama. 
Skruostais riedėjo ašaros, bet ji jų nesišluostė, bijodama, 
kad gydytoja tai pastebės. Po valandėlės ją jau lietė ran- 
kos. Jos kūnas sustingo, ji užsimerkė bandydama pasi- 
slėpti tamsoje, bet greitai suprato, kad tamsoje dar labiau 
jaučia tas rankas. Kaip jos grabalioja ir gniaužo parodytą 
vietą. O ji stovi ir nesipriešina. Laukia paties baisiausio. 
Kad ją paprašys nusirengti. 

— Ar čia skauda? 

Maja Brita paskubomis linktelėjo. 

— Ar jaučiate dar kokių nors blogumų? 

Ji nepajėgė atsakyti. 

— Na, karštį, svorio kritimą, gal pastebėjote kraujo 
šlapime? 

Ji tik dabar staiga suprato, į kokią bjaurastį įsileido. Iš 
savo begalinio kvailumo manė, kad po apžiūros viskas 
vėl bus kaip buvę. Galbūt Elinora nustos zyzti, gal jai iš- 
rašys kokių vaistų, toliau jos mintys nesiekė. Ji taip bijojo 
pačios apžiūros, kad net nepagalvojo apie pasekmes. Da- 
bar staiga suvokė, kad gydytoja, stovinti jai už nugaros, 
gali nujausti jos skausmų priežastį, o pati staiga pajuto, 
kad nenori to žinoti. Iš to gali būti tik dar didesnių paže- 
minimų. 

Leidosi pagaunama į spąstus. 

Rankos pasitraukė. 

— Reikėtų pažiūrėti nugarą. Užteks, jei pasikelsite dra- 
bužius. 

Maja Brita neturėjo jėgų pajudėti. Pajuto, kad rankos 
grįžo ir ėmė grabalioti jai šonus. Pakėlusi drabužius pajuto 
tokį pasibjaurėjimą, kad vos nesusivėmė. Pirštai slankiojo 
jos oda, įsiskverbdavo tarp riebalų sluoksnių, spaudė, 
gniaužė, kol pagaliau Maja Brita nebeištvėrė. Kūną ėmė 
purtyti traukuliai. Ji su palengvėjimu pajuto, kad rankos 
pasitraukė, o suknelė nusileido ir vėl uždengė jos kojas. 

— Elinora! Elinora, atnešk kokį nors kibirą. 

Ji girdėjo, kaip prasidarė durys, girdėjo jų balsus, po 
valandėlės Elinora atbėgo su žaliu kibiru, naudojamu 
plauti grindis. Dugne gulėjo sausas grindų skuduras, 
Elinora jo neišėmė, pakišo Majai Britai kibirą, bet nieko 
neišėjo. Nuo vakar ji negalėjo valgyti, skrandis buvo tuš- 
čias. Baimė pamažu pasitraukė į slaptus užkampius, liko 
tik teisėtas pyktis. Ji pastūmė kibirą, dėbtelėjo į Elinorą ir 
pirmą kartą pajuto jos žvilgsnyje netikrumą. Tai Elinora 
įviliojo ją į šiuos spąstus ir Elinora tą puikiai suprato. Maja 
Brita matė tai jos akyse. Kad Elinora tik dabar suvokė, ką 
visa tai reiškia Majai Britai. 

— Lauk! 

— Ar dabar jaučiatės geriau? 

— Sakau, lauk iš čia! 

Ji vėl liko viena su gydytoja. Bet dabar nebejautė bai- 
mės. Pagalvojo, kad dabar ji spręs, ką su ja galima daryti, 
ko ne. 

— Na, ir kokia gi mano diagnozė? 

Pajuto, kad jos balsas sutvirtėjo, pažvelgė gydytojai 
tiesiai į akis. 

— Kol kas dar negaliu aiškiai pasakyti. Reikia keleto 
tyrimų. 

Maja Brita nusileido. Klusniai atsisėdo ant kėdės, žiū- 
rėdama, kaip jai duria į veną, kaip jos kraujas teka į 
mėgintuvėlius. Jos jai nepadarys nieko, su kuo ji pati 
nesutiks. Nieko. Juk tai vis dėlto jos kūnas, tegu ir ligotas. 
Gydytoja kaip įmanydama stengėsi pamatuoti kraujospū- 
dį, Maja Brita jautėsi palyginti rami. Ji vis labiau atgavo 
savitvardą. 

— Ne kartą mačiau jus lauke, žaidimų aikštelėje. Su ta 
mergaite, kuri gyvena anoje pusėje. 

Norėjo pasakyti ką nors malonaus, užmegzti pokalbį. 
Žinojo, kad tai nėra jos stiprioji savybė, bet tokio rezultato 
vis dėlto jokiu būdu nesitikėjo. Kambaryje tarytum staiga 
viskas pasikeitė. Valdžia nematomai perėjo iš vienų ran- 
kų į kitas. Maja Brita pajuto, kad moteris staiga sustingo, 
paskui ėmė judėti greičiau negu pirma, Maja Brita iš pra- 
džių negalėjo suprasti. Vienintelis dalykas, kurį pajuto, 
kad gydytoją, matuojančią jai kraujospūdį, jos žodžiai 
sukrėtė. Visi tie maži nepageidaujami žmogučiai, lankęsi 
jos bute pastaruosius dvidešimt penkerius metus, išlavino 
jos sugebėjimą greitai suuosti kiekvieno silpnybes. Tai 
buvo grynas savisaugos instinktas, vienintelė galimybė 
išsaugoti šiokią tokią savigarbą, apsiginti nuo jų paniekos. 
Kuo greičiau išsiaiškinti jų silpnybes ir, kai reikia, tuo pa- 
sinaudoti. Jei ne kam kitam, tai nors jų atsikratyti. Elinora 
buvo jos pirmoji nesėkmė. 

Gydytoja suvyniojo kraujospūdžio aparato juostą, viską 
susikišo į savo krepšį. 

— Ne, tikriausiai matėte ką nors kitą. 

Maja Brita nustebusi suprato, kad suuodė teisingai. 
Gydytoja jai meluoja. Meluoja tiesiai į akis. Staiga aiškiai 

patyrė ir kitą jausmą, pasitenkinimą, jog atgavo pusiaus- 
vyrą. Nematomas valdžios perėjimas reiškė, kad nuo šiol 
ji galės reikalauti pagarbos. Nesijaus bejėgė nuo šios mo- 
ters rankų, nuo to, kad gydytoja puikiai supras, kokia liga 
ją galbut kamuoja. Liekna, laiminga, pilna savo vertės 
pajautimo, ji iš didelio gailestingumo atėjo pagelbėti tokiai 
nereikšmingai moterėlei kaip Maja Brita. Pasistengė ateiti 
į namus, nes Maja Brita net nesugeba išeiti iš savo buto. 
Iš savo prasto buto. 

Nė pati nepajuto, kaip galbūt užčiuopė kažkokį kabliu- 
ką. Visada gera laikyti rankose tokį kabliuką, kai žmo- 
geliukai darosi per daug įkyrūs, kai reikia jų greičiau 
atsikratyti. Jie neretai tokie būna. 

Per daug įkyrūs. 


243 


25 


JAI NEREIKĖJO TEN EITI. Vos sužinojusi adresą turėjo 
suprasti pavojų ir pasitraukti, bet buvo jau pažadėjusi. O 
susipykti su Ose nenorėjo. Pati nežinojo kodėl, tik jautė 
sunkiai paaiškinamą būtinybę gerai su ja sugyventi. Kaip 
ir su visais kitas, kurie galbūt Žino tiesą. Niekas neturėtų 
jos kaltinti, kad neateina į pagalbą, kai reikia, nesiima at- 
sakomybės. Juk tik tai galima laikyti jos teigiama savybe, 
ir niekas neturėtų to iš jos atimti. 


Kalbėdama su Ose, tebejautė nesuprantamą baimę. 
Baimė stebėtinai aiškiai slypėjo visai čia pat, atrodė, kad 
kiekvieną akimirką, vos tik kas nors užsimins, ji iškils į pa- 
viršių. Visą laiką egzistavo grėsmė, kad viską sužinos Per- 
nila, kad teks prisipažinti. Kai jos mintys praskaidrėdavo, 
ji su siaubu suvokdavo, kad jos kaltė darosi tik didesnė. Jos 
pasiaukojimas atrodė nieko vertas melo šešėlyje, viskas, ką 
ji padarė, atrodė tarytum atskiesta to, kas neatleistina. Jei 
Pernila kada nors sužinos tiesą, jos panieka užkirs visus 
kelius, išskyrus vieną - dingti nuo Žemės paviršiaus. 

Monika turi būti dėkinga Matijui, kad gali gyventi šioje 
žemėje. 

Ir Larsui, kad gali pateisinti savo egzistavimą. 

Elinora paliko tik trumpą žinutę telefonu. Kad viena 
jos klientė kenčia nuo stiprių skausmų apatinėje nugaros 
dalyje, kad jai reikalingas gydytojas, bet ji negali išei- 
ti iš savo buto. Kai Monika pagaliau pamatė pacientę 
kambaryje, nustebo, kad Elinora nepapasakojo daugiau. 
Kad neįspėjo. Monika neprisimena, kad kada nors būtų 
mačiusi tokią storą moterį, gal tik nuotraukose dar būda- 
ma studentė. Majos Britos išvaizda iš pradžių jai tiesiog 
užėmė kvapą. Buvo visiškai tikra, kad jai pavyko nuslėpti 
nuostabą, nors ją galėjo išduoti tai, kad kiek delsė prieš 
pasisveikindama, tačiau buvo įsitikinusi, kad profesiniai 
įgūdžiai jai padėjo. O paskui jos elgesys. Monikai yra 
tekę susidurti su pacientais, bijančiais, kad juos kas liestų, 
bet tokios baimės kaip čia jai dar neteko patirti. Atrodė, 
kad moteris apsišarvavusi nematomu kiautu, kad rankos, 
prieš pasiekdamos jos kūną, turi prasiskverbti pro tą kiau- 
tą. O kai pagaliau prasiskverbdavo, galingą kūną imdavo 
krėsti traukuliai, be to, per riebalų sluoksnius beveik neį- 
manoma ką nors užčiuopti, todėl ji nustojo ją čiupinėti ir 
ėmėsi kitų tyrimų. 


Apima kažkoks dvilypumas, kai reikia vėl griebtis savo 
profesijos. Jos vidus tarytum pasidalijo į dvi stovyklas, 
kovojančias viena su kita, viena buvo patenkinta atlieka- 
mais dalykiškais tyrimais, kita susierzinusi svarstė, kad 
minutės, kurias galėtų panaudoti geresniems dalykams, 
bėga be jokios naudos. Vis dėlto jautė trokštamos ramybės 

šešėlį. Taip puikiai išmokti veiksmai. Nepaneigiama kom- 
petencija, teikianti pasitikėjimo. Bent trumpą valandėlę ji 
gali viską kontroliuoti, gerai žino, ką reikia daryti. Pirmą 
kartą atsikratė menkavertiškumo ir sulaukė pagarbos. 

Taip jai atrodė kaip tik tą akimirką, kai moteris pravėrė 
burną ir patvirtino visus nuogąstavimus, kurie kamavo 
nuo tada, kai Elinora davė jai adresą. Kad kažkas ją matė. 
Moteris dar nespėjo visko pasakyti, o ji jau buvo nublokšta 
į savo pačios susikurtą pragarą. Jokie medicininiai me- 
todai neapsaugos jos nuo gresiančio pavojaus. Greičiau, 
negu galima buvo tikėtis, jai tenka bėgti, savo klaidą ji 
pastebėjo per vėlai. 

Turi meluoti. 

Susuko dar vieną siūlą tame melų tinkle, kurį jai vis 
sunkiau kontroliuoti. Nuo mažiausio neatsargumo viena 
iš atramų gali sugniužti ir sugriauti visą statinį, o šį kartą 
pamelavo nė nenujausdama, kokie moters santykiai su 
Pernila ir kur visa tai gali nuvesti. 

Apimta nevilties jautė bėgančias sekundes, stengėsi 
elgtis kaip paprastai, beviltiškai ieškodama sprendimo, 
kuris galėtų ištaisyti jos nesėkmę. Paskubomis svarstė 
visas galimybes, kodėl ji vaikšto po kiemą su Pernilos 
mergaite. Lygino vieną galimybę su kita, sekundės bėgo, 
oji nieko negalėjo atsakyti. Pagaliau susikišo visus prie- 
taisus į krepšelį, užsegė jį, liko tik paduoti plastikinį indelį 
šlapimo tyrimui, oji vis dar nebuvo radusi išeities. Tačiau 
kažką juk reikėjo atsakyti. 

— Ak, taip, prisimenu. Prieš kiek laiko buvau čia su 
drauge ir jos dukteria. Ji kažką turėjo perduoti čia gyve- 
nančiam kolegai, o aš su dukteria likau žaidimų aikštelėje 

prie sūpynių, turbūt tada mane ir matėte. Bet mergaitė 
negyvena šiuose namuose. 

Gal jai tik pasivaideno, kad moters, vardu Maja Brita, 
lūpose staiga ėmė žaisti šypsenėlė, nors ji patvirtino Mo- 
nikos aiškinimą ir linktelėjo galvą. 

Su Elinora ji atsisveikino prieškambaryje. Greitomis 
brukštelėjo skausmą malšinančių vaistų receptą ir dar šį tą 
paaiškino. Maja Brita išėjo iš tualeto su šlapimo indeliu, Eli- 
nora išsigandusi Žžvilgtelėjo į raudoną skystį plastikiniame 
indelyje. Monika išsisuko nuo neramaus Elinoros žvilgsnio. 
Kraujas šlapime ir skausmų pobūdis bei vieta, aišku, susti- 
prino Monikos įtarimus, bet reikia pirma sulaukti tyrimų 
atsakymo. Neverta gąsdinti žmonių, kol nesi šimtu procen- 
tų tikra. Ji atsegė krepšelį ir įsikišo šlapimo indelį. 

— Pasirodysiu, kai tik turėsiu tyrimų atsakymus. 

Moteris jau buvo dingusi svetainėje, o Elinora žengė 
žingsnį į priekį ir ištiesė ranką. 

— Ačiu, kad radote laiko mus aplankyti. 


Eidama prie automobilio džiaugėsi, kad gali išeiti iš šio 
buto. Nebuvo visiškai tikra, kad jos paaiškinimas ko nors 
vertas, kad rizika išnyko. Nežinojo, ar Maja Brita ir Pernila 
pažįsta viena kitą, nors Elinora pasakojo, kad Maja Brita 
niekada neišeina iš savo buto. Bet Elinora važiavo kartu 
su Ose į Pernilos namus ir galėjo papasakoti Majai Britai, 
iš kur jos pažįstamos. 

Monika greitomis žvilgtelėjo į tuščią Pernilos virtuvės 
langą ir nuskubėjo prie automobilio. Kad tik Pernila jos 
čia nepamatytų! Kad tik neatidarytų lango ir jos nepa- 
šauktų! 

Padėjo krepšelį ant užpakalinės sėdynės ir būtų sėkmin- 
gai dingusi iš čia, jei būtų turėjusi bent kelias minutes. 
Bet likimas, aišku, buvo numatęs ką kita. Nespėjo įsėsti 
į automobilį, kai jiedvi pasirodė ant keliuko, einančio iš 
parko, ir ją pamatė. 

— Sveiki, tai jūs? 

Monika žvilgtelėjo į Majos Britos balkoną. Stiklai at- 
spindėjo saulę, galimas dalykas, kad už jų kažkas stovi. 
Stovi ir žiūri. 

Pernila priėjo artyn, nuspaudė vežimėlio stabdį. 

— Buvome išėjusios truputį pasivaikščioti. 

Monika linktelėjo ir atsisėdo ant vairuotojo sėdynės. 

— Aš truputį skubu. Buvau pas ligonį namuose, o dabar 
turiu grįžti į kliniką. 

— Aha. Pas kokį ligonį? 

Monika staiga suprato, kad dabar gali gauti atsakymą 
ir kad verčiau tegul jos nuogąstavimai pasitvirtina, negu 
kad visą laiką abejos. 

— Jos vardas Maja Brita. Pažįstate ją? 

Pernila kiek pasvarstė ir iš lėto papurtė galvą. 

— Ar ji gyvena mūsų laiptinėje? 

— Ne, kitoje kiemo pusėje. 

— Ten aš nieko nepažįstu. 

Raumenys atsileido. Viskas buvo tik jos vaizduotės 
padarinys. Iš nerimo pasidarė per daug jautri, moters Žžo- 
džius palaikė svarbesniais, negu jie iš tikrųjų buvo. 

Įkišo raktelį į motoro degiklį. 

- Beje, šiandien kalbėjau su fondo tarnautojais. Šiomis 
dienomis jie perves pinigus į jūsų sąskaitą. Daviau jiems 
numerį tos sąskaitos, kur jūs mokate mokesčius. 

Pernila nusišypsojo. 

— Manau, suprantate, kaip aš jums už tai dėkinga. 

Monika linktelėjo. 

— Deja, turiu važiuoti. Jau ir taip vėluoju. 

— Gal ateitumėte šiandien su mumis pavakarieniauti? 
Noriu jums padėkoti už pagalbą. 

Monika nustebusi pajuto, jog abejoja. O juk ji taip laukė 
šios valandos! Kad Pernila savo noru pakvies ją į svečius, 
kad jai nereikės maldauti. Bet ji tokia pavargusi. Išsekusi, 
nes nuolat turi saugotis ir vaizduoti kažką, kas ji nėra. 
Manė, kad anksti vakare galės išgerti migdomųjų ir nuo 
visko pabėgti. Bet juk negali pasakyti ne. Neturi teisės. 

- Žinoma. Kada turėčiau ateiti? 

— O kada galėsite? 

Darbą turėtų baigti penktą. To jai negalima pamiršti. 
Pernila turi manyti, kad ji jau pradėjo dirbti. Taip daug 
reikia visko prisiminti. 

— Baigiu penktą. 

— Tada, sakykim, šeštą? 


Dar kartą žvilgtelėjusi į Majos Britos langą, ji pasuko 
automobilį miesto link. Ji iš tiesų vėluoja. Mama jau ke- 
tvirtį valandos jos laukia, Monika žino, kad ji jau seniai 
apsirengusi sėdi prieškambaryje ir kas minutę vis labiau 
nekantrauja. Bet pirma jai reikia užsukti į banką. O klini- 
kos vadovas keturis kartus jai skambino ir atsiuntė Žinutę, 
į kurią ji neatsakė. Vienas kitas kolega irgi ne kartą skam- 
bino, bet ji tylėjo. 

Giliai širdyje kažkas norėjo prabilti, priversti ją suvokti, 
kad jos padėtis kiekvieną valandą darosi vis beviltiškesnė. 

Bet kadangi jau nieko nebegalima pakeisti nei sugrąžinti, 
kadangi ji niekaip negali pakeisti šios padėties, daug pa- 
prasčiau nieko neklausyti. Daug paprasčiau. 

Šiuo metu svarbiausia, kad praėjo pavojus, kurio buvo 
išsigandusi. Kad kol kas gali jaustis daugiau ar mažiau 
saugi. Jai pavyko laimėti dešimt minučių. Tai viskas, ko 
ji gali norėti. 

Ko ji turi teisę norėti. 

vėjimo aikštelėje. Susidomėjusi sekė jų pokalbį, nors, žino- 
ma, negalėjo nugirsti nė žodžio. Tačiau kiekvienas judesys 
ir veido išraiška patvirtino tai, ką ji spėjo. Toji gydytoja jai 
melavo. Nors vis dar neaišku kodėl. 

Elinora atsisėdo ant sofos. Saba stovėjo prie jos kojų, viz- 
gino uodegą, Elinora glostė jai nugarą. Kai liko vienos, dar 
nepasakė viena kitai nė žodžio. Maja Brita negalėjo pamirš- 
ti pažeminimo, kad taip apnuogino savo negalią Elinoros 
akyse. Kad ji negali ištverti net paprasčiausios gydytojo 
apžiūros. Elinorai užteko takto neaptarinėti to nemalonaus 
jausmo, kurį patyrė, viską pavaizduoti kaip užuojautą ar 
imti idiotiškai tvirtinti, kad ji suprantanti, ką jaučia Maja 
Brita. Tai buvo gerai. Jei Elinora elgtųsi kitaip, tektų pasiųs- 
ti ją po velnių, o to Maja Brita nenorėjo daryti. 
vaiką, einančius prie savo namo durų. 

Elinora, regis, dar nesirengia išeiti. Ji atliko savo parei- 
gą, bet vis dar sėdi bute, ir tai nesuprantama. Beje, Maja 

Brita dabar turėjo apie ką galvoti ir dėl to per daug nesi- 
rūpino. 

Elinora pirmoji nutraukė tylą, dėl to nė viena per daug 
nenustebo. 

— Kodėl nieko nesakėte apie kraują šlapime? 

Mama su vaiku įėjo pro laukujes duris, durys užsi- 
trenkė. Maja Brita paliko stebėjimo postą ir nuėjo prie 
minkštakrėslio. 

— O kodėl turėjau sakyti? Juk kraujas dėl to nepradingtų. 

Kiek laiko buvo tylu. Kažkur vamzdžiais nutekėjo van- 
duo, laiptinėje buvo girdėti balsai ir žingsniai, garsas stiprė- 
jo, paskui nutolo ir dingo, kai užsitrenkė durys. Ji pažvelgė 
į Elinorą, susimąsčiusią, krapštinėjančią dešinio nykščio 
nagą. Maja Brita turėjo daug klausimų ir žinojo, kad Elino- 
ra gali į juos atsakyti. Ji sunkiai atsisėdo į minkštakrėslį. 

— Kaip ten sakei, iš kur pažįsti tą žmogystą? 

Elinora nustojo krapštinėti nagą. 

— Beje, jos vardas Monika. Jei klausiate apie ją. 

Maja Brita pažvelgė į ją nuvargusiu žvilgsniu. 

— Ką gi, atleisk. Iš kur tu pažįsti Moniką? 

Ji ištarė vardą su aiškiai jaučiamu priešiškumu, o į Eli- 
norą nė žiūrėti nereikėjo, ir taip aišku, kad Majos Britos 
žodžiai ją suerzino. 

— Manau, gražu iš jos pusės, kad atėjo. 

— Be abejo. Pasakiškai kilnus Žmogus. 

Elinora sunkiai atsiduso. 

- Jūs iš tikrųjų turėtumėte pagalvoti, kurie Žmonės nu- 
sipelno jūsų paniekos, o kurie nenusipelno. 

Maja Brita sušnypštė nosimi. Tada vėl pasidarė tylu. 
Bet Maja Brita žinojo, kad jei ilgiau palauks, Elinora viską 


252 


papasakos. Užsispyrusi mergiotė, galima sakyti, turi vie- 
ną silpnybę. Jai sunku ilgiau pabūti užsičiaupusiai. Ypač 
kelias valandas. 

Praėjo vos kelios minutės. 

— Ne ašjją pažįstu, o mama. 

Maja Brita širdyje nusijuokė. 

- Jos susitiko kursuose prieš porą savaičių, į kursus ji 
važiavo kartu su mama, mamos automobiliu. 

Elinora atsistojo, priėjo prie lango. Maja Brita susido- 
mėjusi klausėsi. 

— Prisimenate, pasakojau, kad žuvo vyras, gyvenęs 
anoje kiemo pusėje? 

Maja Brita linktelėjo, nors Elinora to negalėjo matyti. 

— Jo vardas buvo Matijas. Jis žuvo automobilio katastro- 
foje, grįždamas iš tų kursų. Vairavo mama, į kelią išbėgo 
briedis. 

Maja Brita žvelgė į tuštumą. Matė tėvą ir mergaitę Žai- 
dimų aikštelėje. 

— Tavo mama? 

— Taip, sunku patikėti. Jai nekliuvo nė menkiausio įbrė- 
žimo. Aišku, patyrė didžiulį šoką, labai kamuoja sąžinė, 
kad jis žuvo, oji liko gyva. Juk ji vairavo. Jis turėjo vaiką 
ir šiaip... 

Maja Brita svarstė toliau. Žiūrėjo į Elinoros nugarą, lyg 
tikėdamasi ten pamatyti priežasčių ir pasekmių siūlus. 

— Tai toji gydytoja, atleisk, aišku, turiu galvoje Moniką, 
irgi buvo automobilyje? 

Elinora atsigręžė. Kiek pastovėjo, paskui nuėjo prie 
sofos. Sukryžiavo kojas, pasidėjo ant kelių siuvinėtą pa- 
galvėlę. Paskui staiga pažvelgė į Mają Britą ir nusijuokė. 

Maja Brita sukluso. Mažas plyšelis, kurį jai pavyko pra- 
verti, užsidarė tarytum geldelė. 

— Kas gi čia dabar? 

Elinora trūktelėjo pečiais. 

— Staiga supratau, kad mes pirmą kartą kalbamės. Iš 
tikrųjų. Pirmą kartą pokalbį pradėjote jūs. 

Maja Brita nusuko žvilgsnį į šoną. 

Nė nežinojo, ar geras ženklas savo noru pradėti pokalbį. 
Ji ir pati to dar nesuvokė, padarė tai nepagalvojusi, viskas 
išėjo tarytum savaime. Aišku, Elinora tai pastebėjo. Pama- 
tė, kad kažkas pasikeitė. Maja Brita nežino, kur tai nuves, 
ar tai gera, ar bloga. Ar viskas nepakryps prieš ją pačią. Bet 
ji žino, kad nori sulaukti atsakymų į savo klausimus, kad 
jai būtų kaip nors atlyginta, jei ir ji padarys klaidą. 

— Paklausiau, ar ji irgi buvo automobilyje. 

— Ne, nors ji turėjo ten būti. Važiuodami namo juodu 
su Matiju susikeitė vietomis, ji važiavo su kažkuo kitu. 
Matyt, paskutinę kursų dieną kažkas vėlavo, ji skubėjo 
namo, 0 Matijas sutiko pasilikti ilgiau. 

Maja Brita klausėsi naujienų, bandė jas surūšiuoti. Sten- 
gėsi susieti jas su gydytoja, bandžŽiusia paneigti, kad pažįsta 
našlaitę. Begalinė kantrybė, su kuria ji siūbavo sūpuokles. 

Važiuodami namo juodu su Matiju susikeitė vietomis. 

— Arjos pažinojo Matiją prieš kursus? 

Elinora papurtė galvą. 

— Prieš kursus niekas nieko nepažinojo. Kursai taip 
buvo suplanuoti. 

Elinora užbaigė Majos Britos minčių eigą. Paaiškino tai, 
ko reikėjo, kad įvykius būtų galima susieti į suprantamą 
grandinę. 

— Galima įsivaizduoti, kaip ji jaučiasi, turiu galvoje 
Moniką. Jei juodu nebūtų susikeitę vietomis, dabar ji būtų 
negyva. Turėtų būti keistas jausmas. 


Ką gi, mandagus bandymas pasišnekėti neliko bevai- 
sis. Jos kuklus klausimas pataikė tiesiai į tašką, pramušė 
skylę, pro kurią galima pažvelgti į gudragalvės gydytojos 
vidų. O ten visada galima kai ką aptikti. Tai, kas kuo rū- 
pestingiausiai slepiama tamsoje, lengvai perprantama, jei 
tik laiku ir vietoje užduodi klausimą. Vienintelis dalykas, 
kurio ji nesupranta, tai melo prasmė. Kodėl ji neigia, kad 
pažįsta mergaitę ir moterį, praradusią savo vyrą, kad ji 
liktų gyva. 

Nebent ji meluoja ir joms. 

KAPINĖSE, REGIS, DAUGIAU NIEKO NEBUVO. Mo- 
nika pylė vandenį į laistytuvą, netrukus eis pas motiną prie 
kapo. Monikai prireikė vos penkių minučių sustoti prie 
banko, įbėgti į vidų ir pervesti pinigus į Pernilos sąskaitą, 
bet ji vis dėlto pavėlavo, žinojo, kad motina bus susierzinu- 
si. Keista, bet išėjusi į pensiją ji pasidarė dar nervingesnė, 
nors, rodos, turėjo daugybę laiko sėdėti ir laukti. Staiga 
kiekviena minutė pasidarė lemtinga, kiekviena prarasta 
minutė atnešdavo dar daugiau tuštumos į jos niekuo ne- 
užpildytą kalendorių. Ji niekada neturėjo daug draugų, o 
kai išėjo į pensiją, jų pasidarė dar mažiau. Kito vyro taip 
ir nesutiko. Gal nė nesidomėjo jais. Monika nežino. Jiedvi 
niekada apie tai nekalbėdavo. Apskritai niekada nekalbė- 
davo apie esminius dalykus. Kai būdavo kartu, vartodavo 
nieko nereiškiantį žargoną, prie kurio buvo pripratusios. 
Klaidžiodavo tarp žodžių, kurie niekur nenuveda, kol 
pagaliau paprastai grįždavo į išeities tašką. 

Šiandien Monika vos galėjo susivaldyti sutikusi jos 
priekaištingą žvilgsnį. Trumpai papriekaištavusi, motina 

įsiropštė į keleivio sėdynę ir sėdėjo tylėdama visas dešimt 
minučių, kol važiavo. Monika jautė didėjantį pyktį. Ji va- 
žinėja pirmyn ir atgal kaip taksi vairuotojas, taikstosi prie 
niūrių motinos užgaidų, bet nė karto nesulaukė padėkos, 
nė žodžio, primenančio dėkingumą ar pagyrimą. Bet šį 
kartą pyktis buvo kitoks, jis veržėsi kanalais, kurių ji ne- 
sugebėjo kontroliuoti. Jei nebūtų įsileidusi į tą prakeiktą 
važinėjimą, Matijas tebebūtų gyvas, viskas būtų daug 
paprasčiau. 
Daug paprasčiau. 


Išėjo iš mažutės aptvertos aikštelės, grįžo su laistytuvu 
prie krano. Motina klūpėdama sodino šilojus. Violetinius, 
rausvus ir baltus. Rūpestingai parinktus. 


w-—- oo 

pinėlį prie paminklo. 

Mano mylimas sūnus. 

Besąlygiškai mylimas, netikėtai žuvęs, bet visą laiką 
centrinis taškas, apie kurį viskas sukasi. Juodoji skylė, 
įtraukianti viską, kas galbūt dar galėtų gyventi. Kasdien 
duodanti naujos medžiagos požiūriui, kad su tuo neį- 
manoma susitaikyti, kad vienintelė laikysena - nuolan- 
kumas, kad viskas sugriauta, beprasmiška ir netrukus 
visiškai pasibaigs. 

Sunaikinta šeima. 

Keturi minus du lygu nuliui. 

Ji išgirdo save tariančią Žodžius. 

— Kodėl tėtė mus paliko? 

Matė, kaip susikūprinusi motinos nugara krūptelėjo. 
Rankos nutraukė darbą, sustojo. 

— Kodėl to klausi? 

Širdis dunksėjo sunkiai, dusliai. 

— Todėl, kad noriu Žinoti. Visą laiką apie tai galvoju, bet 
nesiryžtu paklausti. 

Pirštai prie antkapio vėl sujudėjo, įspaudė į Žemę baltą 
šiloją. 

— Kodėl sugalvojai paklausti kaip tik dabar? 

Ji išgirdo, kaip joje viskas pratrūko. Duslus murmesys 
darėsi vis stipresnis, ilgai tramdytas pyktis prasiveržė ir 
supurtė ją visą. Žodžiai kaupėsi burnoje, veržėsi vienas 
pirma kito, galų gale turėjo būti ištarti. 

— Argi tai svarbu? Nežinau, kodėl nepaklausiau prieš 
dvidešimt metų, bet atsakymas, manau, bus tas pats? 

Motina atsistojo, rūpestingai pakėlė laikraštį, kurį buvo 
pasiklojusi po keliais. 

— Ar kas atsitiko? 

— Ką? 

— Nesuprantu, kodėl kalbi tokiu keistu balsu. 

Keistu balsu? Keistu balsu! Trisdešimt aštuonerių metų 
ji pagaliau išdrįso paklausti, kodėl niekada neturėjo tėvo, 
gal įtampa iš tiesų kiek pakeitė jos balsą. O motina, aišku, 
pirmiausia ima prikaišioti keistą balsą. 

— Kodėl nepaklausi jo paties? 

Pajuto, kaip jos skruostai užkaito. 

— Todėl, kad jo nepažįstu! Todėl, kad, po velnių, neži- 
nau, kur jis dabar gyvena, o tu nė karto nebandei padėti 
man užmegzti su juo ryšį, priešingai, prisimenu, kaip 
surūgdavai, kai pasakydavau tau, kad parašiau laišką. 

Sunku nusakyti, ką ji pamatė motinos akyse. Iki šiol 
Monika nė iš tolo nelietė šio dalyko, niekada nekalbėjo su 
mama tokiu tonu. Niekada, apie nieką. 

— Vadinasi, aš kalta, kad jis mus paliko, neprisiim- 
damas jokios atsakomybės? Ar ne taip? Aš turiu už tai 
atsakyti? Tas niekšas įtaisė man vaiką, nors vaikų jis 
nenorėjo, o kai supratome, kad bus dar ir antras, to jam 
buvo per daug. Jis dingo, kai tu dar nebuvai gimusi. O 
aš jau auginau Larsą. Ne visada taip lengva būti vieniša 
motina su dviem vaikais, bet juk tu to nesuprasi, tu ne- 
turi nė vieno. 

Ritmingas dunksėjimas nuaidėjo per kapines, ir Monika 
tik po valandėlės suprato, kad girdi savo pačios pulsą. 

— Vadinasi, todėl tu manęs niekada nemylėjai? Tai aš 
kalta, kad tėtė pabėgo. 

— Visa tai kvailystės, Žinai tai taip pat kaip ir aš. 

— Ne, nežinau. 

Motina iš plataus palto kišenės išsitraukė žvakę ir piktai 
ėmė lupti plastikinį apvalkalą. Bet nieko neatsakė. 

— Kodėl mes visą laiką važinėjame prie to kapo? Jis 
mirė prieš dvidešimt trejus metus, o mudvi kartu nieko 
daugiau neveikiame, tik važinėjame čionai ir degame tas 
prakeiktas žvakes. 

— Manau, ne aš kalta, kad tu niekada neturi laiko. Juk 
visą laiką dirbi. Arba leidi laiką su draugais. Man tu nie- 
kada neturi laiko. 

Visada, visada, kad ir ką ji darytų. Nepaisant pykčio, 
kuris šį kartą ją saugojo, ji pajuto, kad ieties smaigalys ją 
pervėrė. Pažadino sąžinės priekaištus, o mama čia buvo 
tikra virtuozė. Ir tai dar ne viskas. Ji subtiliai pajuto, kaip 

pasikeitė Monikos veido išraiška. Tokios progos ji, aišku, 
nepraleis. 

— Tu jo net negedėjai. 

Monika iš pradžių nesuprato. 

Tu jo net negedėjai. 

Žodžiai skrajojo apie ją kaip aidas, ji bandė juos su- 
prasti. Sulig kiekvienu pasikartojimu kažkas nutrūkdavo. 
Viskas virto griuvėsiais. 

Tu jo net negedėjai. 

Motinos balsas buvo duslus, žvilgsnis nukreiptas į ran- 
kose laikomą žvakę. 

— Tu gyvenai, lyg nieko nebūtų atsitikę, nors žinojai, 
kaip aš kenčiu dėl tokio tavo elgesio. Galima pamanyti, 
jog tu džiaugiesi, kad jis žuvo. 

Žodžių nebeliko. Viskas tuščia. Kojos tarytum pačios 
nunešė ją prie automobilio. Jautė vienintelį norą — būti 
kuo toliau ir negirdėti jos žodžių. 


Iš abiejų pusių miškas, pradėjo temti. Automobilis stovi 
kelio pakraštyje. Ji sutrikusi dairosi, negalėdama suprasti, 
kur ji yra ir kaip čia atsidūrė. Pažvelgė į laikrodį. Po ke- 
tvirčio valandos turėtų vakarieniauti su Pernila. Apsuko 
automobilį, vildamasi, kad važiuoja reikiama kryptimi. 

Tu jo net negedėjai. 


— Ar galite perrengti Danielą? Baigsiu daryti padažą ir 
bus viskas. 

Ji norėjo namo. Namo prie savo migdomųjų. Akyse 
tarytum blykčiojo Žaibai, buvo sunku suvokti žodžius, 
kuriuos girdi. 

— Ar galite tai padaryti? 

Skubėdama linktelėjo galva ir pakėlė Danielą. Nune- 
šė ją ant vystymo staliuko, nurengė. Pernila iš virtuvės 
sušuko: 

— Užvilkite jai raudoną pižamą. Kabo ant kažkurio 
pakabo. 

Ji pasuko galvą ir pamatė raudoną pižamą. Padarė, kaip 
ją prašė Pernila. Grįždama virtuvėn žvilgtelėjo į apsilu- 
pinėjusį rašomąjį stalą. Žvakė buvo sudegusi, jo veidas 
slėpėsi baltos urnos šešėlyje. Kai ji ėjo pro šalį, jis nieko 
nepasakė, paliko ją ramybėje. 


— Prašom. Tikriausiai ne taip gerai, kaip jūs gaminate, 
bet iš manęs nekokia virėja. Valgį dažniausiai gamindavo 
Matijas. 

Daniela sėdėjo ant aukštos vaikiškos kėdutės, Pernila 
padėjo ant staliuko priešais ją nesaldintą sausainį. Monika 
nors kąsnelio, bet vis vien turės pabandyti. 

Valandėlę jiedvi valgė tylėdamos. Monika stumdė šaku- 
te valgį ir kartkartėmis įsidėdavo kąsnelį į burną, bet kūnas 
priešinosi. Sulig kiekvienu kąsniu darėsi vis sunkiau. 

— Klausykite. 

Ji pakėlė akis. Pajuto, kad nepaisant nuovargio ir su- 
mišimo jai pavyko susikaupti. Čia būti rizikinga. Ji jau ir 
taip prarado kontrolę. 

— Norėjau atsiprašyti. 

Monika nepratarė nė žodžio. Pernila padėjo į šalį peilį 
ir šakutę, padavė Danielai dar vieną sausainį, tada kalbėjo 
toliau. 

— Suprantu, kad kartais būdavau su jumis labai neman- 
dagi, bet tada aš tiesiog nesugebėjau padoriau elgtis. 

Burna buvo išdžiūvusi, sunkiai nurijo kąsnį, kol pavyko 
pratarti keletą žodžių. 

— Jūs nebuvote nemandagi. 

— Kurgi ne, buvau, bet kitaip nepajėgiau. Kartais būna 
taip sunku, kad negaliu apsakyti. 

Monika taip pat padėjo į šalį įrankius. Juo mažiau jai 
reikia galvoti apie save, juo geriau. Reikia susiimti. Su- 
sikoncentruoti. Pernila ką tik prašė jos už kažką atleisti. 
Reikia atsakyti. 

„= Jums tikrai nėra už ką atsiprašinėti. 

Pernila nuleido akis. 

— Noriu, kad žinotumėte, kaip vertinu tai, kad vis dar 
lankotės pas mus. 

Monika pakėlė stiklinę vandens, nugėrė gurkšnelį. 

— Po anos mano nelaimės daug draugų mus pamiršo. 
Tai įvyko, galima sakyti, savaime. Man visą laiką skaudėjo 
nugarą, mes neturėjome pinigų, be to, dauguma mūsų 
draugų - nardytojai, jie toliau užsiėmė pamėgtu sportu. 

Monika išgėrė dar gurkšnį. Už vandens stiklinės beveik 
galima pasislėpti. 

— Na, o po paskutinių įvykių, turiu pripažinti, gerokai 
nusivyliau, kad taip mažai jų iš viso pasirodė. Staiga pa- 
aiškėjo, kokios mes tapome vienišos. 

Pernila žvelgė į ją, šypsojo, galima sakyti, droviai. 

— Bandau pasakyti, kad labai džiaugiuosi, jog mudvi 
susipažinome. Jūs man tikrai didelė atrama. 

Monika stengėsi suvokti, kas jai sakoma. Jautė, kad dėl 
toji visą laiką kovojo, kad dabar, kai pagaliau įsitikino, jog 

jai pavyko, turėtų džiaugtis. Kodėl ji taip blogai jaučiasi? 
Jai reikia skubėti namo. Namo, prie savo migdomųjų. Bet 
pirma dar turi nuvažiuoti į kliniką su Majos Britos tyri- 
mais. Kai žinos, kad visi išėję namo, galės ten įsėlinti ir 
atlikti tyrimus. Juk ji pažadėjo. Reikia vykdyti tai, ką esi 
pažadėjęs. 

Krūptelėjo, kai suskambo telefonas. Pernila pakilo ir 
nuėjo į svetainę. Monika priėjo prie šiukšlių dėžės ir folijos 
gabalu iššlavė iš lėkštės viską, kas joje dar buvo likę. 

Girdėjo, kaip Pernila svetainėje atsiliepė: 

— Pernila. 

Paslėpė maistą po tuščiu pieno pakeliu. 

— To ir buvo galima laukti, nežinau, ką galėčiau pasa- 
kyti. 

Pernilos balsas įgavo griežtą atspalvį, ji ilgokai tylėjo. 
Monika su lėkšte grįžo prie stalo, šakute bandė nutrinti 
folijos pėdsakus. Vėl pasigirdo Pernilos balsas, jos žodžiai 
išgąsdino Moniką, kad ir kokia buvo sutrikusi. 

— Atvirai kalbant, nenorėčiau, kad man daugiau skam- 
bintum. Viskas yra taip, kaip yra, bet, man rodos, tu nori 
per daug, nori, kad aš guosčiau tave. 

Matyt, ją pertraukė, bet po kelių sekundžių ji pasakė. 

— Ne, bet susidaro toks įspūdis. 

Pokalbis nutrūko, įsigalėjo tyla. Tik Monikos širdis ne- 
sugebėjo prisitaikyti prie tos tylos. Pernila sugrįžo, atsisėdo. 
Tą pačią akimirką suskambo Monikos mobilusis. Ji ėmė 
raustis rankinuke norėdama ne atsakyti, o išjungti įkyrų 
signalą. Žvilgtelėjusi į ekraną, pamatė Osės vardą. Jos 
ranka sudrebėjo, bet jai pavyko išjungti. Jautė, kad Pernila 
ją stebi, ir atsakė pirma negu ją spėjo paklausti. 

— Nieko svarbaus. Čia tik mama. Paskambinsiu jai 
vėliau. 

Pernila pastūmė lėkštę, nors ji dar buvo pilna maisto. 

— Skambino ta moteris, kuri vairavo automobilį. 

Daniela numetė ant grindų sausainį, Monika apsidžiau- 
gusi pasilenkė jo pakelti. Sekundę ji galės paslėpti savo 
veidą. 

— Buvo atėjusi ir keletą dienų po nelaimės. Atėjo atsi- 
prašyti ar kažko panašaus. 

Pernila sušnypštė. 

— Buvau išgėrusi tiek daug tablečių, kad nelabai suvo- 
kiau, kas dedasi aplinkui. Vėliau daug apie tai galvojau. 
Gailėjausi, kad nepasiunčiau jos po velnių. Kaip ji gali 
įsivaizduoti, kad jai atleisiu? 

Staiga Pernila tarytum atsidūrė kitame tunelio gale. 
Monika nenuleido akių nuo veido, apsupto pilkos, ban- 
guojančios masės. Ji užmerkdavo akis, vėl atsimerkdavo, 
bet vaizdas nesikeitė. Ir dar ji stebėjosi, kodėl teka van- 
dens čiaupas, kas jį atsuko, kodėl jis taip šniokščia? 

— Kas atsitiko? Ar jūs blogai jaučiatės? 

Ji kvėpavo greitai, trumpais įkvėpimais. 

— Nieko, bet man laikas eiti. 

— Turiu ir deserto. 

Monika pakilo. 

— Reikia eiti. 

Kai pajudėjo, tunelis dingo. Šniokštimas liko, nors matė, 
kad kranas užsuktas, taigi šniokštė kažkas kita. 

Ji išėjo į prieškambarį, ramstydamasi į durų staktas ir 
sienas. Pernila sekė iš paskos. 

— Ar jums viskas gerai? 

— Taip, bet turiu eiti. 

Apsiavė batus, užsivilko paltą. Pernila ištiesė jai ran- 
kinuką. 

— Rytoj jums paskambinsiu. 

Monika, nieko nesakydama, pravėrė lauko duris. Jai 
reikia išeiti. Pernila prašė ją pasilikti, bet ji turi eiti. Kada 
nors kitą dieną grįš, dabar Pernila jos draugė ir džiaugiasi 
jųdviejų draugyste. Už viską, ką Monika jai padarė. Nepa- 
siuntė jos po velnių, kaip norėjo pasiųsti Osę, priešingai, 
jiedvi buvo tikros draugės, o tikra drauge galima pasiti- 
kėti. Jos niekada viena kitai nemeluoja. Jos kartu pereis ir 
karšta, ir šalta, jos gali viena į kitą atsiremti. 

Pernilai liko tik viena draugė - pagarbos verta Monika 
Lundval. 

Jei ji dėl kokios nors priežasties ją apleistų, Pernila liktų 
visiškai viena. 

Maja Brita stovėjo prie balkono durų, laukdama, kada 
Saba sugrįš. Šuo ką tik prasiskverbė pro balkono grotelių 
plyšį ir nubėgo į tamsą. 

Maja Brita pristūmė minkštakrėslį prie pat lango ir pas- 
tarąsias dvi dienas sėdėjo jame kone visą laiką, bet nieko 
labai įdomaus neįvyko. Toji gydytoja vieną kartą lankėsi pas 
našlę. Tą patį vakarą, kai buvo pas Mają Britą ir darė savo 
šlykščius tyrimus, ji vėl pasirodė pas našlę, bet vėliau jos 
nebuvo matyti. Neatėjo ir pasakyti tyrimų rezultatų, bet dėl 
to Majai Britai nei šilta, nei šalta, nekantravo tik Elinora. 

Majai Britai šis laiko tarpas buvo palyginti malonus. 
Tabletės nuo skausmo, kurių atnešė Elinora, padėdavo, o 
kol nieko nejauti, nėra dėl ko sukti galvos. Ji kaip visada 
vaikštinėjo po butą, sėdėdavo įsiklausydama į tylą. Vie- 
nintelis naujas dalykas buvo tas skausmas nugaroje ir tai, 
kad ji pradėjo mažiau valgyti. Ji susitvardydavo ne tik dėl 
blogos savijautos, tiesiog sumažėjo poreikis nuolat kimšti 
ką nors į burną, staiga pasidarė įmanoma jam atsispirti, 
ji pati gerai nesuprato kodėl. Kai išdrįso pergalvoti visas 

mintis iki galo, kažkas pasitraukė. Vėl mintimis priartėjusi 
prie visų tų nepakeliamų prisiminimų ir perpratusi visą 
jų bjaurastį, galėjo nuo jų daugiau nebesislėpti. Jai nerei- 
kėjo nuo jų bėgti. Tai skaudino panašiai kaip visada, ji tai 
žinojo, bet tai daugiau nebegąsdino. Prisiminimai tarytum 
pamažu prarado savo galią. 

Pamatė takeliu atbėgančią Elinorą. Lauke, regis, šalta, 
bet pilvas tarp striukės ir kelnių plikas. Maja Brita papurtė 
galvą. Džinsinė striukelė per plona tokiam metų laikui. 
Bet gal visi tie ją puošiantys maži plastikiniai ženkliukai 
neleidžia šalčiui prasiskverbti. Pamatė, kaip Saba bėga 
pievele jos sutikti, o Elinora žvilgtelėjo į balkono duris ir 
pamojavo ranka. Maja Brita taip pat pamojavo. Pajuto, kad 
artėja kažkokia šiluma. 


— Ji turi ateiti apie antrą valandą. Nieko nesakė apie 
tyrimų rezultatus ar dar ko nors. Nori viską aptarti tik 
su jumis. 

Elinora atsitūpusi varstė batelius ir plepėjo. Pagalvoju- 
si, kad vėl reikės įsileisti gydytoją į butą, Maja Brita kiek 
susierzino, bet paskui, prisiminusi, kad turi prieš ją slaptą 
kozirį, vėl pasijuto geriau. Kai Žinai, kas ko vertas, viskas 
daug lengviau. Kai nei vienas, nei kitas neturi pranašu- 
mo. Toji gydytoja galbūt Žino jos kūno paslaptis ir gali 
tuo pasinaudoti, bet jei ji tai darytų, Maja Brita duotų jai 
neblogą atkirtį. 

Niekas daugiau jai nepadarys nieko, ko ji nenori. 


Buvo be kelių minučių antra. Maja Brita atsisėdo į minkšta- 
krėslį, iš ten matyti stovėjimo aikštelė, bet keista, automobilio 

ji neišvydo, o kažkas paskambino į duris. Taip, šiek tiek 
suklydo ir tas jai nepatiko, nespėjo tinkamai pasiruošti. 

Duris atidarė Elinora. 

— Sveiki. Kaip puiku, kad atėjote. 

Gydytoja kažką trumpai sumurmėjo, ir po minutės 
Maja Brita pamatė jas abi svetainėje. Ji pastebėjo, kad gy- 
dytoja kažką laiko rankose - tarytum mažą pilką aplanką, 
bet su rankenėle ir keliais segtukais. 

— Sveiki, Maja Brita. 

Maja Brita įtariai žiūrėjo į prietaisą jos rankose. 

— O kas gi čia? 

— Ar galiu truputį prisėsti? 

Maja Brita linktelėjo, ir gydytoja, kurios vardas, kaip ji ge- 
rai žinojo, Monika, bet su kuria ji niekada nebandys užmegz- 
ti asmeninių santykių, atsisėdo ant sofos, pasidėjo keistą 
prietaisą ant stalo ir išsitraukė iš rankinuko kelis popieriaus 
lapus. Maja Brita neišleido jos iš akių, sekė kiekvieną judesį. 
Susidomėjusi pastebėjo, kad popieriai jos rankose dreba. 

— Taigi štai čia. 

Gydytoja išskleidė lapus. Elinora nenuleido nuo jos 
akių. Tuo tarpu Maja Brita nusuko žvilgsnį į langą. Visa 
tai jai nelabai rūpėjo. 

— Jūsų kraujo nusėdimas per didelis, o kraujas gana 
silpnas. Šlapime nėra jokių bakterijų, išauginti taip pat 
nepavyko, taigi šlapimtakių infekcijos tikriausiai nėra. 
Kita mintis buvo inkstų akmenys, bet tada skausmai būtų 
staigesni, be to, tai neturėtų įtakos kraujo nusėdimui. 

Ji nutilo, o Maja Brita žvelgė į sūpuokles Žaidimų aikš- 
telėje. Jai visai neįdomu girdėti, kuo ji neserga. 

— Vadinasi, aš sveika? 

— Ne, nesveika. 

Neilga tyla, šiaip viskas lyg ir saugu. 

— Turiu atlikti tyrimą ultragarsu. 

Maja Brita pasuko galvą ir susidūrė su jos žvilgsniu, 
kuriame žybtelėjo nerimo blyksnis. 

— Aš niekur nevažiuosiu. 

— Ir nereikės. Viską padarysime čia. 

Gydytoja uždėjo ranką ant atsinešto aparato. 

Maja Brita pasijuto pakliuvusi į kilpą. Buvo nusprendu- 
si daugiau nedaryti jokių tyrimų, atsisakyti išeiti iš savo 
buto ir viskas, bet štai gydytoja atsinešė aparatą, tyrimą 
galima atlikti namie. 

— Ojei aš nenoriu? 

— Maja Brita! 

Tai buvo Elinoros balsas. Išnykusi riba tarp prašymo 
ir įsakymo. 

Maja Brita vėl pažvelgė pro langą. 

— Ką gijjūs norite rasti su tuo ultragarsu? 

Elinora atidžiai klausėsi, o Majai Britai visos detalės 
atrodė neįdomios. Abi moterys pradėjo diskutuoti apie 
jos tariamus negalavimus. 

— Žinoma, nesu tikra, bet turiu gerai apžiūrėti inkstus. 

— O kas juose galėtų būti? 

Vėl valandėlę pasidarė tylu, bet ramybės jau nebebuvo. 
Atrodė, kad žodis plaukioja kambario ore, nors dar niekas 
jo neištarė. Dar akimirka, ir jis pasigirs. 

— Gali būti tumoras. Bet, kaip jau sakiau, - paskubomis 
pridūrė ji, - nesu šimtu procentų tikra. 

Tumoras. Vėžys. Šį žodį ji daug kartų girdėjo per te- 
leviziją, negalima sakyti, kad nekreipė į jį dėmesio. Bet 

nuo dabar ji žinos, kad pasijunti visai kitaip, kai kalbama 
apie tai, kas galbūt yra tavo kūne. Žodis tarytum įgauna 
gyvybės, pasirodo vaizdas kažko juodo ir pikto, to, ką 
beveik galima matyti, įsikrausčiusi pabaisa, ryjanti viską, 
kas pasitaiko jos kelyje, ir nuolat auganti. 

Vis dėlto ji nelabai išsigando. Atrodė, kad patvirtinta dar 
viena mintis, kurios ji negali galvoti iki galo. Kodėl gi jos 
kūne negali atsirasti vėžys? Tai būtų paskutinė blogio per- 
galė prieš jos ilgą, beprasmį priešinimąsi. Slapčia auginti 
gumbą ir vieną kartą įvykdyti savo kerštą, nugalėti ją. 

Suprato, kad turi tai Žinoti. 

— Kaipgi daromas toks tyrimas? 

Kažkodėl pajuto norą, kad tai būtų patvirtinta. 


Kambaryje buvo visiškai tylu. Maja Brita grįžo į minkš- 
takrėslį. Elinora susikūprinusi, parėmusi galvą rankomis 
sėdėjo ant sofos. O kambario viduryje gydytoja pakavo 
savo subtilų aparatą, ką tik patvirtinusį įtarimą, apie kurį 
visi galvojo. Maja Brita patenkinta pastebėjo, kad gy- 
dytojos rankos vis dar dreba. Kažkodėl tai pamačius jai 
pasidarė lengviau. 

— Kiek pavyko nustatyti, tumoras neišeina už inksto 
ribų, bet tikrai bus galima pasakyti tik padarius kontras- 
tinį rentgeną. Kiek mačiau, navikas dar neišsisėjęs, bet tai 
irgi reikėtų geriau patikrinti. Tačiau auglys nemažas, ir 
būtų pats laikas jį pašalinti. 

Maja Brita pasijuto stebėtinai rami. Ji vėl pažvelgė pro 
langą į sūpuokles, į kurias žiūri jau trisdešimt metų, bet 
nė karto nebuvo prie jų nuėjusi. 

— Ojei jo nepašalinsi? 

Niekas neatsakė, tik Elinora po valandėlės atsiduso. 

— Kaip nepašalinsi? 

Dabar Maja Brita galėjo patylėti. Ji pasakė viską, ką 
norėjo pasakyti. 

— Maja Brita, ką čia kalbi? Gerai supranti, kad jį reikia 
pašalinti! Ar ne tiesa, Monika? Kiek galima išgyventi su 
tokiu augliu, jei jo negydysi? 

— Sunku pasakyti. Juk nežinau, kiek laiko jis auga. 

— Taip, bet maždaug? 

Elinora kaip visada norėjo Žinoti detales. 

— Galbūt šešis mėnesius. Gal ilgiau, gal trumpiau, tai 
priklauso, kaip jau sakiau, nuo to, ar greitai jis auga. Aš, 
gydytoja, iš tikrųjų labai rekomenduočiau operaciją. 

Gydytoja. Maja Brita pajuto panieką. 

Staiga suskambo Elinoros mobilusis, ji pakilo ir išėjo į 
prieškambarį. 

Maja Brita žvelgė į moterį, rūpestingai pakuojančią 
savo puikųjį prietaisą. 

Šeši mėnesiai. 

Galbūt. 

Anot jos, sunku pasakyti. 

— Taip, jūsų, gydytojų, uždavinys daryti viską, gelbėti 
žmonių gyvybes. 

Ji ir pati nesuprato kodėl, bet neiškentė to nepasakiusi. 
Gal norėjo kiek apmalšinti iš gydytojos spinduliuojantį 
veiklumą. Stovi kambario viduryje kaip koks įsikūnijęs 
gėris, atrodo, pasirengusi tarnauti visai žmonijai. Bet savo 
tamsias paslaptis rūpestingai slepia, po nepriekaištinga 
išvaizda tūno tie patys purvini dalykai ir trūkumai kaip 
ir visų kitų mirtingųjų. 

Maja Brita greitai pajuto gydytojos reakciją ir panoro 
bakstelėti ietimi giliau. 

— Leisti žmonėms gyventi kuo ilgiau, likti čia, žemėje, 
kartu su savo šeimomis, matyti, kaip auga vaikai. Turbūt 
tam jūs, gydytojai, ir esate. Tikriausiai jums negali būti 
nieko svarbiau. 

Duryse vėl pasirodė Elinora. 

Gydytoja tupėdama segiojo lagaminėlį, Maja Brita paste- 
bėjo, kad stodamasi ji pasirėmė į sofos kraštą. Greitas ran- 
kos judesys, kad neprarastų pusiausvyros. Nė nežvilgtelė- 
jusi į Mają Britą, ji dingo prieškambaryje, Elinora nusekė iš 
paskos. Vis dėlto Maja Brita išgirdo jų trumpą pokalbį. 

- Šiuo metu, deja, daugiau nieko negaliu padaryti. Tu- 
rėtumėte susisiekti su slaugos tarnybos biuru ir eiti šiuo 
keliu. Jie gali išrašyti siuntimą į ligoninę papildomiems 
tyrimams. 

Durys prasidarė, ir paskutiniai Elinoros žodžiai nuai- 
dėjo tarp laiptinės sienų. 

— Ačiū už pagalbą. 

Durys vėl užsidarė. 


Elinora liko dar gerą valandą, nors turėjo daug klientų. 
Maja Brita beveik nekalbėjo, o Elinora netilo, desperatiškai 
ją įkalbinėjo leisti paskambinti į slaugos tarnybos biurą. 
Bet Maja Brita nenorėjo. Ji negalėjo nė pagalvoti apie to- 
lesnius tyrimus, juo labiau apie operaciją. 

Kodėl ji turėtų tai daryti? 

Kodėl ji apskritai turėtų ką nors daryti? 

Kad ir kaip skaudu pripažinti, ji negali sugalvoti nieko, 
dėl ko būtų verta stengtis. 


272 


29 


Toji moteris - tikra pabaisa. Atėjusi tiesiai iš siaubo fil- 
mo. Atrodo, likimas papainiojo šią moterį Monikos kelyje, 
kad ją nubaustų. Galėjai pamanyti, kad aštrus žvilgsnis 
kiaurai peržvelgia jos vidų, jos sužalotą sielą, kažkodėl — 
Monika to nesuprato - moteris kaip galėdama stengėsi ją 
įskaudinti. 


Nuvažiavo namo, įėjo į vonios kambarį net nenusi- 
vilkusi viršutinių drabužių, nurijo dvi ksanoro piliules. 
Išsirašė jas kartu su migdomaisiais, bet iki šiol negėrė. 

Dabar nebegalėjo ištverti. 

Nuėjo į svetainę, svirduliuodama vaikštinėjo ir laukė, 
kada vaistai pradės veikti. Kurią sekundę, kurią akimir- 
ką? Daugiau nėra kur slėptis. Atrodė, kad ji netelpa savo 
kūne, kad oda bet kurią akimirką ims trūkinėti. Toks 
jausmas, tarytum ji tuoj sprogs. 

Ir dar jos mobilusis. Skamba ir skamba, signalas varo 
ją iš proto, bet išjungti nedrįsta. Tai įrodymas, kad kažkur 
vis dar yra reali tikrovė, jei ji nutrauks su ja paskutinį ryšį, 

atsidurs nežinia kur. Negalėjo suprasti, kaip jai viskas 
galėjo taip atsitikti ir ką daryti, kad kaip nors pataisytų 
padėtį. 

Ir štai pagaliau. 

Pagaliau ji pajuto, kad baimės gniaužtai atsileido, įtrau- 
kė nagus, išnyko. Ji vėl gali kvėpuoti. Dėkinga sustojo 
kambario viduryje, mėgaudamasi, kad pagaliau išsivada- 
vo. Stokholmo balta. Kambario sienų spalva. Keista, kad ji 
svetainei pasirinko Stokholmo baltą! Bet ir savotiškai gera. 
Viskas įmanoma. Ji gali kvėpuoti. Ramiai, tyliai kvėpuoti. 
Visa kita nesvarbu. Ji truputį priguls ant sofos ir lengvai 
pakvėpuos. 


Raudonų plytų sienos. Rūsys. Ji rūsyje, tik nežino kie- 
no. Niekur nematyti durų. Ji braukia ranka per gruoblėtas 
sienas, ieško plyšio ar kokios angos, bet veltui. Staiga su- 
pranta, kad sienoje įmūrytas lavonas, nežinia kieno, bet la- 
voną įmūrijo ji. Išgirdusi kažkokį garsą atsigręžė. Motina 
klūpo, sodina orchidėją. Rankoje ji laiko gabalėlį duonos, 
trupina, barsto ant grindų. Columbia livia. Geriausiai tinka 
su voveraitėmis. Staiga pasirodo traukinys. Pernila stovi 
ant bėgių, traukinio švilpukas švilpia vis garsiau. Monika 
bėga kiek įkabindama, bet nė kiek nepriartėja, nespės jos 
išgelbėti. Ji turi nutildyti signalą, turi nutildyti signalą. 
Traukinys turi sustoti. 

— Alio! 

Staiga mato, kad laiko rankose mobilųjį telefoną. Stovi 
savo prieškambaryje apsivilkusi viršutiniais drabužiais, 
bet gerai nežino, ar tai tikrovė, ar ne. 

— Sveiki, čia Pernila. 

Balsas įtikino ją, kad grįžo į tikrovę, vaistai ją vis dar 
maloniai ramina. Nuo visko, kas skaudu, kas jai grasina, 
ji saugiai nutolusi, net kūnas nereaguoja. Širdis plaka 
ramiais dūužiais. 

— Sveiki. 

— Norėjau tik paklausti, kaip jums sekasi. Taip greitai 
išbėgote, pagalvojau, gal susirgote? 

Susirgote. Pernilos Žodis kartojasi tarytum aidas. Su- 
sirgote. Gal ji iš tikrųjų susirgo. Jei ji serga, galbūt visai 
teisėtai gali keletą dienų atidėti savo užduotį, ar ji to 
nenusipelnė? Tik porą dienų. Ji be galo pavargusi. Jei ga- 
lėtų padoriai išsimiegoti, viskas būtų geriau. Viską gerai 
pergalvotų, sudarytų planą, kaip elgtis toliau, kaip viską 
kuo geriausiai sutvarkyti. O dabar ji per daug nuvargusi. 
Smegenys tarytum atsiskyrė nuo jos, daugiau jos nebe- 
klauso. Jei galėtų išsimiegoti, viskas būtų geriau. 

— Taip, susirgau. Guliu su aukšta temperatūra. 

— Ak, gal apsikrėtėte nuo Danielos, ji taip pat apsirgo. 

Monika nieko neatsakė. Jei Daniela serga, ji turi būti 
ten. Toks susitarimas, bet ji neturi jėgų. Jai reikia išsi- 
miegoti. 

— Netrukdysiu, jei blogai jaučiatės. Paskambinkite, kai 
vėl atsistosite ant kojų. Paskambinkite, jei ko nors prireiks, 
nupirkti maisto ar šiaip ko. 

Monikai merkiasi akys. 

— Dėkui. 

Ji nepajėgė daugiau nieko pasakyti ir išjungė pokalbį. 
Nugara nuslydo durimis žemyn, atsisėdo ant grindų. 
Alkūnėmis atsirėmusi į kelius, ji paslėpė veidą rankose. 
Vis dar apsvaigusi nuo tablečių, negali iki galo suvokti 

skriejančių minčių. Trapi riba tarp žiaurumo ir rūpesčio. 
Bet kas yra blogis? Kas nustato taisykles? Kas turi teisę 
apibrėžti tiesą, galiojančią visiems, visomis aplinkybėmis? 
Ji nori vienintelio dalyko - padėti, atitaisyti, padaryti, kad 
prakeiktas „niekada“ nebūtų toks žiaurus. Juk viską gali- 
ma ištaisyti, jei tik labai pasistengsi. Turi būti taip! Turi! 

Ji ir toliau bus šalia Pernilos, kitaip neįmanoma. Turi ir 
toliau paklusti, padėti, kol Pernilai reikalinga jos pagal- 
ba, pašvęsti savo gyvenimą, jei tai reikalinga. Vis dėlto 
suprato, kad laikui bėgant to neužteks. Monika atėmė iš 
Pernilos ne geriausią draugę, 0 vyrą ir jos dukters tėvą. Ji 
pakėlė galvą ir, nieko nematydama, žvelgė tiesiai į sieną 
virš batų dėžės. Iki šiol ji nesuvokė, bet juk išeitis yra. 
Pernila turėtų sutikti kitą vyrą. Vyrą, kuris užimtų Matijo 
vietą, tai būtų visai kas kita nei draugystė su Monika. Jis 
taptų nauju Danielos tėvu, rūpintųsi šeima, suteiktų Per- 
nilai tą meilę, kurią iš jos atėmė Matijo mirtis. 

Monika atsistojo, paltas nuslydo ant grindų. Nuo šios 
naujos įžvalgos ji pajuto, kad viskas palengvėjo. Kai Per- 
nila sutiks kitą vyrą, jos užduotis baigsis, jos pareiga bus 
įvykdyta. Jiedvi galės ir toliau draugauti, o Pernila nieka- 
da nesužinos tiesos. 

Monikos kaltė Matijui bus išpirkta. 


Nuėjo į miegamąjį, išspaudė migdomųjų tabletę iš me- 
talinės folijos. Pirmiausia jai reikia išsimiegoti. Išsimiegoti 
gerai, kad smegenys vėl imtų jos klausyti. Tada bus pasi- 
rengusi pradėti vykdyti savo naująjį planą. Pakvies Perni- 
lą į restoraną, pasiūlys kelionę į užsienį, duos skelbimus į 
internetą, į laikraščius. 

Ji viską sutvarkys. 

Viskas grįš į savo vėžes. 

Drabužius nusimetė ten, kur stovėjo. Vos galva palietė 
pagalvę, užmigo ramiai, įsitikinusi, kad vėl gali viską 
kontroliuoti. 


30 


Maja Brita sėdėjo minkštakrėslyje, leido prieblandos valandas. 
Šešėliai kambaryje tirštėjo, galų gale viskas susiliejo tamsoje. 

Šeši mėnesiai. 

Iš pradžių beveik nieko nejautė. Šeši mėnesiai — tai tik 
laiko tarpas. Dvylika mėnesių - tai metai, 0 šeši — pusė 
metų, nieko ypatinga čia nėra. Ji ėmė skaičiuoti pirštais. 
Spalio dvylikta. Spalio dvylikta ir dar šeši mėnesiai. Turė- 
tų būti balandis. Ruduo, Žiema, truputis pavasario. 

Spalio dvylikta. 

Daug kartų gyvenime ji išgyveno spalio dvyliktą, nors 
ir negali gerai prisiminti, ką tą dieną veikdavo. Diena 
prabėgdavo nepastebimai, kaip ir dauguma kitų. Tik ši 
spalio dvylikta ypatinga. Paskutinė. 

Ji sėdėjo minkštakrėslyje tikriausiai kokias keturias va- 
landas, o tai reiškia, kad paskutinės jos gyvenimo spalio 
dvyliktos liko keturiomis valandomis mažiau. 


Ją gąsdino ne tai, kad teks išeiti iš gyvenimo. Prabėgo 
tiek daug laiko, tiek daug metų, o kokia iš jų nauda? Jau 

seniai gyvenimas nesuteikia jai nieko, kas bent kiek labiau 
sudomintų. 

Bet mirtis... 

Būti sunaikintam, nepaliekant nė mažiausio pėdsako, 
nė menkiausio atspaudo. Kol ateitis buvo savaime supran- 
tamas dalykas, visada išlikdavo ir galimybė. Taip lengva 
viską nustumti į ateitį. Bet nuo dabar laikas ribotas, skai- 
čiuojamas atvirkščiai, kiekviena minutė staiga tapo aiškiai 
jaučiamu praradimu. Niekaip neįmanoma suprasti, kad 
tai tas pats laikas, kuris metų metus slinko taip nuobo- 
džiai, jo buvo tiek daug, kad ji nežinojo, ką su juo veikti. 
Slinko pirmyn, pro šalį ir nuskęsdavo beprasmybėje. Ji 
išnyks nepalikdama nė mažiausio pėdsako. 

Rankomis suspaudė minkštakrėslio ranktūrius. Ar ji 
nusileis, ar priešinsis, vis vien turės pereiti į didįjį Anapus, 
į amžinybę, nė vienas nežino, kas jo ten laukia. 

O jeigu jie buvo teisūs? Jeigu iš tiesų viskas yra taip, 
kaip jie su tokiu aršumu stengėsi ją įtikinti? Jeigu ten 
laukia didysis Teismas? Jei iš tikrųjų taip, ji puikiai su- 
pranta, kad jos teismas nebus gailestingas. Nėra reika- 
lo per daug tyrinėti save, kad suprastum, į kurią pusę 
nusvirs svarstyklės. Gal Jis stovės ten, kitoje pusėje, ir 
patenkintas lauks, kada pagaliau paims ją savo valdžion. 
Kai jos teisė rinktis jau išnaudota, kai ji turi atsiimti tai, 
ko nusipelnė. 


Nėra paskatos gyventi, bet kaip jai nebijoti mirties? 
Kaip ji gali eiti į amžinybę, jei nežino, ką ji reiškia? 

Absoliuti vienatvė. 

Amžinybė. 

Kai dar tiek daug nepadaryta. 

Tamsa jos namuose tirštėjo, o jos nerimas augo. Sulig 
kiekviena prabėgančia akimirka tai darėsi vis aiškiau. Ji 
turi kaip nors išlyginti svorį svarstyklių lėkštėse. 

Maja Brita tarytum vėl išvydo moterį, prieš kelias va- 
landas stovėjusią jos kambaryje ir paskelbusią mirties 
nuosprendį, paskui ji žvilgtelėjo į brangų laikrodėlį ant 
savo siauro riešo, jos žvilgsnis atrodė išsigandęs, ir ji 
pabėgo. Iš išorės tokia nepriekaištinga, bet taip puikiai 
suprantanti savo kaltę. Kai ateis kita spalio dvylikta, ji 
neprisimins nei Majos Britos, nei šios dienos. Viskas nu- 
grims tarp kitų mirštančių pacientų, tarp viena į kitą tokių 
panašių dienų. Ji galės ramiai toliau gyventi Žemėje ir, 
turėdama laiko, galbūt ištaisyti savo klaidą. 

Maja Brita to negalės. 

Nuo šiol kiekviena prabėgusi sekundė bus niekam ne- 
naudinga, bus dar viena prarasta proga. 

Ji atsistojo. Saba laukė prie balkono durų, ji nuėjo atida- 
ryti. Kitoje kiemo pusėje švietė langas, už jo dar neseniai 
gyveno tas, kuris jau žino atsakymą į klausimą, į kurį 
žmonija visais laikais ieškojo atsakymo. 

Ir ji vėl pagalvojo apie Moniką, apie jos kaltę. 

Dvi gyvybės vienoje svarstyklių lėkštėje iš tikrųjų per 
daug. 

Staiga pasidarė sunku kvėpuoti, aiškiai pajuto, kokia 
baimė ją apėmė. Prie vienatvės ji pripratusi, bet vienai 
sutikti tai, kas jos laukia... 

Tėve mūsų, kuris esi danguje. 

Ji pažvelgė į drabužių spintą. Žinojo, kad guli viršuti- 
nėje lentynoje, visus tuos metus neatversta, net viršeliai 

taip pat apsitrynę, nors praėjo tiek laiko. Bet ji atsuko Jam 
nugarą. Pasakė, kad apsieis be Jo, prašė palikti ją ramybėje. 
Neigė Jį. Dabar staiga suprato. Viskas pasidarė aišku kaip 
dieną. Jis tik laukė, kada ateis laikas. Visą laiką Žinojo, 
kad ji šliaužte atšliauš tą dieną, kai smėlio laikrodyje liks 
tik keli grūdeliai. Ji negalės ilgiau slėptis už gyvenimo, ji 
nuoga stovi prieš faktą, kurį visi Žino, bet apsimeta nieko 
nežiną. Kad viskas vieną dieną baigiasi. Kad vieną dieną 
visi turi palikti tai, ką pažįsta, ir atsiduoti tam, kas nuo 
seniausių laikų buvo didžiausia žmogaus baimė. 

Jis žinojo, kad tada ji tikrai ims Jo šauktis, atsiklaupusi 
ant nuogų kelių prašys atleidimo, palaiminimo, maldaus 
Jo malonės. 

Jis buvo teisus. 

Jis laimėjo, ji pralaimėjo. 

Ji nuoga guli Jam po kojomis, pasirengusi nusižeminti. 

Pralaimėjimas milžiniškas. 


Ji užmerkė akis ir pajuto, kad paraudo. Apimta gėdos, ji 
nuėjo prie drabužių spintos ir pravėrė duris. Pagrabaliojo 
ranka ant lentynos, užčiuopė krūvas paklodžių, seniai 
pamirštus audinius, užuolaidas, pagaliau užčiuopė gerai 
pažįstamą formą. Stabtelėjo, kiek padvejojo, pažeminimas 
degino ją kaip ugnis. Pripažinti, kad ji elgėsi blogai, vadi- 
nasi, pripažinti, kad Jis visą tą laiką buvo teisus. Tai dar 
labiau didino jos kaltę. Ji suteikė Jam teisę ją bausti. 

Stvėrė Bibliją, nusiėmė ją. Pamatė aptrintus viršelius. 
Kažkas įdėta tarp lapų. Negalvodama ištraukė ir suprato, 
kas tai, kai buvo jau per vėlu, kai jos akys jau buvo pama- 
čiusios. Dvi nuotraukos. Ji iš lėto nuėjo prie minkštakrėslio, 

sunkiai atsisėdo. Užsimerkė, paskui vėl atmerkė akis, pa- 
balta suknele, Joranas su juoda eilute. Šydas, kurį ji taip 
rūpestingai rinkosi. Juodu susikibę už rankų. Įsitikinimas. 
Visiškas tikrumas. Tuoj už jų — Vania, ji taip džiaugiasi 
jos laime. Gerai pažįstama šypsena, švytinčios akys, jos 
Vanja, visada šalia, kai reikia jos pagalbos. Visada linki 
jai tik gera. O štai dabar Maja Brita jai pamelavo, išdavė 
ją, pasmerkė ir atstūmė. 

Per daug svorio vienoje svarstyklių lėkštėje. 

Numetė nuotrauką ant žemės, pažvelgė į kitą. Giliai 
įkvėpė, pamačiusi tuščią mergytės žvilgsnį. Ji sėdi ant 
virtuvės kilimėlio tuose namuose, kuriuos jie nuomojo. 
Raudonas drabužėlis. Maži balti bateliai, padovanoti Jo- 
rano tėvų. 

Pajuto, kaip į akis veržiasi ašaros. Rankos prisiminė, 
kaip keldavo mažą kūnelį, laikydavo jį glėbyje, kaip ji 
kvepėjo. Mažutės rankos, kurias ji tiesdavo į ją su begali- 
niu pasitikėjimu, bet ji nesugebėjo to pasitikėjimo priimti. 
Kaip ji galėjo jį priimti, jei niekas jos to neišmokė. 

Joje pratrūko skausmas, kurio niekada neprisileisdavo, 
neviltis, kurią pajuto, buvo tokia didelė, kad jai užgniaužė 
kvapą. Išmetė nuotrauką, mėšlungiškai sunėrė rankas ir 
pakėlė jas į lubas. 

— Viešpatie, dangaus Dieve, padėk man. Pasigailėk 
manęs, Dieve, tu didžiai gailestingas. Gerumas Tavo 
beribis, naikinki mano kaltybę. Grynai nuplauk mano 
dėmę, numazgok mano kaltę! Aš Tau, tiktai Tau esu 
nusidėjusi, dariau, ką laikai Tu piktybe. Todėlei mane 
smerki Tu teisingai, teisme mane kaltini, kaip yra verta. 

Deja, aš ir gimusi esu nuodėminga, su nuodėme motinoj 
aš prasidėjau. 

Jos rankos drebėjo. Šeši mėnesiai — per ilgas laiko tar- 
pas. Kaip ji ištvers taip ilgai! 

Jos skruostais riedėjo ašaros, žodžius ji tarė kūkčio- 
dama. 

— Prašau Tave atleisti, nes dariau blogį, kurio nenoriu. 
Gerasis Dieve, atleisk man. Duok man atsakymą! Viešpa- 
tie, parodyk man savo gailestingumą! Suteik man ryžto, 
kad išdrįsčiau! 

Ji prisiminė, ką jie darydavo, kai reikėdavo Jo patarimo 
ar Jo paguodos. Ji greitai nusišluostė akis, kaire ranka 
paėmė Bibliją, įkišo dešiniosios nykštį tarp viršelių. Tada 
užmerkė akis ir atvertė puslapį ten, kur buvo sustojęs 
nykštys, pirštu pabraukė per puslapį ir taip išrinko eilutę. 
Sėdėjo užmerkusi akis, smilių kaip ietį įrėmusi į Šventąjį 
Raštą. Dabar Jis turi prabilti. Duoti Žinią, kuri jai reikalin- 
ga ir prie kurios Jis atvedė jos pirštą. 

„Viešpatie, nepalik manęs vieno.“ 

Ji taip išsigando. Viskas, ko ji norėjo, — tai trupučio 
paguodos, mažučio ženklo, kad jai nėra ko bijoti, jog liks 
viena. Kad Jis yra šalia jos dabar, kai viskas netrukus turi 
baigtis, kad susitaikymas dar įmanomas. Ji giliai atsiduso, 
užsidėjo akinius, pirštu vesdama per eilutes. 

Perskaičiusi galutinai suprato, kad jos jaučiama baimė 
buvo niekas palyginti su tuo, kas jos laukia. 

Kai skaitė Jo žodžius, jos rankos drebėjo. 

Dabar ateina tau galas! Liesiu savo pyktį, teisiu tave 
pagal tavo kelius ir bausiu tave už visus tavo bjauriuosius 
nusikaltimus. Mano akis nepasigailės, neparodysiu užuojautos, 

bet bausiu tave pagal tavo kelius. Kai tavo bjaurieji nusikaltimai 
pūliuos tavyje, tada žinosite, kad aš esu Viešpats. 

Siaubas, kokio niekada neįsivaizdavo, išspaudė oro 
likučius jai iš plaučių. 

Štai ji sulaukė atsakymo. 

Galų gale Jis atsakė. 

JI MIEGOJO BE SAPNŲ. Tuštuma tuštumoje. Tik kaž- 
kur gilumoje erzinantis garsas atkakliai rėžėsi į tuštumą, 
reikalaudamas jos dėmesio. Ji norėjo grįžti į tuštumą, bet 
garsas nenutilo. Turėjo jį nutildyti. 

— Alio? 

— Ar čia Monika Lundval? 

Viskas buvo taip neaišku, kad negalėjo atsakyti. Bandė 
atsimerkti, bet nepavyko, tik ranka, spaudžianti telefono 
ragelį, įtikino ją, kad tai tikrovė. Viskas atrodė susilieję, 
nepavojinga. Galva gulėjo ant pagalvės, neilga tyla leido 
jai vėl užsnūsti. Bet žodžiai pasikartojo. 

— Alio! Ar čia Monika Lundval? 

— Taip. 

Jai atrodė, kad taip ir yra. 

— Čia Maja Brita Peterson. Man reikia su jumis pasikal- 
bėti. 

Vargais negalais Monikai pavyko atmerkti akis. Suvo- 
kė tiek, kad sugebėjo atsakyti. Kambaryje buvo visiškai 
tamsu. Ji suprato, kad guli savo lovoje, kad atsiliepė į 

skambantį telefoną ir kad skambina Žmogus, su kuriuo ji 
daugiau niekada nenorės kalbėti. 

— Jūs turite paskambinti į slaugos biurą. 

— Aš ne apie tai. Yra dar kitas dalykas. Svarbus. 

Ji pasirėmė alkūne, papurtė galvą, bandydama kaip 
nors susigaudyti. Bandydama suprasti, kas atsitiko, ir, jei 
galima, rasti kokią nors išeitį, kad vėl galėtų miegoti. 

Balsas kalbėjo toliau: 

— Nenoriu apie tai kalbėti telefonu, todėl siūlau jums 
atvažiuoti pas mane. Sakykim, rytą, devintą? 

Monika žvilgtelėjo į žadintuvą. Trys keturiasdešimt 
devynios. Ir ji buvo beveik tikra, kad nakties, nes už lango 
tamsu. 

— Tokiu metu aš negaliu. 

— Kada galėsite? 

— Apskritai negalėsiu. Jūs turite pasikalbėti su slaugos 
biuru. 

Niekad gyvenime ten daugiau nevažiuos. Niekada. 
Tai ne jos pareiga. Jai ji neturi jokių įsipareigojimų. Jau 
padarė daugiau, negu apskritai galima reikalauti. Buvo 
jau dedanti ragelį, bet balsas kalbėjo toliau. 

— Žinote, kai ateina laikas mirti, nebaisu žengti dar 
vieną žingsnį. Jei išsėdėjai savo bute daugiau kaip tris- 
dešimt metų, sunku atgauti, kas prarasta. Pavyzdžiui, 
pabendrauti su kaimynais. 

Ji buvo tokia apdujusi, kad baimė dar nespėjo prasi- 
mušti į paviršių. Liko kažkur šalia, kelis kartus baugiai 
suspurdėjo, bet paskui pakilo ir atgavo budrumą. Reikia 
tik išlaukti. Žinojo, kad anksčiau ar vėliau atsivers plyšys, 
ir baimė išnirs iš jo, pasirengusi ją pražudyti. Kol kas jai 

tik buvo aišku, kad rinktis ji negali. Turės ten eiti. Turės 
eiti ir aiškintis, ko ta bjauri moteris iš jos nori. 

Užmerkė akis. Gilumoje pajuto nuovargį. Viskas, ką ji 
turėjo, išeikvota. 

— Alio! Ar girdite mane? 

Taip, žinoma. 

— Taip. 

— Tada, sakykime, devintą. 

Maja Brita sėdėjo tarytum paralyžiuota, beveik negalėjo 
kvėpuoti. Mintys blaškėsi kaip išgąsdinti žvėrys, kai ieško, 
kur pasislėpti. Kartais ji meldėsi, prašė Jį duoti ženklą, pa- 
rodyti, ką turi daryti. Kiek kartų pirštu braukė per Biblijos 
puslapius, bet suprantamo atsakymo nerasdavo. Apimta 
nevilties, ji meldė aiškesnių nurodymų, ir štai pagaliau. 
Po keturiolikto bandymo Jis vėl ėmė su ja kalbėti. Pirmasis 
Pauliaus laiškas Timotiejui. Pirštas pataikė ne tiesiai į jį, o 
į puslapį kitoje pusėje, bet ji žinojo, kad taip atsitiko todėl, 
kad ji buvo labai susijaudinusi. Laiškas Timotiejui 4, 16. Ji 
buvo įsitikinusi, kad Jis norėjo jai parodyti tai. 

Žiūrėk savęs ir mokslo, ištverk šiuose darbuose! Taip veikda- 
mas, išganysi ir save, ir savo klausytojus. 

Iš dėkingumo Jam už atsakymą ji užmerkė akis. Prisi- 
minė šią eilutę dar iš Bendruomenės laikų. Tai raginimas 
eiti gelbėti kitus Žmones, apsaugoti juos nuo amžinosios 
ugnies. Geras darbas. Jis nori, kad ji išganytų ką nors kitą 
ir kartu išgelbėtų save. Betgi ką ji galėtų išganyti? Ką? 
Kam reikalinga jos pagalba? 

Pakilo, nuėjo prie balkono durų. Fasado langai kitoje 
kiemo pusėje buvo tamsūs, metė juodus atšvaitus. Tik 
viena kita vieniša lempa bandė praplėšti nakties tamsą. Ji 
norėjo praverti duris, greitomis įkvėpti lauko oro. Naujas, 
neįprastas noras. Palietė durų rankeną, pamatė tamsų 
langą, Žvelgiantį į ją kaip pikta akis, ir sustojo. Pasitraukė 
nuo durų ir grįžo prie minkštakrėslio. 


Biblija jos rankose atrodė sunki. Ji vėl nykščiu atvertė 
puslapį. Dabar Jis neturėtų jos nuvilti, dabar, kai ji suprato, 
ką turi daryti, bet nežino kaip. Ji žinojo, kad prašo daug. 
Jis jau parodė didelę malonę duodamas jai atsakymą. 

— Tik vieną atsakymą, Viešpatie, ir daugiau nieko Tavęs 
neprašysiu. Parodyk man, ką nori, kad išgelbėčiau. 

Ji užmerkė akis. Paskutinį kartą nykštys nuslydo už- 
verstos knygos puslapiais. Jei Jis neatsakys dabar, ji dau- 
giau nebandys. Atvertė puslapį. Užmerkusi akis dūrė 
pirštu, paskui tyliai sėdėjo, kaupdama drąsą. 

Psalmynas, penkiasdešimt antroji psalmė. Jis jos ne- 
apvylė. 

Staiga apėmė ramybė, viskas atsistojo į savo vietas. 

Telefonų knygoje buvo tik viena Monika Lundval. 


Maja Brita padėjo ragelį. Tvirtai spausdama Šventąjį 
Raštą, ji kelis kartus giliai atsikvėpė. Štai ji pasiekė savo, 
padarė, ko Jis nori, tai padės jai nusiraminti. Vis dėlto 
širdis daužėsi sunkiais, kietais dūžiais. Pirštas tebebuvo 
įkištas tarp viršelių, ji atvertė dar vieną puslapį, kad dar 
kartą įsitikintų, jog, turi teisę padaryti tai, ką ketina daryti. 
Nepaisydama pažado, ji uždavė Jam dar vieną klausimą. Ir 

Jis leidosi klausiamas. Atverstame puslapyje žodis „taip“ 
kartojosi penkis kartus, o žodis „ne“ tik du. 


Saba miegojo savo krepšyje, ir Mają Britą ramino jaukus 
jos alsavimo garsas. Tiek daug naktų šis garsas padėdavo 
jai nusiraminti. Žinojimas, kad tamsoje dar kažkas yra. 
Kažkas, kam ji reikalinga. Kažkas, ką ji pamatys, kai rytą 
nubus, kas apsidžiaugs ją pamatęs. Dabar ramus šuns 
alsavimas kėlė jai sąžinės priekaištus. Saba liks viena, jos 
likimas toks pat neaiškus kaip ir Majos Britos. Skirtumas 
tik tas, kad Saba neturi tiek proto, kad jaustų baimę. 


Iki devynių dar penkios valandos. Bandyti užmigti 
būtų tuščias laiko švaistymas, to ji nebegali sau leisti. Jai 
pavestas darbas, kurį turi padaryti, Dievas parodė jai ke- 
lią. Ji žinojo, kad Monika pasirodys. Nepaklusti ji neišdrįs. 
Majai Britai vėl smarkiau suplakė širdis, kai prisiminė, ką 
ketina daryti. 

Gerą darbą. 

Neturi to pamiršti. Kad tai Geras Darbas ir daugiau nie- 
ko. Aršus tonas, kuriuo ji kreipiasi į Moniką, pasitarnaus 
gėriui! Pats Viešpats parodė, jog pritaria. Dabar juodu 
dviese, kartu, iš vieno. Viešpatauti pasitelkus baimę - ga- 
lingas ginklas, bet ji dėkinga, kad gali paklusti. Visa val- 
džia yra Jo, ojai lieka tik parodyti, kad ji verta. Parodyti, 
kad nusipelnė galų gale būti išrinkta. Tada Jis dėl savo 
didelio gailestingumo galbūt pasigailės jos, atleis. 


Trisdešimt metų mirtis jai atrodė kaip paskutinė ga- 
limybė pasislėpti. Jai teikė stiprybės mintis, kad galės 

pabėgti, jei daugiau nebepakels savo naštos. Ji žaisdavo 
panašiomis mintimis, kol turėjo alternatyvą. Bet taip atro- 
dė anksčiau, kol mirtis buvo kažkur toli, nematoma, kol 
ji galėjo rinktis. Kol jos kūnas slapta kvietė mirtį, leido jai 
laisvai veikti, tyliai, bet tikslingai palaužė jos pranašumą 
ir galų gale atėmė iš jos galimybę rinktis. Dabar, kai mirtis 
spokso į akis, ji atrodo tik viską naikinantis siaubas. 

Dabar ateina tau galas. Liesiu savo pyktį, teisiu tave pagal 
tavo kelius. Tada žinosite, kad aš esu Viešpats. 


33 
MAJA BRITA PETERSON. 


Vien nuo vardo ir pavardės ant pašto dėžutės jai pasi- 
darė bloga. Bet vis dar jautėsi saugi, nepasiekiama. Žinojo, 
kad baimė tyko čia pat, bet negali jos įveikti. Mažos baltos 
tabletės užkimšo visas landas. 


Uždėjo pirštą ant durų skambučio, paspaudė. Automo- 
bilį pastatė kitoje namo pusėje, kad nepamatytų Pernila, 
į namą įėjo iš fasado pusės. 

Išgirdo viduje bruzdesį, ir kitą akimirką durys prasi- 
vėrė. Kai žengė per slenkstį, ją nukrėtė šiurpas. Niekada 
neketino čia grįžti. 

Palto nenusivilko, bet nusiavė batus. Storas šuo priėjęs 
ją apuostė, bet kadangi ji nekreipė į jį dėmesio, nuėjo šalin. 
Eidama vidun žvilgtelėjo į tuščią virtuvę, norėjo sužinoti, 
ar Elinora čia, bet, atrodo, jos nėra. Žengė svetainės link, 
akimirką jai pasirodė, kad ne ji žengia prie durų, o durys 
artėja prie jos. 

Pabaisa sėdėjo minkštakrėslyje, viena ranka parodė į 
sofą. Greitas judesys, kurį galbūt galima suprasti kaip 
kvietimą. 

— Gerai, kad atėjote. Jei norite, sėskitės. 

Monika neketino ilgai užsibūti, stovėjo tarpduryje. Rei- 
kia viską kaip nors ištverti ir greičiau dingti iš čia. 

— Ko iš manęs norite? 

Stambi moteris sėdėjo visiškai ramiai, stebėjo ją skvar- 
biu žvilgsniu, regis, tokia situacija jai patiko. Ji net nusi- 
šypsojo. Pirmą kartą nusišypsojo Monikai, bet toji šypsena 
kažkodėl buvo dar nemalonesnė negu jos įprastas elgesys. 
Monikai buvo nemalonu jausti moters pranašumą. Jau 
vien tai, kad ji sutiko ateiti... Tai tarytum raštu rašytas 
prisipažinimas. Apdujusios smegenys bandė išsiaiškinti, 
kas čia iš tikrųjų vyksta, bet ji jau nebegalėjo sugaudyti 
savo minčių. Elinora, Maja Brita, Osė, Pernila. Vardai 
ūžė jos galvoje, tarytum atsitrenkdavo vienas į kitą, bet 
ji nebegalėjo suvokti, kuri ką Žino, o jei žino, tai kodėl. 
Nedrįso net pagalvoti, kas atsitiktų, jei viskas išaiškėtų, 
jei taptų visiems žinoma. Bet viskas turėtų būti gerai. Jai 
reikia tik pasirūpinti, kad Pernila rastų kitą vyrą, kad vėl 
pralinksmėtų, jiedvi ir toliau liktų draugės ir laimingai 
gyventų likusį gyvenimą. 

Buvo jau kone pamiršusi, kur atėjo, kai nuo minkšta- 
krėslio vėl pasigirdo balsas. 

— Atleiskite, aš taip griežtai reikalavau, kad ateitumėte, 
bet, kaip jau sakiau, tai svarbu. Viską darau jūsų labui. 

Ji vėl nusišypsojo, ir Monika pajuto lengvą šleikštulį. 

— Prašiau jus ateiti, nes noriu jums padėti. Gal dabar 
taip ir neatrodo, bet ateis diena ir jūs viską suprasite. 


293 


— Ko norite? 

Moteris ištiesė nugarą, jos akys virto siaurais plyše- 
liais. 

— Tavo liežuvis veda tave į pražūtį, jis kaip aštrus skus- 
tuvas, tu klastūne. Myli blogį labiau už gėrį, melą labiau 
už tiesą, tavo liežuvis —- apgavikas. 

Monika užmerkė akis, vėl atsimerkė. Tas nieko nepadė- 
jo. Viskas buvo tikrovė. 

— Ką? 

— Todėl Dievas tave nutrenks į gelmes visiems amžiams, 
jis ištrauks tave iš tavo priedangos, išvarys tave iš gyvųjų 
žemės. 

Monika bandė nuryti sprangų kąsnį. Viskas pradėjo 
suktis. Atsirėmė į durų staktą, kad išsilaikytų ant kojų. 

— Noriu tave išgelbėti. Kuo vardu našlė, kuri gyvena 
kitoje kiemo pusėje? Kuriai tu meluoji. 

Monika nieko neatsakė. Mintys tarytum kažkur pabėgo, 
tik spėjo pagalvoti, koks puikus atradimas yra alprazola- 
mas. Ateina tau į pagalbą, kai nepajėgi išspręsti nė vienos 
problemos, nors darai viską, ką gali. 

Nesulaukusi atsakymo moteris kalbėjo toliau. 

— Man nebūtina žinoti jos vardą. Juk Žinau, kur ji gy- 
vena. 

— Nesuprantu, ką jūs turite bendra su visu tuo. 

— Aš nieko. Bet Dievas viską žino. 

Moteris buvo pamišusi. Ji ir toliau stebėjo Moniką tary- 
tum kaldama ją žvilgsniu prie sienos. Aiškiai jautė, kaip 
žvilgsnis skverbiasi į ją, nublokšdamas šalin jos varganą 
gynybą, kaip artėja prie reikalo esmės. 

Reikalo esmė. Koks idiotiškas posakis. 

Staiga išgirdo, kaip kažkas kikena, ir nustebusi suprato, 
kad tai ji pati. Pabaisa krūptelėjo ir vėl įsmeigė į ją akis. 

— Kas čia taip juokinga? 

— Niekas. Aš tik pagalvojau apie vieną dalyką, paskui 
pagalvojau apie jūsų šunį, pagalvojau, kad... bet tai ne- 
svarbu. 

Kažkas vėl nusijuokė. 

Kai pabaisa dar kartą prašneko, balsas skambėjo piktai, 
ji atrodė įsižeidusi. 

— Nevarginsiu jūsų smulkmenomis, nes matau, kad jos 
nelabai jus domina, tačiau žinokite, kad darau tai jūsų 
labui. Kalbėsiu trumpai ir duosiu jums tris galimybes. 
Pirmoji - jūs pati prisipažinsite našlei, gyvenančiai kitoje 
kiemo pusėje, antrame aukšte, kad ją apgaudinėjate. Tu- 
rėsite ją atsivesti čia, kad aš pati savo ausimis išgirsčiau 
jūsų prisipažinimą. Kita galimybė tokia: saugioje vietoje 
guli mano rašytas laiškas. Jei jūs savo noru neprisipažin- 
site, po savaitės laiškas bus perduotas jai, ir ji paskaičiusi 
sužinos, kad jūs įkalbėjote jos vyrą pasikeisti vietomis, kai 
grįžote iš kursų. 

Kažkurioje jos kūno vietoje baimė prasiveržė į paviršių, 
bet nedaug. Kol kas ji buvo, galima sakyti, rami. Tabletės 
guli rankinuke, nors ji jau peržengė leistiną ribą. Peržengė 
kelis kartus. 

— Trečia galimybė, kad jūs įnešite milijoną kronų į or- 
ganizacijos „Gelbėk vaikus“ sąskaitą. Ir parodysite man 
įnašo kvitą. 

Monika žiūrėjo į ją. Tiksli suma ir konkretus įsakymas. 
Kad ir kaip beprotiška, tai tikrovė. Ji visiškai aiškiai su- 
prato visą jos absurdišką turinį. 

— Gal jūs išprotėjote? Neturiu tiek pinigų. 
pagurkliai subangavo, kai ji pasakė: 

— Ne? Tada lieka kitos dvi galimybės. 

Vartai atsidarė iki galo. Ji stvėrė rankinuką, ištraukė 
vaistų pakelį, akies kampeliu matė, kad pabaisa ją stebi, 
bet tai nesvarbu. Plokštelė su tabletėmis nukrito ant grin- 
dų, ji pati vos nenugriuvo, bandydama ją pakelti. 

— Galite dieną kitą pagalvoti, tada pasakysite man, ką 
nusprendėte. Bet paskubėkite. Negalima piktnaudžiauti 
Viešpaties malone. 

Monika išsvirduliavo į prieškambarį, nurijo tabletes. 
Pasiėmė į ranką batus, laiptinėje atsisėdo ir apsiavė. Leis- 
damasi žemyn laikėsi už turėklo, galų gale rado išėjimą 
per rūsį. Jai kažkaip reikia nusipirkti laiko. Kad viskas 
kuriam laikui sustotų, leistų jai apgalvoti ir sutvarkyti 
viską, kas vėl susijaukė, vėl išsprūdo jai iš rankų. Moteris 
pamišusi, kažkaip susijusi su tuo tinklu, į kurį Monika 
pakliuvo. Turi rasti kelią, kaip išeiti iš viso to, ko jau ne- 
beįmanoma suvokti. 

Pajuto, kaip alprazolamas pasiekė reikiamus smege- 
nų receptorius, sustojo, valandėlę pasidžiaugė geresne 
savijauta. Džiaugėsi išsivadavimu, kai viskas taip ste- 
buklingai pasikeičia, nebeatrodo svarbu, kai visi aštrūs 
dalykai panyra į kažką minkšta, suvaldoma ir daugiau 
jos neskaudina. 

Stovėjo visiškai ramiai, traukė į plaučius orą, kvėpavo. 
Tik kvėpavo ir daugiau nieko. 

Pro debesis pažvelgė saulė. Ji užmerkė akis, leido spin- 
duliams liesti jos veidą. 

Viskas kaip nors susitvarkys. Viskas jau susitvarkė. 
Ksanoras ir „Gelbėk vaikus“. Labdaringiems tikslams. 
Maždaug kaip labdaros fondas, už kurį ji klinikoje atsa- 
kinga. Kur viskas skiriama pagarbos vertiems tikslams, 
padėti nuo karų nukentėjusiems vaikams. Kiekvienais 
metais jie padeda šimtams vaikų visame pasaulyje. Tai 
nuostabu, jie gelbsti juos, gelbsti vaikus. Gelbėk vaikus. 
Cha! Kai gerai pagalvoji, tai juk beveik tas pat. Ir niekas 
nieko nepastebės, juk labdaros fondo sąskaita tokia di- 
delė. Ji tik truputį pasiskolins, nes ją ištiko bėda, kol ras 
kitą būdą išspręsti šią problemą. Sąskaitos numeris jos 
užrašų knygelėje, bankas atidarytas. Pernilai tas irgi išeis 
į gera, nereikia pamiršti. Ji nebus nuvilta, apleista, visiš- 
kai viena. Pernilai ji reikalinga. Kol ras lygiavertį Matijo 
pakaitalą, Monika — vienintelis žmogus, kuriuo Pernila 
gali pasikliauti. O juk Monika prisiekė garbe ir sąžine, 
kad visada tarnaus žmonėms, humaniškumui, gerbs gy- 
vybę ir orumą. Štai dabar irgi reikia išgelbėti gyvybę. Jos 
pareiga - padaryti viską, ką gali. 


Bėda tik ta, kad šį kartą negali prisiminti, kieno gyvybę 
iš tikrųjų reikia gelbėti. 

Maja Brita sėdėjo ant kėdės prie pat laukujų durų. Du- 
rys buvo kiek praviros, pro plyšį ji matė vieną kitą kai- 
myną, rytą išeinantį iš namų. Jie bėgdavo laiptais žemyn 
ir išeidavo į tą pasaulį, kurį ji paliko prieš daugelį metų. 
Ji traukė iš laiptinės besiveržiantį orą, kaip įmanydama 
stengėsi prie jo priprasti. 


Elinora nupirko jai porą batelių, su kuriais galima išeiti 
į gatvę. Ji jau buvo jais apsiavusi, bet tinkamos striukės 
Elinorai nepavyko rasti. Sakė, kad tokią striukę reikėtų 
specialiai užsakyti, bet Maja Brita negali taip ilgai laukti. 
Ką ketina padaryti, reikia daryti kuo greičiau, kol drąsa jos 
neapleido. 

Elinora visą laiką ją įkalbinėjo, bet galų gale liovėsi. Su- 
prato, kad neverta įkalbinėti žmogaus, praradusio visas vil- 
tis, sutikti, kad darytų keletą sudėtingų operacijų vien tam, 
kad išsaugotų gyvenimą, kuris iš tikrųjų jau seniai baigėsi. 

Maja Brita nė žodeliu neužsiminė apie savo planus. 
Elinora nė nenutuokė apie jos derybas su Dievu. Kad Maja 

Brita stengiasi atpirkti savo nuodėmes, sulaukti atleidimo. 
Tada ji nebijos numirti. 

Monika irgi negalėjo to suprasti. Maja Brita nežinojo, koks 
bus Monikos atsakymas. Bet tai ne taip svarbu. Kad ir ką 
Monika nuspręstų, Maja Brita bus padariusi gerą darbą. Ji 
arba išgelbės Moniką nuo pragaro, privers ją liautis meluoti, 
arba, jei Monika nuspręs sumokėti, Maja Brita pasitarnaus 
organizacijai „Gelbėk vaikus“, padės, kad nemažam vaikų 
skaičiui būtų sudarytos geresnės gyvenimo sąlygos. 

Nedidelė atsvara. 

To, žinoma, per maža, bet Dievas leido jai suprasti, kad 
tai kiek sušvelnins žiaurų jos laukiantį nuosprendį. 

Visiškai atleista jai, aišku, nebus. 

Ji turi padaryti dar vieną dalyką. Juk melavo ne tik 
Monika. 

Todėl dabar ir sėdi prie buto durų, žiūri pro plyšį ir 
bando įveikti save. Bent mažą žingsnelį priartėti prie to 
negirdėto neregėto dalyko, kurį rengiasi padaryti. 

Jos rašytas laiškas. 

Ji išdrįs palikti šį pasaulį, kai paneigs visas melagystes, 
o Vanją ji turi pamatyti savo akimis, tikrai įsitikinti, kad ji 
jai atleido. Be to, nori sužinoti. Jai nedavė ramybės klausi- 
mas, kaip Vanja atspėjo, kad jos kūne auga tumoras, apie 
kurį net ji pati nežinojo. 

Ketino jai bent laišką parašyti, nors Vanja rašė, kad 
nebandys jai nieko aiškinti nei laiške, nei telefonu. Jei 
Vanja dar tebeturi bent pusę to atkaklumo, kurio turėjo, 
kai buvo jauna, tai neverta net bandyti. 

Maja Brita turi įveikti save ir padaryti tai. O paskui 
išgauti Monikos prisipažinimą našlei arba kvitą su įnašu 

į organizacijos „Gelbėk vaikus“ fondą. Kai išgaus įro- 
dymus, galės nebelaukti mirties šešis mėnesius. Reikės 
pasistengti, kad viskas įvyktų daug greičiau. 


Viską sutvarkė Elinora. Maja Brita pirmą kartą pa- 
kėlė telefono ragelį ir surinko mobiliojo numerį, kurį 
Elinora buvo palikusi ant jos naktinio stalelio. Mergi- 
na apsidžiaugė. Užsakė pakankamai didelį automobilį, 
skambino, klausinėjo, kaip lankomi kaliniai. Pasakojo 
Majai Britai, kad tas, su kuriuo ji kalbėjo, galima sakyti, 
apsidžiaugė išgirdęs jos klausimą. Atsakė, kad Vanja Ty- 
ren galės priimti lankytoją, netgi nebus saugoma, ir kad 
reikia užsisakyti lankymo patalpą. 

Pati Maja Brita rengėsi susitikimui, dvi paras svarstė, 
ką gi ji iš tiesų ketina padaryti, suprato, kad daro tai 
visiškai savo noru. Jei kas nors nepasiseks, ji net negalės 
suversti kaltės Elinorai. 


Atrodė nepanašu į tikrovę, kai jiedvi pasirengusios 
stovėjo prie laukujų durų. Kone kaip sapne. Saba iškišo 
duris, net nebandė sekti iš paskos, nes šis kelias jai 
nereiškė kelio į lauką. Jai tai buvo tik keista anga, pro 
kurią kartais pasirodo Žmonės, o paskui išnyksta. O 
štai dabar jos šeimininkė stovi kitoje durų pusėje, ir 
tas šuniui gerokai kėlė nerimą. Saba nulydėjo ją iki pat 
slenksčio, sustojo, pradėjo inkšti, Elinora atsitūpė ir 
paglostė jai nugarą. 

— Nebijok, mes netrukus grįšime. Vakare tavo šeiminin- 
kė bus namie. 

Kiekviena savo didžiulio kūno ląstele Maja Brita troš- 
ko, kad jau būtų vakaras ir kad ji galėtų vėl įeiti į savo 
namus. 


Miestas buvo pasikeitęs. 

Daug kas įvyko nuo tada, kai matė jį pastarąjį kartą. Iš 
medžiais apsodintų plotų ir pažįstamų rajonų išdygę nauji 
pastatai, jos pažįstamos vietos tarytum tapo svetimos. 
Miestas smarkiai išaugo. Gyvenamieji rajonai padengė 
miškingas kalvas pietinėje miesto pusėje ir perkėlė miesto 
ribas keliais kilometrais toliau. Ji niekur nebuvo išvykusi 
daugiau kaip trisdešimt metų, miestas atrodė jai visiškai 
nepažįstamas. Jos akys beviltiškai bandė sugerti visus 
įspūdžius, galų gale nebepajėgė, ji valandėlę užsnūdo, 
norėdama atsitokėti ir pasivyti tai, ko nepajėgė suvokti. 
Jos nepaliko mintys apie Vanją. Kaip ji į ją pažiūrės? Gal 
pyksta ant jos? Nauji įspūdžiai padėjo jai kiek prislopinti 
nervingumą. 

Valandėlę miegojo. Kai pabudo, pajutusi, kad motoras 
išjungtas, nežinojo, kiek laiko važiavo. Jos sustojo automo- 
bilių aikštelėje. Ji greitomis žvilgtelėjo į netoliese stovintį 
pastatą, pamatė baltą sieną už aukštos tvoros, bet daugiau 
nieko. Ji kiek įmanydama stengėsi būti pasirengusi sutikti 
nuostabą, kurią, kaip žinojo, sukels jos pasirodymas, bet 
dabar, kai toji valanda atėjo, ją apėmė neviltis. Drąsa ją 
visiškai apleido. Vien jau mintis, kad reikės pasirodyti 
Vanjai. Kaip išpasakoti jai visą savo milžinišką nesėkmę. 
Peršėjo gerklę, į akis veržėsi ašaros, bet ji nebepajėgė jų 
nuslėpti, nors žinojo, kad Elinora žiūri į ją. Siaubas, kad 
reikės lipti iš automobilio ir pasirodyti nepažįstamiems 

žmonėms, buvo toks pat didelis kaip ir tada, kai ji nykščiu 
atskleidė Biblijos puslapį ir išgirdo Jo sprendimą. Visas 
jos kūnas drebėjo. 

— Maja Brita, nesibaiminkite. 

Elinoros balsas buvo ramus, įtikinamas. 

— Liko dar valanda, kol galėsime eiti į vidų, o kol kas 
pasėdėsime čia. Paskui palydėsiu jus, pažiūrėsiu, ar viskas 
gerai, ir paliksiu jus vienas. 

Ir ji pajuto, kad Elinora paėmė jos ranką, nesiprieši- 
no, pati smarkiai suspaudė trapią mergaitės plaštaką. 
Iš visos širdies troško perimti iš Elinoros bent mažą 
mažą dalelytę ramybės ir stiprumo. Elinora, kuri niekad 
nepasiduoda. Savo užsispyrimu ji, nepaisydama visų 
kliūčių, sugebėjo įtikinti Mają Britą, įrodyti jai, kad yra 
toks dalykas kaip gerumas. Gerumas, nereikalaujantis, 
kad jam atsilygintum. 

— Maja Brita, jau metas. Prasideda lankymo valandos. 

Ji pasuko galvą, pamatė Elinoros šypseną. Ir dar nuste- 
busi išvydo, kad Elinoros akys pilnos ašarų. 


Su savo nauju apavu Maja Brita žengė šlapiu asfaltu. 
Batelių smaigaliai pasirodydavo iš po jos sijono, daugiau 
ji nieko nematė. Atsidarančių durų apačia, slenkstis, juo- 
das patiesalas prie durų, ant grindų rudai geltonas lino- 
leumas. Elinora su kažkuo kalba. Raktų žvangesys. Juodi 
vyriški batai, tamsiai mėlynos kelnės ir vėl rudai geltonas 
linoleumas. Akies krašteliu matė sieną, joje - keletą užda- 
rytų durų. 

Nė karto nepakėlė akių, bet vis tiek jautė ją stebinčius 
žvilgsnius. 

Vyriški batai sustojo, atsidarė durys. 

— Vanja tuoj ateis. Prašom eiti vidun ir truputį palaukti. 

Jai teko įveikti dar vieną slenkstį. Matyt, jos jau atėjo. 
Juodi vyriški batai išėjo pro duris, ji pamažu pakėlė akis 
ir įsitikino, kad jos liko vienos. 

Elinora buvo sustojusi prie pat durų. 

— Ar gerai jaučiatės? 

Maja Brita linktelėjo. Ji pasiekė tikslą, bandė pasisemti 
stiprybės iš savo ryžto. Bet pastangos daug kainavo. Kojos 
nebenorėjo jos laikyti, ji priėjo prie stalo su keturiomis 
kėdėmis, kurios atrodė pakankamai tvirtos, galės išlaikyti 
jos svorį. Ištraukė vieną kėdę ir susmuko ant jos. 

— Aš kol kas palauksiu lauke. 

Maja Brita vėl linktelėjo. 

Elinora žengė per slenkstį, bet vėl sustojo ir atsisuko. 

- Žinote, Maja Brita, aš be galo džiaugiuosi, kad jūs tai 
darote. 

Ji liko viena. Nedidelis kambarys su nuleistomis žaliuzė- 
mis, paprastas stalelis, sofa, stalas, prie kurio ji sėdi, ant sie- 
nos keletas paveikslų. Koridoriuje girdėti balsai. Skambėjo 
telefonas, trinksėjo durys. Netrukus ateis Vanja. Nematė jos 
trisdešimt ketverius metus. Manė, kad Vanja ją išdavė, o juk 
ji pati jai pamelavo. Išgirdo koridoriuje artėjančius Žings- 
nius, jos pirštai tvirčiau suspaudė stalo kraštą. Dar viena 
akimirka, ir moteris pasirodė tarpduryje. Maja Brita pajuto, 
kad ėmė giliau kvėpuoti. Prisiminė vestuvių nuotrauką, 
Vanja - jos pamergė. Suprato, kaip ji klydo. Tarpduryje sto- 
vėjo pagyvenusi moteris. Tamsūs plaukai pavirtę sidabru, 
veide, kurį kadaise taip gerai pažinojo, plonų raukšlelių 
tinklas. Tarytum iliustracija, vaizduojanti laiko tėkmę. 


303 


Staiga pasidarė taip akivaizdu, kad visi savaime supran- 
tami, nuolat vykstantys dalykai reikalauja savo, įrėždami 
metų rieves, nesvarbu, ar metais pasinaudojai gerai, ar ne. 

Bet labiausiai ją nustebino Vanjos akys. Ji prisiminė, 
kokia Vanja būdavo kadaise, akys visada švytėdavo, lū- 
pose truputį klastinga šypsenėlė. Moteris, kurią ji matė 
dabar, akyse slėpė begalinį liūdesį, tarytum jos akys būtų 
mačiusios daugiau, negu ji gali ištverti. Vis dėlto ji šypso- 
jo, akimirką pasivaideno, jog čia stovi toji Vanja, kurią ji 
kadaise pažinojo. Šmėkštelėjo svetimame veide. 

Veido išraiška neišdavė, ką ji jaučia matydama Majos 
Britos išvaizdą. 

Nė nemirktelėjo. 

Sargybinis tebestovėjo prie durų, ir Vanja atsigręžė į jį. 

— Bose, ar negalėtumėte atitraukti žaliuzių? Juk čia 
tamsu kaip vilko uodegoje. 

Sargybinis nusijuokė, uždėjo ranką ant durų ranke- 
nos. 

— Labai gaila, Vanja, užuolaidos turi būti užtrauktos. 

Jis uždarė duris, bet Maja Brita neišgirdo, ar užrakino. 
Atrodo, kad ne. Vanja priėjo prie lango, pabandė pra- 
skleisti žaliuzes, bet jai nepavyko. Užuolaidos laikėsi tvir- 
tai. Ji pasitraukė nuo jų, sustojo, vėl apsižvalgė. Priėjo prie 
gamtovaizdis. 

Ji vėl atsigręžė, nužvelgė kambarį. 

— Neįsivaizduoji, kaip visus tuos metus norėjau pama- 
tyti pasimatymų kambarį. 

Maja Brita tylėjo. Visus tuos metus... Šešiolika metų 
Vanja troško pamatyti šį kambarį. 

Vanja priėjo prie stalo, ištraukė kėdę kitoje stalo pusėje, 
atsisėdo tarytum apimta kažkokios nedrąsos. Maja Brita 
buvo lyg apdujusi. Net nervingumas dingo. Vis dėlto 
prieš ją tikrai sėdi Vanja. Pasislėpusi svetimame kūne čia 
tikrai toji Vanja, kurią ji kadaise pažinojo. Visai nėra ko 
bijoti. 

Jos ilgai sėdėjo Žiūrėdamos viena į kitą. Tylėdamos 
tarytum ieškojo viena kitos veide pažįstamų bruožų. 
Sekundės ir minutės bėgo, o jos nieko neveikė. Majos 
Britos nerimas visiškai dingo. Pirmą kartą per ilgą ilgą 
laiką ji pasijuto visiškai rami. Augdama šalia Vanjos 
visada pasijusdavo saugiai, ir tas saugumo jausmas iš- 
liko, galima atsikvėpti, nereikia nuo nieko gintis. Ji vėl 
prisiminė Elinorą. Kiek jai teko kovoti, kad vis dėlto 
pasiektų savo. 

Tylą nutraukė Vanja. 

— Įsivaizduok, kad anais laikais kas nors būtų pasakęs, 
jog mudvi vieną dieną sėdėsime čia. Virebergo pasimaty- 
mų kambaryje. 

Maja Brita nuleido akis. Viskas, ką ji prarado, užleido 
vietą kitoms mintims. Suvokimui, kad tiek daug laiko 
iššvaistyta veltui. Kad viskas per vėlai. 

— Ar buvai pas kokį nors gydytoją? 

Atrodo, kad Vanja girdi, ką Maja Brita galvoja. 

Maja Brita linktelėjo. 

— Kada operacija? 

Maja Brita dvejojo. Nenorėjo daugiau meluoti. Tačiau 
tiesos pasakyti irgi negalėjo. 

— Iš kur tu galėjai Žinoti? 

Vanja šyptelėjo. 

— Ar ne tiesa, kad aš šaunuolė? Priverčiau net tave 
čionai ateiti, nors viską pasakiau jau pirmame laiške. Bet 
ko nepadarysi, kad pamatytum, kaip atrodo pasimatymų 
kambarys. 

Ta pati buvusioji Vanja, be jokių abejonių. Bet ką ji nori 
pasakyti, Maja Brita nesuprato. Bandė prisiminti, ką ji rašė 
tame laiške, bet juk apie jos ligą ten nieko nebuvo. Maja 
Brita tikrai būtų prisiminusi. 

— Ką pasakei? 

Vanja nusišypsojo plačiau. Vėl šmėkštelėjo jos buvusi drau- 
gė. Toji Vanja, su kuria jiedvi turi tiek daug prisiminimų. 

— Juk rašiau, kad sapnavau tave, tiesa? 

Maja Brita nenuleido nuo jos akių. 

— Ką nori pasakyti? 

— Sakau taip, kaip yra. Kad ligą susapnavau. Aišku, 
nebuvau šimtu procentų tikra, bet nenorėjau rizikuoti. 

Maja Brita išpūtė pro nosį orą, bet ne, ji nejautė panie- 
kos. Tik paaiškinimas buvo toks netikėtas, toks nepanašus 
į tiesą, kad į jį sunku buvo pažiūrėti rimtai. 

— Nori, kad tuo patikėčiau? 

Vanja trūktelėjo pečiais ir staiga tapo visiškai panaši į 
kadaise buvusią. Ta pati veido išraiška. Juo ilgiau Maja 
nemažai laiko ir jos išvaizda kiek apsitrynė. 

— Tikėk ar ne, bet taip buvo. Jei gali tai išsiaiškinti ki- 
taip, prašom. 

Maja Brita staiga supyko. Ar ji atvyko tokį kelią, taip 
sunkiai prisivertė, kad išgirstų tokius niekus? 

Be to, staiga prisiminė, kad atėjo čia prašyti atleidimo, bet 
dabar nebenori atsiprašinėti, jei Vanja iš jos taip šaiposi. 


306 


Ilgą laiką jiedvi tylėjo. Vanja, matyt, nenori atšaukti to, 
ką pasakė, arba paaiškinti ką nors daugiau, o Maja Brita 
nebenori daugiau klausinėti. Kitaip pasirodys, kad ji rim- 
tai priima tai, kas buvo pasakyta, o to ji tikrai nenori. Ti- 
krai ne. Taip laukė rimtesnio paaiškinimo, nors iš tikrųjų 
nežinojo kokio. Juk viskas taip painu, taip nesuprantama. 
Tai blogiau negu painiava, to ji net nenori girdėti. Juo 
labiau kad net ir kaip spėliodama ji negalėjo sugalvoti 
geresnio paaiškinimo. 

— Suprantu, ką tujauti, aš ir pati iš pradžių išsigandau. 
Bet paskui kažkaip pripratau prie šios minties ir supra- 
tau, jog iš tikrųjų tai labai puiku. Kad yra dalykų, kurių 
nesuprantame. 

Maja Brita iš tikro taip negalvojo. Priešingai, tas ją 
gąsdino. Jei Vanja ir teisi, tai juk yra daugybė dalykų, 
kurių Vanja vis tiek nežino. Bet Vanjos tas nejaudina. Ji 
sėdi visai ramiai, krapštinėja parudavusią staltiesėlės 
vietą. 

Paskui vėl tęsė pokalbį, lyg tai, kas jau pasakyta, netu- 
rėtų didelės reikšmės. 

— Valdžia man suteikia malonę. Po metų mane paleis. 

Maja Brita apsidžiaugė, kad kalba pakrypo į konkre- 
tesnius dalykus. 

— Sveikinu. 

Dabar sušnypštė Vanja. Ne iš piktumo, tik norėdama 
parodyti, ką jaučia. 

— Prašymą parašiau ne aš, o kai kas iš personalo. 

— Bet juk tai gerai, ar ne? 

Vanja valandėlę tylėjo. 

— Ar prisimeni, ką veikei prieš šešiolika metų? 

Maja Brita pagalvojo. Tūkstantis devyni šimtai aštuo- 
niasdešimt devintieji. Turbūt sėdėjo savo minkštakrėslyje. 
O gal ant sofos, nes tada dar galėdavo. 

— Taigi nuo tada aš uždaryta. Bet iš tikrųjų tik pakeičiau 
vieną kalėjimą į kitą. Patikėk, iš pradžių čia man atrodė ti- 
kras rojus, palyginti su buvusiu gyvenimu. Jei ne visi tie pri- 
siminimai, kuriems likdavo laiko, nes nereikėjo galvoti, kaip 
išgyventi dieną ir jo nesupykdyti, ar kaip tai pavadinti. 

Vanja pažvelgė į savo rankas, gulinčias ant stalo. 

— Kalėjimas ir piniginė bauda yra, galima sakyti, tas 
pat, tik čia prarandi ne pinigus, o laiką. Didis skirtumas 
tik tas, kad pinigų vėl galima užsidirbti. 

Maja Brita tylėjo. 

- Čia neišgyvensi, jei neišmoksi žiūrėti į laiką kitaip 
nei iki tol. Bandai įtikinti save, kad laikas iš tikrųjų ne- 
egzistuoja. Kai taip sėdi uždarytas, kad ištvertum, turi 
mintimis persikelti kitur. 

Ji pirštu pabaksnojo į savo pražilusią galvą. 

— Štai čia. Aštuntą vakaro jie užrakina duris, ir lieki 
vienas su savo mintimis. Daugelis kažin ką padarytų, 
kad tik nereikėtų galvoti. Pirmaisiais metais tas mane taip 
gąsdino, kad maniau, jog išprotėsiu. Vėliau nebepajėgiau 
ilgiau kovoti ir pasidaviau... 

Ji nebaigė sakinio, nors Maja Brita nekantriai laukė pa- 
baigos. Bet Vanja sėdėjo tyliai, tuščiu žvilgsniu žvalgėsi 
po kambarį, lyg būtų jau viską pasakiusi. Bet Maja Brita 
norėjo išgirsti daugiau. 

— Kas atsitiko tada? 

Vanja pažvelgė į ją, lyg būtų pamiršusi, kad ji čia sėdi, 
ir vėl apsidžiaugė ją matydama. 


308 


— Tada supranti, kad labai svarbu išmokti klausytis. 

Maja Brita tarytum nurijo kąsnį. Ji norėjo pakalbėti apie 
ką kita. 

— Ką žadi veikti, kai išeisi? 

Vanja trūktelėjo pečiais. Paskui pasuko galvą ir sėdėjo 
žiūrėdama į paveikslą, kurį pirma tyrinėjo. Gamtovaizdis 
su mišku. 

— Jei nori Žinoti, yra tik vienas dalykas, kurio ilgiuosi. 
Žinai ko? 

Maja Brita papurtė galvą. 

— Pasivažinėti dviračiu Žvyruotu keliuku per mišką. Kai 
į veidą pučia smarkus vėjas. 

Ji vėl pažvelgė į Mają Britą. Nusijuokė lyg susigėdusi. 
Tarytum jos noras būtų visiškai kvailas. 

— Jums ten, laisvėje, turbūt sunku suprasti, kaip galima 
ilgėtis tokių dalykų. Juk jūs, jei norite, galite tai daryti 
kiekvieną dieną. 
raudo, bet nenorėjo, kad Vanja tai pamatytų. Jos gyve- 
nimas šiuo požiūriu buvo tarytum pasityčiojimas. Vanja 
metus visiškai niekieno neverčiama. Ji niekada neišeida- 
vo ant žvyruoto keliuko. Ar į mišką. O jei pūsteli vėjas, 
ji uždaro balkono duris. Ji savo noru įėjo į kalėjimą ir 
išmetė raktą. Ir lyg dar būtų negana, jos grandinėmis 
tapo jos kūnas. 

— Jokia vyriausybė man negali suteikti malonės. 

Maja Brita krūptelėjo ir pamiršo savo mintis, kai ją su- 
krėtė liūdesys Vanjos balse. 

— Ką nori pasakyti? 

staiga pajuto, kad nori paguosti Vanją, pasakyti ką nors 
švelnaus, bent kartą padėti Vanjai, nes visada būdavo 
atvirkščiai. Ji rūpestingai rinko žodžius. 

— Bet juk ne tu kalta dėl to, kas įvyko. 

Vanja giliai atsiduso ir pabraukė rankomis per plau- 
kus. 

— Jei žinotum, kaip man magėjo visus tuos metus pasi- 
slėpti už minties, kad aš nekalta dėl to, kas įvyko. Viską 
suversti Erjanui ir jo elgesiui. 

Maja Brita dar labiau susijaudino. 

— Bet juk tai buvo jo kaltė! 

— Jis elgėsi bjauriai, tai neatleistina. Bet juk ne jis buvo 
tas, kuris... 

Vanja nutilo, susimąstė. 

— Matai, po tiek metų vis vien negaliu apie tai kalbėti. 
Ima skaudėti visą kūną. 

— Bet juk jis privedė tave iki to, jis privertė tave tai pa- 
daryti. Privertė tave patikėti, kad kitos išeities nėra. Juk 
tu pati taip rašei laiške, kurį iš tavęs gavau. 

— Mes kalbame apie metus. Buvo metai, kai aš sustojau 
ir leidau, kad tai įvyktų. Tai prasidėjo dar gerokai prieš 
gimstant vaikams. Tada aš net parašiau straipsnį, kad 
reikia išeiti po pirmo smūgio. 

Ji vėl valandėlę tylėjo. 

— Nežinau, ar kas supras, kaip gėdijausi, kad leidau 
tam įvykti. 

Vanja pasibraukė rankomis per veidą. Maja Brita norėjo 
kažką pasakyti, bet nerado žodžių. 

- Žinai, kokia buvo mano didžiausia klaida? 


310 


Maja Brita iš lėto papurtė galvą. 

— Kad aš, užuot viską baigusi, nutariau laikyti save 
auka. Tada aš leidau jam laimėti, tai buvo tarytum stoji- 
mas jo pusėn, suteikimas teisės elgtis taip, kaip jis elgėsi. 
Juk auka gali tik paklusti, ji pati negali pakeisti situacijos. 
Tiesiog nepajėgiau pakeisti nusistovėjusio modelio, prie 
kurio buvau pripratinta namie. 

Maja Brita prisiminė Vanjos namus. Jie buvo jai prie- 
danga nuo rūstaus Dievo žvilgsnio, juose visada vieš- 
patavo kažkokia palaiminga netvarka. Kad Vanjos tėvas 
kartais būdavo girtas, tą visi žinojo, bet jis dažniausiai 
būdavo linksmas ir niekada jos negąsdino. Jo kvaili pokš- 
tai kartais įkyrėdavo. Vanjos motina pasirodydavo retai. Ji 
dažniausiai sėdėdavo už užrakintų miegamojo durų, jos 
tyliai praslinkdavo pro jas, nenorėdamos jai trukdyti. 

— Tėvas niekada nemušė manęs, bet jis mušė mamą, ir 
tai buvo beveik tas pat. 

Vanja vėl pažvelgė į paveikslą, valandėlę patylėjo, pas- 
kui tęsė. 

— Niekada nežinodavai, kas pareina namo, kai išgirs- 
davai atidaromas laukujes duris. Ar tai tėvas, ar tas kitas, 
atrodantis taip pat, bet vis tiek nepažįstamas. Užtekdavo 
jam prasižioti ir ištarti bent vieną žodį, ir viskas būdavo 
aišku. 

Maja Brita to nežinojo. Vanja niekada nė žodeliu neuž- 
simindavo, kas dedasi jos namuose. 

— Nereikia pamiršti, kad Erjanas užaugo tokioje pat 
aplinkoje kaip ir aš, tėvas mušdavo, motina priimdavo 
smūgius. Dabar dažnai save klausiu, kur iš tikrųjų viskas 
prasidėjo. Tada darosi lengviau, kiek lengviau suprasti, 

kodėl žmonės padaro tokių dalykų, kurių niekad neįma- 
noma atleisti. 

Kambaryje pasidarė tylu. Saulė pasiekė kambario lan- 
gą, prasiskverbė pro siaurus žaliuzių plyšelius. Maja Brita 
matė lango atšvaitą ant priešingos sienos. Ji giliai atsiduso 
prieš ryždamasi paklausti to, ko turėjo paklausti. 

— Ar tu bijai mirti? 

— Ne. 

Vanja net nesudvejojo. 

— Otubijai? 
tas ant kelių. Paskui tylėdama linktelėjo. 

— Aš manau taip. Kodėl turėtų būti baisiau mirti negu iš 
viso negimti? Juk tai iš tikrųjų tas pat, tik tiek, kad mūsų 
kūnų tada nebūna žemėje. Mirti - tai tik grįžti į tą būseną, 
kurioje kadaise buvome. 

Maja Brita jautė, kad ašaros pagaliau prasiveržė. Ji 
taip norėtų Vanjos žodžiuose rasti paguodą, bet nieko 
panašaus nesulaukė. Ji turi už viską atsilyginti, tai jos 
vienintelė išeitis. Ir staiga prisiminė, ko čia atėjo. Kad vėl 
nepradėtų abejoti, ėmė pasakoti. Nieko negražindama, 
nieko nepraleisdama, visą savo liūdną tiesą. Kaip viskas 
buvo. Ką ji padarė. 

Vanja sėdėjo tylėdama, klausėsi. Leido Majai Britai at- 
likti visą išpažintį. Tik vieno dalyko Maja Brita negalėjo 
prisipažinti, to plano, kurį ketino įvykdyti. Skola, kurią ji 
ketina išmokėti. 

Kurią išmokėjusi ji išdrįs... 

Kai Maja Brita nutilo, Vanja sėdėjo susimąsčiusi. Saulė 
pasislėpė. Žaliuzių šešėliai ant sienos išblanko. Maja Brita 

girdėjo, kaip daužosi jos širdis. Sulig kiekviena prabėgu- 
sia minute Vanjos tylėjimas darėsi vis grėsmingesnis. Maja 
Brita taip bijojo to, ką ji gali pasakyti, kaip ji reaguos. Gal 
Vanja irgi ją pasmerks, nepripažins jos pasiaiškinimų. 
Ne tik dėl melo. Dabar, kai Maja Brita suvokė, ką Vanja 
yra praradusi, jos pačios pasirinkimas atrodė tarytum 
įžeidimas. Išsigandusi pajuto, kad ji nusikalto dar vienu 
dalyku. 

- Žinai, Maja, tu turbūt nė nenumanei, kokia man buvai 
svarbi visus tuos metus, kaip daug man reiškė žinojimas, 
kad tu esi. 

Majai Britai užėmė kvapą. Nuo šio netikėto pareiškimo 
jai atvipo smakras. 

— Man buvo taip skaudu, kai tu nustojai su manimi 
bendrauti, kai nežinojau, kokiais keliais tu vaikštai. Iš pra- 
džių pamaniau, kad kažkuo tave supykdžiau, bet niekaip 
negalėjau suprasti, kas tai galėtų būti. Parašiau laišką tavo 
tėvams, klausiau, kur tu esi, bet atsakymo nesulaukiau. O 
laikas bėgo ir... viskas taip susiklostė. 

Ką Vanja pasakė, buvo taip keista, kad Maja Brita neži- 
nojo, ką atsakyti. Ji buvo Vanjai tokia svarbi! Juk iš tikro 
viskas buvo kaip tik priešingai. Vanja buvo tokia stipri, ji 
buvo reikalinga kitiems. Maja Brita buvo ta, kuriai reika- 
linga pagalba. Taip buvo visada. 

Vanja jai šypsojo. 

— Bet niekada nenustojau apie tave galvoti. Tikriausiai 
todėl taip ryškiai įsiminė tas sapnas. 

Jiedvi valandėlę sėdėjo tylėdamos, žiūrėdamos viena 
į kitą. Tiek daug laiko ir taip mažai kas pasikeitė. Ką ir 
sakyti. 


313 


— Ar mudvi negalėtume ką nors nuveikti kartu, kai 
mane paleis į laisvę? 

Nuojos žodžių Maja Brita krūptelėjo, bet Vanja kalbėjo 
toliau. 

— Tu vienintelė, ką aš pažįstu laisvėje. 

Klausimas toks netikėtas ir mintis tokia neįprasta, kad 
ji sunkiai galėjo tai suvokti. Tai, ką Vanja pasakė, reiškė 
daug daugiau. Majos Britos susikurtame vaizde, kaip vis- 
kas yra ir kaip bus iki galo, atsirado Žiojinti skylė. Keista, 
kad Vanja apskritai nori su ja prasidėti, kad Maja Brita jai 
beveik reikalinga, kad ji visiškai savo noru pasiūlė kažką 
nuveikti, kai tai bus įmanoma. 

Bet tai nėra įmanoma. Niekada nebus. Tą dieną, kai 
Vanja atgaus galimybę ką nors veikti, Majos Britos jau 
nebebus. Juk ji nusprendė. 

— Turiu čia išbūti dar metus ir per juos reikia nuveikti 
ką nors svarbaus. 

Kažką nuveikti kartu. Tarytum atsivėrė mažytė galimy- 
bė, bet juk ji turi viską baigti. Juk vis tiek viskas absoliučiai 
beprasmiška. Ji bandė išsivaduoti iš savo minčių eigos, 
klausyti, ką sako Vanja, bet mintys bėgiojo čia vienur, čia 
kitur, patekdamos į šalutinius keliukus, kurių ji iki šiol 
nematė. Bandė žengti nežinomais takais, atsargiai tikrin- 
dama, ar jie pakankamai tvirti. 

Vanja ir ji? 

Pabandyti atsiimti bent dalelę to, ką jiedvi prarado. 

Ji daugiau nebūtų viena. 

— Nežinau, kas tai galėtų būti, bet, man atrodo, supran- 
tu, kai geriau įsivaizduoju. 

Ji bandė susikaupti ir klausytis, ką sako Vanja. 

— Atleisk, gerai neišgirdau. Ką tu ketini daryti? 

— Kol kas ir aš nežinau. Bet tai turi būti kažkas svarbaus. 
Gali atsitikti, kad kam nors prireiks mano pagalbos. 

Maja Brita suprato, kad ji kažko neišgirdo, kažką pra- 
leido pro ausis. 

— Iš kur tu gali Žinoti? 

Vanja nusijuokė, bet nieko neatsakė. Tokia jos veido 
išraiška Majai Britai buvo gerai pažįstama. Ji ne kartą 
matė ją, kai jos buvo dar paauglės. Majai Britai visada 
knietėdavo sužinoti, ką Vanja sugalvojo. 

— Pasakoti, manau, neverta. Juk tu vis vien manimi 
netiki. 

Maja Brita daugiau neklausinėjo, nes suprato, kurlink 
ji suka. Nenorėjo daugiau klausytis apie aiškiaregiškus 
sapnus. Viskas ir taip labai painu. 

Į duris pasibeldė. Įkišo galvą vyras, atvedęs Vanją. 

— Liko tik penkios minutės. 

Vanja neatsigręždama linktelėjo, durys užsidarė. Tada 
ji ištiesė ranką ir uždėjo ją ant Majos Britos rankos. 

— Jei nori, turėk savo griežtąjį Dievą, nors iš baimės gali 
išprotėti. Kada nors papasakosiu tau paslaptį. Kas atsitiko 
tą kartą, kai aš norėjau mirti ir tik per plauką nežuvau 
liepsnose. Bet jei tu netiki net menku pranašišku sapnu, 
tai tau dar per anksti. 

Vanja nusišypsojo, bet Maja Brita nepajėgė jai atsakyti 
šypsena, ir Vanja galbūt suprato jos skausmą. Ji paglostė 
Majos Britos ranką. 

— Nereikia bijoti, nes ten nėra nieko, ko reikėtų bijoti. 

Ir vėl nusišypsojo ta šypsena, kurią Maja Brita taip gerai 
pažinojo ir kurios, kaip dabar suprato, buvo taip išsiilgusi. 

Jos Vanja, kuri visada sugebėdavo pataisyti jai nuotaiką, 
kuri su savo ryžtingumu padėjo jai išgyventi vaikystės 
negandas, padėdavo jai pamatyti dalykus iš kitos pusės. 
Kad ji turėtų galimybę ką nors ištaisyti, padaryti, kad 
viskas būtų kitaip. Kaip ji galėjo leisti, kad Vanja dingtų 
iš jos gyvenimo? Kaip ji galėjo ją apleisti? 

Nereikia bijoti, nes ten nėra nieko, ko reikėtų bijoti. 

Kaip ji norėtų tikėti tuo taip, kaip tiki Vanja. Palikti 
visas savo baimes ir vieną kartą visiems laikams išdrįsti 
ir pasirinkti gyvenimą. 

— Kaip norėčiau tikėti tuo, kuo tiki tu. 

Vanjos šypsena pasidarė dar nuoširdesnė. 

— Ar negali pasitenkinti trupučiu? 


Kai parėjo namo, Saba laukė stovėdama prie durų. 
Maja Brita nuėjo tiesiai prie telefono ir surinko Monikos 
Lundval numerį. 

Tuščioje linijoje aidėjo vienas signalas po kito, ir ji turėjo 
susitaikyti su tuo, kad jai niekas neatsakys. 

EPILOGAS 


NAKTĮ PASNIGO. Viskas pasislėpė po plonu baltu 
sniego sluoksniu. Bent jau ta pasaulio dalis, kurią ji vis dar 
gali matyti. Nubraukė truputį sniego nuo suolo, atsisėdo 
žvelgdama į baltą miglą - jos iškvepiamą orą 

Viena naktis. 

Ištvėrė vieną naktį, liko tik šimtas septyniasdešimt de- 
vynios naktys ir tiek pat dienų. Tada ji vėl bus laisva. Ga- 
lės veikti, ką panorės. Po šimto septyniasdešimt devynių 
dienų ir tiek pat naktų bus atlikusi visuomenės jai skirtą 
bausmę už padarytą nusikaltimą ir vėl atgaus laisvę. 

Laisvė. Žodis jos gyvenime iki šiol toks suprantamas, 
kad net nepagalvodavo, ką jis iš tikrųjų reiškia. Gal su 
laisve yra taip pat kaip su visais kitais dalykais, kuriuos 
laikome savaime suprantamais. Tik juos praradę galime 
geriau suprasti, ko jie iš tikro verti. 


Jai iš tiesų buvo galima pavydėti. Vyriausioji gydytoja, 
puikus atlyginimas ir prabangus butas. Gyvenimas pilnas 
visų trokštamų pažangos simbolių, visuotinai priimtų 

įrodymų, kad ji - laimingas Žmogus, svarbus. Bet sulig 
kiekviena pakopa, kildama virš vidutinybės, ji vis labiau 
tolo nuo laisvės. Juk juo daugiau ji turi ką ginti, juo labiau 
bijo prarasti tai, ką buvo pavykę laimėti. 

Dabar prarado viską. Vienas smūgis sudaužė į šipu- 
lius visus jos laimėjimus, įgytus su tokiu ryžtu, viskas 
negrįžtamai dingo, lyg niekada nebūtų egzistavę. Ar tai 
buvo tikri laimėjimai, jei viskas taip lengvai iš jos atimta? 
Ji nebežino. Nežino nieko. Viduje liko tik tuštuma, net 
nesupranta, kuo ją kada nors galės užpildyti. Kai vieną 
kartą reikės pažvelgti atgal į savo gyvenimą, rimtai pa- 
žvelgti jam į akis, kas pasirodys jai tikra vertybė? Tikra 
ir neišsigalvota. Jei dabar ją kas priverstų pažvelgti atgal, 
pamatytų tik du dalykus. Begalinį liūdesį dėl Larso ir 
svaiginančią meilę Tomui. Bet neleido sau išgyventi nė 
vieno iš šių tokių esminių jausmų. Užsidarė, stengėsi 
išsaugoti regimybę. Jos vidus liko tuščias, galų gale ji gy- 
veno tarytum šešėlis. Tiek daug nuveikė. Ak, kaip daug ji 
nuveikė, ak, kaip ji stengėsi! 

Ir vis dėlto prarado viską. 


Šiurkštus nusižengimas vyresnybei. 

Kai sprendė, kiek sunkus jos nusikaltimas, buvo atsi- 
žvelgta į tai, kokį ypatingą ar reikšmingą nuostolį nusi- 
kaltėlė padarė vyresnybei. 

Nusprendė, kad tokį nuostolį ji padarė. Ji, darbščioji, 
sėkmės lydima Monika Lundval. 

Įnešė pinigus į organizacijos „Gelbėk vaikus“ sąskaitą, 
įdėjo įnašo kvitą į voką su Majos Britos adresu ir manė, kad 
voką išsiuntė. Po savaitės rado kvitą savo palto kišenėje, bet 

buvo jau per vėlu. Parėjusi iš banko išjungė visus telefo- 
nus, po ranka pasidėjo ksanoro piliules, migdomuosius ir 
atsigulė į lovą. Po trijų dienų klinikų direktorius ir vienas 
iš kolegų įsilaužė į jos butą padedami šaltkalvio. Iš banko 
paskambino klinikų direktoriui. Norėjo įsitikinti, ar viskas 
gerai, nes suma, paimta iš klinikos labdaros fondo, buvo 
didelė, be to, jos elgesys pasirodė keistas. Žinoma, jie 
gali klysti, bet jiems pasirodė, kad ji veikiama narkotikų. 
Gėda, kurią pajuto pabudusi savo lovoje, šalia stovint 
klinikų direktoriui ir kolegai, buvo tokia didelė, kad ne- 
pajėgė pratarti nė žodžio. Nors jis sakė nepranešiąs po- 
licijai, jei tik ji papasakos viską, kas atsitiko ir ką padarė, 
nusprendė nekalbėti ir tada, kai sugebėjimas kalbėti grįžo. 
Jos gyvenimas vis tiek žlugęs. Ji daugiau niekada negalės 
pažvelgti jiems į akis, jei prisipažins, ką padariusi. 

Verčiau prisiimti bausmę. 

Kažkokiu stebuklingu būdu net pasijuto išsivadavusi, 
pabėgusi iš absurdiškos tikrovės, kurioje buvo užsisklen- 
dusi. 

Juk yra įvairiausių kalėjimų. Įkalintasis dažnai nebūna 
nuteistas jokio teismo. 


Prieškambaryje gulėjo Majos Britos laiškas. Su didžiau- 
siu gailesčiu ji prašė atleisti už tai, ką privertė ją iškęsti, 
rašė, kad nuolat bando prisiskambinti ir atsiimti savo 
grasinimus. Bet Monika neatsakanti. Ji skaitė laišką vieną 
kartą, kitą. Iš pradžių pykdama, paskui nuliūdusi. Ji veltui 
bandė ieškoti atpirkimo ožių, galimybės nusiplauti savo 
kaltę, galų gale turėjo pripažinti, kad atsakyti už viską 
turi ji pati. 

Keletą dienų prieš teismą atėjo Pernilos laiškas. Monika 
jau seniai jai nesirodė ir iš nevilties nutylėdavo jos tele- 
fono Žinutes, kurios galų gale išnyko. Laiškas pasirodė 
kaip Ženklas, kad Pernila viską sužinojo, siuntėjos vardas 
ją išgąsdino kaip netikėtas trenksmas vidury nakties. Ne- 
suvaldydama drebančių pirštų atplėšė voką, bet, perskai- 
čiusi trumpą laišką, pajuto neapsakomą palengvėjimą. 
Pernila jai atleido. Ji viską išsiaiškino, prisipažino, kad iš 
pradžių buvo supykusi, jautėsi įskaudinta. Bet žmogus, 
kuris jai viską papasakojo, galų gale privertė suprasti, 
kodėl Monika taip elgėsi, ir jos pyktis virto užuojauta. 
Be to, Pernila klausė apie jos gautus pinigus. Ar Moniką 
įdavė policijai dėl jų, ar dėl tų, kuriuos ji buvo priversta 
pasiųsti organizacijai „Gelbėk vaikus“? 

Tik dabar Monika suprato, kad ją išteisino Maja Brita. 


Saulė žvelgė per pastato stogą, žerdama milijonus mažų 
žvilgančių deimantų ant neseniai iškritusio sniego. Monika 
laikrodį ir suprato, kad lauke išbuvo jau pusę jai skirto lai- 
ko, tačiau joks šaltis pasaulyje neprivers grįžti anksčiau. 

Akies krašteliu pamatė, kad vienos durys atsidarė 
nenutuokdama, kokių taisyklių čia laikomasi, kaip rei- 
kia elgtis, kad išgyventum. Nepakeliamas vienatvės ir 
atsiskyrimo jausmas, kurį patyrė tarp šių Žmonių vakar 
per vakarienę, taip ją išgąsdino, kad troško grįžti į savo 
vienutę anksčiau, negu tai buvo būtina. Bet kai užrakino 
duris, pirmą kartą gyvenime suprato, kaip jaučiasi žmo- 
gus, negalįs kvėpuoti oro pilnoje patalpoje. Manė, kad 

vienutėje numirs. Bet vieninteliai, galėję jai padėti, buvo 
tie, kurie ją užrakino, kančios, kurias jie vertė ją kentėti, 
nėra nesusipratimas ar klaida, o apgalvotas tikslas. Visi 
manė, kad ji to nusipelnė. 

Vos nenumirė dėl savo bejėgiškumo. 


Suprato, kad išėjusi kalinė artinasi prie jos, ir pasuko 
galvą, norėdama įvertinti, koks pavojus jai gresia. Tai 
buvo viena iš vyriausių moterų šioje įstaigoje. Monika 
matė ją vakar per pietus. Ji sėdėjo atskirai, lyg niekas, 
kas vyksta aplink, jai nė kiek nerūpėtų, o kiti, regis, su 
sukėlė priešiškumą, kažkas slypėjo moters žvilgsnyje. Ji 
tarytum sveikino savo gerą pažįstamą. Bet Monika iki šiol 
jos nepažinojo ir apskritai nenorėjo, kad kas nors atkreiptų 
į ją dėmesį. Taip tikėjosi praleisti visą bausmės laiką. Į ją 
niekas neturi kreipti dėmesio. 

Moteris priėjo prie suolo, ir Monika pajuto, kaip plaka 
širdis. Ji prisiminė, kokiu Žargonu moterys kalbėjo per pie- 
tus, aiškiai pamatė, kad čia viešpatauja griežta hierarchija, 
visi elgiasi tarytum pagal jai nežinomą scenarijų, kuriame 
jai neskirta jokio vaidmens. Visiškai nenutuokė, kokią vietą 
turi užimti, kad neužgautų kieno nors interesų. Jai niekas 
nepaaiškino, kokio elgesio iš jos laukiama. Vis dėlto tai 
buvo kitokia baimė negu ta, su kuria susidurdavo laisvėje. 
Jos viduje neliko nieko, ką dar būtų galima sužeisti. Tik 
kūnas bijojo fizinio skausmo. Bijojo, kad ją gali užpulti. 

— Ar nebijote gauti pūslės uždegimo čia sėdėdama? 

Dėkinga, kad jos paklausė tokio dalyko, į kurį gali at- 
sakyti, Monika iš pradžių ketino paaiškinti, jog pūslės 

uždegimas kyla, kai šlapime atsiranda ypatinga bakterija, 
bet prikando liežuvį ir nutylėjo. Dar pamanys, kad nori 
pasirodyti pranašesnė. 

— Taip, visko gali būti. 

Ji atsistojo. 

Moteris palietė išsipešusį sidabrinių plaukų kuokštą, 
nubraukė jį už ausies. 

— Gal apeikime ratą? 

Monika dvejojo. Moteris neatrodė labai pavojinga, 
bet vienai eiti su ja toliau nuo pastatų nelabai norėjosi. 
Ji greitomis žvilgtelėjo į duris. Į vidų irgi dar nesinorėjo. 
Juk dar yra laiko. O pasakyti „ne“, atsisakyti taip pat 
negalima. 

- Žinoma. 

Jiedvi iš lėto nuėjo per kiemą. Skubėti tikrai nėra ko. 

— Jūs atvykote vakar? 

— Taip. 

— Kiek laiko teks čia išbūti? 

— Šešis mėnesius. 

Monika greitai ir mandagiai atsakinėjo į visus jos klau- 
simus. Kol kas viskas ėjosi gerai. 

— Tai nieko baisaus. Kai nuobodžiauji, laikas bėga grei- 
čiau negu mums atrodo. 

Moteris nusijuokė, Monika dėl visa ko taip pat. Ji su- 
prato, kad irgi turi ko nors paklausti, kitaip koks gi čia 
pokalbis. Gal paklausti, kiek laiko ji čia praleido, bet ka- 
žin, ar tai gerai. Gal jai nepatiks. 

— Šešiolika ir pusę metų. 

Monika krūptelėjo. 

— Liko dar aštuoni mėnesiai. 

Stebėjosi tik kelias sekundes, paskui nejučiomis nurimo. 
Šešiolika ir pusė metų. Nedaugeliui skiriama tokia ilga 
bausmė. Tik tiems, kas padaro tikrai sunkų nusikaltimą. 
Matyt, moteris, su kuria ji išėjo pasivaikščioti, yra viena iš 
tokių. Monika greitomis žvilgtelėjo atgal, pajuto, kad labai 
norėtų grįžti. Atsispyrė impulsui ir bandė sugalvoti kokį 
nors klausimą. Juk jai, šiaip ar taip, teks ištverti čia dar šešis 
mėnesius. Būtų beprotybė jau pirmą rytą įsigyti priešą. 

— Ką žadate veikti, kai išeisite? 

Ji stengėsi kalbėti maloniu balsu, bet kai moteris stai- 
ga sustojo ir atsigręžė į ją, išsigandusi pasitraukė keletą 
žingsnių atbula. 

— Beje, mano vardas Vanja. 

Ji ištiesė ranką. 

— Čia taip greitai pamirštamos geros manieros. 

Monika nusimovė kumštinę pirštinę ir greitai padavė 
ranką. 

— Monika. 

Vanja linktelėjo ir vėl žengė toliau. Monika nenoromis 
sekė iš paskos. Netoliese būriavosi keletas žmonių, todėl 
pasijuto kiek geriau. 

— Ką veiksiu, kai išeisiu? Tiesą sakant, nė nežinau. Iš 
pradžių apsistosiu pas vieną draugę, su kuria mudvi 
pažįstamos dar nuo vaikystės laikų. Ji sunkiai serga, bet 
po neseniai darytos operacijos, ačiū Dievui, jai, regisi, 
geriau, nors niekada negali žinoti. Jei viskas bus gerai, 
gal kur nors kartu nuvažiuosime, ji ir aš. Pažiūrėsim, kaip 
mudviem seksis. 

Monika pabandė įsivaizduoti septyniolikos metų laiko 
tarpą. Jei jį reikia praleisti tokioje vietoje kaip ši, tai gali 

pasirodyti ištisa amžinybė. Galima išprotėti ir nuo ma- 
Žiau. Tai ji Žino iš savo patyrimo. 

Jos ėjo taku tarp medžių, o kai takas baigėsi, prieš jas 
atsivėrė laukai, jie leidosi iki pat horizonto. Netrukus 
priėjo ribą, iki kurios kalinėms buvo leidžiama vaikščioti. 
Teritorija buvo aptverta dvigubu aptvaru su kelių metrų 
tarpu, virš jo cilindro forma vyniojosi spygliuota viela. Jei 
kas, ieškodamas nuotykių, bandytų perlipti aptvarą, būtų 
sudraskytas. Štai taip ji dabar uždaryta. Visuomenė nelei- 
džia jai peržengti šios ribos. Netgi prisiartinti prie jos, nes 
draudžiama zona prasideda likus penkiasdešimčiai metrų 
iki užtvarų. Ji žvilgtelėjo per petį, norėdama įsitikinti, ar 
kur nors netoliese yra daugiau žmonių. 

Vanja sustojo, susikišo rankas į striukės kišenes. 

— Svarbu, kad turėtum laisvėje ką nors, kas tavęs laukia. 
Tada truputį lengviau. Žinau, nes išbandžiau ir viena, ir kita. 
laukia. Na, gal mama, bet ir tai nežinia. Ji keletą kartų skambi- 
no, bet Monika neatsiliepė. Kažin, ar ji supranta, kur Monika 
dabar gyvena. Atvirai kalbant, jai tai beveik nesvarbu. 

Vanja išsitraukė iš kišenės nosinę ir nusišluostė nosį. 

— Čia gana rūsčios taisyklės, todėl naujokei ne visada 
lengva. Beje, jūsų skyriuje gana ramu. Įsigykite cigarečių, 
pravers. 

Vanja pakėlė ranką, prisidengdama akis nuo saulės, pa- 
žvelgė į žirbuliuojančius sniego laukus, besidriekiančius 
už užtvaros. Monika slapta ją stebėjo. 

— Pažiūrėkite, kaip gražu. 


dėlę stovėjo tylėdamos. 

— Mes nedovanotinai abejingos tam, ką turime. Ir nega- 
lime to suprasti. Jūs ir aš galėtume būti geri pavyzdžiai 
to, kaip menkai nusimanome apie mus supantį pasaulį. Jei 
būtų kitaip, nestovėtume šioje užtvaros pusėje. 

Monika buvo linkusi jai pritarti, bet išsakyti tai žodžiais 
dar nebuvo pribrendusi. Vanja tyliai sušnypštė. 

— Mums atrodo, kad pasiekėme tikslą, kad viskas jau 
baigta, ir, aišku, vien todėl, kad gyvename šiuo metu. Bet 
juk tas trumpas laiko tarpsnis tėra tik taškelis didžiulėje 
visumoje. Kažkur skaičiau, jog mes dar nesame visiškai 
pasiekę tokio raidos laipsnio, kad galėtume vaikščioti 
dviem kojomis, kad mūsų viduje yra dalykų, kurie dar 
nespėjo prie to prisitaikyti. 

Ranka ėmė vedžioti ratus sau ant pilvo. Monika spėlio- 
jo, kokius kūno audinius ji galėtų turėti galvoje, bet klausti 
neklausė. Šiuo metu tai neatrodė taip svarbu. 

Praskrido būrys paukščių. Vanja, užvertusi galvą, aki- 
mis nusekė jų skrydį. Monika pasekė jos pavyzdžiu. 

— Ar žinote, kad vien Paukščių Take yra du šimtai mili- 
jardų žvaigždžių. Galima išprotėti - du šimtai milijardų. 
Ir tai tik mūsų galaktika. Keista, kai pagalvoji, kad mūsų 
Saulė tėra tik viena iš tų žvaigždučių. 

Paukščiai nuskrido ir dingo už miško. Monika užmerkė 
akis, galvodama, ką jie pamatė anoje miško pusėje. 

— Įsivaizduokite, kaip žmonės turėjo išsigąsti, kai suži- 
nojo, kad Žemė nėra visatos centras. Koks baisus scenari- 
jus! Ramiai sau gyveni, žinai, kad Dievas sutvėrė Žemę ir 
žmones, visa ko centrą, o čia staiga tau pareiškia, kad mes 
esame tik mažytis musės paliktas taškelis. 

Vanja išsiėmė nosinę, vėl nusišluostė nosį. 


325 


— Dar prieš keturis šimtus metų tuo tikėjome, o dabar 
atrodo taip gražu pasijuokti, kad jie buvo tokie kvaili. Juk 
mes be galo apsišvietę Žmonės, užtenka tik apsižvalgyti ir 
pamatysi, kaip viskas puiku. 

Monika slapčia žvelgė į Vanją. Be abejo, ji sutiko ne- 
paprastą moterį, nustebusi suprato, kad džiaugiasi šiuo 
pasivaikščiojimu. Niekas, ką ji pažįsta, nekalba apie tokius 
dalykus. Jei jos nebūtų uždarytos spygliuotos vielos už- 
tvaromis, pokalbis būtų dar įdomesnis. 

Vanja pažvelgė į Moniką ir nusišypsojo. 

— Mėgstu linksminti save galvodama, kiek daug progų 
žmonės turės pasijuokti iš mūsų po keturių šimtų metų. 
Kiek dalykų, kuriais mes šiandien šventai tikime, pasiro- 
dys gryni niekai. 

Monika irgi nusijuokė, o Vanja pažvelgė į laikrodį. 

— Atrodo, mums jau metas. 

Monika linktelėjo galva, ir jiedvi grįžo atgal. Jos nuotai- 
ka pragiedrėjo. Gera buvo žinoti, kad čia yra toks žmogus 
kaip Vanja. 

— Ar turite ką nors, kas jūsų laukia? 

Išgirdusi klausimą Monika nustojo šypsoti. Akimirką 
jai pasivaideno veidas, kurio labiausiai ilgėjosi. Nuleido 
akis ir papurtė galvą. 

— Ar tikrai tai žinote? Manęs kai kas laukė, bet aš to 
nežinojau. 

Monika negalėjo būti tikra, todėl nieko neatsakė. Bet 
kaip ji net pačiose drąsiausiose svajonėse galėtų tikėti, kad 
jis tebelaukia? Padarė dar vieną didžiulę savo gyvenimo 
klaidą, kad išsiskyrė su juo. 

— Nieko negali tikrai Žinoti, kol neturi įrodymų. 

Monika sustojo. 

— Ką? 

Bet Vanja daugiau nieko nesakė. Ėjo pirmyn, o iš jos 
burnos veržėsi tik baltas garas. 


Ir tada, kai žengi mažais žingsneliais, reikia valios eiti 
pirmyn. Ji tai kažkur perskaitė, bet dabar nebeprisimena, 
kada ir kur. Kas yra maži žingsneliai, ji gerai žino, tai 
viskas, ko išmoko nuo tada, kai jos gyvenimas sužlugo, 
bet valios eiti pirmyn nebejaučia. Tiek daug metų kovo- 
jo norėdama pasižymėti, darė viską, kad išorė atrodytų 
gražiai kaip puiki mozaika, bet kelyje pamiršo patį turinį. 
Stengėsi būti tuo, kam atstovavo, ką turėjo, daugiau, regis, 
nieko nebuvo. Kai toji puikybė dingo, liko tuštuma dėl to, 
ką ji manė praradusi. Galimybė, kurios atsisakė. 

Liko vienintelis noras. 

Vienintelis. 

Kad išdrįstų Žengti šį žingsnį, reikėjo drąsos, kuri būtų 
didesnė už protą. Bet jei neišdrįs, daugiau nebus progos 
kada nors ką nors išdrįsti. 

Sukaupusi drąsą, kurios gali turėti tik labai labai išsi- 
gandęs Žmogus, galų gale pakėlė telefono ragelį. 

— Tai aš, Monika. 

Tyla truko, regis, amžinybę, kol jis pagaliau pasakė 
kažką, kas leido jai ištarti tai, ką norėjo ištarti. 

— Taip daug ką norėčiau papasakoti. 

Ir su visa viltimi, nukreipta į paslaptį, kuri, kaip ji tikė- 
jo, kažkur turi būti, ištarė žodžius: 

— Tomai, aš pasiilgau namų. 

